CT 
3650 
H9T3537 
1914 
c .  1 

ROBARTS 


Presented  to  the 
LIBRARIES  of  the 
UNI VERSITY  OF  TORONTO 
by 


JUDITH  KONCZ 


AZ  „ÉLET"  KÖNYVEI 


TAKATS  SÁNDOR 

RÉGI 

MAGYAR  ASSZONYOK 


BIBL1Q 

THECA 

VITAE 

,  AZ 

ÉLET 

KÖNYVEI 


ALAKULT.. 

SZERKESZTŐ 

BIZOTTSÁG 


TAKKTS 

NÁNDORIT 

REGI 

ASSZO 

NYOK 

KUDU. 

AZELET' 

IRODALMI 

EAINYOAVDA 

RByzvm-s: 

BUDAPEST  191*1 


—  MINDEN  JOG  FENTARTVA  — 

A  BEKÖTÉS  ÉS  CÍMLAP  RAJZÁT 
ZÁDOR  ISTVÁN  KÉSZÍTETTE 


„ÉLET“  IRODALMI  ÉS  NYOMDA  RÉSZVÉNYTÁRSASÁG 
Budapest,  I  ,  Fehérvári-űt  15/c. 


Bánffyné 

Guthi  Országh  Magdolna 


Az  ember  ízlése  és  fölfogása  napról-napra  vál- 
tozhatik.  Nevetségesnek  találhatja,  amit  jámbor 
eleink  szépnek  és  magasztosnak  tartottak.  Gúny 
tárgyává  teheti,  ami  azelőtt  nemzetünk  féltett 
kincse  volt.  Lealacsonyíthatja  a  felemelőt ;  kacag¬ 
hatja,  gyűlölheti,  amit  egykoron  odaadóan  szeret¬ 
tek  és  tiszteltek.  De  egyet  soha  el  nem  érhet ;  azt 
soha  meg  nem  akadályozhatja,  hogy  a  mélyen  gon¬ 
dolkozó  lélek  ne  keresse,  ne  szeresse  a  réjyit,  a 
magyart,  a  nemzetit ;  ne  csodálja  azt  a  munkás 
tiszta  életet,  azt  a  minden  iziben  nemzeti  gondolko- 
zást,  azt  a  kőnél  szilárdabb  hitet,  mely  a  XVI. 
század  nagy  magyar  asszonyainak  életében  örök 
például  felénk  ragyog.  Aki  melegedni  akar,  köze¬ 
lebb  megy  a  tűzhöz.  Aki  magyar  lelkét  akarja  föl¬ 
vidítani  és  fölmelegíteni,  olvasgassa  régi  nagy¬ 
asszonyaink  megsárgult  leveleit.  S  ha  mélyreható 
szemmel  tanulmányozza  azokat,  lélekmelegítő  és 
felemelő  hatásukat  lehetetlenség  nem  éreznie.  Mint 
a  tiszta  napfény,  úgy  ezek  is  derűt  teremtenek. 
Őszinték  és  bizalmasok  e  levelek,  tehát  az  igazság 
meggyőző  erejével  hatnak.  Hangjuknak  közvetlen¬ 
sége  és  egyszerűsége  csak  fokozza  a  hatásukat. 


Takács  S.  dr. :  Régi  magyar  asszonyok. 

Az  eszményi  gondolkozás,  az  érzések  tisztasága, 
ami  belőlük  hozzánk  szól,  mint  a  magyar  női  lé¬ 
lek  örökszép  vonása  mindenkit  megragad,  aki  a 
jóért  lángolni,  a  nemes  után  vágyódni  meg  nem 
szűnt. 

A  levelek,  amiket  nagyasszonyaink  írtak,  az  ő 
életük  legszebb  dicsérete.  Többet  mondanak,  szeb¬ 
ben  szólanak  ezek  minden  ékes  színnél.  Szebb  és 
igazabb  forrást  tehát  az  ő  életük  földerítésére 
keresve  sem  találhatnánk  a  saját  leveleiknél.  Emel¬ 
lett  még  az  a  jó  tulajdonságuk  is  megvan,  hogy 
ezernyi  és  ezernyi  aprósággal  szolgálnak  a  régi 

r 

magyar  családi  élet  megértéséhez.  így  hát  művelt¬ 
ségtörténetünknek  is  elsőrendű  forrásai  azok.  Ilyen 
módon  az  egész  nemzetet  érdeklő  cél  e  leveleknek 
s  velük  együtt  az  íróiknak  a  megismerése. 

Mi  volt  a  XVI.  századi  magyar  főasszonyoknak 
az  élete  ?  Folytonos  munkálkodás.  Másoknak  kel¬ 
lett  szolgálniok  még  a  maguk  boldogtalanságával 
is.  Mi  adta  ehhez  az  erőt?  A  kötelességtudás  és 
a  munka  szeretete.  Mi  tette  őket  szelídekké  és 
vonzókká  ?  A  mindent  átható  hit  és  az  ember¬ 
szeretet  !  S  mi  adja  nekik  az  örök  értéket  ?  Az, 
hogy  életük  minden  tettében,  egész  gondolkozá¬ 
sukban  a  sajátos  magyar  nemzeti  lélek  nyilatkozik 
meg  bennök  —  tisztán  és  fényesen. 

A  XVI.  század,  vagyis  a  legmagyarabb  s  leg¬ 
nemzetibb  század  lelkesedésének,  lovagias  szelle¬ 
mének  s  mély  vallásosságának  az  okát  és  rugóját 
a  magyar  nemesség  családi  életében  kell  keres¬ 
nünk.  Bár  a  török  betelepült  hozzánk,  bár  a  harc 

szakadatlanul  dúlt :  a  haladás  és  a  fejlődés  Rudolf 
koráig  állandó.  A  nemzeti  visszahatás  s  vele  együtt 
az  egész  nemzeti  élet  tehát  él  és  virul.  Nemzeti 
sajátosságaink,  nemzeti  önérzetünk  s  nemzeti  nyel¬ 
vünk  soha  jobban  nem  hódítottak,  mint  ebben  a 
zavaros  században.  Az  ily  hódítás  kiváló  példa¬ 
adás  nélkül  nem  lehetséges.  S  kik  jártak  volna  elől 
jó  példával,  ha  nem  a  legkiválóbb  családjaink  ? 

A  XVI.  században  minden  főúri  várkastély,  min¬ 
den  nagyobb  udvarház  nemcsak  egyetlen  házas¬ 
párnak  a  fészke,  hanem  egész  sereg  ifjúnak  és 
leánynak  a  nevelő  oskolája.  A  főnemesség  és  a 
nemesség  nem  az  iskolákban,  hanem  a  kastélyok¬ 
ban  és  az  udvarházakban  nevekedett.  A  XVI. 
században  ugyanis  arra  a  kérdésre,  hol  lehet  látni 
és  tanulni,  így  feleltek :  az  urak  kastélyában. 

A  század  bevett  szokása  szerint  a  nemesek  és 
a  főnemesek  gyermekeiket  9 — 10  éves  korukban 
már  más  családokhoz  adták,  hogy  ott  tanuljanak 
és  nevelődjenek.  Minden  főúri  házban  imigyen 
egész  csomó  nemes  ifjú  és  leány  nevekedett.  Ve¬ 
lük  együtt  nőttek  fel  az  illető  család  tisztjeinek, 
érdemes  szolgáinak  gyermekei,  valamint  a  nemes 
ifjak  jobbágy-inasai  és  a  nemes  leányok  szolgáló- 
leányai.  A  fiúknak  is  meg  a  leányoknak  is  külön 
mestereik  voltak.  A  XVI.  század  közepén  például 
a  Zay  Ferenc  udvarnépének  a  pedagógusa  Joan- 
nes  Vitrarius  volt.1  Ugyanezt  a  tisztet  Pálffy  Péter 

1  Orsz.  levélt.  Lymb.  III.  sorozat.  16.  Numerus  praebendari- 
orum  Francísci  Zay,  quibus  Agriae  victum  et  vestitum  prae- 
bere  debet. 


1* 

házában  Valentinus  Literatus  viselte.  A  Batthyányak 
udvarában  egy  időben  több  mester  is  oktatta  a 
gyermekeket.  Ezeknek  a  neveit  szintén  ismer¬ 
jük. 

A  leányoknak  is  megvoltak  a  maguk  külön 
mestereik.  Ezeken  kívül  rendesen  egy  apáca  is 
oktatta  őket.  Zay  Ferenc  udvarában  például  Dom- 
bay  Krisztina  nevű  apáca  oktatta  a  leányokat. 
Batthyány  Kristóf  udvarában  a  leányok  oktatója 
bizonyos  Anna  nevű  apáca  volt.  Mivel  ez  az 
apáca  rendkívül  szigorúan  bánt  a  gyermekek¬ 
kel,  a  ház  ura  1554-ben  ily  módon  feddette  őt : 

r 

„Te  Anna  apáca !  Ertöttem  régentefogva,  hogy  te 
az  én  gyermekeimet  pirongatod,  rongálod,  vered 
és  az  én  véremtől :  az  én  atyámfiától  idegenítöd. 
Nem  elég  teneked,  hogy  az  én  atyámfiának,  az  én 
véremnek,  ki  tégödet  gyermekségedtől  tartott, 
árulója  lettél,  hanem  annak  fölötte  kezdettél  áruló 
lenni  nekem  és  az  én  gyermekimnek,  nemzetsé¬ 
gemnek.  Azért  mondom  tenéked,  megemléközöl 
róla ;  mert  bizony  el  nem  feledöm,  hogy  nem  ud¬ 
var  az  te  helyed,  hanem  klastrom.  Kápa  az  te 
ruhád,  nem  fekete  hernáci.  Nem  teremtőd  az 
Batthyány  udvar,  nem  is  érdemlőd  annak  kenye¬ 
rét  ;  mert  te  hitöt  szegett  és  szerzetet  hagyott 
sem  apáca,  sem  nem  apáca  vagy.  Azért  úgy  nyúlj 
az  gyermekömhöz  és  úgy  egyed  az  Batthyány 
kenyeröt,  hogy  megemészthessed ;  mert  ha  Isten 
egészségűmet,  éltömet  adja,  bizony  kioktatom  ve¬ 
led,  ha  érdömöd  szerint  meg  nem  etted.  Ezt  az 
levelet  penig  írta  tenéked  az  aki  örökös  Újvárba 

és  Szolonokba.  Ezt  értheted  tűlem.  Isten  adjon 
néked  egy  ifjú  barátot  ez  esztendőbe  “} 

Valamennyi  gyermek,  ifjú,  leány  és  szolga  a  ház 
urát  édesapjának ,  a  ház  úrnőjét  pedig  édesanyjá¬ 
nak  hívta  és  tartotta.  Jó  maguk  pedig  valamennyien 
atyafi- szolgák  néven  szerepeltek,  akár  nemesek, 
akár  jobbágyok  lettenek  légyen.1 2 

Mindez  nem  puszta  külsőség  volt!  Mert  hiszen 
az  uraink  és  úrasszonyaink  igazi  apai  és  anyai 
jogokat  gyakoroltak  fölöttük  s  rendesen  úgy  szeret¬ 
ték  őket,  mint  a  saját  gyermekeiket.  Nem  egyszer 
fájó  szívvel  nézik,  mikor  az  illetők  házukból  távoz¬ 
nak.  Devecseri  Choron  Margit  például  arra  kéri 
Batthyánynét,  hagyná  nála  Zrínyi  Zsuzsánna  árvács¬ 
káját,  mert  ő  még  az  édesanyjának  sem  adja 
vissza.  „Szánj  meg  engem  —  írja  —  szegény  meg¬ 
keseredett  szívű  anyát ;  fogj  mellettem  édes  asszo¬ 
nyom  ;  mert  halált  szenvedek  az  gyermökért  Soha 
kezemből  ki  nem  adom !  Lelkem  édes  szerelmes 
asszonyom,  jó  és  kedves  választ  várok. “ 3 

Rendes  szokás  volt  az,  hogy  az  ifjak  és  a  leányok 
a  nevelő  szüleik  házában  mátkásodtak  meg.  Az 

1  Körmendi  Itr.  Missiles,  1554  április  18.  „Anna  apácának." 

2  Innét  van,  hogy  a  legkülönbözőbb  nevű  családok  gyer¬ 
mekei  olyanokat  neveznek  édesapjuknak  és  édesanyjuknak, 
akikhez  tulajdonképpen  még  rokonság  sem  fűzte  őket.  Tahy 
Zsófia  például  Nádasdynét  anyjának,  Nádasdyt  pedig  „apám 
uram“-nak  mondja  állandóan.  „Ennékem,  —  írja  —  mint 
szolgáló  leányának  parancsoljon  és  meglátja  nagyságod,  hogy 
nem  leszek  az  többi  szolgáló  leányánál  mindenestül  fogva 
heábavaló  szolgálója."  (1555  jul.  8.) 

3  Körmendi  Itr.  Missiles,  1607. 


6 


igazi  szülőkkel  csak  a  megtörtént  jegyváltást  tudat¬ 
ták.  Tahy  Bernát  meg  akarván  előzni  ezt  a  szokást, 
1551-ben  így  ír  Nádasdynénak :  „Azt  is  értem 
kegyelmes  asszonyom,  hogy  az  én  szép  leányom : 
Tahy  Zsófia  kegyelmed  szolgáló  leánya  lett.  Kérem 
kegyelmedet,  mint  kegyelmes  asszonyomat,  hogy 
férjnek  ne  adja  addig,  míg  haza  nem  megyünk."1 
Sankó  János  1571-ben  Batthyány  Boldizsárt  kéri 
ugyanígy.  „Ha  te  nagyságod  —  írja  —  jó  akaratba 
volna,  az  én  gyermekem  menyegzőjét  addig  meg 
ne  napoznája,  míg  nagyságoddal  szembe  nem 
lennék.  Ha  el  nem  veszek,  hát  szembe  le¬ 
szek."  2 

Megesett  az  is,  hogy  a  szülők  kölcsönös  meg¬ 
egyezéssel  már  kis  korukban  egymásnak  ígérték  a 
gyermekeiket.  Enyingi  Török  Ferenczné  Országh 
Borbála  például  1557-ben  imigyen  ír  a  nádorispán- 
nénak :  „Ezt  írhatom  kegyelmednek,  mint  szerel¬ 
mes  asszonyomnak  anyámnak,  hogy  tegnap  .  . . 
adott  az  Úristen  az  ő  jóvoltából  egy  igen  szép 
leányt,  kit  nem  tudom,  ha  emlékszik  reá  kegyelmed, 
régen  Ferenc  uramnak,  Nádasdy  Ferencnek  aján¬ 
lottam  vala.  De  uram  ugyan  hírem  nélkül  Kristóf 
uramnak  adta,  Nádasdy  Kristófnak.  Immár  nem 
tudom,  mint  alkusznak  rajta,  de  mindazonáltal  én 
Ferenc  uramnak  tartom.  Bízvást  is  merem  dicsérni 

1  Orsz.  ltr.  Nádasdy  lev.  Gyulafehérvár,  1551  jún.  14. 

2  Körm.  ltr.  1571  jún.  7.  Komár.  Mérey  Mihály  a  nála 
nevekedett  Dóczy  leányt  Hassághy  Imrének  jegyezte  el  s 
1561  január  18.-án  tudatta  a  rokonokkal,  hogy  a  menyegző 
nála  leszen.  (U.  o.)  Ilyen  eset  napirenden  volt. 


7 


mind  kegyelmednek  s  mind  Ferenc  uramnak ;  mert 
szinte  olyan  szép,  mint  az  atyja. U1 

A  lányok  az  idegen  udvarházban  vagy  kastély¬ 
ban  rendesen  addig  maradtak,  mig  kérő  nem 
jelentkezett.  A  gyermekek  (deákok,  apródok)  eleinte 
mint  inasok  szolgáltak.  Úgy  tizennyolc  éves  koruk¬ 
ban  lovat  adtak  alájuk  s  lovas  ifjúkká  lettek.  Ekkor 
már  a  kópjatörésben  és  a  kardforgatásban  annyira 
járatosak  voltak,  hogy  a  harcban  is  résztvehettek. 

Ezek  a  lovas  ifjak  azután  megmátkásodván  vagy 
elhagyták  a  nevelő  házat,  vagy  pedig  szegőd  ség 
szerint  további  szolgálatra  kötelezték  magukat  évi 
fizetés  mellett.  Ez  a  szolgálat  lehetett  katonai, 
gazdasági  vagy  prókátori.  Ezeknek  a  megszerződött 
embereknek  a  gazda  és  a  gazdasszony  továbbra 
is  védőjük  maradt.  Latinul  az  ilyen  megszerződött 
nemeseket  familiarese knek,  magyarul  atyafiaknak , 
katonai  nyelven  uraimnak  hívták. 

Minél  több  atyafia  (familiarese)  volt  valamelyik 
főúri  családnak,  minél  több  ifjú  és  leány  nevekedett 
a  házában,  annál  nagyobb  volt  a  híre  s  a  tekin¬ 
télye.  Nádasdy  Tamás  és  Batthyány  Ferencz  udvarába 
még  Erdélyből  és  Horvátországból  is  jöttek  ifjak 
tanulni.  Sőt  lengyelországi  nemes  is  akadt,  aki  oda 
kívánkozott. 

Az  éppenséggel  nem  tartozott  a  ritkaságok  közé, 
hogy  egy-egy  közepes  főúrnak  az  asztalán  70 — 80-an 


1  Nádasdy  lev.  1557.  márc.  17.  Pápa.  A  következő  évben 
szintén  tréfásan  ezt  írta:  „En  mind  az  én  szerelmes  leányom¬ 
mal  az  kegy.  menyével  jó  egészségbe  vagyok."  (1558  aug. 
12.  Pápa.) 

ettek  a  cselédségen  kívül.1  Amilyen  sorban  állottak 
az  udvarban  az  illetők,  olyan  asztalnál  ültek.  Az 
első  volt  mindig  >fönagysága  asztala" f  ahol  a  házi 
úr  ült  a  maga  családjával.  Azután  következett  a 
leányasszonyok  asztala,  a  leánykák  asztala,  a  lovas 
ifjak  asztala,  a  lovatlan  ifjak  asztala,  uraim  (familiares) 
asztala,  a  deákok  asztala  stb. 

Elgondolhatjuk,  mennyi  gond  nyomhatta  a  gazda 
és  a  gazdasszony  vállát,  amíg  azokban  a  szűk 
időkben  ilyen  népes  család  számára  a  szükséges 
dolgokat  előteremthették !  Nem  fényűzésre,  nem 
külföldi  mulatozásra,  hanem  ifjak  és  leányok  neve¬ 
lésére,  meg  a  familiaresek  (atyafiak)  tartására  kelt 
el  a  jövedelem  legnagyobb  része.  Másra  ugyancsak 
kevés  maradt.  Tudjuk,  hogy  a  hatalmas  Nádasdy 
Tamás  nádorispán  feleségének  néha  még  jó  szok¬ 
nyája  sem  volt.  De  ifjú  és  leány  egész  sereg 
nevekedett  az  udvarában.  A  hatalmas  Batthyány 
Kristóf  cipóján  is  nagyon  sokan  nevekedtek. 
A  saját  fia :  Boldizsár,  I.  Ferdinánd  király  udvará¬ 
ban  tanult.  Nem  valami  fényesen  járhatott,  mert 
1550-ben  ő  maga  írja  az  édesapjának :  „Kérem 
kegyelmedet,  mint  szerelmes  uramat  és  atyámat, 
hogy  te  kegyelmed  mondja  az  én  szerelmes  asszo¬ 
nyomnak  és  anyámnak,  hogy  énnékem  inget  küldjön 
ésfehér  nadrágot;  mert  immár  nincsen  mit  viselnem."2 

1  A  XVI.  század  közepén  Zay  Ferenc  cipóján  nevekedett 
és  élt  huszonkét  asszony  és  leány,  nyolc  lovas  ifjú,  két  lovász¬ 
mester.  A  gyermekek  és  a  gyalog  inasok  számát  nem  mondja 
meg  az  összeírás,  csak  jelzi,  hogy  ezek  is  voltak. 

2  Körmendi  ltr.  Missiles,  1550  szept.  20.  Bécs. 

Ismeretes  dolog,  hogy  a  XVI.  század  urai  majd¬ 
nem  minden  idejüket  veszedelmes  végházakban,  a 
törökkel  való  harcban  töltötték.  Jobbára  csak  a 
megyei  és  az  országos  ülések  alkalmával  hagyták 
oda  a  csatahelyeket.  A  házuknál  nagy  ritkán  for¬ 
dultak  meg.  Többnyire  csak  aratás  idején  mehettek 
haza,  amikor  tudniillik  a  végbeli  szokás  szerint  a  harc 
szünetelt.  Már  most  imigyen  az  egész  gazdálkodást, 
a  nagy  udvarnép  minden  dolgát  a  háziasszonynak 
kellett  intéznie!  Gondolhatjuk,  hogy  akinek  a  házá¬ 
ban  állandóan  egész  sereg  ifjú,  leány,  szolga,  atyafi 
stb.  éldegélt,  annak  bizony  ideje  sem  jutott  holmi 
dib-dáb  bolondságokra,  cicomára,  fényűzésre, 
kendőző  vizekre  s  más  efélére.  Ferdinánd  és  Miksa 
királyainknak  feltűnt,  hogy  sem  Bécsben,  sem 
Pozsonyban  az  udvari  ünnepségek  alkalmával  egyet¬ 
len  magyar  főasszonyt  sem  láttak.  Az  1563.  évi 
koronázásra  azután  úgy  Ferdinánd,  mint  Miksa 
király  megkérték  Batthyány  Ferencet,  intve  a 
magyar  urakat,  hogy  a  feleségeiket  is  hozzák  el  a 
koronázásra !  Batthyány  azt  felelte  a  királynak, 
hogy  az  nehezen  fog  menni.  Fényes  pompa  kéne 
ehhez,  ami  a  magyar  asszonyoknál  hiányzik.  Egész 
Magyarországban  legfölebb  négy  főasszony  akad, 
aki  a  koronázáson  megjelenhetnék  !  Én  —  írja 
Batthyány  —  elhozom  a  feleségemet.  Talán  Nádasdy 
Tamásné  is  eljő.  Ha  felséged  ezeken  kívül  még 
másokat  is  óhajtana,  hívjon  meg  még  két  fő¬ 
asszonyt  í1 


1  Csász.  és  kir.  áll.  ltr.  Hung.  1563. 

Jelentéktelennek  látszó  dolog  ez !  De  mélyreható 
szemmel  mégis  azt  látjuk  benne,  hogy  magyar 
asszonyaink  a  maguk  egyszerűségük  szerint  semmi 
élvezetet  sem  találtak  abban,  hogy  az  udvar  körül 
ragyogjanak  és  pompázzanak.  Szívesebben  voltak 
otthon  ;  több  örömöt  okozott  nekik  a  családi  élet 
és  a  gazdálkodás,  mint  a  fény,  a  pompa  és  a 
mulatság. 

A  XVI.  század  magyar  asszonyainak  otthon  az 
unalomra  nem  igen  maradt  idejük.  A  nemeslányok¬ 
kal,  leányasszonyokkal  és.  szolgáló  leányokkal 
egyetemben  ezernyi  foglalatosságuk  akadt.  A  för- 
geteges  téli  időben  csipkét  vertek,  fontak,  varrtak, 
hímeztek.1  Közben  a  lant  hangja  mellett  dalolgattak 
is.  Még  a  legmagasabb  rangú  asszonyaink  is  szíve¬ 
sen  fonogattak.  Balassa  Zsigmondné  írja  például 

•• 

1551-ben  a  nádorispánnénak :  „Örömmel  fonnék 
ott  az  Zala  bora  mellett  kegyelmetek  között."2 
Mivel  az  udvar  népében  igen  sokszor  akadt  férjhez 
menő  leány,  ilyenkor  a  munka  megsokasodott.  A 
fonáson,  a  varráson  kívül  ilyenkor  a  koszorúk 
(párták)  kötésével  is  foglalkoztak.  Batthyány 
Ferencné  írja  1562-ben  a  nádorispánnénak :  „Jól 
tudja  kegyelmed,  hogy  itt  menyegző  nélkül 
soha  nem  vagyunk . . .  Küldje  el  kegyelmed  az 

1  „Érette  leszek  —  jelentik  Batthyánynénak  —  nagyságod 
parancsolatja  szerint,  hogy  csipkéket  csináltassak  az  lányokkal. 
Azt  írja  nagyságod,  hogy  ha  az  többi  leányoknak  varrani  való 
nem  volna,  tehát  fonalat  gombolítassak  vélek. “  (Körmendi 
ltr.  Missiles  1614  18.  aug.) 

2  Orsz.  ltr.  Nádasdy  lev. 

koszorút  csak  az  formájáért,  az  kötésnek  mását 
veszem. ul 

Menyegzők  és  farsang  alkalmával  a  táncot  is 
vidáman  ropták.  Ezektől  megválva,  a  mulatságban 
kevés  részük  volt.  Néha-néha,  amikor  vendég  tévedt 
a  házba,  a  háziasszony  jól  megvetett  asztalt  készít¬ 
tetett  s  ilyenkor  vígan  lakoztak.  De  hát  ez  nem 
ment  mulatság  számba,  habár  a  vendéglátásnak 
igen  örvendettek.  Az  egykorú  levelek  egész  serege 
hirdeti,  hogy  a  rokonok  és  jó  ismerősök  milyen 
szeretettel  hívogatták  egymást.  Csak  például  említ¬ 
jük  Forgách  Imre  levelét,  aki  1579-ben  ily  módon 
hívja  Zrínyi  Györgyöt  és  családját :  „Mely  nagy 
kévánsággal  akarjuk  hallani  idejövetelüket,  azt  mi 
semmi  nyelvvel  ki  nem  mondhatjuk !  Az  én  szerel¬ 
mes  Katámmal  úgy  várjuk  régtül  fogvást  kedet, 
mint  az  Istennek  irgalmát,  kit  értvén  kegyelmed, 
immár  mentsen  meg  bennünket  az  nagy  gondtól."1 2 

Abban  az  időben  egyetlen  uradalmunkban  sem 
hiányoztak  a  halastavak.  A  háziasszonyoknak  és 
udvarnépüknek  egyik  szórakozása  volt  a  halászat, 
amit  nagy  kedvvel  űztek.  A  madarászatot  sem 
vetették  meg.  Hálókkal,  karvalyokkal,  sólymokkal 
madarászgattak  s  a  zsákmányból  a  távollevő 
gazdának  is  juttattak.3 

1  Orsz.  ltr.  Nádasdy  lev. 

2  Körmendi  ltr. 

3  Petheő  Benedek  írja  a  feleségéről  Choron  Fraksziáról : 
„mind  addig  nyulásza,  hogy  tegnap  kilenc  órakort  egy  fiat 
foga.  lm  mostan  mind  ketten  együtt  feküszik  az  gyermek¬ 
ágyat."  (U.  o.) 

Amikor  az  idő  melegebbre  fordult,  megkezdődött 
a  kertészkedés.  Mindegyik  azon  törte  magát,  hogy 
minél  előbb  legyen  spárgája,  borsója,  gyümölcse 
és  dinnyéje.  E  téren  valóságos  versengés  folyt 
köztük  s  boldog  volt  az  a  főasszony,  aki  a  pálmát 
elnyerte.  Tudjuk,  hogy  Nádasdyné,  Batthyány 
Ferencné  bánné,  Forgách  Zsuzsánna,  Thurzó 
Györgyné  nádorispánné  még  a  káposztát  is  maguk 
ültették  1  Mivel  abban  az  időben  a  leányok  virág¬ 
koszorút,  a  férfiak  (még  a  csatában  is)  virág¬ 
bokrétát  hordottak  volt,  a  virágültetésre  is  nagy 
gondot  fordítottak.  A  kertészkedés  a  XVI.  század¬ 
ban  nálunk  oly  magas  fokon  állott,  hogy  a  bécsi 
udvarnál  mindig  a  magyar  asszonyok  nyerték  el  a 
pálmát  részint  korai  és  szép  zöldséggel,  részint 
gyümölccsel.  Még  külföldre  is  küldtek  gyümölcsöt 
és  oltó  ágakat.  Batthyány  Ferencné  például 
Brüsszelbe  küldözgeti  a  pompás  magyar  gyümölcsöt 
Mária  királyné  asztalára.  Az  1566.  évi  táborozás¬ 
kor  a  hozzánk  jött  külföldi  fejedelmek  és  hercegek 
elragadtatva  szemlélték  a  nádorispánné  küldötte 
magyar  gyümölcsöt. 

A  kerti  termények  földolgozásában  is  jeleskedtek 
főasszonyaink.  Párolás  útján  maguk  készítették  a 
különféle  virágvizeket.  E  célra  minden  kastélyban 
volt  virágvízvevő  rézedény.  Ok  szárítgatták  a  külön¬ 
féle  gyógyító  füveket  s  ők  dolgozták  fel  a  gyü¬ 
mölcsöt  is.  Az  aszaláson  kívül  készítettek  különféle 
liktáriumot,  dinnyesajtot,  szilva-  és  almavizet,  lek¬ 
várt  stb.  Ha  valaki  e  téren  valami  újat  tudott, 
közölte  az  ismerőseivel.  Choron  Zsófia  például  a 

kéméndi  kertjéből  írja  1569-ben  Nádasdy  Kristóf- 
nénak,  mint  csinálja  ő  a  szilva-  és  a  barack-liktá- 
riumot :  „Az  böröczköt  (barackot)  —  írja  —  meg¬ 
hámozom  szépen  és  késheggyel  meghasaztom  szé¬ 
pen  és  az  böröczk  magva  helyett  egy  fél  mandola- 
magot  teszek  és  borsos  mézet  teszek  reá  és  tiszta 
deszkára  szépen  rendelem,  az  kemencében  úgy 
száraztom  meg.  Az  szilva-liktáriumot  így  is  csiná¬ 
lom,  hogy  az  szilvát  meghámzom  és  meghasogatom 
és  szépen  deszkára  rendelem.  Az  magvát  meg¬ 
töretem  és  az  magvabelit  az  magva  helyébe  teszem 
és  borsos  mézet  öntetek  reá  és  úgy  száraztatom 
kemencében  tiszta  deszkán.  Héjastól  az  szilvát  ha 
csinálom,  tehát  csak  félfelől  meghasítom  az  szilvát 
és  az  magvát  kiveszem  és  megtöretem,  az  magva 
belit  esmég  magva  helyében  teszem  és  borsos 
mézet  öntetek  belé  és  az  deszkára  rendelem  és  úgy 
száraztatom  kemencében. U1 

A  kertgazdaság  mellett  nagy  gondot  fordítottak 
a  szárnyas  majorságra  is.  Asszonyaink  ezen  a  téren 
is  megállták  a  helyüket.  Hízott  pávákat,  gyöngy¬ 
tyúkokat,  ludakat,  kappanokat  még  az  udvarnak  • 
is  küldözgettek.  I.  Ferdinánd  például  már  január¬ 
ban  fiatal  libákat  kapott  Nádasdynétól.  Az  1546. 
év  január  6.-án  ugyanő  a  királynénak  is  küldött 
szárnyasokat.  Sárkány  Antal  uram  nagy  büszkén 
jelenti  Bécsből,  hogy  a  pávákat,  a  lúdfiakat,  ludakat 
és  kappanokat  bémutatá  a  királyné  asszonynak ! 

1  Orsz.  ltr.  Nádasdy  lev.  1569.  Kisasszonynap  után  való 
pénteken.  E  levélben  azt  is  tudatja,  hogy  Nádasdy  Orsikának 
koszorúnak  való  virágot  és  körtvélyt  küldetett. 

„Szinte  —  írja  —  az  ő  belső  házában  (szobájában) 
mutatám  be.  Jó  néven  vévé  és  csodálkozék  a  had¬ 
fiakon."1  Báthory  Erzsébet  1587-ben  karácsonyra 
küld  lúdfiakat  Zrínyi  Doricának.  A  nagy  hidegben 
azonban  megfagytak  a  libák.2 

A  kastélyokban  és  az  udvarházakban  nevekedő 
leányok  természetesen  mindazt  eltanulták,  amit 
ideiglenes  anyjuktól  láttak  és  hallottak.  így  azután 
belőlük  is  derék  majorosok  és  jó  gazdasszonyok 
váltak. 

Úri  házainkban  nagy  gondot  fordítottak  a  vallás¬ 
erkölcsi  oktatásra  is.  Az  ifjakat  és  a  lányokat 
oktató  mesteren  kívül  a  kastélyok  Isten  igéjének 
hirdetője  nélkül  sem  szűkölködtek.  A  mély  vallá¬ 
sosság,  ami  a  XVI.  századi  magyar  főasszonyoknak 
egyik  legjellemzőbb  tulajdonságuk,  értenünk  engedi, 
minő  nagy  gonddal  hallgatták  Isten  igéjét  s  minő 
odaadással  csepegtették  azt  a  fiatalságba. 

Tudjuk  jól,  hogy  a  XVI.  század  asszonyai  nem¬ 
zeti  gondolkozás,  magyari  érzés  dolgában  sokszor 
még  az  urokat  is  felülmúlták.  Nem  is  csoda,  hiszen 
ők  foglalkoztak  legtöbbet  a  földdel,  tehát  szeret¬ 
niük  is  kellett  a  földet,  ahol  éltek.  Azután  ott  a 
kastélyokban  már  gyermekkorukban  úgyszólván  a 
szemükkel  látták  a  török  harcokat.  Látták  a  dia¬ 
dallal  hazatérő  hadfiakat,  akiket  asszonyaik  fogadtak 
a  legnagyobb  örömmel  és  lelkesedéssel.  De  látták 
a  gyászt,  a  fájdalmat  is,  ami  az  elesett  vitézek 

1  Orsz.  ltr.  Nádasdy  lev.  1569. 

2  U.  o.  1587  április  14.-én  jelenti,  hogy  a  karácsonyra  kül¬ 
dött  lúdfiak  „meghaltak  az  nagy  derék  hidegben". 

nyomában  támadt.  S  a  fogékony  gyermeki  lélek 
hamar  megtanulta :  lángolni  a  nemzeti  dicsőségért, 
vágyódni  a  nemzeti  célok  után. 

Ismeretes  dolog,  hogy  a  XVI.  század  örökös 
háborúi  hamar  elszegényítették  az  országot.  Urat 
és  szegényt  egyaránt  nyomta  a  rohamosan  terjedő 
elszegényedés.  A  kenyérkereset  sok  helyütt  lehetet¬ 
lenné  vált,  s  a  szegény  jobbágy  csak  egy  falat 

r 

kenyérre  sem  virradhatott.  Am  e  kor  mély  vallá¬ 
sossága  nagyon  felvirágoztatta  az  emberszeretetet. 
Akik  e  kor  főurainak  az  önzését  szokták  emlegetni, 
olvassák  el  az  utasításaikat,  a  végrendeleteket, 
melyekben  a  szegényekről  gondoskodnak !  Nincs 
kastélyunk  és  udvarházunk,  ahol  a  szegényeknek 
gabnát,  lisztet  vagy  kenyeret  ne  osztanának.  Maguk 
a  jobbágyok  mint  általános  szokást  említik,  hogy 
az  urak  a  következő  aratásig  gabonát  osztanak  a 
jobbágyaiknak !  Batthyány  Ferenc  maga  írja,  hogy 
néha  száznál  is  több  jobbágyot  kellett  táplálnia. 
Nádasdy  Tamásné  is  megnyitja  a  csűreit,  mikor  a 
szegénység  gabna  nélkül  szűkölködik.  S  így  van 
az  a  legtöbb  főúri  kastélyban.  Az  alamizsnaosztás 
mindenütt  bevett  szokás.  Régi  magyar  főasszonya¬ 
ink  életének  ez  az  egyik  legszebb  vonása! 

Mivel  a  példa  vonz,  főasszonyaink  alamizsna¬ 
osztása  és  jótékonysága  a  szárnyuk  alatt  nevekedő 
nemes  leányokra  is  hatással  volt.  S  e  hatást  csak 
fokozta  az  a  körülmény,  hogy  a  fiatalságnak  állan¬ 
dóan  hirdették :  „magadat  is,  jószágodat  is  meg¬ 
áldja  az  Isten,  ha  az  irgalmasság  cselekedeteit 
gyakorlatosan  m íveled"  .  .  . 

Amit  itt  a  kastélyok  életéről  s  a  nemes  leányok 
neveléséről  mondottunk,  abból  Guthi  Országh 
Magdolnának  is  bőségesen  kijutott.  Nagy  család¬ 
ból  származott.  Országh  Imre  főajtónállónak  és 
Homonnai  Drugeth  Ágnesnek  volt  egyetlen  gyer¬ 
meke.  Melyik  főúri  családban  nevekedett,  nem 
tudjuk.  Csak  annyi  bizonyos,  hogy  velük  együtt  ő 
is  ugyanolyan  nevelésben  részesült.  Közeli  atyafi- 
ságot  tartván  a  Zrínyi,  a  Batthyány,  az  Enyinghi 
Török,  a  Forgách,  a  Czobor,  a  Révay  stb.  csalá¬ 
dokkal,  sűrűn  levelezget  velük.  S  e  bizalmas  leve¬ 
lekben,  mint  valami  tükörben  tisztán  látjuk  a  jel¬ 
lemét.  Minden  íziben  magyar  asszony,  aki  szereti 
a  nemzetét  s  jó  magyaroknak  neveli  a  maga 
gyermekeit  s  az  udvarában  nevekedő  ifjúságot. 
Szíve  olyan,  mint  a  kék  ég,  melyen  semmi  folt 

nincsen.  Emberszerető,  munkás  és  fáradhatatlan 

•• 

gazdasszony.  Örömest  van  a  segítségére  mások¬ 
nak  ;  semmi  munkától,  semmi  tehertől  meg  nem 
vonja  magát ;  a  jóért  lángol,  a  nemes  után  vá¬ 
gyódik.  Mindent  átható  mély  hite  tölti  be  a  lel¬ 
két.  Ez  ad  neki  erőt  s  vigaszt  a  búban  és  a  szen¬ 
vedések  közepette.  Az  örök  gondviselés  ellen 
sohasem  zúgolódik ;  a  hite  oly  erős,  hogy  ez  a 
bánatos  szívét  mindig  megcsöndesíti.  A  munka  a 
legfőbb  gyönyörűsége.  Házi  gazdagsága  minden 
részét  fontos  dolognak  tartja ;  egyszeri  tekintettel 
látja,  ami  házanépe  javára  válik  s  ennek  igazga¬ 
tása  az  ő  boldogsága  és  dicsősége. 

rr 

Őszinte  és  nyílt  mindenkor ;  titkos  érzései  s 
gondolatai  nincsenek ;  a  szíve  mindig  egy  nyomon 

jár  a  nyelvével.  Ha  az  övéit  bánat  vagy  betegség 
nem  nyomja,  mindig  vidám  és  szeretetreméltó. 
Derült  életfelfogásával,  szolgálatkészségével  vidám¬ 
ságot  szerzett  mások  szívének  és  szemének  is. 

Guthi  Országh  Magdolna  már  mint  leány  jó 
gazdasszony  hírében  állván  s  amellett  szép  is  lé¬ 
vén,  sok  udvarló  ifjúra  tett  szert.  Kérője  is  bőven 
akadt.  Ezek  közül  ő  alsólindvai  Bánffy  Istvánt 
választotta  jegyeséül.  Ez  a  daliás  ifjú  a  XVII.  szá¬ 
zadban  kihalt  alsólindvai  Bánffyak  hatalmas  csa¬ 
ládjának  egyik  jeles  sarjadéka  volt.  Három  nagy 
uradalma  közül  a  kies  fekvésű  Alsólindván  tar¬ 
totta  a  szállását.  Oda  vitte  magával  ifjú  feleségét, 
aki  azután  állandóan  ott  élt.  Maga  Bánffy  István 
katonai  szolgálatot  teljesítvén,  nagyon  ritkán  lehe¬ 
tett  otthon.  Eleinte  Pécsett  szolgált,  majd  meg 
Pápán  katonáskodott.  Többnyire  együtt  szolgált 
unokatestvérével  Bánffy  Lászlóval,  akihez  nagyon 
ragaszkodott.  Ez  a  László  jeles  vitéz  s  vidám  em¬ 
ber  volt,  akinek  több  tréfás  mondása  mint  szálló 
ige  járta  a  XVI.  században  !  Zrínyi  György  mint 
Bánffy  László  uram  gyakorta  való  szavát  említi 
például  ezt :  „En  azt  tudtam  vala ,  hogy  marcipán , 
ha  tekintem  tehát  olasz  kolbász  1“ 1  Amikor  egy 
ízben  Batthyány  Ferenc  halat  kért  tőle,  tréfásan 
feleié  :  „Mi  is  uram  csak  sós  héringen,  babon  és 
keszölcén  vajuszunk  .  .  .  Istvánnak  azonban  van  két 
szegyéje  s  így  hallal  bőves.“2 

1  Körmendi  ltr.  Missiles.  Zrinyi  György  1595.  julius  3.-án 
kelt  levelében  említi. 

2  U.  o.  1564  febr.  20. 


Takáos  S.  dr. :  Régi  magyar  asszonyok. 

Bánffy  László  először  50,  majd  meg  száz  lovon 
való  huszárral  őfelsége  mellé  rendeltetvén,  meg¬ 
vált  Istvántól,  aki  azután  egyedül  szolgált  Pápán.1 
Nem  valami  nyugodalmas  hely  volt  ez  s  a  felesége 
ugyancsak  sokat  aggódott  miatta  !  S  nem  hiába ! 
A  török  ugyanis  állandóan  fente  a  fogát  Pápára. 
Az  1552.  év  augusztus  8.-án  is  ezt  jelentik  Bánffy 
István  uramnak :  „Velicsán  bég  (esztergomi)  azt 
felelte,  hogy  vagy  feje  elvész  itt  Pápa  alatt,  vagy 
ez  télen  benne  akar  telelni.  Ezt  bizonyosan  hal¬ 
lották  szájából  .  .  .  Azért  ti  nagyságtok  reá  gon¬ 
doljon/*2 

S  a  pápaiak  Bánffyval  egyetemben  készen  vár¬ 
ták  Velicsán  béget.  S  Bánffy  uram  aggódó  fele¬ 
ségének  már  az  örömhírt  jelenthette,  hogy  t.  i.  a 
török  támadását  visszaverték. 

Időközben  Bánffy  István  Zalamegye  főispánjává 
lévén,  a  hadakozáson  kívül  a  megye  ügyeinek  a 
vezetése  is  az  ő  vállára  nehezedett.  Majdnem  állan¬ 
dóan  távol  kellett  lennie  a  családjától.  Az  1556. 
évben  Tahy  Ferenc,  Zrínyi  Miklós,  Nádasdy  Tamás, 
Székely  Jakab  és  Bánffy  László  uraimékkal  részt- 
vett  Babócsa  szerencsés  ostromában.3  Itt  is  em- 


1  Közös  pénz.  Itr.  Hung.  14337.  fasc.  1553.  Bánffy  László 
maga  írja  ezt  s  emellett  érdemei  fejében  „baronatus" - 1  kér, 
„ut  sentiant  omnes  Hungari  interpellationem  et  gratiam 
vestrae  serenitatis  erga  Hungaros." 

2  Szalay :  Négyszáz  magyar  levél  98.  lap.  Nagy  Balázs 
jelentése. 

3  A  naplójában  maga  említi  ezt.  (Tudomány tár  1841.) 

bérül  viselte  magát  s  érdemeit  a  király  később 
meg  is  jutalmazta. 

Amíg  a  férj  imigyen  a  csatatéren  küzdött  s  a 
megyéje  ügyeit  intézgette,  az  asszonya  otthon  a 
gazdaságot  vezette  s  a  gyermekeit  nevelte  az  udva¬ 
rában  lévő  nemes  leányokkal  és  ifjakkal  egyetem¬ 
ben.  Ott  lakott  Alsólindván  Széchy  Margit  is,  aki 
híres  kertésznő  volt ;  ott  élt  Bánffy  László  családja 
is.  Országh  Magdolna  tehát  nem  volt  egyedül. 
Vendégei  is  gyakran  akadtak  s  ő  is  el-elnézegetett 
a  szomszéd  urakhoz.  Az  1553.  évben  például  meg¬ 
nézte  Batthyány  Kristófnak  abban  az  időben  mél¬ 
tóan  elhíresedett  kertjeit.  S  mivel  ott  fura  szabású 
töltéseket  látott,  vidám  kedvében  még  meg  is  tré¬ 
fálta  a  kertgazdát.  Batthyány  azonban  igen  rossz 
néven  vette  tőle,  amiért  a  kertjét  zsidókoporsó¬ 
nak  nevezte  !  Országh  Magdolna  erre  ugyancsak  . 
vidám  tréfával  így  vigasztalta  Batthyány  Kristó¬ 
fot  :  „Mi  nem  neveztük  zsidókoporsónak :  de  mert 
hogy  az  kegyelmed  kertiben  láttunk  néminemű 
koporsó  szabású  töltéseket  .  .  .  azt  tudtuk  valami 
rác  szent  fekszik  ott  és  hogy  búcsú  miá  vagyon. 
Mi  nagy  sokszor  kerültük  meg,  hogy  netalán  sok 
esztendeig  tart  az  búcsú. “ 

E  vidám  sorokhoz  még  hozzáteszi  a  jó  tanácsot 
is :  hányassa  el  a  koporsószabású  töltéseket,  mert 
különben  barackja  nem  terem  ! 

Batthyány  Kristóf  is  elértvén  a  tréfát,  hamar 
megbékült.  Jókedvvel  irogat  később  is  Országh 
Magdolnának  s  gyakran  küld  neki  virágot,  tudván, 
hogy  bolondja  a  virágnak.  Országh  Magdolna  meg 


2* 

akarván  mutatni,  hogy  ő  sem  az  utolsó  kertésznő, 
korai  cseresnyével  viszonozza  Batthyány  figyelmét. 
Az  1561.  évben  például  junius  19.-én  küld  neki  jó 
cseresnyét  a  húsevő  napokra  l1  S  egyúttal  meg¬ 
köszöni  a  Batthyány  küldötte  friss  virágot.  „Jeles¬ 
ben  —  írja  —  az  mi  szerelmes  leányaink  nagyon 
jó  néven  vették  kegyelmedtől ;  mert  ők  viselik 
meg.  Kérik  kegyelmedet,  hogy  ezután  is  tegyen 
részt  mind  fejér  és  vörös  szekfüvirágból,  kit 
kegyelmednek  megszolgálunk."2 

Országh  Magdolna  ilyen  figyelemben  Zrínyi 
Miklós  részéről  is  többször  részesült.  A  szigetvári 
hős  —  amint  tudjuk  —  közeli  rokona  volt.  (Az 
egyik  leányát  Országh  Kristóf  vette  nőül.)  Azután 
Bánffy  Istvánnal  is  jó  barátságot  tartott.  Több¬ 
ször  megfordult  Aísólindván  s  ilyenkor  mindig 
kitüntette  a  ház  derék  asszonyát  s  mindig  meg¬ 
hívta  őt  a  családja  körébe.3  És  Országh  Magdolna 
szívesen  ment  a  hívó  szóra  Zrínyi  Miklós  leányai  közé. 

Bánffy  István  állandóan  távol  lévén,  a  gyermekek 
nevelését  egészen  Országh  Magdolna  intézte.  Semmi 
sem  jellemezheti  jobban  a  derék  asszonyt,  mint  az 
az  odaadó  gond  és  buzgóság,  amivel  a  gyermekeit 
nevelte.  Több  jeles  deákot  tartott  a  gyermekei 
mellett.  Ilyen  volt  például  Orbonai  Rácz  György  a 
pedagógus,  azután  Zuhodolyi  András  deák  és  Szent- 

1  Körmendi  ltr.  Missiles. 

2  U.  o. 

3  Zrínyi  Miklós  az  1557.  évben  is  Aísólindván  volt  s  onnét 
indult  Bánffy  Istvánnal  és  Lászlóval  egyetemben  Bécsbe 
(Szalay :  Négyszáz  magyar  levél  237.  lap.) 

györgy völgyi  Bakács  Farkas.  A  legidősebb  leányát 
más  urak  kastélyaiba  is  elküldé,  hogy  lásson  és 
tanuljon.  Amikor  az  idősebb  fia  (Miklós)  meg¬ 
növekedett,  a  pedagógusával  és  két  mesterével 
Gráczba  küldé  német  szóra.1  Majd  Archo  grófné 
segítségével  Bécsbe  küldé  s  a  királyi  udvarban  a 
többi  magyar  ifjú  között  taníttatá.  S  a  fiúval  min¬ 
denütt  becsületet  vallott.  Derék,  szorgalmas  és 
eszes  ifjúnak  mondották  őt,  aki  örökölte  édesanyja 
jótulajdonságait. 

Sok  öröme  telt  Anna  nevű  idősebb  leányában 
is.  Ez  szakasztott  mása  volt  az  anyának.  Vallásos, 
takarékos,  szorgalmas,  vidám  és  jó  leány.  Jó  híre 
messze  szállván,  kérője  is  hamar  akadt.  Az  ifjú 
Révay  János  vette  őt  nőül  1561-ben.  A  menyegzőt 
szeptember  14.-én  szolgáltatták  ki. 

Ezt  a  családi  örömöt  csakhamar  követte  egy 
másik.  Az  1562.  esztendőben  a  király  Bánffy 
Istvánt  országbíróvá  nevezte  ki !  2 

A  családi  örömöt  és  a  békességet  ez  időben 
nagyban  zavarta  az  a  körülmény,  hogy  Bánffy 
László  keményen  összezördült  Bánffy  Istvánnal. 
Az  okát  nem  tudjuk.  Zrínyi  Miklós  Tahy  Ferenczet 
és  Kerechényi  Lászlót  küldé  Alsólindvára,  hogy  a 
rokonokat  kibékítsék.  Ez  azonban  nem  sikerült.3 

1  Tudománytár  1841.  A  Bánffy-család  naplója. 

2  Maga  Bánffy  István  írja  1562  nov.  18.-án  :  „adta  nekem 
alsólindvai  Bánffy  Istvánnak  Becsben  az  judex  curiae-séget“* 

3  Kerechényi  László  írja  1559-ben,  hogy  „felette  rútul 
vannak  László  urammal  és  semmi  jót  nem  szerezheténk  köz¬ 
tük".  (Négyszáz  magyar  levél,  315.  1.) 

Tudjuk,  hogy  Zrínyi  Miklósnak  sok  leánya  volt 
s  így  az  udvarában  sok  menyegző  akadt.  De 
Országh  Magdolna  nélkül  egy  sem  esett  meg. 
Nem  egyszer  ő  vitte  a  fögazdasszonyi  tisztet,  ami 
az  akkori  időben  nagy  tisztesség  számba  ment, 
de  tömérdek  dologgal  járt.  Az  1564.  év  őszén  is 
ott  találjuk  őt  a  Zrinyi-lakodalmon.  Mint  mindig, 
ez  alkalommal  is  kitüntették  őt.  Erről  a  lakodalom¬ 
ról  írja  október  19.-én  Thurzó  Erzsébetnek  :  „Kegyel¬ 
med  tudakozik,  hogy  ha  vígan  lett  volna-e  a  Zrínyi 
uram  menyegzője  ?  Azt  írhatom  kegyelmednek, 
hogy  elég  vígan  Ion.  Arról  is  tudakozik  kegyelmed , 
ha  én  ott  kegyelmed  egészségéért  táncoltam  volna  ? 
Kettőt  táncoltam  ott.  Az  melyik  szebb  volt ,  azt  a 
kegyelmed  egészségéért  táncoltam !  Az  másikat 
magamért.  Mind  az  kettőt  penig  a  vőlegénynyel 
táncoltam.  írhatom  azt  is  kegyelmednek,  hogy  mert 
az  fömenyegzö  pénteken  löny  az  pénteknek  tisztes¬ 
séget  adtunk!  Az  többi  asszonyok  sem  sok  cipellőt 
szaggattanak  el  az  táncban.  Szombaton  pedig  igen 
korán  eloszlottunk.  Vészes  nagy  hó  volt."1 

A  Zrinyi-családdal  való  meleg  barátságnak  és  gya¬ 
kori  összejövetelnek  az  lett  a  következménye,  hogy 
Bánffyné  Országh  Magdolna  idősebb  fia :  Miklós 
1570-ben  nőül  vette  a  szigetvári  hősnek  legifjabb 
leányát :  Orsikát.  A  menyegzőn  Batthyány  Boldizsár 
volt  a  főgazda  és  Zrínyi  Dorica  a  főgazdasszony.2 

1  Orsz.  ltr.  Kisebb  levéltárak  9.  csomó,  1564  okt.  19. 

2  Nagy  Iván  hibásan  írja,  hogy  Perényi  özvegyét :  Zrínyi 
Ilonát  vette  nőül.  Perényinek  ugyanis  nem  Zrínyi  Ilona,  hanem 
Zrínyi  Orsika  volt  az  özvegye. 

Vendéglátás  és  vendégjárás,  no  meg  a  gyakori 
menyegzők  szerezték  a  vidámabb  napokat !  A  szo¬ 
morúbbakat  rendesen  a  családtagok  betegsége 
idézte  elő.  Abban  az  időben,  mikor  orvos  sohasem 
volt  a  kéznél  s  mikor  orvosságért  másoknál  kellett 
tudakozni,  a  betegség  volt  a  legnagyobb  csapás. 
Ilyenkor  az  emberek  tehetetlenül  álltak  s  azt  szok¬ 
ták  volt  mondani :  most  vagyon  az  imádságnak 
haszna !  Es  imádkoztak  is  eleget.  Országh  Magdolna 
férje  is  gyakran  betegeskedett,  amint  ez  a  had¬ 
viselő  embereknél  szokás  volt.  Az  1563.  év  telén 
is  az  ágyat  nyomta.  Ekkor  írta  Magdolna  asszony 
a  leányának :  „ Mindnyájunknak  kellene  az  Úristen¬ 
nek  könyörögnünk,  hogy  adna  az  Úristen  őkegyelmé- 
nek  jó  egészségét;  mert  higyjed  szerelmes  lányom , 
hogy  igen  kezdett  betegeskedni  “ 

Magdolna  asszony  odaadó  ápolása  csakhamar 
meggyógyítá  Bánffy  István  uramat!  Az  ő  egész¬ 
ségével  együtt  visszatért  Magdolna  asszony  kedve 
is.  Nagyvídáman  és  jókedvvel  írogatja  szép  magyar 
leveleit  az  övéinek.  Legidősebb  leányának,  Anná¬ 
nak,  aki  Révai  Sándorhoz  ment  nőül,  írja  például 

r 

1563-ban :  „Értettük  azt  is,  hogy  a  te  leányod 
szép  leány  és  igen  jó  leány,  kit  mi  igen  nagy 
örömmel  hallunk  felőle. “  —  S  mivel,  hogy  ilyen 
jó  leány  az  ő  unokája,  cipellőst  (cipőt),  keztyűt  és 
inget  küld  az  apróságnak.  „Minden  napon  meg¬ 
viseltesd  vele,  —  írja  tréfásan  Magdolna  asszony 
a  küldött  ingről  —  mert  ha  én  odamegyek,  vagy 
ha  te  énhozzám  jössz  és  az  inget  újonnan  voltá¬ 
ban  találom,  megbánod  ! . . .“  „Oly  igen  halnak 

mindenütt  környülünk,  —  írja  egy  másik  levelében 

—  csak  Isten  tudja  magunk  is  mint  vagyunk,  de 
legyen  hála  az  Istennek,  az  mi  jószáginkban  még 
sehol  sem  halnak. uí 

Országh  Magdolna  asszony  kitünően  értett  a 
szövés,  a  varrás  és  a  hímzés  minden  módjához. 
Még  az  aranyfonállal  való  török  varrást  is  meg¬ 
tanulta  a  rab  törököktől.  Nemcsak  a  maga  ruháit, 
de  a  leányai  és  unokái  ruháit  is  ő  varrta.  Leányá¬ 
hoz  intézett  minden  levelében  szót  ejt  arról,  hogy 
minő  subát,  szoknyát  stb.  varrott  neki.  Ezen  a 
téren  ismerősei  is  sokat  tanultak  tőle  s  ha  egye¬ 
bet  nem,  hát  példákat  (azaz  mintákat)  kértek 
tőle.  „Egy  példánk  vagyon  Borbála  asszonynál, 

—  írja  Révaynénak  —  nagy  öreg  példa;  szövés 
is  vagyon  rajta,  a  te  gyöngyös  hímed  is,  az  ki 
az  menyegzőre  nem  készülhete  meg,  hanem  azután 
készítettük  meg,  rajta  vagyon . . .  Légy  érte,  küldd 
meg.  Vagy  szép  szóval,  vagy  haraggal  légy 
érte  .  .  .  Bizony  nagy  drága  marhánknál  in¬ 
kább  bánnók,  ha  elveszne  tőlünk  az  a  példa." 
(1563.) 

Igen  kedves  hangon  levelezget  a  vejével,  Révay 
Jánossal  is.  Egy  alkalommal  Révay  uram  egy 
hordó  vörös  bort  küldött  Bánffy  Istvánnak.  Magdolna 
asszony  a  bort  kimérette  s  ami  befolyt,  elküldte 
a  vejének.  Mikor  Révay  emiatt  méltatlankodott, 
Magdolna  asszony  megírta  neki,  hogy  adja  a  pénzt 
a  feleségének,  elkél  annál  !  „Azért  Kegyelmednek 

1  Deák  Farkas  :  Magyar  hölgyek  levelei.  63.  1. 

nem  kellett  volna  tőlünk  nehéz  néven  venni,  mert 
jóakaratból  küldöttük  volt  meg."1 

A  leányát  anyagilag  is  folyton  támogatja  s  jó 
tanácsokkal  is  tartja.  Megtudván,  hogy  leányát  el¬ 
hagyta  a  vénasszonya,2  sietve  írja  neki :  „Viselj 
szorgalmatos  gondot  rá,  valahogy  lehet  vénasszony¬ 
nak  szerét  tégy ;  mert  arra  nagy  szükséged  vagyon 
mind  neked,  mint  pedig  a  kis  gyermeknek." 

Mint  gondos  háziasszony  természetesen  sokat 
tartott  arra,  hogy  a  hímezés  és  az  aranyvarrás 
ritkább  mintái  kezénél  legyenek.3  Hiszen  szüksége 
volt  azokra  magának  is,  meg  az  udvara  leányainak 
is.  Ezért  gyűjtögette  ő  a  koszorúkötés  ritkább  és 
szebb  példáit  is.  S  öröme  telt  benne,  ha  ilyenekkel 
az  ismerőseinek  szolgálhatott. 

Jó  kertgazda  lévén,  sok  levelet  vált  e  kor  egyik 
legnagyobb  kertészével,  Batthyány  Kristóffal.  Rideg, 

1  Magdolna  asszony  így  kezdi  a  levelét :  „A  kegyelmed 
levelét,  kit  az  napokban  ide  hozzánk  hozott  vala  az  ketek 
inasa,  ki  innét  bán  uramhoz  mene,  vettük.  Melyben  értettük 
az  kd.  jó  egészségét  mind  az  kd.  szerelmes  atyafiaival,  fele¬ 
ségével  és  gyermekivel  egyetemben,  kit  mi  bizony  nagy 

* 

örömest  és  szívünk  szerint  hallottunk.  Legyen  hála  az  Úr¬ 
istennek,  mostan  mi  is  mind  urammal  ő  kegyelmével  és 
gyermekeinkkel  egyetemben  nagy  jó  egészségben  vagyunk ; 
jól  lehet,  hogy  az  elmúlt  szent  Katharina  asszony  nap  előtt 
való  hétfőn  uram  ő  keme  megjött  vala,  beteges  vala ;  de  az 
Úristennek  hála  mostan  jól  vagyon. “ 

2  A  vénasszony  a  magyar  udvartartásnak  egyik  fontos 
személye  volt ;  mert  sok  dologban  a  ház  asszonyát  helyette¬ 
sítette.  A  vénasszony  rendesen  előkelő  családból  származott, 
pártában  maradt  vén  leány  volt. 

3  1553  február.  Alsólindva  vára. 

mogorva  és  hirtelenharagú  ember  volt  ez,  aki  még 
a  saját  fiát  sem  átalotta  megátkoznia.  De  Országh 
Magdolnával  még  is  szívesen  levelezett;  mert  meg¬ 
nyerő  kedvessége,  szolgálatkészsége  és  népszerű¬ 
sége  még  az  ő  elfásult  lelkét  is  fölmelegítette. 
Többször  küld  Országh  Magdolnának  szép  és  új 
fajtájú  virágot  s  jó  néven  veszi  tőle  a  köszönő 
levelet.  Az  1564.  év  tavaszán  is  rózsát,  szép 
szekfűveket  és  egyéb  virágot  küldött  Magdolna 
asszonynak  ültetés  céljára.  Erre  Országh  Magdolna 
szívélyes  szókkal  köszönvén  a  figyelmet,  még  vörös 
rózsát  is  kért.  „Megszolgáljuk  ezt  kegyelmednek 
—  írja  —  lányaimmal  egyetemben  ;  mert  az  lányok 
koszorút  öiömest  viselnek ;  aféle  füvekkel  és  virá¬ 
gokkal  pedig  nem  igen  bővesek  vagyunk."1 

A  következő  évek  sok  csapást,  sok  szomorúságot 
zúdítottak  Országh  Magdolna  fejére.  Ugyancsak 
össze  kellett  magát  szednie,  hogy  a  megpróbáltatás 
ez  éveiben  helytálljon  magáért.  Az  1566.  évben 
meghalt  Zrínyi  Miklós.  Az  ura  a  szigetvári  hősben 
legjobb  barátját,  Országh  Magdolna  meg  a  legjobb 
rokont  veszítette  el.  Alig  hogy  a  gyásznak  vége 
volt,  az  ő  ura  is  betegeskedni  kezdett.  S  bármily 
odaadóan  ápolgatta  is  őt  Magdolna  asszony,  látnia 
kellett,  hogy  Bánffy  István  ideje  is  az  estvéhez 
közelít.  Az  1568  január  27.-én  negyvenhat  éves 
korában  csakugyan  meghalt.  Megtört  felesége 
Tornistyán  temettette  őt  el. 

Az  özvegy  lelki  állapotát  abból  is  sejthetjük, 


1  Körmendi  Itr.  Missiles,  1564  márc. 

hogy  a  férje  betegsége  idején,  azután  a  halála  után 
is  több  éven  át  még  a  levélírással  is  úgyszólván 
teljesen  fölhagyott.  Meggyőző  hite  és  kimondhatat¬ 
lan  áhítata  szerzett  neki  csak  némi  megnyugvást. 
Ha  ez  nincs,  tán  akaratereje  is  megszűnik. 

Mikor  ismét  kezébe  veszi  a  tollat,  ismerőseit 
rendre  kéri,  hogy  bánatos  panaszai  nékik  unal¬ 
masak  ne  legyenek.  Leveleiből  világosan  látszik, 
hogy  régi  kedve  eltűnt,  mint  a  hóharmat  az  első 
napsugártól.  A  sok  bú  és  gyötrelem  őt  magát  is 
ágynak  döntötte.  Az  1570.  évben  Batthyány 
Boldizsár  küld  neki  orvosságot  nyájas  és  meleg 
szavak  kíséretében.  Országh  Magdolna  szíves  szók¬ 
kal  mond  neki  köszönetét.  „Az  minemű  orvos¬ 
ságot  kegyelmed  Ígért  vala,  —  írja  —  azt  meg¬ 
hozták.  Megszolgálom  kegyelmednek.  Nagy  jó  né¬ 
ven  vettem  kegyelmedtől,  mint  uramtól  és  szerelmes 
fiamtól."1 

Betegségében  érte  őt  a  lesújtó  hír,  hogy  veje 
Révay  János  fiatalon,  hirtelen  meghalt.  (1570-ben.) 
A  szegény  asszony  maga  is  rászorult  a  vigasz¬ 
talásra  s  mégis  a  leányát  vígasztalgatta. 

A  következő  évben  némi  öröm  váltotta  fel  a 
bút  az  alsólindvai  várban.  Országh  Magdolna  fia: 
Miklós  atyja  örökébe,  a  zalai  főispánságba  lépvén, 
a  főpohárnoki  méltóságot  kapta.  Az  1571.  évben 
Zrínyi  Orsikától  fia  is  született,  ami  nagy  örömöt 
keltett  a  család  körében.  Maga  Zrínyi  Orsika 
tudatja  az  örvendetes  hírt :  „Az  Úristen  szép  fiú- 


1  Körmendi  Itr.  Missiles. 

magzatot  adott  énnékem ;  nagy  boldogan  és  épen 
adta  ő  szent  felsége/41 

Országh  Magdolnának  tehát  volt  ismét  kinek  varrnia 
és  kit  gondoznia.  De  hisz  ez  volt  az  ő  öröme.  Mások¬ 
nak  szolgálni,  másoknak  kedveskedni  még  élte 
alkonyán  sem  szűnt  meg.  Az  1571.  évben  Batthyány 
Boldizsárné  azzal  a  kéréssel  fordult  hozzá,  szerezne 
néki  bábasszonyt ;  mert  immár  elközelget  az  ideje, 
mikor  reászorul.  Országh  Magdolna  minden  követ 
megmozdított,  hogy  a  kívánságnak  megfelelhessen, 
de  bizony  bábasszonyt  nem  sikerült  találnia !  „Ha 
hol  tudhatnám  —  írja  —  hanem  tudom  mit  kellene  is  ad¬ 
nom,  de  mindaddig  járnék  utána,  hogy  ide  hoznám  !“1 2 

Ez  Országh  Magdolnának  utolsó  levele,  amit 
találnunk  sikerült.  Bizonyosan  írt  még  többet  is, 
de  ezek  vagy  veszendőbe  mentek,  vagy  valahol 
lappangnak.  Ily  módon  élete  utolsó  éveiről  úgy¬ 
szólván  semmit  sem  tudunk.  A  Bánffy-család 
naplója  említi,  hogy  Országh  Magdolnának  Kata 
nevű  leánya  1572  február  17.-én  meghalt.  Édes¬ 
anyja  Tornistyán  temetteté  őt  el  az  apja  mellé. 

Ha  hitelt  adhatunk  a  Bánffy  család  naplójának, 
akkor  Országh  Magdolna  bőven  megsiratva  1584 
február  5.-én  halt  meg.3  A  XVI.  század  egyik  leg- 

1  Körmendi  ltr.  Missiler.  Batthyány  Boldizsárhoz. 

2  U.  o.  1571  szept.  8.  Zrínyi  Doricához.  Ebben  az  évben 
a  családi  napló  szerint  Alsólindván  nagy  földrengés  pusztított, 
mely  éppen  akkor  kezdődött,  mikor  Országh  Magdolna 
családja  ebédnél  ült. 

3  E  családi  napló  sok  hibás  évszámot  mond  s  így  meg¬ 
bízhatónak  semmiesetre  sem  mondható. 

derekabb,  legmunkásabb  és  legvonzóbb  asszonya 
költözött  el  benne  az  élők  sorából.  Egész  életén 
át  jótevő  hatást  gyakorolt  a  kortársaira,  egész 
életén  át  példát  mutatott  arra,  mint  kell  az  igaz 
magyar  asszonynak  élni.  Nem  csoda  hát,  ha  emléké¬ 
nél  a  lelkünk  ma  is  emelkedik. 


Batthyány  Ferencné 
Bánffy  Kata 


Nagy  idők  nagy  embereket  teremtenek.  A 
mohácsi  veszedelem  után  a  politikai  és  vallási 
viszonyok  átalakulása,  a  török  betelepülése,  az 
országnak  részekre  való  szakadása  mind  alkalmatos 
volt  arra,  hogy  nemzeti  szerencsétlenségnek,  álta¬ 
lános  hanyatlásnak  legyen  a  forrásává.  S  vájjon 
csakugyan  így  történt-e  ?  Nem !  Nem  hanyatlás, 
hanem  nagy  nemzeti  visszahatás  támad  nálunk ! 
A  nemzeti  nyelv  és  irodalom  virágzásnak  indul  s 
hódít  mindenfelé.  Nemzeti  köz-szellem  támad,  mely 
hazafias  áldozatra  készteti  a  szegényt  és  a  gazda¬ 
got  egyaránt.  Lelkes  küzdelem,  élet  és  elevenség 
uralkodik  minden  téren.  Lépten-nyomon  találko¬ 
zunk  nemzeti  sajátosságunk,  az  igazi  magyar  virtus 
és  a  magyar  gondolkozás  megnyilatkozásával.  Még 
a  bűnökben  is  nemzeti  bűneink  mutatkoznak. 

Lehetséges-e  ilyen  nagy  visszahatás,  fejlődés  és 
nemzeti  fellendülés  nagy  emberek  nélkül  ?  Gyako¬ 
rolhat-e  valaki  mélyebb  hatást  a  korára  nagy  lelki 
tulajdonságok  s  felemelő  példaadás  nélkül !  Aligha  ! 

Annak  a  lelkes  és  mozgalmas  kornak,  mely  a 
XVI.  század  közepén  támadt  s  mely  csak  Rudolf 

király  korában  indult  általános  hanyatlásnak,  meg¬ 
vannak  a  maga  nagy  emberei.  Csak  ki  kell  őket 
emelnünk  a  poraikból.  S  ha  ezt  megtesszük,  egy¬ 
részt  éltetjük  a  múltat,  másrészt  meg  fáklyát,  min¬ 
dig  lobogót  gyújtunk  a  jövendőnek! 

Batthyány  Ferenc  bán  mint  politikus  és  mint 
hadvezér  eléggé  ismeretes.  Tudjuk,  hogy  1497-ben 
született,  résztvett  a  jajcai  és  a  mohácsi  csaták¬ 
ban,  1522-ben  horvát-szlavonországi  bánná  lett  s 
mint  ilyen  segítette  I.  Ferdinándot  a  magyar 
korona  megszerzésében.  Azután,  mint  a  bécsi  ud¬ 
var  egyik  legkedveltebb  és  leghasználhatóbb  tanács¬ 
adója,  résztvett  Magyarország  igazgatásában.  Majd¬ 
nem  állandóan  az  udvar  körében  élt;  de  azért 
minden  íziben  magyar  ember  maradt. 

Az  1532.  esztendőben  Zalaházy  Tamás  püspök  arra 
ösztökélte  I.  Ferdinándot,  hogy  az  összes  magyar 
katonaság  generális  kapitányává  Batthyány  Ferencet 
nevezze  ki.  A  püspök  ez  alkalommal  így  jellemzi 
Batthyány  Ferencet :  okos ,  tanácsos  elmejü ,  hadi 
ügyekben  jártas  ember  ö!  Sok  nyelvet  beszél  s  már  Lajos 
király  korában  a  legmagasabb  tisztségeket  viselte. 
Emellett  alkalmazkodó ,  csodálatosan  megnyerő  modorú 
ember.  A  katonáit  féken  tartja  s  nem  tűri  részük¬ 
ről  a  fosztogatást.1 

Zalaházy  püspök  e  sorait  még  azzal  kell  meg¬ 
toldanunk,  hogy  Batthyány  örökké  vidám,  dévaj- 
kodó  és  végtelenül  szeretetreméltó  ember  volt. 

1  Csász.  és  kir.  áll.  levélt.  Hung.  1532  július  2.  „Habeatque 
ingenium  ad  hominum  favorem  sibi  conciliandum  mire 
accommodatum"  etc. 

Kitűnő  gazda  hírében  állott  s  példás  családi  életet 
élt.  A  magyar  jellem  legszebb  vonása:  a  nyíltság 
és  a  szókimondás  kevés  emberben  található  föl 
oly  mértékben,  mint  benne.  Végtelenül  szerette  a 
hazáját.  Senki  úgy  nem  aggódott  Szigetvár  sorsa 
felől  mint  ő.  Mikor  Nádasdynétól  azt  a  hírt  vette, 
hogy  Szigetvár  elesett,  megrendülve  írja  neki : 
„ Azminemü  hírt  ír  kegyelmetek ,  az  rettenetes  hír! 
Isten  őfelsége  ne  adjay  hogy  igaz  legyen !  De  nem 
csoda  az,  hanem  csoda,  hogy  egy  óráig  mind¬ 
nyájunkat  is  el  nem  süllyeszt  az  mi  bűnünk  és 
érdemünk  szerint. ul 

Nyílt,  szókimondó  ember  lévén,  még  Ferdinánd- 
nak  meg  Miksa  királynak  is  hímezés  és  hámozás  nél¬ 
kül  megmondta  az  igazat.  A  hazám  szeretete  mon¬ 
datja  ezt  velem  —  szokta  volt  ilyenkor  írni !  Az 
1552.  évben  Mária  királynénak  írja :  Olyan  nemzet 
kormányoz  minketf  amelyik  magamagát  sem  tudja 
kormányozni !  Félek,  hogy  a  török  elfoglalja  hazán¬ 
kat  s  idegen  földre  kell  költöznünk.  Én  előbb  aka¬ 
rok  meghalni ,  mint  az  országból  kivándorolni!'2 

Az  1553.  évben  I.  Ferdinándot  és  Miksát  az 

* 

1  Orsz.  levélt.  Nádasdy  levet  1566  szept.  10.  Újvár.  Egy 
másik  levelében  írja,  hogy  őfelségét  és  a  herceget  megkérte, 
amint  legjobban  tudta,  segítené  meg  a  megszállott  Palotát. 
Izent  —  úgymond  —  a  vármegyéknek  is  s  ő  maga  azonnal 

r 

elküldé  száz  lovasát.  „En,  —  írja  —  látja  Isten,  valamivel  tudok 
mindennel  kész  vagyok  segítség  lenni !“ 

2  Brüsseli  Okmánytár,  351.  1.  „Regimur  enim  a  tali  natione, 
quae  et  seipsam  regere  nescit.  Ubi  enim  dominus  in  servo 
diffidit,  non  potest  illic  cum  dilectione  servitium  a  servitore 
praestori.“  (1552  szept.  2.) 


33 


Isten  szerelmére  kéri,  hogy  Magyarország  dolgában 
a  magyarok  tudta  nélkül  semmit  se  határozzanak.1 
Ferdinánd  királyhoz  intézett  leveleiben  többször 
ostorozza  a  német  hadvezéreket,  akiknek  a  tudat¬ 
lanságát  maga  a  király  is  elismerte.  Felség  —  írja 
Batthyány  —  dicső  emlékezetű  Mátyás  királyunk 
nem  így  cselekedett.  Ha  háborút  akart  viselni,  magá¬ 
hoz  hivatta  mindazokat,  akik  a  hadhoz  értettek  s 
meghallgatván  őket,  az  ő  tanácsuk  alapján  csele¬ 
kedett  mindent.  így  kéne  felségednek  is  cselekednie  1 

A  gyámoltalan  Ördög  (Teufel)  Rézmánról  írja 
1552-ben  Mária  királynénak :  Jobb  lett  volna,  ha 
már  előbb  a  mennyekbe  szállt  volna,  vagy  a 
pokolba  ment  volna  a  vezérség  megtanulására. 
Akkor  talán  nem  vesztette  volna  el  a  népünket  oly 
ostobán  és  gonoszul!2  Az  1557.  év  őszén  a  német 
katonaságról  írja  Miksának,  hogy  sem  Istent,  sem 
a  gonosz  ellenséget  nem  ismerik !  Azért  küldték 
őket  ide,  hogy  e  szegény  hazát  oltalmazzák,  de 
ők  nemcsak  hogy  ezt  nem  teszik,  hanem  még  azt 
a  keveset  is  elpusztítják,  amit  a  török  meghagyott.  A 
német  sereg  főkapitánya  ugyancsak  haragszik  reánk.3 

1  Cs.  és  k.  áll.  ltr.  Hung.  1553  márc.  13.  „Ámoré  dei 
imcumbat  apud  s.  regiam  majestatem  dominum  et  genitorem 
suum,  ne  sine  scitu  Hungarorum,  quibus  potissimum  et  de 
capitibus  et  de  patria  agitur,  majestas  sua  quidquid  concludat.“ 

2  Brüsseli  Okmánytár,  1552  szept.  2.  „Melius  enim  fuisset, 
si  antea  vei  in  celos  assumptus  fuisset,  vei  ad  tartara  des- 
cendisset  pro  meliore  eruditione  gerendi  capitaneatus,  ut  non 
ita  hae  miserae  gentes  stulte  et  male  perissent.“ 

Cs.  és  kir.  áll.  Hung.  1557  szept.  4.  „Sie  kennen  weder 
Gott,  noch  den  bősen  Feindt“  etc. 

Takáts  S. :  Régi  magyar  asszonyok.  3 

Batthyány  ismervén  a  török  harcnak  minden 
csínját-bínját,  a  hadviselés  dolgában  bárkinek  ad¬ 
hatott  jó  tanácsot.  A  nádorispán  nem  egyszer 
kiváló  sikerrel  élt  az  ő  tanácsával.  Hosszú  tapasz¬ 
talásból  ismervén  a  magyar  katona  kiváló  tulaj¬ 
donságait,  mindenféle  nemzetnél  többre  becsülte 
azt.  Magyari  büszkeségében  és  nemzete  szereteté- 
ben  azt  hitte,  hogy  ezer  huszár  is  elegendő  a  tö¬ 
rök  visszatartására.  „ Mert  —  írja  a  nádorispánnak 
—  kegyelmed  jól  tudja  azt ,  hogy  ahol  ezör  lovon 
való  huszár  vagyon ,  hatezer  török  sem  rabol  bíz¬ 
ván  ott"1 

Ugyanezen  évben  a  király  személyesen  mutatta 
meg  neki  a  seregét  Bécsben.  Valóban  —  írja 
Batthyány  —  szép  és  jól  ruházott  sereg  ez,  de 
mind  tapasztalatlan  ifjú,  akik  a  törökökkel  sem¬ 
mire  sem  mennek.  Nincs  az  egész  seregben  két 
ember,  aki  őfelségének  valamit  használhatna.  Nem 
cifra  katonák  kellenek  a  mi  ellenségünk  ellen, 
hanem  kipróbált  és  tapasztalt  vitézek.2 

Bár  az  idegen  katonaságot  mindig  erősen  bírál- 

1  Orsz.  levélt.  Nádasdy  lev.  1556  szept.  9.  Ugyanezen 

levélben  tanácsot  ad  Nádasdynak  Babócsa  ostroma  ügyében. 

* 

„Úgy  tetszenék  nekem,  —  írja  —  hogy  vagy  későn  estve, 
avagy  hajnal  előtt  sötéttel  kellene  ostromnak  menni,  hogy 
mégis  lövés  miá  annyi  nép  nem  veszne,  mintha  nappal  lenne. 
Kegyelmetek  ezt  énnálamnál  jobban  tudja.  Legyen  az  Úristen 
tanácsadótok.*' 

2  U.  o.  1556  augusztus  16.  Újvár.  „Omnes  sunt  juvenes 
atque  inexpertes  bellare  cum  isto  hoste  ;  nec  in  toto  exercitu 
vix  duos  vidi,  qui  consilio  aliquid  possent  prodesse  suae 
serenitati.“  etc. 

gáttá,  azért  a  lelke  mélyéből  örvendett,  ha  a  ki¬ 
rály  az  ország  érdekében  cselekvésre  szánta  magát. 
Az  1540.  évben  például  azt  írja  az  unokaöccsének, 
hogy  a  király  Németalföldre  megy.  „Hiszem  Istent, 
—  úgymond  —  hogy  nem  hiába  megyen  oda 
őfelsége,  hanem  a  mi  jónkra  és  pátriánknak  meg¬ 
maradására.  ul 

Mint  jó  magyar,  fájó  szemmel  nézte  az 
idegen  elem  betolakodását  s  az  idegeneknek 
Magyarország  ügyeibe  való  avatkozását.  Az 
1555.  évben  az  országgyűlésre  szállást  kerestetvén 
magának,  meghallotta,  hogy  minden  valamire  való 
szállást  a  német  urak  számára  foglaltak  le.  Erre 
ő  el  sem  ment,  bár  nagy  szükség  volt  reá.  En  azt 
hittem,  —  írja  Nádasdynak  —  hogy  a  magyarok¬ 
nak  hirdették  az  országgyűlést ;  pedig  a  magyaro¬ 
kat  egyenest  kizárják  onnét.  A  király  minden 
dologban  a  németek  tanácsára  hallgat  s  a  magya¬ 
rok  megkérdezése  nélkül  dönt.  En  szégyenszemre 
nem  megyek  el  Pozsonyba.  Inkább  ülök  itthon 
nyugodtan,  mint  ott  aggodalmak  között ! 

Azt  sem  jó  szemmel  nézte,  hogy  a  magyar  ifjak 
külföldön  költekeznek.  Amikor  Miksa  1551-ben 
útra  indult  s  fényes  ruhában  magyar  urakat  is 
vitt  magával,  találóan  írja  Nádasdy  Tamásnak : 
„Maximilianus  urunk  elmegyen  és  az  magyar 
urfiak  elmennek  véle.  De  azt  kegyelmed  vélheti, 

1  Körmendi  levélt.  Missiles,  1542  január  12.  Becs,  Batthyány 
Kristófhoz.  Örvend,  hogy  őfelsége  Törökországba  elegendő 
hadat  küldött.  így  a  töröknek  ellene  állhatunk,  míg  őfelsége 
visszajő. 

mint  jönnek  haza  ;  mert  ki  lovat,  ki  egyéb  marhá¬ 
ját  adja  el  és  franciát  hoz  haza  maga  !  Azért  nem 
kellene  oly  igen  sokat  költeni  Bécsbe."1 

A  dib-dáb  bécsi  bolondságra  a  pénzt  nem  szí¬ 
vesen  költötte,  de  a  haza  javára  mindig  örömest 
áldozott.  Székesfehérvárott  és  Pécsett  a  saját  költ¬ 
ségén  tartott  huszárokat.2  Ha  valamelyik  vég¬ 
házunk  veszedelemben  forgott,  ő  volt  az  első,  aki 

ff 

a  huszárjait  útnak  indítá.  O  sürgette  1552-ben 
Veszprém  megsegítését.  S  ha  hallgatnak  rá,  nem 
is  kerül  az  a  török  kezére :  „Régi  magyar  prover- 
bium  az,  —  írja  ez  ügyben  —  hogy  mikor  ember 
egy  nyilat  ellő  és  elveszti,  tehát  ismég  mást  lő 
utánna,  hogy  annyival  hamarabb  megtalálná  az 
elvesztett  nyilat.  De  gyakorta  lészen  az,  hogy 
mind  az  két  nyíl  elvész. “ 

Tudjuk,  hogy  ez  a  közmondás  Veszprémet  .ille¬ 
tőleg  be  is  teljesült. 

Batthyány  Ferenc  az  1556.  évben  maga  írja 
Nádasdynak,  hogy  háromszor  annyit  ad,  mint 
amennyit  reá  rónak ;  a  végházakba  szekerei  vitest 
viszik  az  élést,  lovai  hordton  hordják  a  gabonát ; 
kenyérevője  is  annyi  van,  hogy  Isten  tudná  meg¬ 
mondani.  S  mikor  ennyi  áldozatot  is  keveselnek 
tőle,  elkeseredetten  írja  :  „En  magam  sem  hittem , 
hogy  ilyen  nagy  úr  legyek ,  hogy  mind  az  egész 
hadnak  gondja  csak  én  rajtam  álljon !  .  .  .  Jól 
tudom  az  hadaknak  minden  módját !  Nem  jó 

1  Orsz.  levélt.  Nádasdy  level. 

2  Tudniillik  akkor,  mikor  e  városok  még  nem  jutottak  a 
török  kézre. 

emberre  oly  terhet  vetni,  az  kit  el  nem  viselhet ; 
mert  leesik  alatta.  Ha  a  ló  örömest  vonsz,  nem 
kell  azt  ösztökélni."1 

Az  aféle  dologban  csak  az  vigasztalta  őt,  hogy 

ff 

mások  is  kénytelenek  a  nehéz  igát  vonni.  O  maga 
írja  tréfásan  Nádasdy  Tamásnénak :  „Ha  szembe 
leszünk,  megmondja  kigyelmed,  miért  fösvény  ? 
Jól  tudom  én,  a  miliőm  forintot  nem  akarja  kegyel¬ 
med  bocsátani,  kit  a  németek  mondják,  hogy 
kegyelmednél  vagyon  és  mindaddig  fösvénynek 
fogják  mondani,  míg  ki  nem  adja!"2 

Batthyány  Ferenc  bán  a  király  tanácsában,  az 
országgyűléseken  s  a  hadban  folytatott  tevékeny¬ 
ségén  kívül  még  másképpen  is  szolgálta  a  magyar¬ 
ság  ügyét.  Nádasdy  Tamás  után  neki  volt  a  leg¬ 
nagyobb  udvartartása.  Különösen  Horvát-Szlavon- 
országból  egész  sereg  nemes  ifjú  és  leány  neveke- 
dett  évenkint  az  ő  udvarában.  Es  Zrínyi  Miklós 
leányainak,  meg  a  Blagay-család  tagjainak  a  példája 

1  Orsz.  ltr.  Nádasdy  lev.,  1556  július  8.  Érdemes  meg¬ 
említenünk,  hogy  Magyarország  legnagyobb  ágyúját  Batthyány 
Ferenc  öntette  Szigetvár  védelmére.  Erről  az  ágyúról  írja  ö 
maga  1549-ben:  „Ego  credo,  quod  in  tota  Hungária,  etiam 
stante  et  florente  statu  eius  vix  fuisse  mensuram  ponderalem, 
quae  semel  unum  aliquot  grandius  ingenium  levare  potuisset. 
Nunc  verő  eo  minus  reperitur.  A  mester,  —  úgymond  —  aki 
ez  óriási  ágyút  öntötte,  Nyitrán  űzi  a  mesterségét.  (Közös 
pénz.  levélt.  Hung.  14425.  fasc.  Batthyány  Ferenc  1549-ben 
őfelségéhez. 

2  U.  o.  1564  szept.  13.  Egy  másik  levélben  írja  a  németek¬ 
ről  :  „Csak  hogy  az  embert  meg  nem  ölik,  de  mindent  ugyan 
megmivelnek,  mint  az  török.“ 

mutatja,  minő  magyar  szellemmel  s  minő  erkölcsi 
elvekkel  kerültek  ki  onnét  a  növendékek  ! 

Batthyány  Ferencnek  nem  voltak  gyermekei,  így 
hát  a  másokét  neveltette.  Ezek  között  volt  unoka¬ 
öccse,  Batthyány  Kristóf  is.  Ennek  a  nevelésével 
különösen  sokat  foglalkozott  Batthyány  Ferenc.  S 
mivel  pedig  őkigyelme  az  ideje  javát  a  hadban  és  a 
gyűléseken  töltötte,  a  nevelési  elveit  a  leveleiben 
fejtette  ki. 

r 

Érdekesek  ezek  a  levelek !  Batthyány  Ferenc  a 
legelső  magyar  főur  volt,  aki  a  magyar  levelezést 
meghonosította.  A  mohácsi  veszedelem  ideje  óta 
ő  állandóan  magyarul  levelezget  az  övéivel.  A  levelei 
kivétel  nélkül  irodalmi  színvonalon  állanak.  Tömér¬ 
dek  nyelvi  sajátosság,  ritka  fordulat  és  közmondás 
található  bennök.  így  hát  valóságos  kincsek  ezek 
a  XVI.  század  első  feléből !  A  nyelvi  értékükön 
kívül  azonban  még  egyéb  becsük  is  van.  Pompás 
fényt  vetnek  az  írójuk  jellemére,  derült  világnézetére 
és  magasztos  erkölcsi  felfogására.  Maguk  a  leve¬ 
lek  mindennél  hívebben  állítják  elénk  Batthyány 
Ferenc  jellemét. 

íme  néhány  apróbb  részlet  az  unokaöccséhez 
intézett  leveleiből.  Az  1534.  évben  írja  neki :  „Oly 
emberekkel  tarts  társaságot,  kik  gonosz  példát  ne 
adjanak  neked  . .  „Továbbá  mikor  írsz  énnekem, 
bátor  deákul  is  írd,  hogy  el  ne  feledjed  és  hogy 
lássam,  minemű  deák  vagy.  Az  magyar  nyelvet  el 
nem  feleded.  Az  deák  nyelv  penig  szükségesebb 


1  Körmendi  ltr.  Missiles,  1534  április  12. 

neked,  mint  az  német  nyelv"1  . . .  „Ne  tátsd  szája¬ 
dat  csak  idehaza  és  e  kevés  jószágra ;  szolgálatoddal 
is  érte  légy ;  mert  én  hiszem,  hogy  pénzt  adnak 
nektek.  ...  lm  az  ángyod  lépő  lovát,  poroszkáját 
neked  küldöttem.  Nem  tudom,  micsoda  lovakat 
kezdel  kívánni.  Mikor  én  te  korodba  voltam,  nem 
kívántam  poroszkán  jártomot,  hanem  ki  feljebb 
ugrott  volna,  afélét  kívántam.  De  talán  még  végre 
az  kerályné  asszony  karlitkájába  fogsz  kívánni 
jártodat.  Ezt  csak  Geréczig  adtam.  Valakinek  el 
ne  add;  mert  bizonnyal  higyjed,  hogy  nem  tész 
kedvemet  vele  .  . .  Azki  sokat  vásárol,  sok  pénzinek 
kell  lenni."  (1537.) 

Ugyanez  év  február  28.-án  írja:  „Mátkádat, 
Erzsébetet  negyed  napi  hideg  leli  abbéli  bánatjába, 
hogy  haza  nem  jősz.  Ha  haza  jönnél,  azt  mondja, 
hogy  azonnal  elhagynája."  —  „írod  azt,  hogy  fös¬ 
vényen  költesz.  Bizony  szükség ;  mert  immár  az 
magyar  tartománynak  jobb  részét  elrabolták  a 
törökök."2  —  „Az  ki  bőjtöl,  érdemit  viszi  és  jám¬ 
bor  szerzetös  megtartja  az  ő  szerzetit.  De  oly  szer¬ 
zetet  ne  tarts,  mint  Ujlaky  uram."3  —  „Minden 
újonnan  nőszött  embernek  elvész  eszi . . .  De  azt 
mondom,  hogy  leánynak  ne  higyj."4 

Az  1539.  évben  a  szegénység  érdekében  írja: 
„Jó  öcsém,  az  terek  tegnap  száguldott  Velikére. 
Szinte  Csázmáig  száguldott  volna,  ha  az  vizeken 

1  Körmendi  ltr.  Missiles,  1536  június  25.  Ormósd. 

2  U.  o.  1537  május  5. 

3  U.  o.  1537  július  28.  Pozsony. 

4  U.  o.  1537. 

által  jöhetett  volna.  Azért  mihelyt  hallasz  álgyú- 
hányást,  azonnal  hadd  meg  az  szegény  népnek, 
hogy  fussanak  és  oltalmaztasd  őket.  Hadd  meg, 
hogy  ébren  legyenek."1 

Ugyanez  évben  írja  a  többi  között :  „Nem  kell 
egésséggel  packálni,  annál  drágább  marhád  nin¬ 
csen  .  . .  Nem  sánta  embernek  való  a  nőszés ;  mert 
még  az  ép  embernek  is  gondja  vagyon  benne !“  2 

Néhány  napra  a  levél  írása  után  bizonyos  Mihály 
nevű  pap  érdekében  ir,  aki  —  úgymond  —  meg¬ 
érdemli,  hogy  nagyobb  és  jobb  uraságot  adnánk 
neki :  „En  innen  küldök  valami  szegény  gyermekeket , 
kiket  felvisznek.  Azoknak  gondját  viseld,  míg  fel¬ 
jövök."  3 

Az  1543.  évben  Batthyány  Kristóf  birtokot 
akarván  elajándékozni,  Ferenc  azt  írta  neki,  hogy 
magának  is  kevés  van,  minek  ajándékozna  másnak. 
„Hallottad-e  —  írja  —  egy  régi  példában,  hogy 
ha  egér  nem  bújhatik  lukában,  köt  tőkét  farkára?"  4 
Majd  meg  mértékletességre  intvén  őt,  a  többi  közt 
ezt  írja  neki:  „Tudod,  hogy  Budán  vagyon  (török) 
császár ;  nem  tombolhatunk  mostan  annyit,  mint 
azelőtt." 

Az  1541.  évben  Kristóf  amiatt  panaszkodott, 
hogy  az  apródjai  mind  megugrottak  s  Újvárra 
Batthyány  Ferenc  szárnyai  alá  menekültek.  Majd 
kihallgatjuk  őket,  —  írja  Batthyány  Ferenc  —  miért 

1  Körmendi  ltr.  Missiles,  1539  május  11.  Dombró. 

2  U.  o.  1539  május  2.  Tornya. 

3  U.  o.  1539  május  14.  Gorygnicha. 

4  U.  o.  1543  július  5.  Újvár. 

hagytak  el  téged.  Nekünk  nem  kellenek,  mert  úgy 
is  sok  van.  De  gyakran  hallottuk,  hogy  ahol 
szolgát  rosszul  tartják  s  még  annakfölötte  verik  is, 
ott  nem  szívesen  marad.1 

Az  1548.  évben  Kristóf  panaszra  fogván  a  dol¬ 
got,  kissé  élesebb  hangon  írt  nagybátyjának,  mire 
Batthyány  Ferenc  így  vágott  vissza  :  „Azt  mondod, 
hogy  nem  fától  lettél,  hanem  atyádtól,  anyádtól. 
Bizony  az  énnékem  csodának  tetszik." 

Ilyen  vidám  és  szellemes  hangon  irogat  ő  többi 
ismerőseinek  is.  Amikor  például  Nádasdy  Tamás¬ 
nak  Fráter  Györgyhöz  kellett  mennie,  a  nádor- 
ispánnénak  nagy  vidáman  írta:  hogy  Fráter  György¬ 
nek  sok  felesége  vagyon,  csak  gyorsan  egyikét 
majd  Nádasdyra  veti !  Az  1556.  évben  olyan  oltó 
ágat  küld  Miksának,  a  melynek  fája  (körte)  éven- 
kint  háromszor  terem.  Bizony  felséges  uram  — 
írja  a  levele  végén  —  nagyon  szeretném,  ha  én  is 
ilyen  termékeny  lennék  ! 2 

Bizonyos  dolog,  hogy  a  győri  püspöknek  is 
valami  tréfás  dolgot  írt,  mert  az  megsértődve 
felelte  neki :  „Azhol  te  kegyelmed  azt  írja,  hogy 
valami  kőfalt  szentelni  jöttem  volna  ide,  bizony 
azt  nem  várnám  kegyelmedtől  az  ilyen  megcsúfolást; 
mert  én  Istennek  templomát  jöttem  vala  szentelni, 
de  ám  járjon  ez  is." 

1  Körmendi  ltr.  Missiles,  1541  június  20. 

*  Csász.  és  kir.  áll.  ltr.  Hung.  1556  okt.  3.  Güssing.  „schick 
ich  E.  K.  Máj.  ain  astl  von  dem  paum,  dér  dreimal  hat  frucht 
getragen,  und  pliet  nun  dies  jár  zum  viertenmal ;  fürwar 
g.-ter  herr,  ich  wolt  gern,  dass  ich  auch  so  fruchtpar  war.“ 

Mivel  Batthyány  Ferencnek  majd  minden  levele 
másutt  kelt,  bizonyos  dolog,  hogy  nemzetünk 
ügyét  ugyancsak  szolgálnia  kellett.  Hol  a  török 
ellen  kellett  hadakoznia,  hol  Bécsben,  Prágában, 
hol  meg  Pozsonyban  kellett  ülnie.  Haza  alig  jutott. 

Pedig  hát  otthon  szeretett  ő  legjobban.  Maga 
írja  a  leveleiben,  alig  várja,  hogy  a  bécsi  levegőtől, 
a  bécsi  bornak  a  szagától  menekülhessen.  Kitűnő 
gazda  volt,  nem  csoda,  hogy  hazavágyakozott. 
Batthyány  Ferenc  a  legkiválóbb  magyar  kertészek 
egyike  volt.  Gyümölcsét  nemcsak  a  bécsi  udvar 
magasztalta,  de  ismerték  azt  Németalföldön  is,  ahova 
Mária  királyné  számára  nem  egyszer  küldött.  Miksa 
királyt  többször  hívta,  hogy  tekintse  meg  kertjeit. 
Oly  biztosan  járhat  itt  fölséged  —  írja  —  mint 
Bécsújhelyen.1 

Takarékos  ember  volt,  de  gazdasági  befekteté¬ 
sekre  a  pénzt  sohasem  sajnálta.  „Az  én  pinzem 
—  írja  1551-ben  a  nádornak  —  szintén  olyan,  mint 
az  kegyelmed  pinze ;  mihelyen  valami  pinzt  kap¬ 
hatok,  kit  tóra  (t.  i.  halastóra),  kit  penig  másféle 
mívesre  költők. “ 

A  költekezésnek  azután  meg  is  volt  a  látszatja, 
mert  majorságainak,  kertjeinek,  halastavainak  a 
híre  messze  földön  ismeretessé  lett.  S  ki  örült  ennek 
jobban,  mint  Batthyány  Ferenc  ? 

A  gazdaságban  segítőtársa,  főtanácsosa  és  min- 

1  Miksának  újonan  berendezett  kertjébe  Batthyány  Ferenc 
küldte  a  ritkább  fajta  gyümölcsfákat.  Még  utasítással  is  szol¬ 
gált  neki,  mint  kell  ültetni.  Ugyanő  Mária  királynénak  oltó- 
galyakat  küldött  Brüsszelbe. 

denese  az  ő  szerető  felesége :  Alsólindvai  Bánffy 
Kata  volt.  Nemcsak  származására,  de  műveltségére 
és  jellemére  nézve  is  a  legelső  magyar  asszonyok 
egyike  ő.  Sok  vonásában  a  nádorispánnéra,  Nádasdy 
Tamás  „szerelmetes  Orsikájára"  üt,  akinél  szeretetre¬ 
méltóbb,  egyszerűbb  s  fenségesebb  női  alakot 
keresve  sem  találhatunk. 

Bánffy  Kata  is  egyesíti  magában  azokat  a  tün¬ 
döklő  vonásokat,  amik  Nádasdy  Tamásnét  az 
ország  első  asszonyává  tették.  Csupa  szív,  csupa 

ff 

lélek  ő.  Őszinte  és  nyájas  mindenkihez ;  igazságos 
darabosság  nélkül ;  tiszta,  mint  a  kéklő  ég.  Minden 
érzését,  minden  gondolatát  föltárja  s  míg  a  lélek 
tart  benne,  érzései  nem  változnak.  Hű  marad 
szeretteihez,  hű  nemzetéhez.  Sohasem  fut  az  egyik¬ 
től,  hogy  a  másikhoz  láncolja  magát.  Nem  barátja 
a  sokfelől  színező  szép  szónak.  Egyszerű  lelke 
szólal  meg  keresetlen  szavaiban  és  szavai  karöltve 
járnak  a  tetteivel.  A  tiszta  és  a  szelíd  örömök  bol¬ 
dogították  s  ha  férje  távol  volt,  ezek  vigasztalták. 
Sok  ismerőse,  sok  tisztelője  volt ;  mert  nyájassága 
és  előzékenysége  a  barátságnak  foglaló  láncát 
szorossá  tévé.  Falusi  gazdálkodása  közben  a  jó 
embereitől  jövő  leveleket  vendégeinek  nézte  s 
örömmel  beszélget  velük  a  saját  válaszában.  Kor¬ 
társai  a  legszellemesebb  asszonynak  tartották  őt  s 
ránk  maradt  levelei  tanúskodnak  arról,  hogy  nem 
vaktában  ítéltek  felőle.  Mária  királynéhoz  intézett 
egyik  levelében  —  noha  tréfásan  —  maga  is  meg¬ 
említi,  hogy  szellemes  asszonnyá  lett ! 

Egyik  fő  és  jellemző  tulajdonsága  a  mély,  de 

türelmes  vallásosság.  Nem  hitt  gyönyörűbb  és  jobb 
életet,  mint  amely  az  Isten  törvényei  szerint  vagyon. 
A  hit  minden  bajában,  minden  szomorúságában 
vigaszt  adott  neki.  Maga  az  ura  —  noha  nem  volt 
rá  szükség  —  nem  egyszer  ugyanolyan  elveket 
ajánlgatott  neki,  amelyek  a  jó  asszonynak  lelkét 
amúgy  is  elfogták.  „Jó  Katus,  én  szerető  leányom 
—  írja  az  ura  1524-ben  —  tudod,  hogy  sokszor 
mondottam  neked,  hogy  nagy  az  Úristen  és  meg¬ 
szerzi  az  mi  dolgunkat  és  minden  embernek  is 
viseli  dolgát,  ki  ő  tőle  keresi.  Az  mi  dolgunk  hála 
Istennek,  jól  vagyon,  kit  nem  érdemlettünk  volna ; 
mert  azkik  énnekem  gonoszamat  kévánták,  azokat 
Isten  én  birtokom  alá  adta  nagyobb  részét.  Az 
többit  is  hamar  várom  Isteniül,  hogy  én  birtokom 
alatt  lesznek."  1 

Közvetlenül  a  mohácsi  veszedelem  előtt,  mikor 
Katus  asszony  ezernyi  aggodalom  közepette  várta 
a  hírt  az  urától,  Batthyány  Ferenc  latin  levelének 
a  végén  ilyen  magyar  szókkal  biztatja  megszomo¬ 
rodott  feleségét :  „Szerető  Kata  !  ne  bánkódjál  sem¬ 
mit!  Isten  mind  jól  adja.  Isten  adja,  jó  egészségbe 
lássuk  egymást."2 

r  r 

Es  meglátták  egymást  a  mohácsi  csata  után.  És 
az  aggódó  asszony  hite  még  erősebb  Ion. 

Ez  az  erős  s  mindenben  megnyugvást  támasztó 
hit  adá  Bánffy  Kata  lelkének  azt  a  kedves  szelíd- 

1  Körmendi  ltr.  Missiles,  Kőrös,  1524.  sabbato  post  festum 
Francisci  confessoris. 

2  U.  o.  Megyerecse,  1526.,  dominica  proxima  post  festum 
divisionis  apostolorum. 

séget,  alázatosságot  és  férje  iránt  érzett  mély 
tiszteletet,  mely  leveleinek  olvasásakor  szinte  el¬ 
bájolja  az  embert.  S  csodák  csodája,  ez  a  szelíd, 
alázatos  és  vallásos  asszony,  ha  a  sors  úgy  fordult, 
a  hadak  és  a  végházak  élén  is  megállja  a  helyét. 
A  török  a  megmondhatója,  hogy  Batthyányné  az 
ura  távollétében  emberül  védte  magát  az  ellen¬ 
ségei  ellen. 

Batthyány  Ferencnek  virágzó  gazdasága  és 
fölötte  népes  udvara  volt.  Az  apródok,  lovas  ifjak, 
jargaló  vitézek,  őrök,  szolgák,  deákok,  nemes  leá¬ 
nyok,  leányasszonyok  egész  serege  élt  s  nevekedett 
Németújvárott  és  Rohonczon.  S  mivelhogy  maga 
a  házigazda  majd  mindig  távol  volt,  a  gazdaság 
és  az  udvartartás  minden  gondja  Bánffy  Kata 
vállaira  nehezedett.  Sok  gonddal,  sok  dologgal  járt 
ez,  de  hát  Bánffy  Kata  keze  otthonos  volt  a  munka 
körül.  Nem  csak  intézkedett  és  parancsolt,  hanem 
maga  is  dolgozott.  Font,  koszorút  kötött,  varrott 
és  csipkét  vert  az  udvarló  leányokkal  egyetemben. 
Amikor  pedig  az  idő  melegre  tért,  a  kerti  gazdál¬ 
kodással  foglalkozott.  „Sok  dolgunk  volt  —  írja 
az  urának  —  mert  mind  az  egész  Muraköznek  az 
város  palánkja  sározására  parancsolnak.  Az  szőlők 
kötözését  elvégeztük.  Káposztát  eleget  ültettünk  volt. 
Csak  Úristen  oltalmazott,  hogy  török  kézben  nem 
akadtam,  az  kit  mástól  is  megtudhat  kegyelmed. 
Itt  az  a  híre,  hogy  az  törökök  mind  levágták 
kegyelmeteket."  1 


1  Körmendi  ltr.  Missiles.  Kelet  nélkül. 

Úgy  látszik,  hogy  az  ura  meg  is  kívánta  tőle, 
hogy  mindenhez  értsen  és  mindent  megtegyen. 
Az  1542.  évben  például  Kata  asszony  azt  írta  az 
urának,  hogy  a  halastó  zúgóját  a  víznek  áradása 
miatt  nem  csináltathatja  meg  s  hogy  hadi  szekereket 
ő  nem  tud  csinálni.  Erre  Batthyány  Ferenc  így 
dorgálta  őt  meg :  „Hol  azt  írsz,  hogy  hadakozó 
nem  vagy  és  hadhoz  való  szekereket  nem  tudsz 
csinálni,  az  nagy  csoda,  hogy  egyebet  tudsz  s  ezt 
nem  tudnád."  1 

Amint  e  sorokból  is  látszik,  Bánffy  Kata  sok 
mindenhez  értett  !  A  többi  között  a  vadászattal  is 
kellett  foglalkoznia.  A  vadászatot  kópékkal  és 
sólymokkal  űzték.  Régi  főúri  asszonyainknak  ez 
volt  egyik  legkedvesebb  szórakozásuk.  Bánffy  Kata 
is  örömmel  vadászgatott.  Még  a  rokonait  is  hívo¬ 
gatta  az  ilyen  alkalomra.  Az  1538.  évben  például 
az  ifjú  Batthyány  Kristófot  igyekezvén  a  hada¬ 
kozástól  visszatartani,  a  többi  között  imigyen  írt 
vala  neki  :  „Magad  Írod,  ahhoz  semmi  szered 
nincs,  sem  aféle  embered  nincsen  . . .  Semmiképpen 
közikbe  ne  menj ;  mert  ha  közikbe  mígy,  meg- 
köteleztetnek,  hogy  közöttük  kell  lenned .  . .  Jöjj 
ide  fel  hozzánk ;  jobb  itt  mulatnod  és  madarásznod 
vélem."  2 

Az  1558.  évben  Nádasdynak  írja :  „Kegyelmed 


1  Körmendi  ltr.  Missiles,  1542.  Szent  Pál  napján,  Becs. 

2  U.  o.  1538  július  7.  Újvár.  E  hosszú  és  pompás  magyar 
levélben  mondja  Batthyányné :  „Mit  használna  használatlan 
választ  tenni,  ember  csak  bánkódnék  rajta." 

két  kopót  igére  !  Kegyelmed  küldje  meg ;  mert 
vadam  elég  van,  de  nem  foghatom  meg."  1 

Mivel  a  főúri  udvarokban  sok  nemes  ifjú  és 
leány  nevekedett,  sok  menyegző  is  akadt.  Ilyenkor 
sok  dolog  volt  a  koszorúkötéssel.  Minél  szebb 
koszorút  hordtak  a  koszorús  lányok,  annál  jobban 
dicsérték  a  háziasszonyt.  Maga  Bánffy  Kata  írja 
1562-ben  Nádasdynénak :  Jól  tudja  kegyelmed, 
hogy  itt  menyegző  nélkül  soha  nem  vagyunk.  Értem, 
hogy  az  én  öcsém  az  kegyelmed  fiának  egy 
koszorút  adott.  Küldje  ide  azt  a  koszorút  csak 
formájáért  az  kötésnek.  Mását  veszem. 

A  XVI.  század  menyegzői  az  asszonyoknak  és 
leányoknak  úgyszólván  egyedüli  mulatságai  voltak, 
amelyeken  nagyobb  fényt  fejthettek  ki.  Hogy 
vígan  táncoltak  is,  mondanunk  sem  kell.  Batthyány 
Ferenc  maga  is  nagyon  szerette  a  táncot  s  ha 
alkalom  kínálkozott,  vígan  ropta  azt.  A  felesége 
írja  neki  tréfásan  1543-ban  az  egyik  leányasszonyáról: 
Marusa  asszony  kész  a  táncra,  míg  az  fejébe 
koszorút  adni  akar  kigyelmed.  Előbb  azonban  meg¬ 
fárad  kigyelmed  a  táncba  ! 

Batthyány  még  vén  korában  sem  vonta  meg  magát 
a  tánctól.  Az  1562.  évben  például  a  Mérey-család 
hívta  őt  lakodalomra  a  feleségével  együtt.  Batthyány 
azonban  a  köszvénye  miá  még  járni  sem  tudott. 
Szomorúan  írja  tehát :  „ Adnék  kétszáz  forintot,  ha 
Mérey  uram  leánya  menyegzőjén  táncolhatnám ;  de 
nem  igen  kezdek  készen  állni  hozzája !“  2 

1  Orsz.  ltr.  Nádasdy  level.  1558  január  4. 

2  U.  o.  1562  febr.  12. 

Főasszonyaink  különösen  sokat  adtak  ez  időben 
a  jó  és  korai  gyümölcsre,  különösen  a  dinnyére. 
E  téren  az  udvari  ebédeken  Magyarország  vitte  a 
vezető  szerepet ;  mert  az  elsőséget,  vagy  ahogy 
akkor  mondották :  a  pályát  mindig  a  magyar 
gyümölcs  nyerte  el.  Bánffy  Kata  ezen  a  téren  is 
kivált.  Többször  küldött  Bécsbe  szép  gyümölcsöt 
és  korai  dinnyét.  Az  1552.  évben  a  király  leányá¬ 
nak  is  kedveskedett  jó  dinnyével.  Mária  királynénak 
is  többször  küld  Brüsszelbe  jó  magyar  gyümölcsöt 
és  saját  termésű  borokat.  Mária  királyné  azzal 
viszonozza  e  figyelmet,  hogy  Eytzing  lovagtól  oltó¬ 
ágakat  küld  Németalföldről  Kata  asszonynak. 
Okigyelme  azonban  nem  igen  örül  ennek.  Azt 
feleli  a  királynénak,  hogy  Németalföldön  nincsen 
nemes  gyümölcs ;  ezt  ő  a  királytól  hallotta.  De  azért 
fölhasználja  az  ágakat  s  kiváncsi,  milyen  gyümölcs 
terem  majd  rajta.  A  levele  végén  még  arra  kéri  a 
királynét,  hogy  gyakrabban  írjon  s  tréfásan  így 
fejezi  be  a  levelét :  „wen  die  hoch  teutsch  in  dem 
schreiben  schon  nit  woll  von  stand  geht,  ich  will 
es  dennoch  woll  verstehn.“  1 

Mivel  mindenkinek  szívesen  kedveskedett  a  földje 
termésével,  sokan  fordultak  hozzá,  ki  ezért,  ki  meg 
amazért.  Es  ő  senkit  sem  utasított  el.  Az  1554.  évben 
Batthyány  Kristóf  jó  sert  kért  tőle.  De  mivel  jó 
magának  sem  volt,  így  felelt  a  kérő  levélre : 

1  Brüsszeli  Okmánytár,  II.  köt.  302.  1.  1551  okt.  22.  Német¬ 
újvár.  Mária  királyné  írja  erre  1551  nov.  23.-án  :  „Et  vascula 
aliquot  fructuum  Hungaricorum  in  praesens  mittere  ex  dictis 
literis  tuis  intelleximus.“  (U.  o.  298.  1.) 

„Kegyelmed  én  tőlem  jó  sert  kér,  de  az  sernek  itt 
híre  sincs.  Immár  két  esztendeje,  hogy  az  serfőzők 
is  mind  elmentek.  Hanem  egy  hordó  bort  jót  küldök 
kegyelmednek ,  dinnyéhez  valót  “  1 

Magyar  főasszonyaink  a  XVI.  században  nagy 
gondot  fordítottak  a  szárnyas  majorságukra  is. 
Pávákat,  gyöngytyúkokat,  hizlalt  kappanokat  min¬ 
den  udvarházban  tartottak.  Korán  ültették  a  ludakat 
s  már  január  hóban  (néha  még  előbb  is)  ehető 
lúdfiakat  küldözgettek  ajándékba.  Bánffy  Kata 
leveleiből  látjuk,  hogy  ezen  a  téren  ő  sem  maradt 

ff 

hátra.  O  is  küldözget  hízott,  puha  húsú  pávákat, 
ludakat,  kappanokat  stb. 

A  gazdálkodás  minden  ágában  otthonos  lévén, 
birtokán  meg  sem  látszott,  hogy  az  ura  örökösen 
távol  van.  Bár  gazdasági  tanácsokra  nem  szorult, 
azért  az  urát  gyakran  hívogatja  haza.  Hiszen  az  ő 
öröme  is  nagyobb  lett,  ha  látta,  hogy  az  ura  örvend 
az  ő  munkássága  gyümölcsének.  Ha  hírt  vészén 
az  ura  jöveteléről,  egyszerre  minden  nyavalyáját 
elfeledi.  Otthon  boldogan  mutogatja  férjének,  mi 
mindennel  többítette  a  gazdaságukat.  S  boldog, 
ha  az  ura  dicséri  a  kövér  vetéseket,  a  jól  meg¬ 
termett  szőlőket,  a  halastavak  zúgóit,  a  felugrón- okát, 
meg  a  rekkenek  fölállítását ! 

Bár  az  udvartartás  és  a  gazdálkodás  majd  min¬ 
den  idejét  igénybe  veszi,  sűrűn  levelezget  rokonai¬ 
val  és  ismerőseivel.  Nemcsak  magyarul,  de  néme¬ 
tül  és  latinul  is  ír.  Levelei  mindig  elevenek  és  szel- 


1  Körmendi  ltr.  Missiles,  1554.  június  27.  Újvár. 

Takáts  S.:  Régi  magyar  asszonyok. 

lemesek.  Érdekes  leveleket  vált  Miksa  király  tit¬ 
kárával,  Mária  királynéval,  meg  a  francia  király¬ 
néval.  Mária  királynénak  például  1551-ben  azt 
írja,  hogy  szerémi  bort  most  nem  küldhet,  mert 
azt  a  fejérvári  embert,  aki  a  szállítást  közvetítette, 
a  törökök  levágták.  A  dolog  így  esett  meg.  A 
fejérvári  és  a  pécsi  bég  másfélezer  emberrel  Steier- 
országot  akarta  megrabolni.  A  mieink  hírt  kapván 
a  készülődés  felől,  Veszprém  mellett  egy  völgy¬ 
ben  lest  vetettek.  A  török  ráment  a  lesre  s  mint¬ 
egy  kilencszáz  közülök  levágatott  vagy  rabbá  esett. 
A  mieink  ötszáz  lovat  nyertek.  E  vereség  hírére 
a  budai  basa  is  Székesfehérvárra  jött  s  a  fehérvá¬ 
riakat  gyanúsítván  a  híradással,  a  legkiválóbb  pol¬ 
gárokat  kivégeztette.  Majd  —  írja  —  őfelségének 
is  vesz  lovakat  a  kótyavetyén.  A  francia  királyné¬ 
nak  aranyércdarabot  küld  ajándékba  s  melegen 
köszönti  őt.  Mondja  meg  neki,  —  írja  Kata  asszony 
—  hogy  én  vagyok  felségednek  legrégibb  szolgáló- 
leánya  ! 

Ezt  a  fölötte  érdekes  levelet  azután  így  fejezi 
be :  ne  feledje  el  felséged  Magyarországot !  1 

Igaz  barátság  és  rajongó  szeretet  fűzte  őt 

1  Brüsszeli  Okmánytár,  II.  k.  299.  1.  1551  okt.  6.  E  levél¬ 
ben  a  férjéről  ezt  írja  :  öregemnek  mondám  :  ich  sey  zvitzig 
geworden.  Maga  Batthyány  Ferenc  is  többször  írt  Mária 
királynénak.  Az  1552.  év  december  14.-én  például  azt  írja 
neki,  hogy  a  mieink  a  háború  kitörése  óta  nyolcezer  lovat 
nyertek  a  töröktől.  A  gyümölcs,  —  írja  —  amit  most  küldtem 
felségednek,  húsvét  táján  érik.  Igen  kiváló  gyümölcs,  főleg  a 
körte. 

Nádasdy  Tamás  feleségéhez,  Kanizsay  Orsikához. 
Sokszor  fölkeresték  egymást  és  sok  édes  órát  töl¬ 
töttek  el  egymással.  Egyszabású  nő  volt  mind 
a  kettő,  testi-lelki  barátok  voltak  a  férjeik,  nem 
csoda  hát,  ha  annyira  szerették  egymást. 

Ha  Nádasdynét  baj  vagy  betegség  érte,  Bánffy 
Kata  volt  az  első,  aki  segítségére  sietett.  S  ha  jó 
maga  nem  mehetett,  legalább  a  levelével  igyeke¬ 
zett  őt  vigasztalnia.  Az  írása  ilyenkor  olyan,  mintha 
a  szeretet  be  mártotta  volna  a  tollát.  Az  1547.  év¬ 
ben  írja  a  beteg  Orsikának :  Stiriából  és  Ausztriá¬ 
ból  sok  vendégünk  volt  Szalonokon.  Tudván  kegyel¬ 
med  betegségét,  mindenkitől  orvosságot  tudakoztam. 
Az  egyik  úr  adott  is  orvosságot  a  kegyelmed 
betegségére.  Küldjön  ide  egy  ügyes  asszonyt  s  min¬ 
dent  megmagyarázok  neki.1 

Kata  asszony  meg  sem  várta  Nádasdyné  vála¬ 
szát,  hanem  ő  küldött  neki  gyógyító  asszonyt,  „az 
ki  az  féle  betegségről  az  máttráról  tudna“.  Azután 
így  ír  Nádasdy  Tamásnak  :  „Ne  féljen  semmit 
kegyelmed  abból,  ha  bánatommal  mit  sem  segélhet- 
nék,  látja  Isten  szívemet,  hogy  véremmel  is  örömest 
jót  tennék  ökegy elmének  !  2 

Valamivel  későbben  aggódva  írja  Nádasdyné- 
nak :  „Semmit  nem  ír  kegyelmed,  mint  vagyon  ez 
nagy  hév  időben,  hogy  kegyelmed  gyakortán  bete¬ 
ges,  ugyan  féltem  kegyelmedet  ez  meleg  időben. 
Gyakran  írjon  kegyelmed ;  mert  most  nem  mehe- 

1  Orsz.  ltr.  Nádasdy  level.  1547  február  18. 

2  U.  o.  1547  márc.  28.  „Nagyságos  és  énnekem  tisztelendő 
uram  és  jó  barátom". 

tünk  látogatására.  Az  uram  ugyanis  olyan  kövér, 
hogy  csak  alig  vagyon  e  hév  időben ;  nem  akar 
ki  sem  mozdulni  a  házból.1 

Majd  meg  magának  Nádasdynak  írja :  „Azt 
bizonyába  igen  bánom,  hogy  asszonyom  beteges. 
Még  sem  félteném  őkegyeimét,  ha  az  hévség 
őkegyeimén  nem  volna,  de  az  hévség  nem  jó,  az 
hónap  is  (július),  kiben  vagyunk,  nem  szolgál 
egészségére.  Főtt  vizet  jobb  innia,  hogy  nem  nyers 
vizet“ 

Meggyógyulván  a  jó  Orsika,  jó  ideig  együtt  volt 
legjobb  barátnőjével,  Bánffy  Katával.  Ugyanis  mind 
Nádasdynak,  mind  Batthyánynak  a  hadba  kellett 
indulnia.  A  két  asszony  tehát  maga  maradt  s 
maguknak  kellett  gondoskodniok  váraik  védelmé¬ 
ről  is.  És  a  két  főasszony  ebben  a  dologban  is 
megállta  a  helyét.  Maga  a  nádorispán  írja  egyik 
levelében  :  „Tudod,  hogy  egyszer  is ,  mikoron  Er¬ 
délybe  mentem  volt ,  tereád  és  Batthyányné  asszo¬ 
nyomra  bíztam  vala  az  végeket  és  akkoron  Veszprém¬ 
nél  igen  megvertétek  volt  az  törököt 2 

Ha  Batthyányné  a  törökökkel  is  kész  volt  meg- 

1  Orsz.  ltr.  Nádasdy  lev.  1551  június  8.  Bivalyokat  is  ígér  e 
levélben  Nádasdynénak. 

2  Érdemes  megemlítenünk,  hogy  ezt  a  veszprémi  csatát 
vagyis  inkább  lesvetést  Batthyány  Ferencné  is  leírja  egyik 
levelében.  De  egy  hanggal  sem  árulja  el,  hogy  abban  neki  is 
volt  része.  Látszik,  hogy  nem  volt  dicsekedő  asszony  ;  mert 
hiszen  ez  már  a  második  esete  volt,  mikor  a  törökkel  dolga 
akadt,  s  az  első  esetnél  is  csak  annyit  írt  az  urának,  hogy 
másoktól  megtudhatja. 

harcolni,  bizonyos,  hogy  a  várainak  védelmére 
is  sok  gondot  vetett.  Egyik-másik  levelében  sej¬ 
tetni  is  engedi,  hogy  nem  utolsó  gondja  a  törö¬ 
kök  ellen  való  védekezés.  Az  1552.  évben  például 
elfogyván  a  salétroma,  a  nádorispántól  kért  50 — 60 
mázsát  s  4 — 5  forintot  ígért  mázsájáért,  meg  maga 
öntötte  golyóbisokat.1 

A  nádorispán  úgy  látszik  keveselte  ezt  az  árt  a 
salétromért,  azért  Kata  asszony  másodszor  is  írt 
neki  —  még  pedig  régi  szokása  szerint  igen  szel¬ 
lemesen.  „Kegyelmed  megbocsássa,  —  írja  — 
hogy  én  az  glóbis  dolgáról  ilyen  késen  választ 
teszek ;  mert  énnekem  kicsiny  fejem  vagyon  és 
sokáig  kell  gondolkodnom.  Én  kegyelmednek  gló- 
bist  verettem,  de  nem  pinzért,  hanem  vagyon  ne¬ 
kem  oly  marhára  szükségem,  ki  kegyelmednek  elég 
vagyon,  énnekem  pedig  nincsen. “2 

Két  nap  múlva  Kata  asszony  újra  ír  a  salétrom 
ügyében  s  most  már  négy  forint  helyett  ötöt  ígér 
mázsájáért.  „Ne  hagyjon  kegyelmed  anélkül,  — 
írja  —  nem  kívánom  kegyelmed  kárát ;  kenek 
lenne  golyóbisa,  énnekem  pedig  salétromom  lenne 
elég.“ 

Mivel  Nádasdy  olcsón  kívánta  a  golyókat, 
Bánffy  Kata  két  nap  múlva  kijelenté,  hogy  nem 
bocsátja  árúba  az  ura  híre  nélkül.  De  salétromot 
nagyon  kér  ;  „mert  úgy  vagyon,  az  mivel  gazdag 

1  Orsz.  ltr.  Nádasdy  level.  1552  aug.  26.  E  levelében  azt 
is  megírja,  hogy  most  cséplenie  kell ,  tehát  nincs  sok  ideje. 

2  U.  o.  1555  május  31.  Újvár. 

az  ember  annál  inkább  költi,  hogy  kevés  vagyon". 
Annyi  sok  apró  dolga  vagyon  itthon,  hogy  most 
—  úgymond  —  nem  mehet  sehova,  de  egynéhány 
nap  múltán  meglátogatja  nádorispánné  asszonyomat. 

A  nádorispán,  aki  a  szellemes  Bánffy  Katát 
igen  szerette  s  vele  szívesen  évelődött,  végre  is 
teljesíté  a  kívánságát. 

Kata  asszony  hallván  Nádasdy  betegségét,  azon¬ 
nal  levelét  bocsátá  hozzá.  Nem  örömest  hallja  — 
úgymond  —  Nádasdy  uram  betegségét.  „Nem  le¬ 
het  mindenha  egyaránt,  hanem  hol  egésséget  ad 
az  Isten,  hol  betegséget.  így  jár  az  idő !  .  .  .  Az 
hol  nagyságod  azt  írja,  hogy  mi  megcsúfoljuk  az 
agg  embereket,  mienk  volna  az  panasz :  mert  mi 
vagyunk  aggok.  Míg  ifjak  valánk,  mi  sem  gondol¬ 
tunk  sokat  ruhával ;  mert  az  ifjú  ember  anélkül  is 
elég  szép.  lm  ha  mi  meghalunk,  hát  nagyságod 
mind  az  én  urammal  egyetemben  egy-egy  ispanyor 
leányt  vésztők,  hogy  kiknek  ruházatjokra  tízszer 
többet  kell  költenötök,  hogy  nem  most  ránk  köl¬ 
tötök.  Azokat  csak  ruházni  sem  győzitek." 

E  vidám,  de  sokat  mondó  sorok  után  Blagayné 
érdekében  könyörög  Nádasdynénak :  „Az  én  uram 
szolgálatjaiért  és  az  enyimért  vigye  el  róla  haragját. 
Miért  hogy  periig  nagyságod  hopmesteremnek  írja 
magát ,  illik ,  hogy  az  hopmester  szót  fogadjon .“ 

Bánffy  Kata  —  amint  a  levelei  mutatják  —  elég 
jól  ismerte  a  betegségeket  s  amiket  ismert,  azokra 
orvosságot  is  tartogatott  házában.  Abban  az  idő¬ 
ben  a  jó  gazdasszonytól  azt  is  megvárták,  hogy 
betegség  idején  orvossággal  szolgáljon.  És  Bánffy 

Kata  szolgált  is  mindenkinek,  aki  hozzáfordult.  S 
ilyen  feles  számmal  akadt.  Hiszen  még  a  nádor¬ 
ispán  is  tőle  kért  orvosságot  a  hurut  ellen  s  egy 
ideig  a  nádorispánnét  is  ő  gyógyítgatta. 

Mivel  az  ura  sokat  szenvedett  a  köszvényben, 
az  elmés  asszony  addig  törte  a  fejét,  míg  olyan 
lábbelit  és  salavárdit  nem  talált  ki,  mely  a  fájdal¬ 
mat  nagyban  enyhítette.  Adott  e  találmányából  a 
nádorispánnak  is  és  ennek  a  kérésére  az  eszter¬ 
gomi  érseknek  is.  Csak  arra  kérte  a  nádort,  hogy 
mondja  meg  az  érseknek,  kitől  való  ez  a  lábbeli. 
Az  érsek  —  írja  Bánffy  Kata  —  nekem  igen  szép 
imakönyvecskét  adott ,  abból  szoktam  imádkozni! 
Most  is  ígért  valamit,  de  már  elfeledte.  Neki 
ugyanis  az  a  szokása,  hogy  amit  neki  ígérnek,  ar¬ 
ról  meg  nem  feledkezik,  de  amit  ő  ígér,  azt  hamar 
elfeledi.  Hiába,  olyan  idő  jár,  hogy  lábbelivel  és 
salavárdival  kell  kereskednünk !  Ha  a  podagra 
netán  őfelségét  is  meglepné  s  ha  kigyelmed  meg¬ 
mutatja  neki  e  lábbelit,  könnyen  kérhet  tőle  ötven 
jobbágyra  szóló  adományt ! 

A  jó  asszonynak  ez  az  utolsó  levele,  melyben  a 
régi  humorral,  az  ő  sajátos  dévajkodó  csapongá- 
sával  írogatott.  Az  aggodalom  és  a  betegség, 
amely  a  házát  meglátogatta,  lassan-lassan  az  ő 
életkedvét  és  vidámságát  is  szomorúságra  fordította. 
A  következő  év  február  havában  a  Mérey-leány- 
nak  és  egyik  udvarleányának  a  menyegzőjére 
készült  s  koszorúkat  kötözött.  Közben  az  ura 
megbetegedett.  Úgy  látszik,  hogy  Batthyánynak 
komoly  baja  volt,  mert  a  szegény  felesége  nagyon 


megriadt.  Sietve  hívta  hozzá  legjobb  barátját :  a 
nádorispánt.  Bár  ez  is  nagyon  beteges  és  elnehe¬ 
zedett  volt,  mégis  meglátogatta  Batthyányi.  Az 
1562.  év  február  25.-én  Bánffy  Kata  asszony  Újvár¬ 
ról  azt  írja  a  nádorispánnénak,  hogy  az  ura  most 
is  úgy  van,  ahogy  a  nádorispán  itt  hagyta.  Köszöni 
a  koszorú-mintát,  melynek  mását  vette.  Viszonzá¬ 
sul  ő  meg  ízes  halakat  küld  a  nádorispánnénak.1 

Irt-e  ezenkívül  még  levelet,  nem  tudjuk.  Ez  az 
utolsó,  amit  tőle  találnunk  sikerült.  Ennek  is  olyan 
már  a  hangja,  mint  az  őszi  levélhullásnak.  Tehát 
bizonyos,  hogy  Bánffy  Kata  asszony  életét  is  a 
halál  fagyos  hidege  környékezte.  S  még  ekkor  is 
az  urát  ápolgatta,  holott  igazán  neki  kellett  volna 
az  ápolás. 

A  XVI.  század  egyik  legnagyobb  és  legkiválóbb 
asszonya  szállt  vele  a  sírba.  Örök  kár,  hogy  pom¬ 
pás  és  szellemes  leveleinek  a  legnagyobb  része 
elveszett.  Sem  ő,  sem  az  ura  nem  őrizte  meg  a 
leveleit.  Csak  Nádasdy  Tamás  és  Batthyány  Kristóf 
rakosgatta  el  a  hozzájuk  írottakat.  Pedig  nagyon 
sokat  írhatott  az  urának ;  mert  ez  úgyszólván  foly¬ 
ton  távol  volt.  Mi  szép  volna  tudnunk  e  két  rokon 
lélek  gondolatváltását  ?  Mi  üdvös  volna  ismernünk 
azt  a  világot,  azt  a  minden  íziben  magyar  családi 
otthont,  amit  e  kiváló  magyar  asszony  teremtett. 
Az  urához  intézett  levelei  bizonyára  felfödik  en¬ 
nek  minden  titkát.  De  hát,  sajnos,  e  levelek  örökre 
elvesztek  .  .  . 


1  Orsz.  ltr.  Nádasdy  lev. 

Batthyány  Ferenc  csakhamar  megszabadult  az 
„Isten  fogságából “  vagyis  a  betegségéből.  S  vén 
korára  másodszor  is  megnősült.  Pedig  annyira 
volt  már,  hogy  az  1563.  évi  koronázat  alkalmával 
székben  hordoztatta  magát.  Második  feleségét  is 
Katusnak  hívták.1  Ez  is  kiváló  asszony  volt.  En¬ 
nek  már  egész  sereg  magyar  levele  maradt  ránk. 
Jó  szívű,  dolgos  és  jó  magyar  gazdasszony  volt  ő, 
aki  különösen  a  szegénység  támogatásával  és  ritka 
orvosi  ismereteivel  tette  a  nevét  emlékezetessé.  A 
leveleiben  olvashatjuk,  hogy  száz  és  száz  kenyér- 
télén  jobbágyot  tartott  gabonával.  Még  külföldről 
is  hozatott  nekik  a  saját  pénzén  életet  s  a  roko¬ 
nait  is  kérte,  sürgette,  hogy  legyenek  jó  szívvel  és 
könyörületességgel  a  szegénység  iránt.2 

Csak  néhány  évig  élt  Batthyány  Ferenc  uram- 

1  Nemes  Svetkovics  Kata. 

2  Ez  a  második  asszony  jóval  túlélte  az  urát,  aki  már 
1566  nov.  28.-án  —  a  nagy  táborozás  fáradalmai  után  — 
meghalt.  Második  feleségétől  sem  voltak  gyermekei.  Hirtelen 
halhatott  meg,  mert  röviddel  halála  előtt  még  a  táborban 
van  a  katonáival  s  egymásután  írogatja  a  leveleket  ismerősei¬ 
nek.  A  nádorispánnénak  például  még  1566  okt.  28.-án  is  ír 
Újvárról  s  panaszkodik  a  németek  ellen,  akik  teljesen  kifoszt¬ 
ják  a  magyarokat.  „Az  Isten  haragja  —  írja  egy  másik  levelé¬ 
ben  —  rajtunk  vagyon,  üneki  kell  könyörögnünk ,  hogy  könyö¬ 
rüljön  rajtunk .“  Érdemes  megemlítenünk,  hogy  Batthyány 
Ferenc  még  1566  július  28.-án  is  kapott  levelet  Zrínyi  Miklós¬ 
tól.  Ezt  Nádasdynénak  is  megírja,  hozzá  tevén  :  „igen  mezíte¬ 
lenek  vagyunk,  mert  népünk  hadban  vagyon".  Mikor  értesül 
Veszprém  visszafoglalásáról,  örvendve  írja  Nádasdynénak : 
„Dicsértessék  az  Úristen,  ki  az  többit  is  visszaadja,  csakhogy 
bizzunk  és  higyjünk  öistenségében .“  (1566  július  1.) 


58 


mai.  Azután  élte  fogytáig  özvegységben  tölté  nap¬ 
jait.  0  emelt  boldogult  férjének  emléket  s  ő  csinál¬ 
tatta  meg  neki  a  címerét  és  iratos  halotti  zászlóját 
a  sírja  tőle. 


Pekry  Lajosné 


Napszállat  felől,  a  magyar  gyepütői  nem  messze, 
gazdag  város  virul.  A  természet  pazarul  vesztegette 
a  vidékére  a  szépséget;  az  emberek  munkája  és 
szorgalma  meg  virágzásra  hozta  a  várost.  Fönt  a 
hegytetőn  mohlepte  sorvadt  falak  beszélik  a  sötét 
múlt  emlékeit,  lent  a  gyönyörű  völgyben  a  nyüzsgő 
város  vidám  népe  élvezi  a  boldog  jelent.  Jámbor 
eleink  e  szép  várost  Grécnek  és  Grécének  hívo¬ 
gatták,  ma  Grác  a  neve.  Századok  óta  sok-sok 
földink  tapossa  e  szép  város  utcáit.  A  vár  sötét 
falai  közt  is  sokan  járogatnak  s  a  gyönyörű  vidé¬ 
ket  elragadtatással  szemlélik.  Arra  azonban  egyik 
sem  gondol,  hogy  e  falakhoz  mennyi  magyar 
szenvedés  tapad ;  egyiknek  sem  jut  eszébe,  hány 
bilincsbe  vert  magyar  átkozta  itt  egykor  a  sorsát ! 
Hiába !  a  múltak  szenvedése  mindig  kevesebb  és 
kevesebb  emberre  hat.  A  jelen  kor  iránya  és 
szelleme  fásulttá  teszi  a  lelket  oly  dolgok  iránt  is, 
amik  nemrégen  még  az  egész  nemzetet  bánatba 
borították.  A  közömbösség  mód  nélkül  terjed. 
A  hírnév,  az  áldozatkészség  vagy  a  múlt  szenvedése 
mind  csak  olyan  álom  ma  már,  amit  az  emberek 
reggelre  elfelejtenek.  Valamint  az  erős  napsugár  a 

legszebb  színek  élénkségét  is  elveszi  és  fakóvá  süti, 
úgy  a  jelenkor  iránya  is  lassan-lassan  a  legfájóbb 
emlékeket  is  elmossa.  Ahol  eszményiség  nincsen, 
ott  emlékezés  sincs !  Mit  ér  az,  hogy  neveket 
vésünk  a  márványba,  mikor  e  neveket  hiába 
keressük  a  szívekben  ! 

A  gráci  vár  tömlöcében  csörgette  egykor  a 
bilincseit  a  legnagyobb  magyar  huszárok  egyike : 
Pekry  Lajos.  A  tömlöce  ajtaja  előtt  sírdogált  érte 
a  legnemesebb  hercegasszonyok  egyike.  De  hasz¬ 
talanul  tördelte  a  gyönge  kezeit,  hasztalanul  rimán- 
kodott  annak  a  szabadságáért,  aki  az  ő  élete  és 
mindene  volt.  Bánatos  panaszait,  követindító 
könyörgéseit  nem  volt  aki  meghallgassa.  Kevesen 
törődtek  akkor  egy  gyönge  asszony  szenvedésével! 
Zivataros  idők  jártak  nálunk,  a  vihar  a  legerősebb 
tölgyeinket  is  földre  borította.  Kinek  jutott  volna 
ilyenkor  az  eszébe  a  gyönge  virágszálak  mentése? 

Pekry  Lajos,  a  magyar  huszárság  egyik  meg¬ 
teremtője  és  legkiválóbb  képviselője  kardjával,  vitéz¬ 
ségével  és  harci  tudásával  emelkedett  a  legmagasabb 
polcra.  A  maga  vallomásából  tudjuk,  hogy  már 
gyermeksorban  a  harcon  forgatta  a  szablyáját  s  a 
harcot  tette  élete  kútfejévé.  Arra  tanították,  hogy 
a  kópja  hegyén  élesítse  a  szemét  s  ne  a  könyveket 
bújja.  S  ő  megfogadta  a  szót.  Acélkarú,  kemény¬ 
szívű  vitéz  lett,  aki  nem  tudta,  mi  a  félelem,  nem 
ismerte,  mi  az  a  veszedelem  vagy  a  nélkülözés. 
Mint  a  ragadozó  farkas  a  juhok  nyomait,  úgy 
kísérte  ő  éjjel-nappal  száguldó  huszárjaival  a  törökök 
nyomait .  . .  Nem  várta,  de  kereste  az  ellenséget 

s  jaj  volt  annak,  akit  a  sors  vele  szembe  hozott. 
Korának  ő  volt  a  legelső  és  legmerészebb  bajvívója. 
Bármily  kiváló  törökkel  mérte  össze  a  fegyverét, 
a  győztes  mindig  ő  maradt.  A  bajviadalainak  a 
híre  még  halála  után  félszázad  múlva  is  kísértgetett.1 
A  harc,  a  vérontás  és  a  pusztítás  lévén  a  kenyere, 
nincs  mit  csodálnunk  azon,  hogy  szívét  és  lelkét 
kemény  kéreg  fogta  be.  A  szabad  természet  fia 
volt  ő,  aki  a  törvények  kötelékeit  nem  tűrte  magán, 
aki  a  magáé  és  a  másé  között  különbséget  nem 
igen  tett  s  akkor  vágta  a  kaszáját  a  más  füvébe, 
mikor  a  kedve  tartotta.  Szabadságra  nevelt  úri 
személyén  kívül  más  urat  nem  ismert ;  a  zabolát 
meg  nem  tűrte.  Nemcsak  a  kardja,  de  a  nyelve  is 
éles  volt.  A  szót,  ami  a  nyelvére  jött,  kimondta, 
ha  életébe  került  is.  S  csodák  csodája !  a  harci 
mezők  e  vad  fiában  mégis  égő  és  érző  szív  dobo- 

r 

gott.  Áldozott  vérével  és  vagyonával  a  magyar 
hazáért ;  úgy  szerette  a  nőjét,  mint  magát  a 
szabadságot ;  rajongott  édesanyjáért  s  mint  a 
saját  fiaihoz,  úgy  ragaszkodott  kipróbált  vén 
huszárjaihoz.  Ha  találóan  akarjuk  őt  jellemezni,  azt 
kell  róla  mondanunk,  hogy  a  tizenhatodik  század 
igaz  fia  volt,  megrakva  saját  korának  minden  jó 
és  rossz  tulajdonságaival.  Hős  ő  a  harcmezőn, 
nélkülözhetetlen  ember  a  háborús  időben,  de  a 
békességben  nem  találja  a  helyét  s  harcot  indít  a 
békés  emberek  ellen  is. 

1  Szamosközy  például  őt  nevezi  első  helyen  a  három  leg¬ 
nagyobb  magyar  bajvívó  között.  Ehhez  még  hozzáteszi,  hogy 
Pekry  Lajost  I.  Ferdinánd  ölette  meg. 

Pekry  Lajos  már  ifjú  korában  örök  haragot 
esküdött  a  töröknek  s  ezen  esküjének  ura  is 
maradt  mindvégig.  Már  mint  alig  fölcseperedett 
ifjú  részt  vett  a  mohácsi  csatában  s  a  vére  hullá¬ 
sával  küzdött  ottan.  Mivel  a  törököt  mód  nélkül 
gyűlölte,  a  két  ellenkirály  közül  Ferdinánd  birtoka 
alá  fogta  a  fejét.  A  törökkel  szövetkezett  János 
királytól  ugyanis  nem  remélhette,  hogy  a  török 
ellenében  az  országot  megvédi.  És  küzdött  Ferdinánd 
király  érdekében  János  király  hívei  ellen.  Mint  a 
szlavóniai  magyar  huszárságnak  szervezője  és 
mestere,  hamar  kiemelkedett  a  homályosságból. 
Ferdinánd  hadai  alig  vívtak  csatát,  amiben  Pekry 
Lajos  döntő  szerepet  nem  játszott.  Az  Eger  mellett 
1527-ben  vívott  csatában,  a  Szína  mellett  1528-ban 
végbement  véres  küzdelemben  ő  vezette  a  huszár- 
ságot.  Megtette  azt  a  lovas  bravúrt  is,  hogy 
Hradek  és  Likava  sziklavárait  huszárokkal  vette  be. 
Az  1529.  évben  Szlavóniában  kilencszáz  huszárjával 
megszalasztotta  Bánffy  János  negyedfélezernyi  sere¬ 
gét.  Közben  a  Dráva  mentében  vakmerő  támadásokat 
intézett  az  előnyomuló  törökök  ellen.  Abban  az 
időben  senki  nála  többet  nem  tett  Szlavónia  védelme 
ügyében.  A  híre  és  a  neve  gyarapodott  is  napon¬ 
kint.  Már  1528-ban  Ferdinánd  egyenlő  rangba 
helyezte  őt  Catzianer  fővezérrel.1  Az  1529.  évben 
is  mint  generális-kapitányt  említik  (regiae  majestatis 
generális  capitaneus).  Mikor  ugyanez  év  nyarán  a 

1  Csász.  és  kir.  áll.  ltr.  Hung.  „gentium  mostrarum 
capitanei“  közt  hármat  említ  1528-ban  Ferdinánd  :  Katzianert, 
Pekryt  és  Török  Bálintot. 

király  kérdést  intéz  a  magyar  tanácsurakhoz,  kit  kéne 
Magyarország  huszárságának  az  élére  helyeznie,  az 
urak  június  29.-én  ezt  írták  a  királynak :  „ sokat 
gondolkoztunk ,  de  alkalmasabb  embert ,  mint  Pekry 
Lajost  és  Nagy  Imréty  nem  találtunk  az  országban. 
Nagy  kár ,  hogy  mind  a  kettő  szegény  ember  1“ 
Ferdinánd  német  vezéreinek  is  ez  volt  az  óhaj¬ 
tásuk.1  Ezek  is  nagyrabecsülték  Pekry  tudását  és 
vakmerőségét.  Catzianer  Pekry  nélkül  meg  sem 
mozdult ;  Roggendorf  fővezér  meg  még  jobban 
kedvelte  őt.  Leveleiben  édes  fiának  nevezi  őt, 
akit  mindig  szem  előtt  akar  látni.  Maga  Ferdinánd 
király  is  sokra  tartotta  Pekryt.  Nem  egyszer  hívja 
őt  szemre  Bécsbe  és  Prágába  s  mindig  szép 
ígéretekkel  bocsátja  el  magától. 

Az  1532.  évben  Pekry,  bár  a  huszárjai  számára 
Ferdinándtól  egy  fillérnyi  fizetést  sem  kapott, 
Szlavóniában  kemény  harcokat  vívott  a  török  ellen. 
S  mikor  a  török  sereg  Kőszeget  ostrom  alá  fogta, 
ő  is  oda  jött  s  hol  itt,  hol  amott  csapott  az 
ostromló  törökre.  Annyi  rabot  ejtett,  hogy  azt 
sem  tudta,  hova  helyezze  őket !  Bár  Kőszegnél 
nagy  szolgálatokat  tett  és  tehetett  az  ostromlovak¬ 
nak,  Ferdinánd  augusztus  havában  mégis  Kremsbe 
rendelte  őt,  hogy  a  huszárságával  Ausztriát  és 
Bécset  védje.  Pekry  a  királyhoz  intézett  levelében 
(augusztus  14.-én)  nagyon  furának  mondotta  e 
parancsot.  Az  országban  a  török  —  írja  —  s  őt 
Kremsbe  rendelik !  De  azért  az  engedelmességet 


1  Csász.  és  kir.  áll.  ltr. 

nem  tagadta  meg.  Bár  nem  jó  kedvvel,  de  mégis 
útra  készült.1 

Pekrynek  úgy  ezen,  mint  más  leveleiből  is  kitűnik, 
hogy  ő  testestül-lelkestül  huszár  volt.  A  maga 
dolgaival  sohasem  kérkedett !  A  mondott  levelében 
is  azt  írja  a  királynak,  hogy  ezentúl  is  majd 
másoktól  fogja  őfelsége  hallani ,  mint  szolgáltak  s 
mit  müveitek  az  ö  huszárjai!  Úgy  látszik,  hogy  ezek 
a  dolgok  Ferdinánd  füléig  csakugyan  eljutottak, 
mert  még  ez  évben  neki  adományozta  a  likavai  és 
a  liptóujvári  uradalmakat  és  várakat. 

A  török  elvonulása  után  ismét  János  király 
pártja  ellen  kellett  volna  harcolnia.  Ezt  a  harcot 
azonban  már  megunta.  Az  1532.  év  november  23.-án 
Zalaházy  Tamás  püspöknek  írja :  „sok  keresztény 
vért  ontottam  már  ő  felségéért,  magam  sem  tudom 
már,  mit  kellene  tennem !  Nagyon  sok  huszárom 
van,  de  nincs  miből  fizetnem  őket!"  Azt,  hogy 
mit  kellene  tennie,  mégis  eltalálta.  Lement  Szlavó¬ 
niába  s  ott  a  török  ellen  harcolt.  Bár  a  királytól 
fizetést  nem  igen  látott,  azért  500 — 1000  huszárt 
mindig  tartott.  Sőt  néha  többet  is.  Az  1536.  év 
augusztus  26.-án  például  maga  jelenti  a  királynak, 
hogy  kétezer  emberével  indult  a  török  ellen  !2 

Mivel  Bécsben  is  meggyőződtek,  hogy  Szlavónia 
és  Horvátország  védelmére  Pekrynél  különb  vezért 
nem  kaphatnak,  az  udvar  a  báni  méltóságot  is  rá 
akarta  ruházni.  Ferdinánd  először  Bécsben,  majd 


1  Cs.  és  kir.  áll.  itr. 

2  U.  o. 

Prágában  alkudozott  vele.  Az  1537.  évben  pedig 
Peregi  Albertre  bízta  a  tárgyalás  folytatását.1  Az 
alkudozás  nem  vezetett  eredményre.  Pekry  Lajos 
az  ország  törvényei  értelmében  azt  követelte,  hogy 
bárminő  hadsereg  jöjjön  az  országba,  az  a  bán 
hatalma  alatt  legyen.  Az  alkudozás  Pekry  Lajos 
örömére  ezután  abbamaradt.  Szlavónia  rendei 
azonban  még  ez  évben  (1537.)  országos  főkapi¬ 
tányukká  választották  őt  és  800  huszárt  meg  200 
puskást  adtak  alája.  Ferdinánd  is  megemberelvén 
magát,  ugyanekkor  az  500  huszárjához  még  1500-at 
rendelt.  Pekrynek  tehát  bőven  volt  katonája,  csak 
olyan  ember  nem  akadt,  aki  fizette  volna  őket. 
Maga  Pekry  panaszkodik  1537-ben,  hogy  harmad¬ 
féléve  nem  adtak  a  katonáinak  fizetést !  O  tehát 
úgy  segített  magán,  ahogy  tudott.  A  falvakra  és 
az  urak  jószágaira  szállította  a  huszárjait  s  azok 
erővel  szereztek  maguknak  és  lovaiknak  élelmet. 
Ily  módon  ezer  és  ezer  ellenséget  szerzett  magá¬ 
nak.  Még  a  méltóságosan  gondolkozó  Batthyány 
Ferenc  is  Isten  ostorának  írja  őt,  akinek  lépteit 
a  megnyomorított  parasztság  átka  kiséri  !2  Bár 
Ferdinándhoz  vitest-vitték  a  panaszt  a  huszárok 
fosztogatása  miatt,  süket  füllel  hallgatta  azokat. 
A  katonákat  fizetni  úgy  sem  tudta,  tehát  engedte, 
hogy  a  szegénységen  éljenek. 

1  Csász.  és  kir.  áll.  ltr.  Pereginek  hosszú  jelentése  a 
Pekryvel  folytatott  tárgyalásról. 

2  Batthyány  Ferenc  írja,  hogy  Pekry  huszárjai  felvágják  a 
parasztok  talpát  és  sóval  hintik  be,  hogy  imigyen  kínjukban 
megvallják,  hová  rejtették  el  a  dolgaikat. 

Takáts  S. :  Régi  magyar  asszonyok. 

Körülbelül  ez  időre  esik  Pekrynek,  ekkor  már 
Vas  vármegye  főispánjának  a  házassága.  Báthory 
István  nádorispán  fiatal  özvegyét,  Zsófia  hercegnőt 
vette  nőül.  Ez  a  ritka  lelkű  s  hivatott  költők  tollára 
érdemes  nő,  uralkodó  hercegi  házból  (egykoron  a 
lengyel  királyi  trón  várományosától)  származott. 
Édesapja  az  utolsó  masszoviai  uralkodó  herceg 
volt.  A  hercegnővel  Pekry  nemcsak  eszményi  lelkű 
nőre,  de  nagy  vagyonra  is  tett  szert.  Nem  is  volt 
a  boldogságának  határa.  A  végzet  azonban  nagyon 
rövidre  szabta  ezt  a  boldogságot.  Pekrynek  Catzianer 
fővezérrel  a  török  ellen  kellett  indulnia.  Bakyth 
Pállal  együtt  Pekry  vezette  a  nyolcezer  főnyi 
huszárságot.  Tudjuk,  hogy  Ferdinánd  a  hadsereg 
élelmezéséről  és  fizetéséről  nem  gondoskodott. 
Pekry  Lajos  az  egyik  lakomán  a  német  tisztek 
előtt  fitos  Pelbártnak  nevezte  Ferdinándot,  a  „kol¬ 
dus  királyt".1  (Temesvári  Pelbárt,  a  kitűnő  magyar 
író,  amint  tudjuk,  a  legrútabb  emberek  egyike 
volt.)  A  Ferdinánd  királyra  mondott  hasonlat 
villámgyorsan  elterjedt  s  az  egész  ország  kacagott 
azon.  A  fitos  Pelbárt  név  hamarosan  Bécsbe  is 
eljutott  s  gondolhatjuk,  milyen  érzéssel  vette  azt 
Ferdinánd  király. 

Ezenközben  megtörtént  a  nagy  eszéki  csata. 
Ferdinánd  kiéhezett  és  kimerült  hadát  a  török 
szétverte.  Ami  lélekemelő  és  vitézi  dolog  e  csatá¬ 
ban  történt,  azt  a  huszárság  művelte.  Bakyth  Pál, 

1  Ezt  Istvánffy  megemlíti,  s  Thurzó  Elek  magának  a  király¬ 
nak  írja  1538  január  24.-én,  hogy  egész  Magyarország  tudja, 
Pekry  minő  nyilatkozatot  tett  felségedről !  (U.  o.) 

a  huszárok  egyik  vezére  golyótól  találva,  holtan 
maradt  a  csatatéren.  Nemsokára  a  hős  Pekry 
testébe  is  golyó  hatolt.  Azután  Catzianer  meg¬ 
szaladt.  A  sebesült  Pekry  egész  éjjel  nyeregben 
maradt  s  a  szemtanuk  vallomása  szerint  a  csata¬ 
mezőn  az  éj  sötétében  a  megsebesült  és  a  szétszórt 
huszárokat  szedegette  össze.  Azután  ő  is  vissza¬ 
vonult. 

Ferdinánd  király,  aki  Pekryre  a  fitos  Pelbárt-féle 
mondás  miatt  mód  nélkül  haragudott,  azonnal 
Grácba  hivatta  őt.  A  mit  sem  sejtő  Pekry,  úgy, 
ahogy  volt,  megjelent  a  király  előtt.  Mi  történt 
Grácban  a  király  és  a  súlyosan  sebesült  Pekry 
között,  nem  tudjuk.  Csak  annyi  bizonyos,  hogy 
Ferdinánd  azonnal  bilincsbe  verette  és  a  tömlöcbe 
vetette  őt !  Több  mint  tíz  éve  küzdött  már  Fer¬ 
dinánd  érdekében  s  íme  kihallgatás  és  ítélet  nél¬ 
kül  elfogatja  őt  a  király !  És  akadt  magyar  ember, 
aki  a  törvényeinknek  e  sárbatiprását  még  helye¬ 
selte  is.  Thurzó  Elek  helytartó  1538  január  24.-én 
így  írt  a  királyhoz :  jól  tette  fölséged,  hogy  idézés 
nélkül  elfogatta  öt.  Meg  is  büntetheti  öt  fölséged 
érdeme  szerint,  hisz  az  egész  ország  tudjay  minő 
nyilatkozatott  tett  fölségedröl !  Azután  a  király  em¬ 
berét ,  Horváth  Gáspár  uramat  maga  elé  sem  bocsá- 
totta ,  hanem  azt  izené  neki ,  hogy  ha  terhes  szekérrel 
küldi  is  a  király  a  parancsokat,  ö  fittyet  hány  neki ! 1 

1  U.  o.  „Non  fűit  necesse  ipsum  Ludovicum  Pekry  de 
jure  regni  propter  delicta  citare  et  convinctum  punire . . . 
potuit  eum  regia  majestas  ad  se  vocare,  captivare,  punire, 
sicuti  pro  sua  dignitate  etiam  debet.“  (U.  o.  1538  január  24.) 

Thurzó,  amint  látjuk,  a  veszedelmes  tűzre  még 
olajat  is  öntött,  hogy  annál  jobban  égjen.  Szeren¬ 
csére,  nem  mindenki  gondolkozott  ilyen  módon. 
A  horvát-szlavon  rendek  Körösön  tartott  gyűlé¬ 
sükről  már  1538  február  2.-án  fölirtak  a  királyhoz 
Pekry  kiszabadítása  ügyében.  Sőt  Batthyány  Ferenc 
bán  személyében  követet  is  küldtek  ez  ügyben  a 
királyhoz.  Jellemző  Batthyány  bánra,  hogy  bár 
Pekry  huszárjai  neki  tettek  legtöbb  kárt,  kész¬ 
séggel  vállalta  a  közvetítést.  Annyi  hűséges  úr  és 
derék  nemes  kérésének  —  írja  ő  maga  —  enged¬ 
nem  kellett.1  Bizonyosra  vehetjük,  hogy  Pekry 
huszárjai  is  folyamodtak  az  uruk  kiszabadításáért. 
Ferdinánd  ugyanis  még  Pekry  elfogatása  idején 
(1537  december  5)  kiáltványt  intézett  hozzájuk, 
melyben  biztosítja  őket  királyi  támogatásáról.  Hogy 
miért  fogattuk  el  az  uratokat,  —  írja  a  király  — 
azt  úgy  is  tudjátok. 

Dehogy  tudták !  Hisz  maga  Pekry  sem  tudta. 
Valóban !  E  derék  huszároknak  urukhoz  való  hű¬ 
sége  és  ragaszkodása  megható  jelenség.  Nem  áll¬ 
tak  Ferdinánd  zászlaja  alá,  nem  fogadták  el  a 
királytól  megajánlott  zsoldot  (bár  ugyancsak  rá¬ 
szorultak),  hanem  Pekry  várait  védelmezték  s 
török  zsákmányból  tengették  magukat.  Ferdinánd 


1  A  körösi  gyűlésen  a  rendek  között  forgolódott  Pekryné 
is,  s  kijelenté  az  ott  lévőknek,  hogy  bárkinek  tettek  is  kárt 
az  ura  katonái,  ő  megtéríti.  Batthyány  Ferenc  azt  is  meg¬ 
említi,  hogy  már  a  lengyel  király  is  kész  a  közvetítésre  Pekry 
ügyében.  (U.  o.  1538  febr.  2.) 

nem  boldogulván  a  kiáltványával,  Jurisics  Miklós¬ 
sal  a  rab  Pekrynek  Íratott  s  arra  kérette  őt, 
bocsássa  el  a  hadait  s  engedje  meg,  hogy  a  király 
zsoldjára  álljanak.  Pekry  készséggel  teljesítette  a 
kérést,  írt  a  huszároknak,  de  biz  azok  nagy  része 
továbbra  is  a  Pekry-család  szolgája  maradt. 

A  dolgok  állapota  ezenközben  Pekry  otthoná¬ 
ban  is  szomorúságra  fordult.  A  börtön  éje,  ami 
a  ház  urát  takargatta,  boldog  családi  fészkére  is 
sötét  bút  hozott.  Ki  tudná  megmondani,  mit 
szenvedett  ifjú  nője,  ki  írhatná  le  a  bána¬ 
tot,  ami  özvegy  édesanyját  elfogta  ?  Hisz  mind- 
kettejüknek  a  csillaga,  a  büszkesége  és  a  remény¬ 
sége  tűnt  el. 

Az  ifjú  feleség  volt  az  első,  aki  magához  tért. 
Hamar  belátta,  hogy  ha  halálra  sír  és  bánkódik 
is,  azzal  az  urán  nem  segít.  Nem  könnyekre,  de 

r 

tettekre  van  most  szükség !  Es  a  gyönge  testű, 
de  erős  lelkű  nő  tettekre  szánta  magát.  Azokban 
a  zord  és  veszélyes  időkben  útrakelt  s  egyik  úr¬ 
nak  a  küszöbét  a  másik  után  járogatta.  Megtérí¬ 
tette  nekik  a .  kárt,  amit  ura  katonái  okoztak  s 
közvetítésre  kérte  őket.  S  ahol  a  fejedelmi  nő 
megjelent,  ott  a  szíveket  mind  meghódította.  Innét 
van,  hogy  a  magyar,  a  szlavón  és  a  horvát  rendek 
egyértelműen  sürgették  Pekry  szabadonbocsátását. 
Azután,  mit  sem  törődvén  az  út  fáradalmaival, 
egyik  udvart  a  másik  után  járta  meg.  Úgy  látszik, 
legelőször  a  lengyel  királyt  sikerült  az  ügyének 
megnyernie.  Elment  Roggendorf  fővezérhez  is,  aki 
az  ő  rab  urát  még  mindig  nagyrabecsülte  s  őt  is 

közvetítésre  kérte.1  Fölment  Bécsbe  is,  de  nem 
találván  ott  Ferdinándot,  Prágába  utazott.  Zsófia 
hercegnő  megjelenése  és  könnyei,  úgy  látszik, 
Ferdinándra  is  mély  hatást  tettek.  Füt  és  fát  Ígért 
neki  s  a  szegény  asszony  készpénznek  tartván  a 
királyi  szót,  boldogan  tért  vissza.  O,  a  remény¬ 
kedő  nő,  nem  tudta,  hogy  a  királyi  szó  csak  olyan, 
mint  a  hóharmat,  amit  az  első  napsugár  fölszárít 
és  eltüntet.2 

Ezenközben  Pekryné  egyik  levelet  a  másik  után 
írogatta  az  ura  érdekében.  Apródjai  és  nemes 
szolgái  föl-  és  lejártak  a  leveleivel.  1537  december 
14.-én  például  Roggendorf  fővezérhez  írt  megható 
levelet.  Uraságod  —  írja  —  bizonyára  jobban 
tudja  uram  fogságának  az  okát,  mint  én.  Amíg 
az  én  jó  uram  szabad  volt,  titkos  gyűlölői  mindig 
akadtak.  Nem  hiszem,  hogy  ezek  most  valami  jót 
kívánjanak  neki.  De  uraságod  mindig  nagy  szere¬ 
tettel  volt  férjem  iránt,  tehát  ne  hagyja  el  őt 
most  se.  Eszközölje  ki,  hogy  egyik  apródomat 

1  Sophia  dux  Massoviae  1583  febr.  5.  Becsből  írta  Roggen- 
dorfnak,  nem  jó  lenne-e,  ha  a  királynénak  is  könyörögne  rab 
uráért.  Arra  kéri  Roggendorfot,  mondja  meg,  mely  urakhoz 
kéne  elmennie.  (U.  o.) 

2  Dévény  várából  írja  Pekryné  I.  Ferdinándnak,  hogy  bízik 
Ígéretében,  de  —  úgymond  —  „sim  pro  libertate  ipsius  nimio 
plus  sollicita,  facit  cumprimis  ingens  animi  meror,  atque  etiam 
adversa  valetudo,  qua  ipse  tűm  recrudescente  vulnere  pixide 
inflicto,  tűm  verő  capitis  vertigine  cepit  adeo  graviter  laborare, 
ut  pláne  timendum  vehementer  est,  ne  aut  immatura  mors 
sequatur,  aut  perpetua  mentis  alienatio.“  A  szegény  asszony 
tehát  a  megtébolyodástól  féltette  az  urát. 

küldhessem  hozzá,  hogy  szolgáljon  neki.  Vigye  ki 
az  udvarnál,  hogy  érintkezhessen!  szegény  rab 
urammal.1 

Roggendorf  hajlott  Pekryné  kérelmére,  s  csak¬ 
ugyan  közbenjárt  az  udvarnál.  Pekrynének  Ferdinánd 
meg  is  engedte,  hogy  urát  meglátogassa.  Az  1538. 
év  március  28.-án  az  asszony  már  Grácból  írja 
Ferdinándnak,  hogy  nem  bocsátották  őt  beteg 
urához.  Ot  napig  kellett  várnia,  míg  végre  Ungnád 
bebocsátotta  őt.  A  viszontlátás  keserves  lehetett, 
mert  Pekry  sebei  a  börtönben  megújultak,  s  néha 
tizenkét  óráig  is  ájultan  hevert  a  börtönben.  Még 
azt  sem  engedték  meg  neki,  hogy  a  sebeit  és 
szédülő  fejét  megmossa !  Úgy  látszik,  itt  a  börtön¬ 
ben  felesége  írta  az  ura  nevében  azt  a  megható 
levelet,  amit  Pekry  március  28.-án  Ferdinándhoz 
intézett,  s  amiben  a  kihallgatását  kérte.  Erőim  — 
írja  —  elhagytak.  Betegen  fekszem  a  börtönben.  Sze¬ 
gény  öreg  anyámat  a  fájdalom  megtörte.  Somogyi 
javaimat  Török  Bálint  elfoglalta.  Túr,  Kálmáncseh 
és  Elves  váraimat  a  levegőbe  röpítették.  Hű  szol¬ 
gálataimnak  ez  a  jutalma ! 

Bár  Ferdinánd  király  1538  április  24.-én  írásban 
is  megígérte,  hogy  mihelyt  Bécsbe  jön,  Pekry 
szabadonbocsátása  ügyében  intézkedni  fog,  az 
adott  szót  nem  váltotta  be.  Úgy  látszik,  hogy 
Pekryné  könnyei  és  bánatos  panaszai  csak  addig 

1  U.  o.  Pekryné  levele  Roggendorfhoz.  Ugyanígy  fordult  a 
szegény  asszony  Fels  Lenárt  fővezérhez  is.  Őhozzá  Herkffy 
Boldizsárt  küldé,  s  arra  kérte,  enyhítsék  az  ura  rabságát  s 
engedjék  meg  neki,  hogy  levelezhessen  vele. 

tettek  rá  hatást,  amíg  a  szerencsétlen  hercegnő 
előtte  tördelte  a  kezeit.  De  mihelyt  hazaszállott 
volt  a  császár  udvarából,  Ígéretével  nem  törődött 
többé.  S  ha  néha  felelt  is  Pekryné  könyörgő  leve¬ 
leire,  töbnyire  csak  kelletlen  választ  tett  rájok.1 

Ezenközben  a  masszoviai  hercegasszony  szomorú 
sorsa  a  magyar  rendekbe  is  lelket  adott  Az  1538. 
évben  először  a  pozsonyi  országgyűlésről  követ¬ 
séget  küldtek  Ferdinándhoz  Pekry  érdekében. 
Azután  a  sellyei  gyűlésről  esedeztek  szabadon- 
bocsátásáért.  Pekry  Lajosra  —  írják  a  rendek  — 
a  hazának  nagy  szüksége  van.  Gyermekkora  óta 
híven  szolgált  ő  felségednek,  s  a  csatatéren  nagy 
dolgokat  művelt.  Méltó  dolog,  hogy  fölséged  reá 
fordítsa  könyörülő  szemeit.2 

Míg  a  rendek  itthon  fáradoztak,  azalatt  Pekryné 
tovább  járta  az  ura  érdekében  a  kálváriáját.  El¬ 
ment  Linzbe,  s  mint  Ferdinánd  „ alázatos  szolgáló- 
leánya"  térdenállva  könyörgött  az  uráért.  A  sziklába 

1  Tudja  fölséged  —  írja  Pekryné  —  mennyi  országot  be¬ 
jártam  az  uram  érdekében,  mennyit  könyörögtem  érte  !  S  még 
sincs  eredmény.  Pedig  a  szegény  napról-napra  gyengébb  lesz 
s  mire  fölséged  Bécsbe  jön,  talán  már  meg  is  hal.  Nem  lehet 
ez  embernek  oly  nagy  bűne,  amire  lehetetlen  felségednek 
bocsánatot  adni !  (U.  o.  kelet  nélkül.)  —  Ferdinánd  király 
1538  április  24.-én  például  azt  felelte  Pekrynének,  hogy 
Prágában  megígérte,  mihelyt  Bécsbe  jön,  sürgetni  fogja  Pekry 
ügyének  az  elintézését.  Mást  most  sem  írhat ! 

á  A  pozsonyi  gyűlésről  Ferdinándhoz  küldött  követség 
utasítása  1538  június  26.  Hangsúlyozza  Pekry  nagy  érdemeit 
s  mostani  betegségét.  (U.  o.  Hung.)  —  A  sellyei  gyűlés 
folyamodása  1538  augusztus  28.-án  kelt.  (U.  o.) 

ezúttal  sem  önthetett  lelket.  Erre  a  tridenti  bíbor- 
nokhoz  (az  ő  rokonához)  fordult.  Kimondhatatlan 
fáradozásaim  és  nagy,  sok  szenvedésem  után  — 
írja  Bernát  bíbornoknak  —  megérdemelem,  hogy 
most  visszajövet  szegény  uramnál  három  napot 
tölthessek.  Könyörgöm  az  Isten  szerelmére,  enged¬ 
jék  meg,  hogy  vele  szót  válthassak,  s  hogy  ruhát 
és  élelmet  vihessek  neki.  Hiszen  ő,  szegény,  nagyon 
rászorul  az  ilyesmire,  mert  nagy  beteg.  Azt  is 
kérem,  engedjék  meg,  hogy  beteg  uram  a  fejét  és 
a  sebeit  megmoshassa ;  mert  idáig  még  ezt  sem 
engedték  meg  neki.  Haj  !  szomorú  a  mi  életünk. 
Várainkat  és  birtokainkat  a  török  lassan-lassan 
mind  elszedi.  A  férjem  huszárjait  már  nem  bírom 
fizetni,  pedig  egész  Szlavónia  tudja,  hogy  e  derék 
vitézek  most  is  háromszor  megverték  a  török  se¬ 
reget.  Közel  immár  az  idő,  hogy  magamat  sem 
lesz  miből  táplálnom.  Az  egekre  kérem  főtisztelendő - 
ségedet,  tegyen  valamit  az  uramért.1 

A  bíbornok  csakugyan  tett  valamit,  mert  Ferdinánd 
megengedte,  hogy  Pekryné  orvost  és  szolgát  küld¬ 
jön  az  urához  s  öreg  édesanyja  meglátogathassa  őt. 

Ezenközben  történt,  hogy  Pekry  Lajos  rab  öccsével 

•• 

együtt  szökési  kísérletet  tett.  Occsének  sikerült 

1  Arra  is  kéri  a  bíbornokot,  hogy  szabadítsa  ki  Nagyváthy 
Antalt,  akit  az  urával  együtt  letartóztattak.  —  Egy  másik 
kelet  nélküli  levélben  azt  jelenti  a  tridenti  fejedelemnek,  hogy 
őfelsége  megengedte  neki,  hogy  három  napon  át  három  óráig 
beszélhessen  az  urával,  ételt  s  ruhát  vihessen  neki  s  egyik 
apród j át  ott  hagyhatja.  Ezt  az  engedélyt  a  tridenti  bíbornok 
eszközölte  ki. 

megszöknie,  de  neki  nem.  Erre  Ferdinánd  nagy 
titokban  elvitette  őt  Grácból.  Megrémült  felesége 
kétségbeesetten  könyörgött  Ferdinándnak,  mondaná 
meg,  hová  rejtették  az  urát.  „Istent  hívom  tanuul, 
—  írja,  —  hogy  nekem  semmi  részem  a  szökésben. 
Az  én  uram  nem  is  szorult  rá,  hogy  ily  módon 
meneküljön !“  1 

Ferdinánd  megírta  a  szerencsétlen  asszonynak, 
hogy  az  urát  Innsbruckba  vitette.  A  hü  feleség 
lóhalálába  küldé  oda  leghűbb  udvari  emberét. 
„Megjött  az  emberem  Innsbruckból  —  írja  a  király¬ 
nak  —  és  a  legszomorúbb  hírt  hozta  nekem. 
Szegény  jó  uramat  súlyos  bilincsekbe  verték  s 
katonák  őrizik  őt  a  tömlőében.  E  hírre  oly  fáj¬ 
dalom  fogott  el,  a  lelkem  annyira  megrendült, 
hogy  azt  sem  tudom,  az  élők  vagy  a  holtak  között 

r 

járok-e  ?  O  én  szerencsétlen,  minden  támogatástól 
megfosztott  asszony,  mi  vár  még  én  rám  ?  Messze 
szakadtam  a  hazámtól ;  nincsen  itt  se  rokonom,  se 
barátom,  akinek  a  tanácsával  élhetnék,  aki  engem 
vigasztalhatna.  Mi  lesz  velem,  ha  fölséged  is  veszni 
hagy  ?  Nincs  nálam  szerencsétlenebb  teremtés  a 
világon !  Egyetlen  lelkem  volt  csak,  s  az  most 
idegen  földön  bilincsekben  nyög.  Eddig  legalább 
közel  volt  a  hazájához  és  az  övéihez,  de  most 
messze-messze  vitték,  soha  nem  látott  helyre,  ahol 
senkivel  sem  beszélhet.  Es  ez  fölséged  parancsa  ? 

1  U.  o.  Ferdinánd  ez  alkalommal  még  meg  is  fenyegette  a 
szegény  beteg  Pekrynét.  Vigyázzon,  —  írá  neki  a  király  — 
mert  e  szökésnek  az  árát  az  ő  rab  ura  fizeti  meg.  (U.  o. 
1539  október  12.) 

Fölségedé,  aki  nékem  szabadonbocsátását  ígérte  s 
aki  most  szabadság  helyett  vasba  vereti  az  uramat? 
Mint  hű  szolgálóleánya  könyörgök  fölségednek, 
vétesse  le  a  szegény  betegről  a  bilincseket!"1 

A  szegény  asszony  a  lelkét  öntötte  e  gyönyörű 
sorokba,  a  lelkét,  amely  már  költöző  félben  volt, 
A  mérhetetlen  fájdalom,  az  örökös  izgalom  s  a 
rengeteg  utazás  teljesen  megtörte  a  szegény  asszonyt. 
Látnia,  éreznie  kellett,  hogy  minden  fáradozása, 
könyörgése  hiábavaló.  Ferdinánd  király  hajthatat¬ 
lannak  látszott,  még  Pekryné  könnyei  sem  tudták 

r 

a  szívét  irgalomra  lágyítani.  Es  a  szegény  asszonyt 
kétségbeesés  fogta  el.  A  lelki  bajához  még  testi 
betegség  is  járult.  O,  aki  folyton  csak  az  ura 
betegsége  miatt  aggódott,  észre  sem  vette,  hogy 
maga  is  nagy  beteg.  Talán  egy  jó  hír  még  meg¬ 
menthette  volna  őt,  de  csak  olyast  hallott,  ami 
siettette  a  halálát. 

Súlyos  betegségében  mellette  voltak  Pekry  Lajos 
legkiválóbb  emberei :  Kecskés  varasdi  kapitány, 
Nagy  Máté  és  Segnyey  László.  Hű  szolgái  jelen¬ 
létében  tette  meg  végső  intézkedéseit.  Első  férjétől : 
Báthory  nádorispánról  maradt  reá  egy  arannyal 
hímezett  drága  damasztszövet,  melyet  a  nádor 
nagy  ünnepélyek  alkalmával  hordott.  Pekryné 
ebből  misemondó  ruhát  csinált  s  a  mariathali 
(máriavölgyi)  kolostornak  hagyta  kétszáz  arannyal 

1  U.  o.  Maritum  meum  catenis  et  compedibus  sub  potes- 
tate  lictorum  arctissime  detinere,  quae  rés  me  tanto  dolore, 
tanta  animi  molestia  et  quasi  desperatione  oppressit,  ut 
nesciam  inter  vivos  ne  sim  censenda,  an  inter  mortuos !  etc. 

egyetemben.  Vagyonát  egyetlen  leányára  és  az 
urára  hagyta.1 

A  végrendelet  elkészítése  után  hatodnapra  ki¬ 
lehelte  nemes  lelkét.  Kecskés  kapitány  (Pekry 
Lajos  vitéz  hadnagya)  a  mariathali  pálos  remeték 
templomába  temetteté  őt  el.  Leányát  a  királyné 
leányos  házába  adták.  A  kis  leány  azonban  hama¬ 
rosan  követte  az  édesanyját.  Az  1541.  évben  az 
urak  már  marakodtak  a  jószágaikon. 

Pekry  börtönébe  jó  későn  érkezett  a  felesége 
halálának  a  híre.  Csak  1542-ben  említi  először  „az 
ő  legédesebb  feleségének “  a  halálát.  Most  már  — 
írja  a  királynak  —  nincsen  senki,  aki  értem  könyö¬ 
rögjön.  Kétségbeesésemtől,  szenvedéseimtől  már 
csak  a  halál  szabadít  meg.  Fölséged  a  rendeknek 
már  kétszer  megígérte  szabadonbocsátásomat,  s 
mégis  itt  ülök  !  Érzem,  hogy  már  nem  sokáig  élek  !  2 

Az  1543.  év  nyarán  Károly  császár  megfordulván 
Innsbruckban,  Pekry  két  levélben  is  megkérte  őt 
a  közvetítésre.  A  császár  azonban  válasz  nélkül 
távozott. 

Ugyanez  évben  a  magyar  országgyűlés  tagjai 
„ egyhangúlag  egy  szívvel,  egy  lélekkel “  elhatározták 
Pekry  kiszabadítását.  A  haza  e  nagy  szükségében 
—  írják  a  rendek  —  nagy  szolgálatot  tehet  Pekry, 
mert  ő  kitűnő  katona  és  nagy  tapasztalatai  vannak. 
Bár  a  rendek  határozatával  egyidőben  Pekry  is 

1  Orsz.  levéltár,  Nádasdy  lev.  1543  febr.  Nagy  Máté  jelen¬ 
tése  Nádasdy  Tamáshoz  Dévényből.  A  jelentésből  nem  világlik 
ki,  melyik  királynéhoz  adták  Pekryné  leányát. 

2  Cs.  és  kir.  áll.  ltr.  Hung. 

felküldé  Ferdinándhoz  hív  szolgáját,  Rády  Lászlót, 
a  király  még  mindig  vonakodott  őt  szabadon 
bocsátani.1 

Az  országgyűlés  tagjai  azonban  ezúttal  nem 
tágítottak  s  Ferdinánd  végre  mégis  engedett. 
Azonban  kikötötte,  hogy  az  uraknak  jót  kell  álla¬ 
mok  Pekryért.  Ilyen  jótállók  hamar  akadtak.  Várdai 
Pál  érsek  volt  az  első,  aki  1543  december  4.-én 
jótálló-levelét  felküldte.  Csakhamar  Nádasdy  Tamás, 
Batthyány  Ferenc  bán  és  Báthory  András  pecsétes 
levelei  is  Bécsbe  érkeztek.  Ferdinándnak  még  ez  sem 
volt  elég.  Pekrytől  is  nyilatkozatot  vett,  hogy  feje 
fentálltáig  híve  marad,  Újvár  és  Likava  váraiba 
német  őrséget  fogad,  azokban  a  várakban  a 
császár  porkolábjai  parancsolnak  s  Pekry  csak  a 
jövedelmet  húzza.  Mindezekre  Pekrynek  a  pozsonyi 
káptalan  előtt  esküt  is  kellett  tennie.2 

Rabságának  immár  a  nyolcadik  éve  felé  köze¬ 
ledett,  mikor  végre  megnyílt  a  tömlöcének  ajtaja. 
A  huszárok  egykori  bálványa,  a  csaták  lelke,  az 
Isten  ostora  félig  vakon,  megtörve  és  időelőtt  meg¬ 
vénülve  ért  haza.  Az  övéi  közül  már  csak  az  édes¬ 
anyját  találta  életben  . . . 

1  U.  o.  „Omnes  una  instanti,  unó  ardore  cordis,  una 
voce  majestati  vestrae  humillime  et  confidentissime  supplica- 
mus  pro  dimissione  domini  Ludovici  Pekry.“  etc. 

2  Az  1544.  évben  Batthyány,  Báthory,  Nádasdy  és  Zrínyi 
Miklós  kérik  a  királyt,  hogy  Újvárt  és  Likavát  hagyja  Pekry¬ 
nek  a  kezén.  Elégedjék  meg  felséged  —  írják  —  a  legkiválóbb 

r 

magyar  rendek  jótállásával.  így  azután  legalább  lesz  hely, 
ahová  Pekry  rendkívül  megaggott  édesanyját  viheti.  (U.  o. 
Memóriáié  negociorum  domini  Ludovici  Pekry.) 

Ferdinánd  király  a  „fitos  Pelbárt“  szóért  ugyan¬ 
csak  bosszút  állott!  S  még  hagyján,  ha  csak  Pekryt 
sújtotta  volna.  De  vele  együtt  másnak  is  szenvednie 
kellett.  Ferdinánd  lelkén  szárad,  hogy  a  XVI.  század 
egyik  legtisztább  s  legmagasztosabb  női  alakja  oly 
korán  szállt  a  sírba.  Mert,  hogy  Pekrynét  az  ő 
kőszívüsége  vitte  a  sírba,  az  bizonyos  dolog.  Ezt 
a  leiketlenséget  nem  tette  jóvá  azzal,  hogy  a  ki¬ 
szabadult  Pekryt  később  zászlós  úrrá  nevezte  s 
hogy  igyekezett  á  kedvében  járni. 

Szamosközy  az  ő  történeti  irataiban  azt  mondja, 
hogy  Ferdinánd  megölette  Pekry  Lajost.  Ez  nem 
igaz.  Csak  a  lelkét  ölte  meg,  csak  a  fényesnek 
ígérkező  pályáját  tette  tönkre.  Pedig  egykoron 
maga  Ferdinánd  király  írta,  hogy  Szlavóniát  Pekry 
Lajosnak,  a  hősök  hősének  köszönheti;  Pekrynek, 
aki  a  hazájáért  páratlanul  küzdött  s  aki  a  nagy  és 
dicső  tettek  egész  sorával  mutatta  ki  hűségét  és 
erényét !  1 

1  Köz.  pénz.  Itr.  Hung.  14353.  fasc.  1534.  feria  quarta  post 
festum  beati  Andreae. 


Zrínyi  Kata 


A  magyar  történetírók  nagy  buzgósággal  kutat- 
gatták  az  olyan  írott  emlékeket,  amikkel  a  sziget¬ 
vári  hősnek:  Zrínyi  Miklósnak  magyar  érzését, 
magyari  gondolkozását  megvilágíthatták  volna. 
Mivel  azonban  Zrínyi  Miklós  bizalmas,  családi 
levelezése  nagyrészt  elveszett,  csak  kevés  oly  írott 
emlék  maradt  ránk,  amelyik  a  szigetvári  hősnek 
gondolatvilágáról  és  érzéseiről  ejt  szót.  De  van, 
amivel  a  hiányt  pótolhatjuk.  Hál’  Istennek,  vannak 
Zrínyi  életében  oly  jelenségek,  amik  mindenféle 
elegy-belegy  írásnál  többet  érnek,  többet  beszélnek. 

Tudjuk,  hogy  Zrínyi  Miklós  felesége:  Rosenberg 
Éva  idegen  származású  nő  volt,  aki  magyarul  nem 
tudott,  s  akinek  gondolkozása  a  magyaréval  osz¬ 
tályos  és  egyes  sohasem  volt.  Ez  a  különben  ki¬ 
váló  erkölcsű  és  műveltségű  nő  a  fiait  és  a  leányait 
törzsökös  magyarokká  alig  nevelhette  volna.  Az  ő 
világa  más  világ  volt ;  az  ő  elméje  más  felé 
csapongóit ;  ő  nem  értette  a  mieink  vágyait  s 
törekvéseit !  Zrínyi  Miklós  azonban  a  magyar  szokás¬ 
nak  hódolt  s  volt  ereje  reá,  hogy  felesége  keze  alól 
kivegye  a  gyermekeit  s  magyar  kézre  adja  őket. 
Ezzel  világosan  megmutatta,  hogy  fiait  és  leányait 

nyelvre  és  szívre  magyarokká  kívánja  tenni.  A  fiait 
az  Erdődy-,  a  leányait  pedig-  a  Batthyány-család- 
hoz  adta  akkor,  mikor  azok  még-  gyermeksorban 
voltak.  És  a  Zrinyi-fiúk  meg  a  leányok  a  magyar 
kastélyokban  teljesen  magyarokká  váltak.  A  lányok 
a  magyaron  kívül  más  nyelvvel  nem  is  éltek  s  ki¬ 
vétel  nélkül  törzsökös  magyar  családok  fiaihoz 
mentek  nőül.  Azután  Országh  Kristóf,  Batthyány 
Boldizsár,  Thurzó  Ferenc,  Forgách  Imre,  Bánffy 
Miklós,  Thurzó  Elek,  Perényi  és  Telekessy  oldalán 
mint  magyar  főasszonyok  a  magyar  nemzeti  élet 
buzgó  munkásaivá  és  híveivé  lettek. 

Zrínyi  Kata  Batthyány  Ferenc  udvarában  neve- 
kedett  föl.  Ha  valahol,  úgy  itt  sajátíthatta  el  a 
magyar  erkölcsöt,  a  magyar  szokást ;  itt  kedvel¬ 
hette  meg  a  patriarchális  magyar  életet.  Hiszen 
Batthyányné  (Bánffy  Kata)  korának  egyik  leg¬ 
kiválóbb,  legmagyarabb  s  legdolgosabb  főasszonya 
volt,  aki  a  férjével  együtt  sok  idegen  család  gyerme¬ 
két  nevelte  tüzes  magyarrá.  Zrínyi  Kata  fogékony 
lelkében  hamar  visszhangra  talált  mindaz,  amit  a 
ház  asszonya  szóval  és  példával  hirdetett  s  muta¬ 
tott.  Magyarrá  lett  minden  ízében ;  megszerette  a 
munkát ;  megkedvelte  az  egyszerűséget.  A  szerény¬ 
ség  és  az  alázatosság,  amely  Batthyánynét  oly  igen 
áthatotta,  az  ő  lelkében  is  mély  gyökeret  vert. 
Azután  megszerette  a  majorkodást  és  a  kertész¬ 
kedést,  melynek  csínját-bínját  kíváncsisággal  és 
örömmel  leste  el  nevelőanyjától. 

Mikor  az  életbe  került  s  mikor  a  dolgait  immár 
magának  kellett  forgatnia,  megbizonyult,  hogy 

amit  gyermeksorban  tanult,  amit  nevelőanyjától 
látott,  az  lelkének  mind  állandó  tulajdonságává 
vált.  Ránk  maradt  levelei,  hozzátartozóinak  följegy¬ 
zései  és  a  tőle  alapított  humánus  intézmények  azt 
hirdetik,  hogy  Zrínyi  Kata  századának  egyik  leg¬ 
kiválóbb  s  legkedvesebb  női  alakja  volt.  Csupa 
szív,  csupa  szeretet  és  szelídség  ő.  Kedvkereső 
feleség,  leányos  s  gyermekes  asszony,  aki  mások 
gyönyörűségére  termett.  A  szeretetben  állhatatos, 
a  jó  barátságban  állandó,  a  hűségben  erős.  Örül 
mások  boldogságának  s  résztvevő  szívvel  szenvedi 
mások  szenvedését.  Boldog,  ha  jótékonyságot 
művelhet,  ha  másoknak  kedveskedhetik.  Azt  tudja 
az  övének,  amit  másokra  költ.  Nincs  epéje,  a 
haragot  és  a  gyűlölséget  nem  tűri  a  szíve.  Még 
ellenfeleit  is  jó  szívvel  s  engedelmes  szolgálatával 
igyekszik  magához  vonnia.  Hívő  és  vallásos  lélek 
ő,  kinek  hite  a  sziklánál  is  erősebb.  A  hite,  a 
vallásos  meggyőződése  igazgatja  minden  tettét. 
Isten  áldásának  nézi  a  boldogságot  s  minden 
erejével  igyekszik  azt  teremtőjének  meghálálnia. 
Istene  látogató  kezét  szelíd  engedelmességgel 
fogadja ;  bú  és  bánat  idején  el  nem  csügged,  meg 
nem  rendül;  mert  a  hite  ilyenkor  is  vigaszt  nyújt 
neki.  Az  idők  és  az  események  semmi  változást 
nem  tesznek  rajta.  Egyforma  mindig.  Érzéssel  van 
a  lelke  teli  ifjúi  korától  egészen  a  haláláig,  s  ez 
érzések  kifejezésére  sokszor  alig  talál  szókat.  Levelei, 
miket  férjéhez  és  szeretteihez  írt,  kiírhatatlanul 
kedves  hangjukkal,  édes  méznél  édesebb  szavukkal 
ma  is  megragadják  az  olvasót.  S  férjéneképp  úgy 


Takáts  S. :  Régi  magyar  asszonyok. 

ír  meglett  asszony  korában  is,  mint  kedves  szerel¬ 
mük  tavaszán.  A  mély  érzés  és  a  tiszta  szeretet 
csak  akkor  némul  el  benne,  mikor  lelke  elszálló- 
félben  vagyon. 

Minden,  amit  Zrínyi  Kata  gyönge  keze  írt, 
kincse  a  régi  magyar  családi  élet  múltjának.  Es  ő 
sokszor  és  soknak  írt.  Sajnos,  leveleinek  a  leg¬ 
többje  örökre  elveszett.  Egy-kettő  még  lappanghat 
a  levéltárainkban.  Kívánatos,  hogy  ezek  is  minél 
előbb  napvilágra  kerüljenek ;  mert  minél  többet 
ismerünk,  annál  szebb  világításban  áll  előttünk  a 
XVI.  század  e  csodálatos,  bájos  és  lebilincselő  női 
alakja,  kinél  külömb  kevés  termett  e  honban. 

Zrínyi  Kata  alig  volt  még  tizennégy  éves,1  mikor 
Batthyány  Ferenc  udvarában  találkozott  Thurzó 
Ferenccel,  a  volt  nyitrai  püspökkel.  Thurzónak 
hamar  megtetszett  a  viruló  leányka  s  foglalkozni 
kezdett  vele.  Zrínyi  Kata  víg  szívvel  vonta  magá¬ 
hoz  Thurzó  uramat  s  ez  örömmel  szemlélte  a  szelíd 
engedelmességü  s  élénk  eszü  leánykát.  Batthyány 
Ferenc  és  a  felesége  látván  a  két  fiatal  lélek  köl¬ 
csönös  vonzalmát,  maguk  fonogatták  a  fonalat, 
mellyel  őket  örökre  egybefüzni  igyekeztek.  Az  1562. 
év  tavaszán  Batthyány  Ferenc  már  az  apát : 
Zrínyi  Miklóst  hívja  magához,  hogy  Thurzó  jelen¬ 
létében  az  eljegyzés  ügyét  dűlőre  vigyék.2  Zrínyi 
Miklós  meg  is  jelent  Németújvárott  s  ott  hamaro¬ 
san  dűlőre  vitték  az  eljegyzés  ügyét.  A  lakodalmat 

1  Az  1548.  év  április  30.-án  született  és  1585  április  26.-án 
halt  meg. 

2  Március  2.-án. 

1562  június  21.-ére  tűzték  ki.  A  kor  szokása  szerint 
magát  a  királyt  is  meghívták  a  lakodalomra  — 
Monyorókerékre.  Zrínyi  Batthyány  Ferencet  kérte 
föl  lakodalmas  főgazdának  és  Batthyányné  Bánffy 
Katát  főgazdasszonynak.  A  nászoló  és  a  koszorús 
leányokat  a  Batthyány  udvarában  választották  meg. 
A  lakodalom  a  katholikus  vallás  szertartása  szerint 
nagy  pompával  esett  meg. 

A  katholikus  szertartást  azért  említjük,  mert 
történeti  könyveink  Thurzó  Ferencről  azt  hirdetik, 
hogy  miután  megvált  a  nyitrai  püspökségtől,  a 
protestáns  vallásra  tért.  Ez  nem  igaz.  Thurzó 
Ferencet  a  pápa  mentette  föl  az  egyházi  rend  alól; 
a  pápa  adott  neki  engedélyt  a  házasságra,  hogy  a 
hatalmas  Thurzó-család  ki  ne  haljon.1  Thurzó 
Ferenc  első  felesége:  Kosztka  Borbála  katholikus 
nő  volt  s  férjével  a  katholikus  vallás  szertartása 
szerint  kelt  össze.  Thurzó  második  feleségével : 
Zrínyi  Katával  ugyanígy  kötött  házasságot.  Hiszen 
ő  maga  írja  a  királynak,  hogy  a  római  katholikus 
egyház  törvénye  és  szertartása  szerint  vezeti  az 
oltárhoz  Zrínyi  Katát.2  Eszerint  ez  időben  Thurzó 
még  nem  is  lehetett  protestáns. 

A  hatalmas  uradalmakkal  rendelkező  Thurzó 
Ferenc  Letavára  vitte  ifjú  feleségét.  Ott  és  a 
regényes  fekvésű  Árvavárában  boldogan  élték 

1  Erre  vonatkozó  iratok  a  cs.  és  kir.  állami,  továbbá  a 
közös  pénzügyi  levéltárban  vannak. 

2  Cs.  és  kir.  ál),  ltr.  Hung.  Thurzó  maga  írja  :  ,juxta  ritum 
sacrosanctae  ecclesiae  dei  catholicae  ingenuam  virginem  Catha- 
rinam“  etc. 

napjaikat.  Thurzó  Ferenc  kitűnő  gazda,  a  művé¬ 
szetre  és  a  tudományra  sokat  adó  és  szívesen 
áldozó  ember  volt.  A  várait  és  a  kastélyait  jó 
rendben  tartotta ;  amikor  módját  ejthette,  hol  ezt, 
hol  amazt  ékesítgette.  Itt  is,  ott  is  szép  kerteket 
ültetett ;  nyári  házakat  építtetett,  majorságokat 
létesített.  Mindebben  a  jobb  keze  Zrínyi  Kata  volt. 
Különben  is  férjét  magas  állásai  nagyon  sokszor 
távoltartották  s  így  a  feleségének  kellett  az  egész 
gazdaságot  vezetnie.  S  Zrínyi  Kata  fáradhatatlan¬ 
nak  látszott  a  munkában.  Szárnyas  majorságai, 
gyümölcsös  és  virágos  kertjei  messze  földön  el- 
híresedtek.  S  Kata  asszony  boldog  volt,  ha  major¬ 
ságait,  kertjeit  és  halastavait  dicsérték.  A  szom¬ 
szédainak  és  a  rokonainak  gyakran  küldözget 
kertje  termékeiből  és  majorsága  szárnyasaiból. 

Az  1564.  esztendőben  a  férje  megszerzi  a  ricsói 
és  a  bicsei  uradalmat,1  ahol  azután  ugyancsak  volt 
mit  tenniök.  A  nevezett  uradalmakat  ugyanis 
előbbi  tulajdonosa :  Wingarti  Horváth  Gáspámé 
zálogba  vetvén,  a  zálogos  úr:  Lykerka  János  tel¬ 
jesen  elhanyagolta  azokat.  Thurzó  Ferencnek  és 
Zrínyi  Katának  az  érdeme,  hogy  Ricsó  és  Bicse 
országszerte  irigyelt  kastélyokká  váltak. 

Zrínyi  Kata  rendkívül  vallásos  nő  lévén,  uradal¬ 
maik  lakóinak  lelki  dolgaival  is  sokat  foglalkozott. 
Tanította  a  népet  s  az  istenes  és  erkölcsös  életre 
maga  szolgált  a  legvonzóbb  példával.  Támogatta 

1  Közös  pénz.  ltr.  Hung.  Rendelet  Lykerka  Jánoshoz,  hogy 
adja  át  Rhicsót  és  Bicsét  Thurzó  Ferencnek. 

a  szegénységet,  ispotályokat  alapított  és  iskolákról 
is  gondoskodott.  Mivel  nagy  udvartartása  teljesen 
magyar  volt  s  mivel  szeretetreméltó  tulajdonságai¬ 
val  az  egész  vidéket  magához  vonta :  a  magyaro¬ 
sodásnak  és  a  magyarosításnak  ott  a  felvidéken 
óriási  szolgálatot  tett.  A  szegény,  de  tehetséges 
diákok  taníttatásával  is  a  magyarság  ügyét  szolgálta. 

Amikor  férje  a  Thurzó-család  többi  tagjainak  a 
példájára  a  protestáns  hit  követőihez  csatlakozott, 
Zrínyi  Kata  is  az  új  hitre  tért.  Ez  a  hitbéli  változás 
semmit  sem  változtatott  rajta.  Az  maradt,  aki  volt; 
legfölebb  csak  a  buzgósága  és  a  jótékonysága  lön 
nagyobbá.  Thurzó  Ferencnek  és  Zrínyi  Katának 

r 

áttérése  nagy  hatással  volt  Trencsén-  és  Arvamegye 
népére.  A  jobbágyok  ugyanis  követték  a  földes¬ 
urak  példáját.  S  mivelhogy  Zrínyi  Kata  a  kastélyai¬ 
ban  és  a  templomaiban  magyar  istentiszteletet  tar¬ 
tatott,  a  magyar  nyelv  e  helyeken  napról-napra 
nagyobb  tért  hódított. 

Ezenközben  múltak  az  évek  s  változtak  a  viszonyok. 
Zrínyi  Kata  és  Thurzó  Ferenc  boldog  házasélete 

r 

azonban  mit  sem  változott.  Épp  úgy  szerették 
egymást  most  is,  mint  a  mézeshetekben.  Házas¬ 
életük  a  lehető  legboldogabb  volt.  S  a  gondviselés 
azzal  is  tetézte  kegyelmességét,  hogy  öt  kedves 
gyermekkel  áldotta  meg  őket.1  Ezek  között  volt  a 
későbbi  nagy  nádorispán  :  Thurzó  György  is.  Zrínyi 
Katának  tehát  semmi  sem  hiányzott  abból,  ami  jót 
és  kedveset  e  földi  élet  adhat.  Boldogságát  csak 


1  Anna,  György,  Ferenc,  Orsolya,  Katalin. 

az  zavarta,  hogy  a  férjének  gyakran  és  hosszabb 
ideig  távol  kellett  lennie.  Thurzó  Ferenc  ugyan 
nem  kapott  a  tisztségeken  és  a  megbízásokon,  de 

r 

az  udvar  erővel  is  a  nyakába  veté.  Es  hazafiúi 
kötelessége  sérelme  nélkül  nem  vonhatta  ki  magát 
ezek  alól.  Thurzó  hosszas  távolléte  mindig  meg- 
szomorította  Kata  asszonyt.  Elhagyatva  érzi  magát; 
a  szíve  is  rettegésben  van  az  ura  miatt ;  fejét  néha 
még  az  álomra  sem  hajtja  nyugodtan.  Meg  is  írja 
az  urának,  hogy  siessen  haza,  mert  nála  nélkül 
Isten  áldását  sem  kívánja.  Thurzó  ilyenkor  édes 
beszéddel  vigasztalja  a  feleségét.  Immár  —  írja  — 
útban  vagyon  s  jó  békességet  és  vásárfiát  viszen 
haza ! 

Kata  asszony  ilyenkor  türelmetlenül  várja.  Tízszer 
is  megjárja  szemeivel  az  utat,  nem  jön-e  már  az 
ura?  S  ha  meglátja  őt,  félkedve  és  gondja  egy¬ 
szerre  eltűnik. 

Mikor  otthon  övéik  közt  vannak,  szívesen  hívják 
és  fogadják  a  vendégeket.  Gyakran  Írogatnak  a 
rokonaiknak  s  mindenfélével  kedveskednek  nekik. 
Zrínyi  Kata  például  Révay  Mihályné  (Bakyth  Anna) 
asszonynak,  akit  fölötte  szeretett,  1564-ben  imigyen 
írt :  „Nagyságos  és  énnékem  szerelmes  én  édes, 
bizodalmas  asszonyom !  Örökké  való  szolgálatomat 
ajánlom  te  kegyelmednek,  mint  szerelmes  én  édes 
asszonyomnak.  Kívánom  az  te  kegyelmednek  jó 
egészségét  hallanom,  mind  az  te  kegyelmed  szerel¬ 
mes  urával  egyetemben.  En  is  hála  legyen  az  Úr¬ 
istennek,  jó  egészségben  vagyok,  mind  az  én 
szerelmes  urammal  együtt.  Továbbá  szerelmes,  én 

édes  bizodalmas  asszonyom  te  kegyelmednek  kül¬ 
dök  egy  alávaló  szaládiát.  Te  kegyelmedet  kérem, 
mint  szerelmes,  én  édes  bizodalmas  asszonyomat, 
hogy  te  kegyelmed  vegye  jó  néven  és  te  kegyelmed 
énnékem  parancsoljon ;  én  miben  tudok,  minden¬ 
ben  szívem  szerint  szolgálok  te  kegyelmednek,  mint 
szerelmes  én  édes  asszonyomnak.  Továbbá  te 

r 

kegyelmednek  ajánlom  szolgálatomat.  Az  Úristen 
tartsa  meg  te  kegyelmedet  sok  jó  esztendeig,  mind 
az  te  kegyelmed  szerelmes  urával  egyetemben. 
Továbbá  te  kegyelmedet  kérem,  mint  szerelmes  én 
édes  asszonyomat,  hogy  te  kegyelmed  mondja  én 
szómmal  János  (Révay)  uramné  asszonyomnak  és 
Ferenc  uramné  asszonyomnak  szolgálatomat,  mint 
szerelmes,  bizodalmas  asszonyimnak  és  őkegyelmeket 
kérem  parancsoljanak.  En  miben  tudok,  mindenben 
szolgálok  őkegyelmeknek." 1 

Amit  Zrínyi  Kata  itt  írt,  az  nem  üres  szó. 
További  leveleivel  bizonyítja,  hogy  csakugyan  min¬ 
den  kitelhető  módon  kedveskedett  ismerőseinek  és 
rokonainak.  Az  1565.  évben  például  Révay  Mihályné- 
nak  fölötte  kedves  levelet  írván,  ajándékkal  kedves¬ 
kedik  neki.  „Továbbá  —  írja  —  ím  te  kegyelmed¬ 
nek  küldök  az  majorságomból  öt  libát.  Te  kegyel¬ 
medet  kérem,  mint  szerelmes,  én  édes  bizodalmas 
asszonyomat,  hogy  te  kegyelmed  vegye  jó  néven 
és  te  kegyelmedet  kérem,  mint  szerelmes,  én  édes 
bizodalmas  asszonyomat,  hogy  te  kegyelmed  én 
velem  parancsoljon  ;  én  miben  tudok,  mindenben 


1  Sajátkezű  írása  e  levél. 

szívem  szerint  szolgálok  te  kegyelmednek,  mint 
szerelmes,  én  édes  bizodalmas  asszonyomnak." 

Ilyen  hangon  Írogatnak  Thurzó  Ferenc  és  a  fele¬ 
sége  rokonaiknak.  Mindegyikhez  szeretettel  közelget- 
nek;  mindegyikkel  jó  lábon  igyekeztek  állani.  Thurzó 
csak  a  felesége  bátyjával :  Zrínyi  György  urammal 
nem  boldogult.  Nem  tudjuk  miért,  de  ez  a  külön¬ 
ben  jeles  ember  valamennyi  sógorával  hadi  lábon 
állott ;  még  a  nagynevű  Batthyány  Boldizsárt  (Zrínyi 
Dorica  férjét)  is  gyűlölte.  Az  1571.  évben  Thurzó 
Ferenc  uram  Batthyány  Boldizsárnak  keservesen 
panaszkodik  amiatt,  hogy  Zrínyi  György  mily 
rosszul  bánik  vele  és  a  feleségével.  Mi  —  írja  — 
nem  adtunk  okot,  hogy  „ ennyire  elidegenítette  magát 
mitölünk  !ul 

Annál  jobb  viszonyban  voltak  a  Thurzóék 
Batthyány  Boldizsárral  és  a  feleségével :  Zrínyi 
Doricával.  Gyakran  összejönnek.  Ajándékkal  lepik 
meg  egymást.  Thurzó  különösen  ráró  madarakkal 
és  vadászó  ölyvekkel  kedveskedik,  Kata  asszony 
meg  maga  termelte  sáfrányt  küldözget  nekik. 
Thurzó  Ferenc  csak  1573-ban  nem  küldhetett  rárókat 
Batthyány  Boldizsárnak.  Ez  alkalommal  így  menti 
magát :  „Rárókat  bizony  nagy  örömmel  küldöttem 
volna  kegyelmednek,  de  bizony  csak  egy  sincsen. 
Árvában  volt  egy ;  annak  sem  mehetek  végére, 
hová  lett  el."1 2 

Ráró  madarak  helyett  ugyanez  év  november 

1  Körmendi  ltr.  Missiles. 

2  U.  o. 

havában  Árvából  felvidéki  orvosságot  küld  a  beteg 
Batthyány  Boldizsárnak :  „En  —  írja  —  magam 
mégis  beteg  vagyok  és  Krakóból  egy  doktort 
hozattam,  ki  mostan  is  itt  vagyon  énnálam  és 
gyógyít  engemet.  lm  kegyelmednek  küldöttem 
medve  epéjét  nösténröl.  Kérem  vegye  jó  néven."1 

A  múló  betegségen  kívül  egyéb  csapás  is  érte 
a  Thurzó-családot.  Tudjuk,  hogy  1566-ban  hősi 
halált  halt  Zrínyi  Miklós,  aki  amily  kemény  vitéz, 
éppen  olyan  gyöngéd  apa  volt.  Zrínyi  Katót  és 
vele  együtt  egész  családját  gyászba  borította  édes¬ 
apjának  halála.  A  jó  asszony  az  urával  egyetem¬ 
ben  megtörve  sietett  Győrbe,  honnét  Csáktornyára 
kísérte  édesatyja  fejét,  melyet  a  szent  Ilona  monos¬ 
torba  temettek  el.  Ez  a  gyászeset  annyira  meg¬ 
törte  Zrínyi  Katót,  hogy  az  ágynak  esett.  Még  a 
következő  évben  is  folyton  betegeskedett.  Thurzó 
Ferenc  híven  ápoígatta  szeretett  nőjét  s  mindent 
megtett  gyógyulására.  Gyöngédségét  eléggé  mutatja 
az  a  körülmény  is,  hogy  a  királyhoz  intézett  folya¬ 
modásában  hivatalai  alól  való  felmentését  kéri 
addig,  míg  felesége  fölgyógyul.  Ez  idő  alatt  —  írja 
—  el  nem  távozik  felesége  mellől  !2 

A  gondos  ápolás  és  a  szeretet  lábra  állította 
Zrínyi  Katót.  De  igen  rövid  ideig  tartott  az  öröme. 
Az  Isten  látogató  kezét  megint  éreznie  kellett.  Az 
ura  kezdett  betegeskedni.  S  hiába  ápoígatta  őt 
Kata  asszony  teljes  odaadással,  hiába  volt  miatta 


1  U.  o. 

2  Köz.  pénz.  ltr.  E.  276.  1.  1567.  aug. 

a  szíve  folyton  rettegésben,  Thurzó  Ferenc  napról- 
napra  jobban  elnehezedett.  Erezvén,  hogy  az  ideje 
az  estvéhez  közelget,  megírta  a  testámentomát. 
Ebben  az  utolsó  írásában  is  nagy  szeretettel  szól 
az  ő  édes,  szerelmes  feleségéről  s  gyermekeiről. 
Nekik  hagyta  mindenét.  Az  1574.  év  március  17.-én 
azután  meghalt  Árva  várában. 

Az  ő  halála  úgy  hatott  a  feleségére,  mintha  ideg¬ 
ből  nyilat  bocsátottak  volna  a  szívébe.  Mint  az 
árvíz  úgy  jött  reá  a  búsulás.  Jó  ideig  nem  ír,  nem 
hallat  magáról  semmit  sem.  Gyászol  és  siránkozik. 

Múlt  az  idő  s  Zrínyi  Kata  fájdalma  is  enyhült. 
Vidám  és  kedves  gyermekek  forgolódtak  körülötte 
s  munkája,  gondja  rengeteg  akadt.  Hite  is  azt 
sugdosta  néki,  hogy  az  isteni  gondviselésben  meg 
kell  nyugodnia.  Azután  az  udvarának  és  a  reá 
néző  jobbágyainak  is  példát  kellett  mutatnia,  ha 
nem  akart  az  emberektől  ítéletet  magára  vennie. 
Thurzó  halála  után  két  évre  tehát  megvált  a 
gyásztól.  Még  csak  huszonhatéves,  viruló  asszony 
volt,  nem  csoda,  ha  kedvelte  az  életet  s  ha  kereste 
a  régi  örömeit.  Vendégeket  fogadott  és  jó  maga 
is  eljárt  a  szomszéd  udvarházakba.  A  sors  össze¬ 
hozta  őt  a  fiatal  Forgách  Imrével,  akinek  megnyerő 
modora,  műveltsége  és  kedvessége  szerelemre 
lágyította  a  szívét.  A  kölcsönös  szerelmet  gyűrű- 
váltás  követte.  Az  ünnepélyes  jegyváltás  1576 
június  21.-én  Bicse  várában  esett  meg.  Jelen  volt 
ott  a  hős  Forgách  Simon,  a  Dunáninnen  lévő  részek 
főkapitánya,  Balassa  János  és  István,  Révay  Mihály, 
Krusyth  János  főkapitány,  Révay  Ferenc,  Dóczy 

Gábor,  Forgách  Péter  és  Miklós,  Telekessy  István 
és  Ováry  Gáspár  az  asszonyaikkal  egyetemben. 
Csak  Zrínyi  György,  a  menyasszony  bátyja  hiány¬ 
zott.  O  keveselte  Forgách  Imrét  s  hallani  sem 
akart  nővére  házasságáról.  Pedig  Forgách  Imre 
ellen  kevés  embernek  lehetett  kifogása.  Külföldi 
egyetemeken  tanult,  művelt  és  sokat  olvasott  ifjú 
volt.  Bátyja,  Forgách  Simon,  három  országban 
ismert  hadvezér  volt.  Másik  fivére  :  Forgách  Ferenc 
történetíró  és  nagyváradi  püspök  volt.1  Magának 

1  Forgách  püspök  igen  jó  lábon  állott  a  protestánssá  lett 
öccsével,  valamint  Batthyány  Boldizsárral  is,  aki  szintén  az 
új  hit  követője  volt.  Batthyány  Ferencnek  írta  meg  bizal¬ 
masan,  miért  hagyta  ott  a  bécsi  udvart.  Mivel  a  magyar 
történetírás  —  nem  ismervén  e  levelet  —  csak  tapogatózik 
a  kérdés  körül,  ideiktatjuk  azt.  „In  summa  azt  Írhatom  kegyel¬ 
mednek,  hogy  császár  5  felsége  az  velencésnek  (t.  i.  Delphoii¬ 
nek)  adta  az  győri  püspökséget,  kit  soha  ez  óráig  egy  magyar 
király  sem  mívelt  vala !  Immár  most  kéréssel  tapasztaljuk, 
hogy  elveszünk,  azért  csak  az  mindenható  Úristen  immár,  ki 
minket  tart ;  mert  nekünk  más  országban  sem  azelőtt  nem 

r 

adott,  azután  sem  ad,  az  mi  országunkban  sem  ad.  Eri  immár 
mindenből  kivettem  reménységemet  /  . . .  ha  magyarnak  adta 
volna,  semmit  nem  gondolnék  vele,  de  hogy  velencésnek  adta, 
ki  az  szent  koronának  ellensége  és  kinél  az  föld  hitványabb 
embert  nem  teremtett,  az  énnékem  bosszúságom  és  nagy,  meg- 
mondhatatlan  kisebbségem,  mely  dolgon  senki  eleget  nem  tud 
csodálkozni.  Kérem  azért  kegyelmedet  az  Istenért,  adjon 
tanácsot,  mit  kell  mívelnem.“  —  Ezután  elmondja  a  levelében, 
hogy  ő  nem  megy  a  császárral  sehová  sem ;  „hanem  hon 
akarok  laknom,  hogyha  mind  az  török,  mind  az  rebellisek 
megnyomorítottanak,  ennél  is  inkább  meg  ne  nyomorogjam 
és  koldustáskára  ne  jusson  dolgom. “  (Bécs,  1565  november 
15.  Batthyány  Ferenchez.) 

Forgách  Imrének  vagyona  is  szépen  volt.  Az  1576. 
évben  például,  mikor  a  kincstár  a  főuraktól  és  a 
püspököktől  kölcsönt  igyekezett  szerezni,  Forgách 
Imrétől  kérte  a  legnagyobb  összeget :  ötvenezer 
forintot !  S  ő  nem  vonta  meg  magát  az  áldozattól. 
Pedig  nagyon  sokat  költött  iskolákra,  szegény 
fiúk  taníttatására  és  ispotályok  alapítására  is. 
O  adta  ki  Forgách  Ferenc  püspök  munkáit  is ! 
Maga  is  jelesen  forgatta  a  tollat. 

Forgách  Imre  a  protestáns  vallás  buzgó  híve, 
egyik  legkiválóbb  és  leglelkesebb  bajnoka  volt. 
A  felvidéken  kevés  ember  tett  annyit  a  protestáns 
vallás  és  iskolázás  ügyében,  mint  ő.  Egyik  legszebb 
vonása,  hogy  minden  buzgósága  mellett  sem  volt 
türelmetlen  és  gyűlölködő.  Annyi  jóság  és  szeretet 
lakott  lelkében,  hogy  a  gyülölség  teljesen  kiszorult 
onnan.  A  lehető  legjobb  viszonyban  él  a  testvérei¬ 
vel  :  Forgách  Ferenc  püspökkel  és  Forgách  Simon¬ 
nal,  aki  fiát  Rómában  katholikus  papnak  nevelteti! 
Sűrűn  leveleznek  egymással,  de  a  felekezeti  kérdé¬ 
seket  sohasem  bolygatják.  Többi  rokonaival  is 
igyekszik  a  lehető  legjobb  viszonyt  tartani.  Szebb 
és  nemesebb  hangon  alig  levelezhet  valaki,  mint 
Forgách  Imre  a  Batthyányakkal  és  a  Zrínyi  nemzet¬ 
ség  tagjaival. 

Mivel  Forgách  Imre  és  Zrínyi  Kata  szívét  ugyan¬ 
azon  érzések  tölték  be,  mivel  mindkettőnek  isten¬ 
félő  lelke  egyazon  célért,  egyazon  eszméért  lelke¬ 
sedett  :  párját  ritkító,  eszményi  viszony  keletkezett 
köztük.  Szebb,  vonzóbb  és  példásabb  házaséletet 
az  övékénél  nem  mutathat  föl  a  XVI.  század.  És  e 

házasélet  egét  felleg  nem  borítá,  egyenetlenség  soha 
nem  rontá.  Boldogságuk  virradtakor  csak  olyanok 
egymáshoz,  mint  házaséletük  alkonyán ! 

Mivel  Forgách  Imre  majdnem  állandóan  otthon 
tartózkodott,  a  feleségének  kevés  alkalma  volt  véle 
levelet  váltania.  De  ha  mégis  akadt  ilyen  alkalom, 
akkor  annyi  gyöngédséggel,  annyi  szeretettel  ír, 
hogy  szókat  is  alig  talál  az  érzései  kifejezésére. 
Egyik  ilyen  alkalommal  írja  például  az  urának  : 
„Az  én  holtomig  való  szolgálatomat  ajánlom 
kegyelmednek,  mint  szerelmes  szívem  én  édes  urá¬ 
nak.  Kívánok  az  Atya-Úristentől  az  Krisztus  által 
kegyelmednek  kimondhatatlan  sok  jókat  testünk  és 
lelkünk  szerint,  kiben  hogy  velem  egyetemben  én 
édes  szerelmes  uram,  ő  szent  felsége  kegyelmedet 
sok  jó  ideig  megtartson,  szent  nevének  tisztességére 
és  nekünk  idvességünkre,  imádjuk  ő  szent  felségét. 

Továbbá  szerelmes  én  édes  szívem  ura,  kegyel¬ 
mednek  azt  írhatom,  hogy  az  mi  szerelmes  gyer¬ 
mekink  Istennek  legyen  hála,  mind  békével 
vannak. 

Én  édes  szerelmes  szívem,  uram,  az  szánat  im 
elküldöttem  kegyelmednek,  kérem  szívem,  én  édes 
szerelmes  uram,  hogy  kegyelmed  siessen  haza;  én 
holnap  várom  kegyelmedet  haza.  Ha  kegyelmed 
nem  jöhet  holnap,  bizony  elég  bánatban  leszek. 
Evvel  ajánlom  kegyelmednek  az  én  holtomig  való 
szolgálatomat  és  az  én  kegyelmedhez  való  tiszta 
szívből  való  szerelmemet,  mint  szerelmes  szívem 
én  édes  lelkem  uramnak.  Az  Úristen  hozza  kegyel¬ 
medet  szerelmes  én  édes  uram  jó  egészségben  haza 

hamar  és  adja  az  Úristen,  hogy  láthassam  kegyel¬ 
medet  szerelmes  én  édes  lelkem  uram  ugyan  jó 
egészségben  és  boldog  életben,  kiben  nagy  sok  jó 
ideig  egyetemben  az  menynek,  földnek  ura  minket 
megtartson  az  ő  áldott,  szerelmes  szent  fiának 
érdeméért  ámen.  Ez  levél  kelt  Bicsén,  csötörtök 
estve  fél  öt  órán.  1577.“ 

Hogy  Forgách  Imre  ugyanilyen  szeretettel  Íro¬ 
gatott  a  feleségének,  mondanunk  sem  kell.  Csak¬ 
hogy  ő  jobban  forgatta  a  tollat,  mint  a  felesége. 
A  leveleit  —  rendes  szokása  szerint  —  szent  könyvek¬ 
ből  vett  jeles  mondásokkal  és  költői  hasonlatokkal 
szokta  megrakni.  Az  eféléknek  tanulni  vágyó  fele¬ 
sége  mód  nélkül  örvendett.1 2 

Kölcsönös  vonzalmuk  és  szeretetük  hatással  volt 
a  Thurzó-árvákra  is.  Ezeket  Forgách  Imre  a  saját 
gyermekeinek  tartván,  a  legnagyobb  gonddal  nevel¬ 
tette  s  szeret etével  elhalmozta.  Még  az  esztergomi 
káptalan  is  azt  hagyta  írva ,  hogy  Forgách  Imre 
mostoha  gyermekeinek  úgy  viselte  gondjokat,  mintha 
saját  gyermekei  lettek  volna}  Hogy  ezen  eljárás  az 
anyának,  Zrínyi  Katának  szeretetét  és  háláját  az 
urához  csak  növelte,  mondanunk  sem  kell. 

Zrínyi  Kata  és  Forgách  Imre  boldogságán  nem 
igen  lelkesedett  Zrínyi  György.  Amint  említők,  ő 
minden  módon  ellenezte  a  házasságukat,  S  mikor 
ezt  megakadályozni  nem  tudta,  legalább  ürmöt 

1  Rudolf  király  Forgách  Imre  virágos  s  költői  hasonlatokkal 
megrakott  leveleit  unalmasoknak  mondotta  ! 

2  Orsz.  levélt.:  Neoregest.  660.  fasc.  17. 

igyekezett  önteni  a  poharukba.  Ez  sikerült  is  neki. 
Thurzó  Szaniszlóval  és  Thurzó  Elekkel  (aki  Zrínyi 
Borbálát  vette  feleségül)  ő  is  egyik  gyámja  volt 
Thurzó  Ferenc  és  Zrínyi  Kata  gyermekeinek.  Könnyű 
volt  tehát  a  két  Thurzót  fellovalnia,  hogy  vegyék 
ki  Forgách  Imre  kezéből  a  Thurzó-árvák  vagyoná¬ 
nak  kezelését.  Emellett  Árva  várának  tisztjeit  is 
fölbújtotta,  hogy  Forgách  Imrét  ne  bocsássák  be 

w 

a  várba.  Es  csakugyan  megtörtént,  hogy  Forgách 
Imre  előtt  felvonták  a  vár  kapuját. 

Ugyanakkor  történt,  hogy  Arvamegye  rendjei 
őfelségét  arra  kérték,  nevezné  ki  Forgách  Imrét 
főispánuknak  addig,  míg  Thurzó  György  fel¬ 
növekszik.  Forgách  Imre  —  írják  a  rendek  — 
nőül  vette  Thurzó  Ferenc  özvegyét,  s  a  Thurzó- 
árvákat  táplálja,  neveli  és  gondozza.  S  mivel  a 
törvény  is  úgy  intézkedik,  hogy  az  anya  a  kiskorú 
gyermekek  gyámja,  méltányos  dolog,  hogy  az  anyá¬ 
nak  férje  viselje  a  főispáni  tisztet,  míg  Thurzó 
György  felnövekszik.1 

r 

Alig  hogy  Arvamegye  fölirata  ismertté  lett,  meg¬ 
kezdődött  a  Forgách  Imre  ellen  való  áskálódás. 
Egyéb  bűne  nem  volt,  tehát  azt  hirdették,  hogy 
Báthory  István  lengyel  királynak  a  rokona  s  miként 
Forgách  Ferenc  püspök,  úgy  ő  is  a  lengyel  király¬ 
hoz  húzódik.  Az  udvarnak  ennél  több  sem  kellett! 
Amúgy  is  gyanús  szemmel  nézte  a  lengyel  király- 
lyal  érintkező  urakat  s  most  attól  tartott,  hogy 

1  Cs.  és  k.  áll.  ltr.  Hung.  Humilissima  supplicatio  uni- 
versitatis  nobilium  comitatus  Arvensis,  1576.  aug. 

Árvába  is  oly  ember  kerül,  aki  lengyel  kézre  játsza 
a  várat.  A  király  tehát  vonakodott  az  árvái  fő- 
ispánság  odaadományozásától. 

Forgách  Imrét  mélyen  bántotta  a  róla  hinte¬ 
getett  hamis  hír.  ígérte  is  a  hír  terjesztőjének : 
oly  helyen  fordítja  orcájára,  hogy  megpirul !  A 
királynak  is  írt  s  méltatlankodva  utasította  vissza 
a  róla  terjesztett  mende-mondát.1 

A  hős  Forgách  Simon  tudván,  hogy  honnan  fúj 
a  szél,  öccse  védelmére  kelt.  Megírta  Nádasdy 
Ferencnek,  hogy  Zrínyi  György  igyekszik  az  öccsét 
megrontani ;  mert  nem  tartja  a  Forgách  nemzet¬ 
ségét  a  Zrínyiekhez  méltónak.  Pedig  a  külföldi 
országokban  is  ismerik  már  a  Forgách  nevet  .  .  . 
„Indult  vala  öcsém  —  írja  tovább  —  Árvába, 
holott  az  porkoláb:  Horánszky  András  és  az  udvar¬ 
bíró  :  Abaffy  János  Zrínyi  uram  persuasiojából  meg- 
hasonlottak  öcsém  ellen,  asszonyom  (Zrínyi  Kata)  és 
gyermeki  ellen  és  be  nem  bocsátották  az  várba , 
azzal  támasztván  dolgokat,  hogy  ök  nem  hitesek 
Forgách  Imrének ,  hanem  Thurzó  Ferencnének  voltak 
hitesek  és  az  ö  gyermekinek.  Azoknak  meg  is 
tartják  az  házat. 

A  porkoláb  —  írja  Forgách  Simon  —  megesküdt 
és  annak  felette  hites,  pöcsétes  levelet  adott.  Eadem 
forma  az  udvarbíró  is  az  kapuközben  solemniter 
esküdt  meg  ugyanott  Árvába  Balassy  István  uram 
kezén,  hogy  Zrínyi  Kata  asszonynak  és  gyermeki- 

1  Cs.  és  k.  ltr.  Forgách  Imre  őfelségéhez  1576  aug.  30. 
Letava. 


97 


nek  tartják  az  házat.  Kik  megfeledkezvén  hitekről, 
ím  gonosz  emberekké  lőnek,  kit  nem  kellett  volna 
Zrínyi  uramnak  mívelni  és  nem  kellene  oly  igen 
az  mi  atyafiságunkat  aspernálni.1 

Forgách  Imrének  kizárása  Árva  várából  hosszú 
és  elkeseredett  port  támasztott  Thurzó  Szaniszló 
és  Thurzó  Elek,  meg  Forgáchné  Zrínyi  Kata  között. 
A  Thurzók  nemcsak  Árva  vára  kiadását  követelték, 
de  még  a  kiskorú  Thurzó-gyermekeket  is  el  akarták 
ragadni  édesanyjuktól :  Zrínyi  Katától.  A  szelíd 
lelkű  nő,  ki  mindenkinek  csak  szolgálni  kívánt  s 
ki  méltán  hihette,  hogy  gyűlölői  nincsenek,  szorult 
szívvel  nézte  a  rokonaitól  támasztott  harcot.  Min¬ 
dent  kívánt,  csak  gyűlölködni  és  perlekedni  nem ! 
A  gyermekeit  azonban  nem  engedte  karjai  közül 
kiragadni  s  így  bár  lelke  fájdalmával,  de  mégis 
belement  a  Thurzók  ellen  támasztott  pörbe.2  Elő¬ 
ször  is  jó  embereket  igyekezett  szerezni.  Irt  sógo¬ 
rának  :  Batthyány  Boldizsárnak,  aki  készséggel 
állott  a  bajban  melléje.  Azután  a  kancellárhoz  és 
a  győri  püspökhöz  fordult.  Ezt  régi  jó  ismeretség 
fűzte  hozzá,  tehát  méltán  remélhette,  hogy  mellette 
tesz  szót.  A  győri  püspök  válaszolt  is  neki.  A  vá¬ 
lasza  azonban  lesújtó  volt  Zrínyi  Katára ;  mert 
tudatta  véle,  hogy  a  király  Thurzó  Elek  és  Szaniszló 
javára  döntött. 

1  Orsz.  levélt.  Nádasdyhoz  intézett  levelek  ;  Surány,  1576 
aug.  20. 

2  A  hosszú  és  elkeseredett  pör  iratai  az  Országos  Itr.- 
ban  vannak  ilyen  cím  alatt :  Extr.  elenchi  liter,  instrumentorum 
domínium  Lethava  concernentium. 


Takáts  S. :  Régi  magyar  asszonyok. 

Zrínyi  Kata  most  magához  a  királyhoz  fordult.  Az 
1576.  év  augusztus  30.-án  Letaván  kelt  folyamodása 
a  gyermekeiért  aggódó  anyának  mesteri  írása ! 
Most,  először  életében  áll  elő  örök  emlékezetű 
atyjának :  Zrínyi  Miklósnak  érdemeivel.  Azután 
fájdalmas  hangon  említi,  hogy  őfelsége  őt  meg  sem 
hallgatta  Árva  vára  és  a  gyámság  ügyében.  Nincs 
is  gyámra  szükség ;  mert  más  mint  az  édesanya 
nem  is  nevelheti  a  kiskorú  árvákat.  A  törvény  szerint 
a  gyermekeknek,  míg  nagykorúak  nem  lesznek,  ő  a 
gyámja.  Rosszul  informálták  őfelségét.  A  gyer¬ 
mekekhez  senki  sem  áll  közelebb,  senki  nem  gon¬ 
dozhatja  jobban,  mint  az  édesanyjuk  ! 1 

Zrínyi  Katával  egy  időben  Thurzó  Szaniszló  is 
írt  az  udvarnak,  még  pedig  Árva  várából !  Folya¬ 
modásában  elmondja,  hogy  augusztus  hó  21.-én 

r 

jött  Árvába  s  a  tisztek :  Horánszky  András  és 
Abaffy  János  szép  tisztességgel  fogadták;  de  ugyan¬ 
azon  napon  és  ugyanabban  a  percben  megjelent 
ott  Forgách  Imréné  Zrínyi  Kata  is.  Megmutattam 
neki  őfelsége  rendeletét  s  az  árvák  és  a  javak 
kiadását  követeltem  tőle.  Zrínyi  Kata  asszony  ke¬ 
reken  megtagadta  követelésem  teljesítését.  Ezt  lát¬ 
ván  a  tisztek,  egyikünket  sem  akartak  az  árvák 
gyámjául  elismerni.  Azonban  úgy  Abaffy,  mint 
Horánszky  kijelenték,  hogy  esküjüket  híven  meg¬ 
tartják.  Már  most  felséged  bocsásson  hozzájuk 
rendeletet,  hogy  kit  tartoznak  gyámul  elismerni. 

1  Cs.  és  k.  áll.  Itr.  Hung.  „quis  enira  —  írja  Zrínyi  Kata  — 
por  deum  immortale  proprior  liberis,  quam  genitrix“  1 

Mikor  a  levelemet  befejeztem  —  írja  Thurzó 
Szaniszló  —  kaptam  felségednek  augusztus  hó 
19.-én  kelt  rendeletét,  melyben  engem  jelent  ki 
gyámnak.  Én  Zrínyi  Katával  előbb  megegyeztem, 
hogy  a  gyámság  ügyének  eldöntését  bírákra  bízzuk. 
De  most  elállók  ez  egyességtől  s  magamhoz  hivat¬ 
ván  Abaffyt  és  Horánszkyt,  megmutattam  nekik 
felséged  rendeletét.  Erre  ők  is  elismertek  gyám¬ 
nak  !  Csak  azt  kívánják,  hogy  ők  is  kapjanak  ilyen 
rendeletet.1 

Thurzó  Szaniszló  ezután  benmaradt  Árva  várában 
és  elegendő  őrséget  is  vetett  belé.  Azonban  az 
öröme  még  korai  volt.  Zrínyi  Kata  nem  hagyta 
az  igazát !  S  férjével  együtt  folytatta  a  küzdelmet 
Thurzó  Szaniszló  ellen.  Rudolf  király  1576  október 
14.-én  Ratisbonnban  kelt  rendeletében  a  saját  ta¬ 
nácsosait  és  a  magyar  tanácsosokat  bízta  meg, 
hogy  Zrínyi  Kata  gyámsága  ügyében  neki  kime¬ 
rítő  jelentést  adjanak.  Mivel  ez  az  ügy  —  írja 
a  király  —  igen  fontos,  tehát  alaposan  meg  kell 
vizsgálni.2 

Míg  a  tanácsosok  a  fejüket  törték  és  tanakodtak 
a  gyámság  ügyében,  addig  Forgách  Imre  s  felesége 
meg  Thurzó  Szaniszló  között  a  villongás  mindig 
nagyobb  arányokat  öltött.  Thurzó  Szaniszlónak 
azonban  hamar  meg  kellett  tapasztalnia,  hogy  a 


1  U.  o.  1576  aug.  24.  Mellékelve  van  Abaffy  János  és 
Horánszky  András  fölterjesztése  is  esküjük  és  a  gyámság 
ügyében. 

2  U.  o. 

magyar  főurak  java  része  nem  az  ő,  hanem  Forgách 
Imre  és  Zrínyi  Kata  oldalán  állanak.  Batthyány 
Boldizsár,  Nádasdy  Ferenc,  Forgách  Simon,  Rátkay 
stb.  mind  Zrínyi  Kata  mellé  állottak.  Maga  Zrínyi 
György  is  fordított  egyet  a  köpönyegén  s  kibékült 
Forgách  Imrével. 

Zrínyi  Kata  meleg  hangú  levélben  köszönti  mind¬ 
azokat,  akik  igaz  ügye  mellé  állottak.  Batthyány 
Boldizsárnak  például  hálatelt  szívvel  köszöni  a  jó¬ 
ságát,  „Kit  te  kegyelmednek  az  én  szerelmes 
urammal  együtt  mindétig  megszolgálni  igyekszünk. 
Az  Isten  is  jót  ád  érette  kegyelmednek,  az  világ 
előtt  is  dicséretes  leszen,  hogy  te  kegyelmed  ily 
közel  való  atyafiát  az  hatalmasoknak  nem  hagyja 
megnyomorítani.  A  locumtenens  bosszúját  az  Zrínyi 
nemzetségre  és  irigységét  én  rajtam,  ha  te  ke¬ 
gyelmetek  ellene  nem  állott  volna,  kitöltötte 
volna !“ 1 

Nádasdy  Ferenc,  Batthyány  Boldizsár,  Zrínyi 
György,  Forgách  Simon,  Rátkay  s  más  főurak 
1578-ban  elhatározták,  hogy  mindnyájan  felmennek 
Árvába  s  ott  egyezséget  teremtenek  Zrínyi  Kata 
és  Thurzó  Szaniszló  között.  Mikor  ennek  híre 
Bécsbe  ért,  ott  politikai  összeesküvést  láttak  a 
dologban ;  s  azt  hitték,  hogy  a  nevezetteket  a 
lengyel  kérdés  csalogatja  Árvába.  Az  1578.  év  no¬ 
vember  hó  20.-án  Ernő  főherceg  meg  is  írta  Rudolf 
királynak,  hogy  meg  kell  akadályozni  az  árvái  össze¬ 
jövetelt.  Rielmann  komáromi  főkapitányt  kell  meg- 


1  Körmendi  ltr.  Missiles,  Bicse  1578  aug.  8. 

bízni,  hogy  figyelje  a  nevezett  urakat.  E  tekintet¬ 
ben  —  írja  Ernő  főherceg  —  már  értekeztem  a 
haditanács  tagjaival.1 

A  nevezett  urakra  azután  oly  nagy  vigyázás  volt, 
hogy  az  árvái  út  elmaradt.  Nem  is  csoda,  hiszen 
a  bécsi  udvar  Nádasdy  Ferencet  és  Batthyány 
Boldizsárt  Bécsbe  hivatta,  hogy  őket  ott  elfogassa  1 
Szerencsére  mind  a  kettőt  figyelmeztették  a  kelep¬ 
cére  s  így  nem  mentek  Bécsbe. 

Az  árvái  út  elmaradt  ugyan,  de  a  Zrínyi 
Györggyel  való  kibékülés  nagy  és  igaz  örömet 
keltett  a  Forgách-házban.  Különösen  örvendett 
annak  Zrinyi  Kata,  aki  alig  várta,  hogy  az  Isten 
szembe  juttassa  őt  a  bátyjával.  Úgy  Zrinyi  György, 
mint  Batthyány  Boldizsár  megígérték,  hogy  a  követ¬ 
kező  év  (1579.)  nyarán  meglátogatják  Forgáchékat. 
Mivel  pedig  a  látogatásuk  késett,  Forgách  Imre  a 
maga  és  felesége  nevében  egyik  levelét  a  másik 
után  bocsátotta  Batthyány  Boldizsárhoz  és  Zrinyi 
Györgyhöz  s  méznél  édesebb  szavakkal  hívogatja 
őket  Bicsére.  Az  1579.  év  augusztus  21.-én  például 
így  írt  Batthyány  Boldizsárnak  :  Szívünk  fáradtáig 
vártuk  immár  az  te  kegyelmed  eljövetelit . . .  Kérjük 
az  én  atyámfiával,  Zrinyi  Katával  egyetemben,  jöjjön 
immár  kegyelmed  .  . .  Ha  késik  uram  kegyelmetek, 
az  mint  szokták  mondani :  míg  az  felvetett  alma 
alájő,  idő  változhatik.  Az  Isten  szerelmére  szánja 
el  már  magát  az  útra,  mit  ha  megmível  uram 
kegyelmetek,  annyi  híre  neve  leszen  az  egész  ma- 


1  Cs.  és  k.  áll.  Itr.  Hung. 

gyár  nyelven  szóló  emberektől  kegyelmeteknek 
érette,  meg  sem  gondolhatja  kegyelmetek.1 

Ugyanezen  napon  Zrínyi  Györgynek  is  írt.  Azt 
mi  semmi  nyelvvel  ki  nem  mondhatjuk  —  írja 
—  mely  nagy  kívánsággal  akarjuk  hallani  ide¬ 
jövetelüket.  Csak  jöjjenek  minél  előbb,  az  Úristen 
is  viszontag  jót  ad  érette.  „Az  én  szerelmes  édes 
Katámmal  úgy  várjuk  régiül  fogvást  kegyelmedet,  ^ 
mint  az  Úristen  irgalmát ,  kit  értvén  kegyelmed, 
immár  mentsen  meg  bennünket  az  nagy  gondból! 
Zrínyi  Miklós  uram  őkegyeimének,  noha  ismeretlen 
uram  atyámfia,  de  javát  kívánom."  2 

Forgách  Simon  főkapitány  ugyanilyen  szeretettel 
hívogatja  Zrínyit  is,  Batthyányi  is.  Ez  utóbbinak  írja 
1579  aug.  26.-án  Surányból :  „Elfáradánk  uram, 
várván  az  kigyelmetek  eljövését ;  mert  bizony  nagy 
buzgó  szívvel  vártam  az  kegyelmed  ide  jövését, 
főképpen,  hogy  annyi  időtől  írást  is  semmit  nem 
vöttem  kegyelmedtől.  Az  takarodás  immár  el¬ 
végződött  ;  az  idő  is  meghívesedett,  az  út  is  jó . . . 
Jöjj  el  immár  és  töltsd  be  szívünknek  kívánságát. 
Segítse  meg  kegyelmed  szegény  atyafiait,  kiért 
imádhassanak  Istent.  Három  rárót  tartok  kegyel¬ 
mednek"  ! 3 

Ugyanezen  napon  Zrínyi  Györgynek  is  írt  Forgách 
Simon,  őt  is  kérve  kérte,  adná  magát  végre  az 
útra.  „Könyörülj  uram,  —  írja  —  igen  apró  atyád- 


1  Körmendi  ltr.  Missiles,  Batthyány  Boldizsár  levelezése. 

2  U.  o. 

3  U.  o. 

fiai  hadd  imádjanak  Istent  éretted.  Mi  penig  öcsém¬ 
mel  egyetembe  szolgálhassuk  meg  kegyelmednek."  1 

Röviddel  e  levél  írása  után  a  Forgáchok  régi 
vágya  teljesült.  Zrínyi  György,  Zrínyi  Miklós, 
Batthyány  Boldizsár,  Révay  Ferenc  sok  jó  főnemessel 
egyetemben  megjelent  Bicsén.  Gondolhatjuk,  minő 
öröm  fogta  el  Zrínyi  Katát,  mikor  fivéreit,  sógorát 
s  legközelebbi  atyafiait  maga  körül  látta!  Szíve 
régi  vágyódása  teljesült.  Most  már  szentül  hitte, 
hogy  Isten  meg  adja  érnie  ellenségeinek  megalázását. 
Miután  vendégei  kipihenték  magukat  s  megnézték 
Zrínyi  Kata  asszony  szép  kertjeit  s  viruló  major¬ 
ságait,  ismét  útra  övezték  magukat.  Árva  vára  felé 
tartottak,  hogy  a  rég  húzódó  viszálykodást  meg¬ 
szüntessék.  Velük  ment  Zrínyi  Kata  is  György 
(Thurzó)  fiával.  Árva  vára  elé  érkezvén,  nagy  meg¬ 
lepetés  érte  őket.  Thurzó  Szaniszló  fölvonatta  a 
vár  hídját  s  nem  bocsátotta  be  a  várba  a  főúri 
vendégeket !  Nemcsak  Zrínyi  Katát,  de  a  jelenlévő 
urakat  is  mondhatatlanul  bántotta  Thurzó  Szaniszló- 
nak  e  furcsa  eljárása!  Hevenyében  el  is  határozták, 
hogy  hatalmaskodási  port  indítanak  Thurzó  Szaniszló 
ellen.  Ez  meg  is  történt.  Ráadásul  azután  Forgách 
Imre  a  Thurzó-árvák  vagyonának  hűtlen  kezelésével 
is  vádolta  Thurzó  Szaniszlót. 

Az  elkeseredett  pörlekedésnek  az  lett  a  vége, 
hogy  Árva  várát  kivették  Thurzó  Szaniszló  kezéből 
s  Thurzó  György  nagykorúságáig  a  kamara  keze¬ 
lésére  bízták.  Ezzel  együtt  a  gyámság  alól  is  föl- 


1  U.  o. 

mentették  Thurzó  Szaniszlót.1  Zrínyi  Kata  tehát 
győzedelmeskedett;  a  Thurzóknak  nem  sikerüli  az 
árvák  kiragadása  anyai  szárnyai  alól. 

A  hosszú  és  elkeseredett  pörnek  sok  kellemetlen¬ 
sége  mellett  volt  jó  eredménye  is.  A  Zrínyiek 
kibékültek  a  Forgáchokkal  s  azontúl  jó  atyafiság- 
ban  éltek  egymással.  Batthyány  Boldizsár  is  meg¬ 
kedvelte  Forgách  Imrét  s  azontúl  jó  szívvel  levelez- 
getett  véle.  Forgách  Imre  szokott  módja  szerint  a 
remekírók  és  a  szentatyák  bölcs  mondásaival 
cifrázta  föl  a  leveleit.  Olyikban  több  az  idegen 
nyelven  írt  sor,  mint  a  magyar  szó.  Minden  levelé¬ 
ben  ott  találjuk,  hogy  az  ő  legvidámabb  és  leg¬ 
kedvesebb  Katája  örök  szolgálatát  ajánlja !  Az 

r 

1582.  évben  a  többi  közt  imigyen  ír  sógorának  :  „En 
kegyelmedet  annyira  becsültem,  hogy  még  az  én 
magam  leányát  is  mindenkor  eladnom  kész  volnék 
csak  egyedül  az  kegyelmed  szavához  is  képest/*2 

Forgách  Imre  levelezése  bizonyítja,  hogy  a  roko¬ 
nok  többször  megfordultak  a  kies  fekvésű  Bicsén, 
ahol  Zrínyi  Kata  víg  szívvel  fogadta  őket.  S  bár¬ 
meddig  koptatták  is  Kata  asszony  házának  küszöbét, 
egyik  sem  panaszkodhatott,  hogy  kiadtak  rajta, 
mint  a  patai  szűrön.  Aki  csak  megfordult  Bicsén, 
Forgách  Imre  és  Zrínyi  Kata  példás  és  boldog 
házaséletében  gyönyörködött.  S  a  boldog  szülőket 
vidám  és  lármás  gyermekcsapat  vette  körül. 
A  Thurzó-árvákon  kívül  ugyanis  Forgách  Imrének 

1  K.  p.  1.  E.  1583. 

2  Körmendi  ltr.  Missiles. 

öt  leánya  és  egy  fiúgyermeke  született  Zrínyi 
Katától.  A  hivatalos  iratok  jelentése  szerint  Forgách 
Imre  és  a  felesége  ezeket  nagy  gonddal  és  szere¬ 
tettel  nevelgették. 

Az  1583.  évben  Forgách  Imre  megszerezte  a 
hatalmas  trencséni  uradalmat  s  vele  együtt  meg¬ 
kapta  a  trencséni  örökös  főispánságot  is.  Azontúl 
a  család  a  trencséni  pompás  várban  lakott.  Zrínyi 
Kata  és  Forgách  Imre  ez  új  birtokukon  is  foly¬ 
tatták  térítői  munkásságukat.  Mint  többi  uradalmaik¬ 
ban,  úgy  itt  is  gondoskodtak  iskolák,  egyházak  és 
ispotályok  alapításáról.  Ezek  számára  regulákat  is 
írtak.  A  trencséni  uradalomról  készült  hivatalos 
összeírások  megörökítették  e  regulákat  is  s  így 
Forgách  Imre  és  Zrínyi  Kata  asszony  gondolkozásá¬ 
nak  és  szellemének  beszélő  emlékét  hagyták  reánk  I1 

A  trencséni  összeírások  szerint  Forgách  Imre  és 
felesége  minden  népesebb  falujokban  alapítottak 
ispotályt  (szegényházat)  s  a  trencséni  hévizek 
mellett  fürdőházat  is  a  szegénység  számára. 
A  trencséni,  teplai,  baáni,  kubrai  stb.  ispotályok 
egyforma  regulákkal  éltek.  „Ispotályházban  — 
mondja  az  utasítás  —  ki  nem  akar  közülök  imád¬ 
kozni,  egyet  se  tartsanak  köztük.  Ha  valaki  nem 
tudja  az  imádságot,  hitnek  ágait  és  az  isteni  tíz- 
parancsolatot,  napot  kell  hagyni  neki,  hogy  meg¬ 
tanulja.  Ha  nem  akar  tanulni,  űzzék  ki  onnét. 
Udvarbíró  fekete  szabású  szürke  posztót  csinál- 

1  Orsz.  ltr.  Urb.  et  Conscript.  64.  fasc.  35.  sz.  Az  1588. 
évi  összeírás  egymaga  hatalmas  ívrétű  kötet. 

tasson  és  adjon  minden  férfinak,  asszonyember¬ 
nek  és  lánynak,  kik  ispitályba  laknak,  egy  hosszú 
szoknyát,  kétszer  cipellőst,  férfinak  két  hosszú 
inget  és  egy  vagy  két  gatyát,  férfinak  egy  süveget, 
mindenkinek  egy  szíjövet,  asszonyembernek  és  lány¬ 
nak  egy  hosszú  inget  az  ő  módjuk  szerint,  két 
előkötőt,  két  pinzes  fedelet  (t.  i.  fejre  kendőt), 
lánynak  egy  haj  fonót  és  egy  fekete  paraszt  pártát. 
Ha  ki  meghal,  annak  csináltasson  (t.  i.  az  udvar¬ 
bíró)  inget  bokáig,  abba  temessék.  Koldulni  nem 
szabad,  de  ha  úr  jön,  kettőt  közülök  perselylyel 
istenébe  oda  küldjön.  Karácsonykor,  husvétkor, 
pünkösdben  és  Széni  Imre  napján  mind  a  négy 
napra  minden  ispita  három  tál  étket  kap,  bárányt, 
hat-hat  tyúkot,  24  icce  borsót,  szalonnát,  lisztet, 
6 — 6  icce  bort  és  10 — 10  icce  sert.  Egyik  tál  étel 
mindenkor  borsos  és  sáfrányos  légyen. 

A  várbeli  prédikátor  kap  évenkint  34  és  fél  kvarta 
lisztet,  312  font  tehénhúst,  365  icce  bort,  430  icce 
sert.  Az  öreg  deákoknak  ád  az  úr  minden  héten 
húsra  30  pénzt,  mendikánsoknak  20  pénzt,  egy  vég 
morvái  posztót.  De  az  mester  jól  meglássa,  kik  buj¬ 
dosók  volnának,  hogy  azoknak  ne  adjon.  Oskola¬ 
béli  diákoknak  és  mendikusoknak  ád  a  várból 
minden  héten  lisztet  másfél  fertályt  és  egy-egy 
kántorba  (negyedévbe)  borsót,  másfél  fertály  kölest 
vagy  pohánka  kását  másfél  fertályt.  Szegényeknek, 
kik  vasárnap  istenébe  alamizsnát  várnak  8  frt. 
32  kr.-t,  a  mendikusoknak  az  egyháznál  minden 
vasárnap  6  dénárt.  “ 

Az  összeírás  szerint  Bán  községben  igen  szép 

gyümölcsös  kert  volt,  melyet  Podmaniczky-kertnek 
hívtak.  Forgách  és  felesége  ebbe  a  szép  kertbe 
építette  az  ispotályházat  tíz  koldus  számára. 
Ezek  is  ugyanazon  regulákkal  éltek,  mint  a  tren- 
cséni  ispotály  lakói. 

Egyházi  dolgokban  az  udvarbíróknak  utasítása 
így  hangzott :  „Gondot  viseljen  a  parochiákra, 
egyházakra  és  iskolákra,  hogy  el  ne  pusztuljanak. 
Az  prédikátorokat  minden  rendbéli  nép  nagy 
tiszteletben  tartva,  becsülje  és  tisztelje  ;  jövedelmük 
ne  kisebbüljön  se  prédikátoroknak,  se  egyházak¬ 
nak,  sem  az  oskoláknak.  Valamikor  bemégyen  az 
faluba  az  udvarbíró,  először  is  szemben  legyen  az 
prédikátorral  s  megértse  tőle,  ha  az  bíró,  esküdtek 
és  egyéb  köznép  vasárnap  és  egyéb  ünnepnapokon 
járatnak-e  az  egyházhoz  Isten  igéje  hallgatására. 
Ha  találkoznak  olyak,  hogy  igen  ritkán  járnak 
prédikációra,  az  kézi  kalodába  —  ki  az  falu  közepén 
vagyon  —  betétesse.  Ha  ki  oda  nem  fér,  láncra 
kötöztesse  s  ott  az  kaloda  környül  legyenek  prédi¬ 
kációtól  fogva  estéiig.  Ha  azonban  nem  tanulnak, 
más  vasárnap  is  betétesse  afféle  kalodába  és  két 
nap  tartassa  benne  éjjel  is.  Ha  az  másik  fogságon 
sem  tanulnak  és  prédikációra  még  sem  mennek, 
tehát  minden  késedelem  nélkül,  feleségestül  kiküldje 
az  faluból,  házát  és  földjét  vegyék  el  pénz  nélkül. 
Az  prédikátorokat  mindenkor  megintse,  hogy  az 
parasztnépet  tanítsák  imádságokra  és  minden  fél 
esztendőben  egzaminálják,  házankint  véneket  és 
ifjakat,  férfiat  és  asszonyállatot.  Napot  hagyjanak 
nékik,  míg  megtanulják.  Ha  így  sem  tanulnának, 

erősen  meghagyja  a  prédikátoroknak,  hogy  hírré 
tegyék  az  udvarbírának  az  efféléket  s  az  udvar¬ 
bíró  minden  kedvezés  nélkül  megfogassa  és  fog¬ 
ságból  ki  ne  bocsássa,  míg  meg  nem  tanulják  az 
imádságot.  Minden  faluban  legyen  kézi  kaloda 
tizenkét  emberre  való.  Azokon  vasreteszek  legye¬ 
nek  és  lakatok,  hogy  belakatolhassák,  a  kit  betesz¬ 
nek.  Egy  falu  se  merjen  fejők  és  jószágok  vesztébe 
az  úr  híre  nélkül  az  prédikátoroknak  búcsút  adni. 
Nem  az  ü  dolga  ez,  hanem  az  úré.  “ 

Szigorúan  tiltják  a  regulák  továbbá  a  bübájos- 
ságot  és  kártyajátszást.  Minden  játékosra  egy 
forintnyi  bírság  jár.  A  fonókra  nézve  ezt  mondja: 
„Az  éjjel  való  fonásokat  udvarbíró  mindenestől 
megtiltja ;  valaki  engedi  házánál  az  fonást,  három 
forintot  adjon,  s  valakit  ott  találnak,  mindenik 
adjon,  mind  férfi,  mind  asszonyember  és  leány  egy 
forintot."  Végül  az  udvarbíráknak  meghagyja,  hogy 
a  jobbágyokon  soha  egy  pénzt  se  vegyenek  törvény 
nélkül  s  ok  nélkül  bántalmazni  ne  merjék  őket ! 

íme  így  gondoskodott  a  nemes  szívű  Zrínyi  Kata 
és  Forgách  Imre  az  ő  papjaiknak,  deákjaiknak  és 
szegényeiknek  erkölcsi  és  anyagi  jólétéről.  Nem 
kicsi  dolog  volt  ez  azokban  a  szűk  és  hadas  idők¬ 
ben,  amikor  a  pénz  hiányát  úr  és  jobbágy  egyaránt 
szenvedte !  Az  új  hit  nyomában  tehát  a  trencséni 
uradalomban  is  humánus  intézmények  keletkeztek 
s  minden  faluban  a  magyar  nyelv  és  magyar 
szellem  kezdé  szárnyait  terjesztgetni.  Az  utóbbinak 
útját  talán  éppen  az  emberszeretet  megnyilatkozása 
egyengette.  Talán  ezek  a  humánus  intézmények  és 

a  földesúr  példás  élete  tették  lehetővé,  hogy 
Trencsén  népe  nesztelenül  az  új  hitre  térhessen. 

Az  összeírás  a  hitéletre  és  az  oskolákra  vonat¬ 
kozó  intézkedéseken  kívül  fölsorolja  még  azokat 
az  intézkedéseket  is,  miket  Zrínyi  Kata  és  Forgách 
Imre  a  trencséni  uradalom  fölvirágoztatására  tettek. 
Megemlíti  a  kerteket,  az  új  halastavakat,  a  Zrínyi 
Katától  újra  épített  sörfőző  házakat  stb.  Mindezek 
azt  hirdetik,  hogy  az  új  földesúr  és  felesége 
áldást  hozott  a  trencséni  uradalomra ! 

Zrínyi  Kata  trencséni  fáradozásának  és  térítői 
munkásságának  a  gyümölcsét  csak  igen  rövid  ideig 
láthatta.  Hirtelenül  s  nem  várt  módon  elragadta 
őt  a  halál.  Az  1585.  év  tavaszán  a  szüléshez  közel 
állott.  Férje  távol  volt  s  a  szegény  asszonyt  nem 
tudni  miért  bús  sejtelmek  fogták  el.  Március  hó  11.-én 
írja  utolsó  levelét  Bicséről  az  urának.  Ebben  is 
holtig  való  szolgálatát  ajánlja  az  ő  szerelmes  szívé¬ 
nek  :  édes  urának.  „Kívánok  —  írja  —  az  Atya¬ 
úristentől  az  Krisztus  által  kegyelmednek  kimond¬ 
hatatlan  sok  jókat,  testit  és  lelkit,  kiben  hogy  én 
édes  szívem  lelkem  uram  ő  szent  felsége  kegyel¬ 
medet  sok  ideiglen  megtartson,  szent  nevének 
tisztességére  és  kegyelmednek  üdvösségére :  tiszta 
szívből  könyörgök  ő  szent  felségének.  Simon,  legyen 
hála  az  Úristennek,  jól  vagyon,  az  többi  (gyermek) 
is,  legyen  hála  az  Úristennek  jól  vannak,  én  pedig 
napról-napra  mind  nehezebben  vagyok.  Továbbá 
szerelmes  szivem ,  én  édes  uram ,  kegyelmedet  kéremf 
hogy  ha  kegyelmed  engem  szeret ,  ne  késsék  kegyel¬ 
med  otty  hanem  siessen  kegyelmed  haza !  Azon  is 

kérem  kegyelmedet,  mint  szerelmes  szívemet,  én 
édes  uramat,  hogy  kegyelmed  az  inastól  írja  meg 
énnékem,  mely  nap  indul  kegyelmed,  s  mint  és 
merre  jő  kegyelmed  haza,  hogy  tudhassak  kegyel¬ 
med  elibe  küldeni  Trencsénben.  Én  innen  kegyel¬ 
mednek  semmi  hírt  nem  irhatok ;  mert  sehonnét 
semmit  nem  hallok.  Szívvel  ajánlom  kegyelmednek 
az  én  holtomig  való  szolgálatomat  és  az  én  kegyel¬ 
medhez  tiszta  szívből  való  szerelmemet,  mint  szerel¬ 
mes  szívem,  lelkem  én  édes  egyetlenegy  uramnak. ul 

Zrínyi  Katának  ez  utolsó  levelében  is  a  végtelen 
gyöngédség  és  a  mély  szeretet  szólal  meg.  A  világért 
sem  nyugtalanítja  az  urát ;  többet  ír  róla,  mint 
magáról.  Mindössze  csak  arra  kéri  őt,  siessen  haza, 
hogy  mellette  legyen,  mikor  az  órája  elközelget. 

r  _  r 

Es  Forgách  Imre  lóhalálban  sietett  haza.  Április 
hóban  megszületett  Julianna  nevű  leánya,  aki  rövid 
pár  nap  múlva  meghalt.  Azután  egyetlen  fia :  Simon 
is  meghalt.  Április  hó  26.-án  követte  őt  a  leghűbb 
és  legjobb  anya:  Zrínyi  Kata  is.  Méltán  írta  Forgách 
Imre  Julianna  nevű  lánykáját  anyagyilkosnak ;  mert 
csakugyan  ő  okozta  Zrínyi  Kata  halálát. 

Forgách  tehát  elvesztette  „ lelkének  felét ,  fejének 
ékességét “.  Egyszerre  három  kedves  halottja  is  volt. 
Azt  sem  tudta,  melyiket  sirassa.  De  azért,  mint 
vallásos  ember,  nem  zúgolódott.  O  maga  írta  a 
naplójába  fia  halálakor :  az  Úr  adta,  az  Úr  vette 
el ;  áldassék  szent  neve  érte !  Ernő  főherceghez 
intézett  szép  levelében  a  többi  között  így  írt  a 


1  Magyar  hölgyek  levelei.  60.  és  köv.  lap. 

boldogult  feleségéről :  Mikor  már  minden  halandó 
között  a  legboldogabbnak  képzeltem  magamat, 
mikor  már  az  élet  minden  csapásától  mentnek 
hittem  magamat :  minden  csapás  egyszerre  rám 
szakadt.  Két  hónap  alatt  elvesztettem  legédesebb 
feleségemet,  egyetlen  fiamat  és  lányomat  l1 

Forgách  Imre  a  feleségét,  hív  társát  az  ő  leg¬ 
kedveltebb  tartózkodási  helyén,  Bicsén  temettette 
el.  A  jó  asszony  ott  alussza  álmait  a  bicsei  tem¬ 
plomban.  Sírja  fölé  a  megható  föliratot  szerelmes 
ura  írta.  Szól  pedig  ez  imigyen : 

Catharinae  meae  svavissimae  :  Emericus  Forgach, 

Hic  pietatis  honos,  haec  sunt  pia  dona  mariti, 

Cui  múltúm  Catharina  fűi  dilecta  Zerini. 

Ergo  videó  Forgach,  quae  nam  pius  hic  mihi  conjunx  : 

Jam  quoque  post  obitum  monumenta  dicavit  amoris. 


Az  új  hitről  (a  reformációról)  unos-untig  eleget 
írtak.  Egy  emberöltő  is  kevés  arra,  hogy  az  ember 
a  rengeteg  anyagon  átverje  magát.  S  mégis  — 
nekünk  úgy  tetszik  —  mintha  az  ingerült  elemek 
a  tüzes  vitatkozásban  a  legtanulságosabb  dolgok¬ 
ról  teljesen  megfeledkeztek  volna.  Fölszedett  szem¬ 
öldökkel,  tüztől  gyulladt  tekintettel  hirdettek  min- 

1  Köz.  p.  Itr.  Hung.  és  Csász.  és  kir.  áll.  ltr.  Hung.  1585. 
d.  n.  „cum  me  jam  omnium  maximé  felicem  existimo,  fortu- 
nal  casuumque  securus  vivő,  ratus  iám  omnes  vitae  calami- 
tates  deflagrasse,  illico  praeter  omnem  opinionem  recrudes- 
cunt,  ita  ut  hoc  anno  ...  in  spatio  duorum  mensium  et  con¬ 
junx  suavissima  et  filius  jucundissimus,  quom  unicum  habu- 
eram,  filia  quoque  in  domino  obdormierunt“. 

den  oly  dolgot,  aminek  a  nyomában  csak  gyűlö¬ 
let  kelhet,  kígyó-követ  fújtak  egymásra  s  nem  vették 
észre,  hogy  ezer  és  ezer  ember  lelkének  a  csen¬ 
dességét  felzavarják.  Pedig  az  új  hit  napjainak 
fiatal  zöldjében  nálunk  nem  gyűlölet,  hanem  sze¬ 
retet  nyiladozott ;  nem  az  indulatosság,  nem  a 
harag,  hanem  az  emberszeretet  és  a  jótékonyság 
hódított.  A  vallási  gyűlölet  idegen  növény  volt; 
nem  Magyarországban  termett,  hanem  Bécsből  ültet¬ 
ték  át  hozzánk.  S  míg  e  mérges  növény  nálunk 
erősebb  gyökeret  nem  vert,  addig  egészen  más 
élet  járta  itt :  legalább  is  nem  olyan,  mint  amilyen¬ 
ről  a  régi  molyette  könyvekben  olvasunk. 

A  törvény  az  élettel  nem  mindig  jár  karöltve. 
Gyakran  megesik,  hogy  csak  egyes  ember  érdeke 
hozza  létre  s  így  az  életre  semmi  hatással  sincsen. 
A  XVI.  század  első  felében  az  új  hit  ellen  hozott 
törvényekkel  is  így  vagyunk.  Ezek  gyűlöletet  hir¬ 
detnek  akkor,  mikor  a  magyar  családok  kebelében 
a  vallási  gyűlölet  még  teljesen  ismeretlen  dolog 
volt.  Halálos  büntetéssel  fenyegetik  az  új  hit  ter¬ 
jesztőit  akkor,  amidőn  az  egész  országban  tárt 
karokkal  fogadják  őket.  Lehet-e  ilyen  körülmények 
között  a  törvénynek  erkölcsi  ereje  és  hatása  ? 
A  felelet  arra  fakad,  hogy  sohasem  ! 

Az  új  hitre  vonatkozó  törvényeket,  politikai  írá¬ 
sokat  és  harcokat  mindkét  részről  töviről-hegyire 
ismerjük.  íróink  manapság  is  ezeken  rágódnak, 
ezeket  állítgatják  egymás  ellen  hadirendbe.  Mi  e 
sivár  küzdelembe  új  eszmét  vetünk.  Eddig  még 
senkinek  sem  jutott  az  eszébe,  hogy  az  új  hit  tér- 

jedését  és  hódítását  a  családi  levelezések  szelíd 
fényével  igyekezett  volna  megvilágítani.  Pedig  az 
új  hitről  elég  bő  szóval  szólnak  ezek  is,  s  hozzá 
még  a  tartalmuk  is  őszintébb,  közvetetlenebb  és 
igazabb  minden  politikai  írásnál.  Miért  ne  indul¬ 
hatnánk  tehát  a  sötétségbe  ezek  világánál  ? 

Régi,  igen  régi  levélben  olvastuk  ezt  a  magyar 
mondást :  „Míg  a  fölvetett  alma  alájő,  idő  változ- 
hatik“.  Az  új  hit  okozta  viszonyok  is  folyton  vál¬ 
toznak,  s  így  a  reformációról  csak  úgy  általános¬ 
ságban  ítéletet  mondani  nagy  hiba  volna.  A  kort 
a  kortól  jól  meg  kell  különböztetnünk,  hogy 
helyesen  ítélhessünk.  Abban  a  korban,  mikor 
Zrínyi  Kata  élt  és  Forgách  Imre  működött,  amint 
az  itt  vázolt  életrajzocska  bizonyítja,  főúri  család¬ 
jaink  körében  a  vallási  gyűlölködés  még  nem 
vert  gyökeret.  A  család  egyik  tagja  az  új  hitet 
követi,  a  másik  még  a  régi  hiten  van.  És  egyik¬ 
nek  sem  jut  eszébe  a  másikat  szemrehányással 
illetni !  A  Forgách,  a  Batthyány,  a  Zrínyi  és  a 
Nádasdy  család  protestáns  tagjai  a  lehető  legjobb 
barátságot  tartják  a  katholikus  püspökökkel ;  szíve¬ 
sen  látják  őket  vendégekül  s  ők  is  el-ellátogatnak 
hozzájuk. 

Az  új  hit  nyomában  nagyobb  buzgóság,  erősebb 
emberszeretet  támad.  Gombamódra  emelkednek  az 
iskolák  és  egyházak  s  mindannyijok  magánosok 
bőkezűségéből  él  és  fejlődik.  Ott,  hol  az  ember¬ 
szeretet  és  a  buzgóság  játsza  a  főszerepet,  az 
asszonyi  rend  szokott  előljárni !  így  volt  ez  az  új 
hitnél  is !  Zrínyi  Kata  és  mások  példájából  látjuk, 


Takáts  S. :  Régi  magyar  asszonyok. 

hogy  asszonyaink  az  új  hitnek  nemcsak  első  hívei, 
hanem  legtüzesebb  terjesztői  is.  Ennek  a  körül¬ 
ménynek  jelentős  társadalmi  hatása  volt.  Tudjuk* 
hogy  a  női  szív  gyöngédebb  és  mélyebben  érez, 
mint  a  harcokban  megkeményedett  férfiszív.  Az 
új  hit  nyomában  kifejlődött  mély  és  mindent  át¬ 
ható  buzgóság  az  amúgy  is  érzékeny  asszonyi  szí¬ 
veket  mások  szenvedése  iránt  még  fogékonyabbakká 
tette.  S  mi  lön  az  eredmény?  A  legönzőbbnek,  a 
legszívtelenebbnek  mondott  XVI.  században  az  ir¬ 
galmasság  és  az  emberszeretet  erénye  oly  mérték¬ 
ben  virul,  hogy  a  későbbi  kort  hasonlítani  sem 
lehet  e  századhoz.  Hol  van  ma  az  a  főúri  család, 
amelyik  naponkint  száz  éhezőt  táplál  ?  Hol  van¬ 
nak  a  földesurak,  akik  a  megnyomorodott  falvak 
egész  seregét  gabonával  tartják  ?  Hol  vannak  a 
családok,  melyek  itthon  és  külföldön  szegény  deáko¬ 
kat  tartanak  és  taníttatnak  ?  Mindez  a  szegénység 
századának  mondott  XVI.  században  köznapi  do¬ 
log  volt ! 

Zrínyi  Kata  is  azok  közé  tartozott,  akik  az  új 
hit  követőit  nem  erőszakkal,  hanem  szeretettel, 
jótékonysággal  és  buzgó  példaadással  többítették. 
Intézkedéseit,  jótékony  alapítványait,  iskoláit  tövi- 
ről-hegyire  ismerjük.  Egyetlen  sor  írása  nincsen, 
amiben  felekezeti  kérdéseket  bolygatna,  vagy  ke¬ 
mény  szóval  írna  a  más  hiten  lévőkről.  Ispotályai¬ 
nak  rendtartása  egy  szóval  sem  említi,  hogy 
minő  vallásúak  számára  alapította  azokat !  Nem  a 
felekezetek,  hanem  a  szegények  számára  építtette 
az  ispotályokat ! 

Ha  a  Zrínyi  Katához  hasonló  protestáns  asszo¬ 
nyok  családi  levelezését  lapozgatjuk ;  ha  életüket 
kellő  világításba  helyezzük,  egészen  más  szemmel 
látjuk  az  új  hit  terjedését !  Nem  a  gyűlölet,  hanem 
a  szeretet  szólal  meg  azokban  hozzánk.  Nem  a 
rombolást,  hanem  az  építést  és  a  fejlődést  hirde¬ 
tik  ezek  mind  a  gazdasági,  mind  a  szellemi  téren. 
Az  új  hit  érdekében  és  a  nemzet  javára  tehát  ők 
sokkal  többet  tettek,  mint  a  civakodó  és  gyűlöl¬ 
ködő  hitvitázó  próféták. 

Szent  Margit  asszony  öve 


Azt  szokták  mondani,  hogy  a  ledőlt  fát  a  gyermek 
is  kopácsolja.  A  török  hatalom  is  ledőlt  fa,  melyet 
boldog  és  boldogtalan  fúr,  farag  és  vagdal. 
A  magyar  történetírók  ez  ország  romlásának  okául 
egyesegyedül  a  török  hatalmat  emlegetik.  Minden 
bűnt  erre  vetnek,  minden  pusztítást  neki  tulajdoní¬ 
tanak,  minden  bajunkat  az  ő  rovására  írják. 

S  mindezt  könnyű  ráfogniok,  mert  a  török  néma 
s  nem  védekezik.  Pedig,  uramfia,  nemcsak  a  török 
fogyasztott  minket,  nemcsak  ő  pusztította  a  föl-  ■ 
dünket.  Segítettek  ebben  néki  a  magunk  emberei 
is.  Sőt  a  császári  zsoldosok  is  kivették  a  maguk 
részét.  Ok  is  elvittek  mindent  s  csakúgy  feltörték 
a  templomokat  és  az  udvarházakat,  mint  a  törökök 
és  a  tatárok.  S  a  rablási  ösztöntől  űzött  félvad 
délszlávok?  Még  fű  sem  nőtt  ott,  ahová  a  lábukat 
vetették. 

Két  századon  át  szakadatlanul  folyván  a  harc, 
vélve  se  vélnénk,  mi  minden  jutott  nálunk  pusz¬ 
tulásra  !  Fejlett  iparunk,  magyar  művészetünk  s 
műveltségünk  emlékei  majdnem  mind  áldozatul 
estek.  Elmétől  alig  megfogható  a  kár,  amit  imigyen 
szenvedtünk.  De  nagyon  elveti  a  sulykot,  aki 

mindezt  a  töröknek  rójja  fel  bünül.  Ha  ismernők 
a  törökök  hadakozási  módját,  ilyesmit  nem  is 
állítanánk  róluk.  A  törökök  sajátságos  hadakozási 
módja  ugyanis  olyan  volt,  hogy  csak  az  nem 
menekülhetett  előlük,  aki  nem  akart !  A  hazai 
törökök  portyázásától  eltekintve,  a  nagy  török 
háborúkat  mindig  nagy  lárma  előzte  meg.  Nálunk 
már  hónapokkal  előbb  tudták,  mikor  indul,  hová 
tart  s  mit  forgat  maga  előtt  a  nagy  török  sereg. 
Tudták  pedig  ezt  a  kémektől,  a  kémdeákok  leve¬ 
leiből  s  maguktól  a  törököktől,  akik  hangos  dobra 

ff 

verték  a  készülődésüket.  Okigyelmüknek  ugyanis 
az  ijesztgetés  és  megfélemlítés  nem  utolsó  fegyverük 
volt.  Ezért  már  a  megindulásuk  előtt  hihetetlenül 
nagyították  az  erejüket.  Mindenféle  csavargó  és 
fegyvertelen  népet  magukhoz  vontak,  hogy  több¬ 
nek  lássanak.  A  tevéikre  vászonra  festett  ember- 
*  képeket  erősítettek ;  minden  kópjára  két-három 
lobogót  szögeztek,  hogy  az  ellenség  a  számukat 
nagyobbnak  képzelje.  (így  állván  a  dolog,  nem 
kell  csodálnunk,  hogy  történeti  könyveinkben  még 
ma  is  három-négyszázezer  török  szerepel  ott,  ahol 
igazában  még  negyvenezer  sem  volt.)  Es  a  jó 
törökök  maguk  hirdették  mindenfelé,  merre  men¬ 
nek  s  milyen  végházat  akarnak  megszállani.  De  ha 
ezt  nem  is  hirdették  volna,  a  mieink  akkor  is  tud¬ 
ták  volna.  Az  előrelátó  és  óvatos  törökök  ugyanis 
a  hadvonulás  útján  már  hónapokkal  előbb  kutakat 
ásattak  és  élést  halmoztak  föl.  Ezek  nélkül  ugyanis 
nálunk  nem  hadakozhattak  volna.  Tudjuk,  hogy  a 
mocsaras  Magyarország  mindig  híres  volt  rossz 

ivóvízéről.  Még  a  Duna  vizétől  is  úgy  hullottak  a 
német  katonák,  mint  a  legyek.  De  azért  csak  a 
töröknek  jutott  az  eszébe,  hogy  a  hadak  részére 
kutakat  ásasson. 

A  töröknek  ezen  hadakozási  módja  nagyon  meg¬ 
könnyítette  a  menekülést.  S  csakugyan  azt  látjuk, 
hogy  városaink  és  falvaink  egész  népe  elmenekült 
a  török  elől  s  bár  mondhatatlan  vesződéssel,  de 
mégis  magával  vitte  ingó-bingó  javait  is.  Hogy  az 
ilyen  menekülés  alkalmával  a  templomi  edényeket 
nem  hagyták  ott  prédának,  mondanunk  sem  kell. 
Az  e  téren  folytatott  újabb  kutatások  igazolják, 
hogy  régi  műkincseink  legnagyobb  része  nem  a 
török,  hanem  a  német  kezén  veszett  el.  I.  Ferdinánd 
még  a  magyar  királyi  ház  megmentett  műkincseit 
is  elkótyavetyézte  és  beolvasztatta  s  azok  árából 
fizette  a  nyakunkra  küldött  zsoldos  hadát. 

Nem  új  dolog,  hogy  a  Nyulak-szigetén  lévő, 
úgynevezett  fehér  apácák  a  török  veszedelem 
alkalmával  szintén  elmenekültek.  Magukkal  vitték 
legdrágább  kincsüket :  szent  Margit  koporsóját  és 
ereklyéit  is.  Tudták,  érezték,  hogy  a  gondjaikra 
bízott  szent  maradványok  megmentése  nemcsak  az 
ő  létük  biztosítása,  hanem  egyúttal  az  eszmékért 
lelkesedő  hívőknek  az  érdeke  is.  Margit  király¬ 
leány,  bár  szentté  sohasem  avatták,  a  magyarság 
egyik  legnépszerűbb  szentje  volt  I  Nem  Róma ,  hanem 
a  magyar  nép  kegyelete  tette  öt  szentté.  S  minél 
több  század  választá  el  a  magyarságot  Margit 
királyleány  életétől,  annál  szebb,  annál  tisztább  és 
költőibb  alakká  varázsolta  őt  a  nemzeti  kegyelet. 


119 


Szent  Margit  szigetévé  lett  a  Nyulak-szigete,  hová 
ezrével  vándoroltak  a  hívők,  az  önfeláldozó  király¬ 
leány  koporsójánál  keresvén  vigaszt  és  gyógyulást. 
Bár  maga  a  sziget  török  kézre  került,  a  budai 
pasák  nem  engedték  elpusztítani.  Ok  maguk  is 
szívesen  tartózkodtak  a  kies  szigeten  s  magyar 
leveleikben  (jó  magyarsággal !)  állandóan  szent 
Margit  asszony  szigetének  írják  és  nevezik. 

A  fehér  apácák  szent  Margit  koporsójával 
Nagyszombatba  menekültek.  Egyebük  sem  lévén 
a  szent  királyleány  holttesténél,  hamarosan  koldus¬ 
táskára  jutottak.  Egy  ideig  alamizsnán  vajúdtak  s 
mikor  ez  is  megszükült,  nem  tudták,  mittévők  legye¬ 
nek.  Többször  leégett  s  félig  összedőlt  klastromukat 
ugyan  fel  akarták  építeni,  de  pénzt  nem  tudtak 
rá  teremteni.1  A  legnagyobb  nyomorúságban  lévén, 
koldulással  keresték  a  kenyerüket.  Erre  V.  Pál 
pápa  meghagyta  az  esztergomi  érseknek,  hogy 
vezettesse  őket  ki  a  nagyszombati  klastromból  s 
helyezze  őket  el  más  klastrombán.2  E  pápai  ren¬ 
delet  alapján  II.  Mátyás  király  a  hét  nyúlszigeti 

1  Orsz.  levélt.  Kamarai  levelezések,  1614  augusztus  31.-én 
a  nagyszombati  nyúlszigeti  fejér  apácák  klastromuk  építésére 
segélyt  kérnek. 

2  Közös  pénzügyi  levélt.  Hung.  V.  Pál  pápa  1615  január 
10.-én  meghagyja  az  esztergomi  érseknek,  hogy  a  Nagy¬ 
szombatban  élő  hét  dominikánus  apácát  tisztes  matrónák 
kíséretében  vezettesse  más  zárdába  (extra  regnum  Hungáriáé), 
a  javaikat  és  jogaikat  pedig  engedje  át  a  pozsonyi  klarisszák- 
nak.  A  nagyszombati  dominikánus  apácák  —  írja  V.  Pál  — 
negyven  év  óta  kétszer  égtek  le,  s  kolostoruk  most  is  el  van 
pusztítva ;  a  templomuknak  meg  nincsen  födele.  Hét  apáca 

apácát  Nagyszombatból  Pozsonyba  rendelte  az 
ottani  klarisszák  kolostorába.1 

A  hét  nyúlszigeti  apácával  együtt  szent  Margit 
ereklyéi  is  a  pozsonyi  klarisszák  kolostorába  kerül¬ 
tek.  A  hívők  s  a  betegek  seregével  keresték  itt 
föl  a  szentnek  tartott  királyleány  földi  marad¬ 
ványait.  Az  uralkodó  ház  tagjai  is  többször  meg¬ 
fordultak  szent  Margit  sírja  mellett.  Az  1656.  évben 
az  esztergomi  érsek  Béla  király  leányának,  „ boldog 
Margitnak “  Augsburgban  megcsináltatta  a  szobrát 
ezüstből  s  azt  a  pozsonyi  klastromnak  ajándékozta.2 

A  legendák  szerint  szent  Margit  ereklyéinek  az 
érintése  a  betegeket  meggyógyította,  a  hívők  hitét 
megszilárdította ;  az  örömöt  tisztábbá,  a  lelkesedést 
forróbbá,  a  bánatot  édessé  tette.  Senki  lelki  vigasz 
nélkül  a  sír  mellől  nem  távozott. 

Mennyi  része  van  ebben  a  vakbuzgóságnak, 
fölösleges  kutatnunk.  A  legenda  ezrek  érzelmének 

van  még,  akik  égető  hiányt  szenvedvén,  kijárnak  a  városba  s 
nem  tartanak  clausurát. 

1  U.  o.  Mátyás  rendelete,  Bécs,  1615  április  27.  Mátyás  el¬ 
rendeli,  hogy  a  nyulakszigeti  dominikánus  apácák,  akik  Nagy¬ 
szombatban  a  Keresztelő  Szent  Jánosról  nevezett  düledező 
kolostorban  nagy  nyomorúságban  élnek,  a  pozsonyi  klarissza- 
apácák  zárdájába  vezettessenek.  A  nevezett  klarisszák  meg¬ 
kapják  a  nyúlszigeti  apácák  összes  javait  és  jogait,  de  oly 
feltétel  alatt,  hogy  a  nevezett  hét  dominikánus  apácát  be¬ 
fogadják  és  eltartják. 

2  U.  o.  Hung.  14539.  fasc.  1656  dec.  28.  Nagyszombat. 
„Ex  voto  et  devotione  singulari  Beatae  Margarethae  virginis, 
filiae  Belae  regis  Hungáriáé  sacrum  corpus  Posonii  in 
monasterio  monialium  asservatur  et  colitur.  Curavi  Agustae 
fiori  graudem  ex  argento  statuam.u  etc. 

és  meggyőződésének  a  visszhangja  szokott  lenni. 
S  ez  a  hit,  ez  a  meggyőződés  az  éghez  emel ! 
A  mély  hit  sok  mindent  költészetté  varázsol,  mely 
költészet  mindig  tanulságos  és  megható,  de  sohasem 
nevetséges. 

A  magyar  történetírók  nagy  odaadással  és  sze¬ 
retettel  gyűjtögették  össze  a  szent  Margit  asszony 
életére  és  ereklyéire  vonatkozó  adatokat.  Nyomról- 
nyomra  haladtak,  s  a  szent  ereklyék  sorsát  tisztáz¬ 
ták  odáig,  amíg  a  szerzetesrendek  eltörlése  alkal¬ 
mával  azokat  meg  nem  semmisítették.  A  történet¬ 
íróinktól  felsorolt  ereklyék  között  azonban  nem 
szerepei  szent  Margit  asszony  öve.  Pedig  a  XVII. 
század  végéig  ez  is  megvolt,  sőt  talán  ma  is  meg¬ 
van  valahol.  A  II.  József  idején  elégetett  Margit- 
ereklyék  között  sem  szerepel  ugyanis  szent  Margit 
asszony  öve!  Tehát  bizonyos,  hogy  azt  valaki  titok¬ 
ban  megmentette  a  pusztulástól.  Lehetséges,  hogy 
valamelyik  főúri  család  kincses  tárházában  rejlik 
ma  is  ismeretlenül. 

Az  a  meggyökeresedett  hit,  hogy  szent  Margit 
ereklyéi  a  szenvedőknek  vigaszt,  a  betegeknek 
gyógyulást  szereznek  :  nagy  szerepet  juttatott  szent 
Margit  asszony  övének.  A  klarissza-apácák  ugyanis 
—  kellő  biztosíték  mellett  átengedték  Margit  övét 
azoknak,  akik  vigasztalást  vagy  gyógyulást  keres¬ 
tek,  vagy  akik  a  haláltusa  szenvedéseit  akarták 
megkönnyebbíteni.  Az  ilyenek  azután  magukra 
öltötték  a  boldogult  királyleány  övét,  s  viselték, 
míg  hatását  nem  tapasztalták. 

Nem  kell  az  efféle  dolgot  tréfára  vennünk ;  mert 


122 


bizonyos  dolog-,  hogy  a  legtöbb  hívőnek  lelki  s 
talán  testi  hasznára  is  vált  a  szent  királyleány 
övének  a  viselése.  A  mindent  átható  hit,  a  rendít¬ 
hetetlen  meggyőződés,  hogy  a  szent  királyleány 
szelleme  véle  van  s  őrködik  fölötte :  lelket  adott 
minden  szenvedőbe.  Az  ilyenek  egészen  átszellemül¬ 
tek,  könnyebben  tűrték  a  kínt,  s  reménykedve 
néztek  a  bizonytalan  jövő  felé.  Csak  a  lelki  élet 
lebegvén  a  szemeik  előtt,  a  haláltusa  is  csak  meg¬ 
próbáltatás  számába  ment  előttük. 

így  állván  a  dolog,  szent  Margit  asszony  övét 
egyik  súlyos  betegtől  a  másikhoz  vitték.  Hogy 
valahogyan  veszendőbe  ne  menjen,  rendesen  katonai 
őrséggel  vitették  a  beteghez  is,  meg  vissza  a  po¬ 
zsonyi  klarissza-apácákhoz  is.  Az  efféle  kíséret 
sok  költséget  emésztvén  föl,  nem  minden  beteg 
juthatott  szent  Margit  asszony  övéhez.  Csak  a  fő¬ 
úri  családoknak  sikerült  azt  megszerezniök.  De  még 
a  legmagasabb  rangú  és  leghatalmasabb  főúri 
családok  is  csak  rövid  ideig  tarthatták  az  övét 
maguknál,  mivel  folyton  mások  és  mások  kérték. 
Az  1689.  évben  például  a  haldokló  Batthyány 
Ferencné  viselte  az  övét.  A  férje  állítása  szerint  a 
szent  öv  igen  megkönnyítette  a  különben  menthe¬ 
tetlen  asszony  szenvedéseit.  Batthyány  gróf  a  fe¬ 
lesége  után  nem  küldé  azonnal  vissza  az  övét 
Pozsonyba,  s  emiatt  az  apácákat  mély  aggodalom 
fogta  el.  Eszterházy  Magdolna  Viktória  nővér  tehát 
levélben  kérte  meg  Batthyány  grófot,  küldené 
vissza  szent  Margit  asszony  övét.  „Én  igen  félek, 
—  írja  a  főúri  apáca  —  hogy  Istenben  elnyugo- 

dott  szegény  grófnő  asszonyom  ő  nagysága  halálán 
való  keserűségben  ki  tudja  hová  tévelyedett?  Talán 
nem  is  tudták  az  emberek,  mirevaló  légyen  ?  Mi¬ 
nekünk  az,  édes  gróf  uram ,  igen  nagy  kincsünk! 
Bizony  igen  nagy  neheztelést  vennék  magamra  az 
szent  szerzettől,  ha  eltévelyednék,  mivel  immár 
sokszor  kértem  el  palatinusné  asszonyom  ő  herceg¬ 
sége  javára  is  az  fejedelemasszonytól,  de  ilyen 
sokáig  még  soha  ki  nem  maradott.  Ezen  üdő  alatt 
egynéhány  rendbeli  főasszonyok  is  kérették  immár 
az  övét.  Kezünknél  nem  lévén,  oda  nem  adhattuk !“l 

E  levélre  Batthyány  gróf  megbízható  kísérettel 
visszaküldő  Pozsonyba  az  övét.  Az  1689.  év  de¬ 
cember  15.-én  Eszterházy  Magdolna  Viktória  már 
imigyen  ir  vala  néki :  „Édes  gróf  uram  !  Az  nagy¬ 
ságod  levelét  böcsülettel  vettem  az  szent  Margit 
asszony  övével  együtt!  Hogy  ennyi  ideig  kin  ma¬ 
radott,  abban  semmi  vétek  nincsen!"2 

*  *  * 

Száz  évvel  későbben  eltöröltetvén  a  klarissza- 
apácák  rendje  is,  szent  Margit  asszony  ereklyéit 
is  lefoglalták,  s  mivel  arany  és  ezüst  nem  volt 
köztük,  mint  teljesen  értéktelen  tárgyakat  hiva¬ 
talosan  elégették.  A  felsorolt  és  elégetett  tárgyak 
között  azonban  nem  szerepel  szent  Margit  asszony 
öve.  Hová  lett  ez,  ki  tudná  megmondani  ?  Talán 
e  sorok  nyomra  vezetnek  majd  valakit.3 

1  Körmendi,  Batthyány  levélt.  Missiles. 

2  U.  o. 

3  Esztergomban  a  prímási  kincstárban  őriznek  egy  régi 
övét,  mely  állítólag  Szent  Margit  asszonyé  volt. 


Batthyányné  Zrínyi  Dorica. 


A  történetíró,  aki  a  régi  magyar  családi  életet 
akarja  megírni,  úgy  érzi  magát,  mint  a  festő,  aki 
ködbeborult  táj  előtt  áll.  Hiába  keresi  ez  a  színeket, 
hasztalanul  igyekszik  a  szebbnél  szebb  részeket 
felfödni :  csak  homályos  szürkeséget  lát.  S  ha  ezt 
megfesti,  ki  állítja,  hogy  sikerült  a  táj  szépségét 
és  színgazdag  pompáját  visszaadnia  ? 

Tudjuk,  hogy  hazánk  múltjában  a  XVI.  század 
a  legmozgalmasabb,  legdrámaibb  s  egyúttal  a  leg- 
magyarabb  korszak.  A  nemzeti  élet  s  vele  együtt 
a  nemzeti  nyelv  soha  jobban  nem  virágzott,  mint 
ebben  a  zordon  korszakban.  S  a  mi  nemzeti  éle¬ 
tünknek,  a  mi  nemzeti  nyelvünknek  tanuló  iskolája 
s  tűzhelye  a  családi  élet  volt !  Ha  tehát  alapjában 
ismerni  óhajtjuk  a  nemzeti  élet  forrását,  akkor 
először  is  a  családi  életet  kellene  megismernünk. 
Nehéz  dolog  ez :  mert  nem  igen  akadt,  aki  a  csa¬ 
ládi  élet  mindennapi  jelenségeit  följegyezte  volna. 
Némi  földerítő  világossággal  e  téren  csak  a  ránk 
maradt  családi  levelezés  szolgálhat.  Amint  a  dol¬ 
goknak  mivolta  vagyon,  minden  XVI.  századi  fő¬ 
asszonyunk  leveleiben  akadnak  olyas  dolgok,  amik 
a  régi  családi  élet  terén  való  ismereteinket  előbbre 

viszik.  Ezért  a  magyar  asszonyok  levelei  műveltség¬ 
történeti  szempontból  különösen  becsesek  és  érté¬ 
kesek.  Nemcsak  tanulságosak  ezek,  de  vonzóak  is 
s  így  minden  magyar  szívnek  vidámságot  is  sze¬ 
rezhetnek.  Ha  a  XVI.  század  magyar  asszonyainak 
leveleit  mélyreható  szemmel  olvasgatjuk,  azonnal 
észbe  vesszük,  hogy  gondolkozásukban,  szokásaik¬ 
ban  s  jellemükben  fölötte  sok  a  közös  és  a  rokon 
vonás.  Ez  természetesen  nem  a  véletlen  műve.  A 
régi  magyar  családi  élet  patriarchális  jellege,  a 
nemzeti  gondolkodás  sajátossága,  a  gazdasági  és 
a  házi  foglalatosság  mineműsége  majd  minden 
magyar  kastélyban  és  udvarházban  ugyanaz  volt. 
Még  a  nevelési  rendszer  dolgában  is  ugyanazzal  a 
móddal  éltek.  Ennek  a  természetes  következménye 
azután  az  volt,  hogy  asszonyaink  között  igen  sok 
rokonjellemü  és  rokonérzésű  egyén  akadt.  Általá¬ 
ban  azt  mondhatjuk,  hogy  a  XVI.  század  asszo¬ 
nyainak  legfőbb  öröme  a  családi  otthon,  legked¬ 
vesebb  foglalkozása  a  gazdálkodás  és  a  kertész¬ 
kedés,  legkeresettebb  szórakozása  a  madarászat, 
vadászat  és  a  halászat.  Egész  életüket  otthon 
töltik  s  csak  a  férjeik  szerepelnek  az  udvar  körül, 
az  országgyűléseken  és  a  hadban.  S  bár  az  asszo¬ 
nyaink  a  nagy  világtól  távol  a  maguk  szűk  köré¬ 
ben  élnek,  azért  a  közügyek  őket  is  erősen  érdeklik. 
Nem  is  lehetett  ez  másképpen.  Hiszen  a  föld  népe 
között  a  hazai  földnek  élnek,  a  hazai  földet  mű¬ 
velik  és  szépítik,  így  hát  e  föld  minden  viszontagságát 
érezniök  kellett.  S  minél  nagyobb  odaadással  fog¬ 
lalkoznak  e  földdel,  annál  jobban  növekszik  bennök 

a  szeretet  a  hazai  földhöz,  annál  jobban  aggódnak 
e  föld  sorsán.  Nemzeti  érzés  dolgában  még  a  fér¬ 
jeiken  is  túltesznek.  Nem  kell  nekik  idegen  szokás, 
erkölcs  és  nyelv :  ők  mindenáron  meg  akarnak 
maradni  nemzetük  magyarságában !  Egyszerűek  és 
szegények,  de  azért  igazában  előkelőek  és  nemesek. 
Büszkeségüket  abban  találják,  hogy  az  udvarukban 
igen  sok  nemes  ifjú  és  leány  nevelkedik,  akik  ki¬ 
vétel  nélkül  bennök  tisztelik  a  nevelő  anyjukat. 
Mindannyija  hívő  és  vallásos  asszony ;  örömmel 
jár  a  templomba  s  nagy  szeretettel  űzi  a  szegény¬ 
ség  istápolását.  Azonban  mély  hitük  mellett  türel¬ 
mesek  is  a  más  meggyőződésen  levőkkel  szemben. 
Az  emberszeretet  és  a  mély  hit  elbájoló  szelídséget 
lehelt  a  lelkűkbe,  mely  szelídség  sokszor  megkapóan 
szólal  meg  a  leveleikben.  Nemcsak  szeretik,  de 
tisztelik  is  a  férjüket  s  e  nemű  érzésük  nem  vál¬ 
tozik  a  korral,  hanem  szilárdan  áll,  míg  a  lélek 
bennök  tart. 

Ha  Batthyányné  Zrínyi  Doríca  asszonynak  reánk 
maradt  leveleit  olvasgatjuk,  benne  is  azokat  a  vo¬ 
násokat  találjuk  meg,  amik  ez  időben  a  magyar 
főasszonyainknak  közös  tulajdonságuk.  Minden  ízé¬ 
ben  magyar  asszony  ;  minden  tulajdonsága,  minden 
szokása  egy  a  XVI.  század  legkiválóbb  asszonyaié¬ 
val.  Ez  annál  csodálatosabb,  mert  ő  a  szigetvári 
hősnek  idegen  anyától  született  gyermeke  volt,  aki 
otthon  magyar  szót  alig  hallott.  Édesanyja  ugyanis 
nem  tudott  magyarul.  Hogy  történhetett  mégis, 
hogy  Zrínyi  Doricának  magyar  lett  az  anyanyelve? 
E  kérdésre  könnyű  megfelelnünk.  A  XVI.  századi 

magyar  szokás  szerint  az  ifjak  és  a  leányok  nem 
otthon  nevekedtek.  Amint  fölcseperedtek,  idegen 
kastélyba  vagy  udvarházba  adták  őket.  Azután 
távol  a  szülei  háztól,  új  apa  és  új  anya  szárnyai 
alatt  nevekedtek  és  tanultak.  A  leányok  és  az 
ifjak  rendesen  az  új  otthonukban  mátkásodtak  meg! 

A  bevett  szokás  szerint  Zrínyi  Miklós  sem  otthon 
neveltette  leányait  és  fiait.  Ez  nem  csupán  föl¬ 
tevés,  mert  hiszen  állításunkat  Zrínyi  Miklósnak 
(kiadatlan)  leveleivel  is  bizonyíthatjuk.  Az  1561.  év 
október  2.-án  kelt  magyar  levelében  például  Zrínyi 
Miklós  maga  írja,  hogy  három  kis  leányát  Batthyány 
Ferenchez  adta  nevelésbe.  Ugyanakkor  két  fiát  a 
szomszédságba :  Vörösvárra,  az  Erdődyek  udvarába 
adta.  A  három  leányát  illetőleg  így  írt  Batthyány- 
nak :  „Azért  én  mindezeket  s  mind  az  többit  ti 
nagyságoknak  ajánlom  és  kérem,  hogy  te  kegyel¬ 
med  asszonyommal  egyetembe  oktassátok  és  tanít¬ 
sátok  őket,  hogy  az  anyjuk  nyomát  kövessék  és 
annak  jó  hírét  nevét  viseljék.  Mostan  nem  tudtam, 
mit  kellett  volna  velők  adnom.  Asszonyom  őnagy- 
sága  meglátván,  mi  szükségük  leszen,  írjon  és 
megszereztetem." 1 

Minden  jel  arra  mutat,  hogy  Zrínyi  Miklós  leányai 
közül  Dorica  is  Batthyány  Ferenc  uram  magyar 
udvarában  nevekedett.  A  horvát-szlavóniai  részek 
legkiválóbb  családjai  ugyanis  majdnem  kivétel  nél¬ 
kül  a  Batthyányak  udvarába  küldötték  a  gyerme¬ 
keiket  magyar  szóra.  A  legjobb  és  legkiválóbb 


1  Batthyány  herceg  körmendi  levéltára,  Missiles. 

magyarosító  iskola  akkor  a  Batthyányak  udvara 
volt.  Itt  sajátíthatta  el  Dorica  is  azt  a  minden 
ízében  magyaros  gondolkozást  és  magyar  beszédet, 
mely  egész  életén  át  sajátja  volt.  A  magyaron 
kívül  más  nyelven  sem  nem  írt,  sem  nem  beszélt.  Ez 
volt  az  ő  anyanyelve,  tehát  bizonyos,  hogy  már 
gyermekkorában  sajátította  azt  el. 

Zrínyi  Dorica  a  Batthyányak  népes  udvarában 
ismerkedett  meg  a  daliás  és  nagyműveltségü 
Batthyány  Boldizsárral.  Az  ismeretséget  kölcsönös 
vonzalom  követte.  S  mivel  hogy  Zrínyi  Miklós 
örömmel  látta  Dorica  és  Boldizsár  vonzalmát,  a 
jegyváltás  is  hamar  megesett.  A  menyegzőt  a 
szokásos  fénnyel  és  ünnepséggel  1566  január  30.-án 
(Zrínyi  Miklós  halálának  az  évében)  szolgáltatták  ki. 

Ismeretes  dolog,  hogy  Batthyány  Boldizsár,  aki 
ifjú  éveit  a  bécsi  és  a  francia  udvar  körében  töltötte, 
korának  egyik  legkiválóbb  s  leghatalmasabb  főura 
volt.  Bátor,  szókimondó  ember,  komoly  hazafi  s 
kitűnő  hadvezér  volt  őkigyelme,  akinek  a  szavára 
még  a  bécsi  udvar  is  hajolt.  Ritkán  fordult  meg 
az  udvar  körében,  de  ha  felment  Bécsbe,  minden 
hímezés  és  hámozás  nélkül  megmondta  az  igazat. 
Azonban  szívesebben  tartózkodott  ő  a  csatamezőkön, 
ahol  —  az  ő  hite  szerint  —  többet  használhatott 
a  hazájának,  mint  az  udvarnál.  Az  1580.  évi  gobor- 
noki,  azután  az  1587.  évi  kanizsai  győzelem  jórészt 
az  ő  nevéhez  fűződik.  Mind  a  kettőt  magyar  csapa¬ 
tok  vívták  ki.  Ami  csak  növelte  Batthyány  Boldizsár 
örömét.  Az  utóbbi  győzelem  alkalmával  a  király 
Braun  Rézmán  főkapitányt  küldé  le  a  táborba, 

hogy  a  kótya-vetyén  török  lovakat  vásároljon. 
Braun  Rézmán  azonban  azt  jelenté  őfelségének, 
hogy  a  vásárból  alig  lesz  valami,  mert  Batthyány 
Boldizsár  ki  nem  állhatja  a  németet! 

Bár  Batthyány  Boldizsár  minden  tekintetben 
megállta  a  helyét  a  csatamezőkön  s  bár  élete 
végéig  kénytelen  volt  harcolni,  azért  otthon  volt 
a  legboldogabb  mindétig !  Alig  várta,  hogy  a 
házában  békességes  napokat  tölthessen.1  Nagyon 
szerette  a  zenét  s  udvarában  kitűnő  muzsikásokat 
tartott.  A  híres  körmöci  kántornak:  Burján  uram¬ 
nak,  aki  zene-automatákat  készített,  ő  volt  a  párt¬ 
fogója.  Szívesen  társalgóit  és  levelezgetett  a  hazai 
és  külföldi  protestáns  írókkal  és  tudósokkal  s 
könyveiket  is  szívesen  olvasgatta.  Balassa  Bálinttal 
is  váltott  levelet. 

Boldizsár  volt  a  Batthyány  családban  az  elsők 
egyike,  aki  a  protestáns  valláshoz  szított  s  aki 
—  bár  a  magyar  püspökökkel  igen  jó  lábon  állott  — 
mindvégig  hű  maradt  a  felekezetéhez.  Érdemes  meg¬ 
említenünk,  hogy  saját  édesanyja  buzdította  őt 
legjobban  arra,  hogy  protestáns  papot  tartson. 

1  Batthyány  Ferencné  emiatt  integette  is  őt,  hogy  több  időt 
töltsön  az  udvarban.  Bizony,  —  írja  neki  1569-ben  —  hogy 
én  az  udvarban  is  hallottam,  hogy  kegyelmed  nem  örömest 
marad  az  udvarnál ;  mikor  ott  fent  vagyon  is,  hamar  elkövet¬ 
kezik  és  haza  siet.  Ebből  embert  hamar  megjegyeznek. 
Kegyelmedhez  való  anyai  szerelmemből  írom  ezt.  Nem  akarom, 
hogy  azt  mondanák,  hogy  a  Batthyány  urak  csak  otthon  ülnek. 
Jobb  lenne,  ha  maga  forgódna  mind  őfelsége  előtt  s  mind  az 
ország  előtt ;  mert  a  jelen  való  személyre  sokkal  nagyobb 
tekintet  vagyon,  hogy  nem  mint  a  szolgára.  (U.  o.) 


Tálcát*  S.:  Régi  magyar  asszonyok. 

Az  1568.  évben  például  azt  írja  a  fiának,  hogy 
nagyon  megrémült,  mert  az  a  hír  jött  hozzá,  hogy 
fia  elesett.  „Oly  igen  búsultam  teérted,  —  írja  az 
anya  —  hogy  csak  meg  nem  haltam  . . .  Hallottad-e, 
ha  anyának  tíz  gyermeke  vagyon,  csak  egy  sincs 
elvetendő  bennök,  nem  hogy  csak  kinek  egy  vagyon, 
elvethetnéje . . .  Ha  valami  nyavalyád  esik,  kitől  az 
Úristen  oltalmazzon,  mindjárást  tudtomra  add, 
hogy  ok  nélkül  ne  busologjam,  mint  most.  Adja 
Isten ,  hogy  jó  prédikátortok  volna,  akkor  az  én  fiam 
még  én  fiam  volna ;  most  nem  tudom ,  kié  !  Semmi 
jó  ott  nincsen,  hol  az  Istennek  igéje  hirdetője  és 
hallgatója  nincsen  !  Kérlek  az  Istenért,  tarts  egy  jó 
prédikátort;  meglátod,  megáld  az  Isten  magadat, 
jószágodat  és  minden  marhádat  ámen."1 

Kétségtelen  dolog,  hogy  Zrínyi  Dorica  is  követte 
az  urát  az  új  hitre.  A  szép  számmal  ránk  maradt 
leveleiben  azonban  erről  mit  sem  említ.  Az  írásai 
alapján  tehát  igazában  el  sem  dönthetjük,  hogy 
melyik  felekezethez  tartozott  ?  Csak  annyi  bizonyos, 
hogy  mély  hit  és  istenfélelem  lakta  a  lelkét. 

Batthyány  Boldizsár  és  Zrínyi  Dorica  boldog 
házaséletet  éltek.  Megbecsülték,  megértették  egy¬ 
mást.  Egy  érzés,  egy  cél  vezette  őket  az  élet 
küzdelmeiben.  Nem  csak  jók  és  szívesek  voltak 
egymáshoz,  hanem  azon  igyekeztek,  hogy  nyájas- 
sággal  és  megelőzéssel  még  szorosabban  fűzzék 
magukat  egymáshoz. 


1  U.  o.  Batthyány  Kristófné  Erzsébet  asszony  levele  a 
fiához. 

Hol  Szalonokon,  hol  meg  Németújvárott  laktak. 
Házasságuk  első  éveiben  Batthyány  Boldizsár  úgy¬ 
szólván  állandóan  a  felesége  mellett  volt.  O  maga 
írja  tréfásan,  nem  mehet  vendégségbe ;  mert  nem 
bocsátja  őt  a  felesége ! 

Boldogságukat  csak  Zrínyi  Miklós  halála  zavarta 
meg.  Tudjuk,  hogy  a  budai  basa  a  szigetvári  hős 
fejét  elküldé  a  győri  táborba,  ahonnét  Csáktornyára 
vitték.  Batthyány  Boldizsár  volt  az,  aki  apósának 
a  fejét  könnyezve  vitte.  Mindig  odaadóan  ragasz¬ 
kodott  Zrínyi  Miklóshoz,  nem  csoda  hát,  hogy 
most  a  feleségével  együtt  megtörve  siratta  őt. 

Alig  hogy  Zrínyi  Miklós  temetéséről  vissza¬ 
jöttek,  Batthyány  Boldizsárnak  a  négy  év  előtt 
meghalt  Nádasdy  Tamás  nádorispán  temetésére 
kellett  mennie.  A  gyászból  tehát  ez  évben  ugyan¬ 
csak  kijutott. 

Az  1568.  évben  a  férj  és  feleség  Csáktornyára 
ment,  ahol  Zrínyi  Orsika  és  Zrínyi  Borbála  lako¬ 
dalmát  ülték.  A  főgazdasszonyi  teendőket  Dorica 
asszony  végezte. 

Az  1569.  évben  esett  meg  először,  hogy  Batthyány 
Boldizsárnak  hosszabb  időre  távoznia  kellett  hazul¬ 
ról.  Az  egyedüllét  sehogysem  volt  Dorica  ínyére. 
Hiába  keresett  a  munkában  szórakozást,  hiába 
foglalkozott  a  gazdaságával,  elhagyatottnak  érezte 
magát.  Panaszkodik  is  emiatt  az  urának.  Az  1569. 
év  május  23.-án  például  azt  írja  neki  Szalonokról, 
hogy  a  munkások  mellett  üldögél  s  mint  valami 
pallér  igazgatja  őket :  „Nagyságos  és  énnekem 
szerelmes  uram,  —  írja  —  bizony  itt  fönt  szintén 

úgy  vagyunk,  mintha  egy  tömlőében  volnánk, 
mert  néha  annyira  elunom  magamat,  hogy  nem 
tudok  mit  mívelni !“ 

Az  egyedül  való  lét  tűrhetetlenségét  csak  növelte 
az  a  körülmény,  hogy  az  egészsége  is  rosszra 
fordult.  Bár  fentballagott,  azért  sokat  szenvedett 
a  szívére.  Orvos  hiányában  akkor  még  a  leg¬ 
előkelőbb  családaink  is  kézről-kézre  járó  receptekkel 
s  javasasszonyok  tanácsával  éltek.  Batthyány 
Boldizsár  hallván  a  felesége  betegségét,  a  szívbaj 
ellen  purgációt  rendelt  neki  s  eltiltotta  őt  a 
gyümölcs  és  a  tehénhúspecsenye  evésétől.  Ez  nagyon 
zokon  esett  Doricának  s  nem  is  követte  a  férje 
tanácsait.  Mikor  azután  Boldizsár  uram  szemére 
vetette,  hogy  szófogadatlan,  Dorica  azt  felelte  neki, 
hogy  nagy  kínja  miatt  azt  sem  tudja,  mit  művel. 
Egyebet  —  úgymond  —  nem  tudnak  adni,  csak 
purgációt,  amitől  csaknem  meghalt !  „Isten  jól 
tudja,  —  írja  —  hogyha  énnékem  az  betegségem 
az  pecsenyétől  és  gyümölcstől  lett  volna,  én  régen 
meghaltam  volna,  de  bizony  mind  az  sárvíztől  és 
törött  vértől  volt  az  én  betegségem .  .  .  Köpült 
vétettem  volt  rajtam  és  az  használt  Isten  után .  . . 
számtalan  törött  vér  és  sárvíz  jött  ki,  az  ki  az 
szívemre  járt . . .  Kérem  kegyelmedet,  hagyná  immár 
szabadon  a  gyümölcsételt ;  annakelőtte  sem  volt 
semmi  nyavalyám  az  gyümölcsételtől  !“* 

1  U.  o.  1569  okt.  5.  Ugyanezen  a  napon  Pál  deák  jelenti 
Batthyány  Boldizsárnak :  „Az  szombathelyi  Borbély  Pétort 
hivattam  vala  asszonyomat  megköpölözni ;  mert  az  rohoncinak 

Egészsége  jobbultával  vidám  kedvvel  adta  magát 
a  napi  foglalatosságra.  Gazdálkodott ;  szeretettel 
munkálkodott  a  kertjeiben  s  távollevő  férjét  is 
megkérte,  hogy  szekfűveket  küldjön  neki.  Ha  az 
idő  rosszra  fordult,  egész  háznépével  együtt  a 
fonásra  és  varrásra  adta  magát.  Szívesen  vesződött 
a  halastavak  jókarban  tartásával  s  örömmel  intézte 
a  borszürést.  Az  1569  október  5.-én  kelt  levelében 
is  arra  kéri  az  urát,  hogyha  nem  jönne  a  szüretre, 
engedné  őt  a  „szőlőszedetre.“ 

Mondanunk  sem  kell,  hogy  Dorica  —  mint 
minden  magyar  főasszony  —  nagyon  büszke  volt 
a  kertjei  terméseire.  Ismerőseinek  gyakran  kedves¬ 
kedik  szép  gyümölccsel  és  dinnyével.  Távollevő 
urát  meg  egyenest  elhalmozza  efélékkel.  Jól  tudván, 
hogy  Batthyány  Boldizsár  igen  örvend  az  eféle 
küldeménynek,  Dorica  mint  okos  asszony  rendesen 
ezt  az  alkalmat  használta  föl  óhajai  föltálalására. 
Az  1570,  év  július  4.-én  például  „igen  szép  cseres¬ 
nyés  küld  szerelmes  urának.  A  mellékelt  levélben 
pedig  ezt  írja :  „Egy  szoknyára  való  posztót  vegyen; 
mert  ez  immár  mind  kiszakad  nyakamból  és  három 
rőf  kenderbársonyt,  kemencének  való  föstéket,  egy 
rőf  porgománt  stb.  küldjön  kegyelmed. “ 

De  nemcsak  efélékkel  terhelte  az  urát.  Jószívű 
asszony  volt,  aki  érezte  a  nép  szenvedését  s  ha 
módjában  állott,  szívesen  segített  a  szűkölködőkön. 
Az  1573  június  3.-án  kelt  levelében  is  a  szegény¬ 


reszket  az  keze;  sokkal  is  jobb  az  szombathelyi.  Az  köpölözés 
után  sem  lett  semmi  nyavalyája." 

ség  érdekében  ostromolta  az  urát.  Arra  kérte  őt, 
hogy  valami  gabonával  segítené  meg  a  szegényeket. 

Természetesen  az  eféle  kéréssel  csak  nagyobb 
szükség  esetén  állott  elő.  Arra,  hogy  egyesek 
könnyeit  fölszántsa,  maga  is  elegendő  volt  s  így 
nem  kellett  az  urához  fordulnia. 

Az  1570.  év  őszén  férjével  együtt  Csáktornyára 
ment,  hogy  nővérének :  Orsikának  és  Bánffy 
Miklósnak  lakodalmán  jelen  legyen.  Zrínyi  György 
kérésére  e  lakodalmon  Batthyány  Boldizsár  viselte 
a  „főgazda“  és  Dorica  a  „fögazdasszony“  tisztét. 

A  következő  évben  Dorica  asszony  közeledvén 
a  lebetegedéshez,  rokonai  és  ismerősei  segítségével 
bábasszonyt  kerestetett.  Szomorúan  jellemzi  az 
akkori  viszonyainkat,  hogy  Magyarország  egyik 
leghatalmasabb  zászlós  urának  a  felesége  nem 
tudott  bábasszonyra  szert  tenni.  Bánffy  Istvánná 
(Országh  Magdolna),  akit  szintén  megkért  a  köz¬ 
vetítésre,  1571  szeptember  8.-án  a  kérésére  azt 
feleli  neki :  „Körülöttünk  nincsen  azféle  asszony- 
állat,  azki  abban  tudós  és  okos  volna ;  mert  ahol 
tudhatnám,  ha  nem  tudom  mit  kellene  is  neki  adnom, 
de  mindaddig  járnék  utána,  hogy  idehoznám !“ 

Bár  így  állott  a  dolog,  a  szülés  azért  szeren¬ 
csésen  megtörtént.  Az  1572.  év  március  8.-án  már 
maga  írja  meg  urának  az  örvendetes  hírt.  „Kegyel¬ 
med  nem  hiszi,  —  írja  —  hogy  leányom  lett ;  azért 
adom  kegyelmed  tudtára,  hogy  Isten  leánymagzattal 
szerette  meg  kegyelmedet . . .  Szívem  szerint  akar¬ 
nám,  hogy  az  keresztelésen  Kegyelmed  otthon 
lehetne.  “  Néhány  nappal  későbben  már  tafotát 

kér  az  urától,  hogy  az  újszülött  számára  subácskát 
varrjon.  „Ezüst  fonalat  is  küldjön  kegyelmed,  — 
írja  —  kivel  megperemezzék,  ne  késlelje  az  emberét 
vele,  mert  húsvétra  meg  akarnám  csináltatni." 

Batthyány  Boldizsár  sietve  teljesítette  a  felesége 
kérését.  Még  oly  dolgokat  is  küldött  neki,  amiket 
Dorica  nem  is  kért.  Fivérei :  Zrínyi  Miklós,  Kristóf 
és  György  is  elhalmozzák  őt  „tengeri  marhával" 
s  különféle  ajándékkal.  Zrínyi  Kristóf  például 
ciprusfából  való  ládát  és  pézsmavizeket  küldött 
neki.  Dorica  meg  viszont  gyümölccsel  kedveskedik 
az  övéinek.  Gyümölcsöt  távol  levő  ura  igen  gyakran 
kér  tőle.  így  például  1572  szeptember  14.-én  a 
pozsonyi  koronázatról  írja  neki:  „A  görögdinnyék¬ 
ben  küldj  ide  énnekem  egy  szekeren  ;  mert  itt  azfélét 
nem  találnánk." 

Dorica  örömmel  teljesíté  az  ura  kérését,  de 
viszonzásul  ő  meg  arra  kérte  az  urát,  hogy  fazekat 
küldjön  neki.  Boldizsár  nemcsak  fazekat,  de  egy 
süveg  nádmézet  és  négy  kötés  habarnicát  is  kül¬ 
dött  a  feleségének.  Lakjál  jól  vele  —  írja  nagy 
vidáman.  —  A  makkot  szabadítsák  meg  a  szegénység¬ 
nek .  Hogy  a  gyermőcskékkel  egyetembe  jó  egész¬ 
ségben  vagytok,  szívem  szerint  örömmel  hallom. 

Dorica  a  férjén  kívül  még  másokkal  is  levelez- 
getett.  A  rokonai  az  ő  kiváló  tulajdonságai  miatt 
igen  nagyra  tartották  őt  és  sűrűén  írogattak  neki. 
Dorica  a  válaszadással  sohasem  maradt  adós. 
Nagyon  kedves  hangon  levelezett  a  Bánffy,  Forgách, 
Homonnai,  Istvánffy,  Thewrewk  és  a  Zrínyi  család 
tagjaival ;  sokszor  hívta  őket  vendégekül  magához 

és  sokszor  lepi  meg  őket  ajándékkal.  A  XVI. 
századi  szokás  szerint  főúri  asszonyaink  akár  for¬ 
gatták  a  tollat,  akár  nem  —  a  leveleiket  majd  mindig 
a  deákjaikkal  Íratták.  így  tett  Zrínyi  Dorica  is.  Ennek 
a  szokásnak  köszönhette  azután,  hogy  az  íródeákja 
az  ő  tudta  nélkül,  de  az  ő  neve  alatt  dorgáló 
levelet  írt  a  nővérének:  Zrínyi  Orsikának,  amért 
hét  forintnyi  adósságát  idáig  meg  nem  küldte. 
„Rút  dolog  —  írja  Orsika  a  nővérének  —  mint 
pirongatott  az  levélben,  hogy  az  hét  forintot  meg 
nem  küldtem !“ 

Mikor  azután  Orsika  is  megtudta,  hogy  a  piron- 
gatás  a  csintalan  íródeák  müve,  együtt  nevetett 
Batthyányné  Dorka  asszonnyal ! 

Az  1574.  évben  Dorica  asszony  régi  jó  szokása 
szerint  sajtot,  szaládiát,  osztrigát,  foglyot,  kappant 
és  kövér  ludat  küldött  távollevő  urának.  „Erre  — 
írja  —  kegyelmedet  hazavártam,  de  hogy  kegyelmed 
haza  nem  jött,  ím  oda  küldöm.  Azon  is  kérem 
kegyelmedet,  küldene  két  vég  gyolcsot:  üngömet 
mind  ellopták  az  mosóházból ;  immár  nincs  mibe 
járnom !  Baromnak  való  törjéket  is  küldene  kegyel¬ 
med  ;  mert  igen  halnak." 

Ez  évben  (1574.)  Doricának  sok  aggodalmat 
kellett  átélnie.  Dorica  nevű  kis  leánya  súlyosan  meg¬ 
betegedett  s  a  kétségbeesett  anya  hiába  orvosol- 
gatta  őt  házi  szereivel,  a  leányka  állapota  napról- 
napra  rosszabbra  fordult.  „Az  kis  Dorica  —  írja 
az  édesanya  Batthyánynak  —  felette  igen  beteg, 
senki  nem  tudhatja  jó  bizonnyal,  micsoda  beteg¬ 
sége  vagyon.  Az  Úristen  markában  vagyon.  Semmi 

orvosságot  nem  tudok  neki.  Küldjön  kegyelmed 
orvosságot !“ 

Batthyány  Boldizsár  bár  maga  sem  tudta,  mi 
baja  a  leányának  —  küldött  orvosságot.  „Kegyel¬ 
med  —  feleli  arra  a  feleség  —  ír  az  kis  Dorica 
felől,  hogy  én  gondját  viseljeném.  Én  nem  tudomy 
ki  viselhetnéje  jobb  gondját  nálam!  Isten  kezében 
vagyon  1“ 

Az  anyának  önfeláldozó  ápolása  meg  nem  ment¬ 
hető  a  kis  leányt.  Sőt  majdnem  egyidőben  a  másik 
gyermekét  is  elvesztette.  A  sok  bú  és  aggodalom 
magát  az  anyát  is  beteggé  tette.  Most  meg  a  férj 
kezd  aggódni  s  mindenfélét  küldözget  a  feleségé¬ 
nek.  Egyik  alkalommal  például  „kövér  gesztenyét" 
kapott  Peleskéről  s  meg  se  kóstolván  azt,  menten 
a  feleségének  küldé.  Máskor  meg  asszonyoknak 
való  dib-dáb  apróságokkal  kedveskedik  neki.  Az¬ 
után  egymásután  írogatja  neki  a  nyájashangú  le¬ 
veleket  :  „Az  én  szerelmes  atyámfiának :  Zrínyi 
Dorkának  adassék  ez  levél."1 


1  Érdemes  megemlítenünk,  hogy  a  Batthyány  Boldizsár 
családját  ért  csapás  alkalmával  a  győri  püspök  kísérletet  tett 
a  családfő  megtérítésére.  „Esmérd  meg  immár  Istenedet  — 
írja  a  püspök  —  és  hadd  el  az  gonosz  hitet,  kin  indultál  és 
kire  gonosz,  egyebünnen  elfutott  és  mindeneknél  utálatos 
emberek  tanítottak.  Ne  légy  eszesebb  atyáidnál  és  az  mosta¬ 
niaknál,  kik  ez  öszveveszett  és  sok  felé  szakadt,  újonan  táma¬ 
dott  gonosz  hit  hordozóinak  helyt  nem  adnak,  hanem  az  régi 
jámbor  hitben  és  az  anyaszentegyháznak  egyességében  ál- 
hatatosan  megmaradnak.  Az  Úristen  az  elmúlt  esztendőben 
igen  megvere,  hertelen  csak  nem  egy  nap  három  szép  gyer¬ 
mekedet  élvévé.  Most  ismét  világ  szerint  örömöt  adott,  de 

Az  1576.  évben  egy  „ tudósasszony “  vizsgálta  meg 
a  betegeskedő  Zrínyi  Doricát.  Amint  Mihályházy 
Margit  asszony  írta,  a  tudósasszony  „ azt  mondja , 
hogy  nadály  vagyon  benne ,  az  csípi  az  szivét,  attül 
vagyon  az  alélás  rajta  I"1 

Dorica  beteg  szíve  is  meggyógyult.  A  legjobb 
orvosság  rá  a  győzelmes  csatáiból  hazaérkező  férje 
volt.  Hosszú  ideig  nem  is  távozott  a  felesége 
mellől.  Egymásnak  s  a  gazdaságuknak  éltek.  Az 
udvarukban  igen  sok  nemes  ifjú  és  leány  neve- 
kedett,  tehát  dolog  is  akadt  elég.  Olykor  azonban 
a  mulatságnak  is  szerét  tették.  Batthyány  Boldizsár 
korának  legnagyobb  zenekedvelője  volt  s  muzsikásai 
messze  földön  elhíresedtek.  Tehát  a  családjának 
a  zenében  és  az  énekben  bőven  volt  része. 

Dorica  fölötte  nagy  gondot  viselt  a  gyermekei 
nevelésére.  Tudjuk,  hogy  egyetlen  fia :  Ferenc,  az 
ország  egyik  legkiválóbb  és  leghasznosabb  embere 
lett.  A  leányaiban :  Katában  (Széchy  Tamásnéban) 
és  Doricában  is  sok  öröme  telt.  Mind  fia,  mind 
leányai  kimondhatatlanul  ragaszkodtak  hozzá,  az¬ 
az  hogy  viszonozták  anyjuk  odaadó  szeretetét. 

Batthyány  Boldizsár  élete  legszebb  korában  el- 
halálozván,  a  nagy  uradalmak  kezelésének  az  egész 
terhe  jóidéig  Zrínyi  Dorica  vállaira  nehezedett.  S  ő 
—  bár  gyakran  betegeskedett  —  meg  nem  fáradt 

félő,  —  jó  bízott  uram  —  hogy  ha  az  Istent  post  duplicen 
istam  visitationem  meg  nem  esméred,  nagyobb  történik  rajtad. 
Amaz  gonosz  Pistalociust  hadd  el  az  Istenért/4  (1575  május  8. 
Körmendi  ltr.  Missiles.) 
i  U.  o. 

a  munkában.  Nagy  örömmel  s  tudással  vezette  a 
gazdálkodást.  Különösen  a  kertészkedésben  talált 
sok  örömet.  Férje  már  nem  élvén,  gyermekeinek  s 
rokonainak  küldözgeti  a  korai  és  kiváló  gyümölcs¬ 
fajokat  s  boldog,  Ka  imitt-amott  magasztalják  a 
kertjei  termését. 

Minden  évben  fölkeresi  a  fürdőket.  Hol  Teplicán, 
hol  meg  Regedén  fürdőzik,  de  mint  maga  írja 
a  leveleiben,  rendesen  eltörődve  érkezett  onnét 
haza. 

Fölnövekedvén  a  fia,  a  gazdálkodás  terhétől 
részben  megszabadult.  De  a  maga  jószágán  azért 
később  is  maga  intézte  a  gazdaság  minden  ágát.1 

1  Bocskay  járásakor  sok  pusztítás  esvén  a  birtokain,  meg¬ 
dorgálta  a  tisztjét :  Petheő  Pál  uramat,  aki  imigyen  felelt 
Zrinyi  Doricának :  „Nem  vártam  volna  nagyságodtól,  hogy 
nagyságod  az  én  jámbor  életemet,  kit  mindenkor  körösztényül 
viseltem  és  viselek,  pribékségnek  ítélje  ;  mert  tudja  azt  az  élő 
Isten,  hogy  ha  az  én  uram  jószágának  pusztulását  és  az 
kegyetlen  vérontást  más  móddal  el  tudtam  volna  távoztatni, 
hogy  vérem  hullásával  és  életemmel  is  megcselekedtem  volna. 
De  az  szentgothardi  barát-klastrom  nem  Németújvár !  Hiszen 
ha  esküdtem  is  meg,  köröszténynek  esküdtem  és  azért  nem 
vagyok  pribék.  De  azt  jól  tudom,  hogy  nagyságod  nem  szív¬ 
ből  íratja  szegény  fejemet  pribéknek,  hanem  tréfából.  Inkább 
akarja  nagyságod  megkeseredett  lelkemet  jobban  megkeseré- 
teni.  De  immár  kővé  lett  bennem  az  lélek  és  megfásodott  az 
szívem.  Azért  sem  pribékség,  sem  penig  egyéb  keserűség 
jobban  meg  nem  keseríthet.  Az  hol  nagyságod  írja,  hogy 
meghagyjam  az  idevalóknak,  hogy  ne  csatázzanak  az  nagy¬ 
ságod  földjén,  Isten  úgy  segéljen  nem  én  akaratom.  De  nagy¬ 
ságos  asszonyom  nem  bírhatok  senkivel,  ha  mind  az  ország 
visszafordult.  Talán  meg  sem  hiszi  nagyságod,  micsoda 


140 


Emellett  az  udvarában  lévő  leányokkal  együtt 
varrogat,  csipkét  ver  és  fon.  A  rokonainak  ő  ké¬ 
szíti  az  üngöket  és  a  zsebkendőket.  Abban  a  kor¬ 
ban  az  a  szokás  járta,  hogy  a  menyegzőkön  a 
vendégek  között  díszes  üngöket  osztogattak  szét. 
Ilyen  esetben  a  rokonok  azután  Doricához  fordul¬ 
tak.  1593.  évben  például  Homonnai  Drugeth  Tamás 
írja  neki,  hogy  a  menyegzőn  üngöket  kell  osztani, 
tehát  idejében  csináljon  olyanokat,  „hogy  kikkel 
meg  se  csufoltatnánk;  mert  azokkal  idegen  ország¬ 
ból  urak  és  főemberek  lesznek !“ 

Az  idő  eljárván,  Zrínyi  Doricából  is  anyós,  majd 
meg  nagyanya  lett.  De  azért  még  mindig  Doricának 
írja  magát  s  ismerősei  is  így  hívogatják  őt.  Ferenc 

_  r 

fia  Poppel  Lobkovitz  Éva  nevű  német  leányt  vett 
nőül.  Nagyműveltségű  s  kiváló  nő  volt  ez.  Töké¬ 
letesen  megtanult  magyarul  s  magyar  módra,  ma- 
gyari  szeretettel  Írogatott  új  rokonainak.  Zrínyi 
Dorica  rendkívül  módon  ragaszkodott  e  nőhöz. 
Gyakran  volt  nála  s  ha  a  dolgai  máshová  szólí¬ 
tották  is,  levélben  kereste  őt  fel.  Az  anyósok 
ritkán  szoktak  olyan  hangon  írni,  mint  ahogy 
Zrínyi  Dorica  Írogatott  Poppel  Évának.  Az  1605. 
év  április  12.-én  például  a  többi  között  imigyen  írt 
vala  neki :  „Sohase  hittük  volna,  hogy  kegyelmed 
ily  hamar  elfeledkezzék  ilyen  szegény  s  árva  szol¬ 
veszedelembe  vagyunk.  Lövesse  agyon  nagyságod  ;  mert  senki 
parancsával  nem  gondol  most  senki ;  mert  az  hadhoz  képest 
immár  az  egész  föld  tolvajjá  lett.  Lőjjék  által,  kit  meg¬ 
foghatnak,  akasszák  föl  ;  mert  egyéb  tilalom  nem  használ.  “ 
(Körmendi  ltr.  Missiles.  Szentgothárd,  1605  június  1.) 

gájáról.  Nem  is  csodáljuk ;  mert  mikoron  ember 
paradicsomban  megyen,  azután  ritkán  jut  eszében 
más.  Az  aratóknak  sem  kedvesebb  az  árnyékon 
az  szép  szőlő,  sem  az  hamar  lovaknak  az  szép 
zöld  pázsit,  kit  az  reggeli  szép  harmat  meghint : 
mint  minekünk  kegyelmed  felől  való  hírhallásunk. 
De  kegyelmed  szintén  elfeledkezett  az  kegyelmed 
atyafiairól,  az  ilyen  szegény  szolgáiról ;  sem  nem 
ír,  sem  nem  izén."1 

Az  eféle  leveleken  kívül  gyakran  keresi  föl  az 
övéit  ajándékkal.  így  például  1608  július  21.-én  fia 
családjának  korai  körtét,  cseresnyét,  uborkát  kül¬ 
dött  s  levelében  megírta,  hogy  ezentúl  még  többet 
küld.  Unokáinak :  „a  kis  legényeknek"  meg  ugyan¬ 
akkor  magavarrta  ruhát  és  üngöket  küld. 

Az  1607.  évben  Regedén  (Radegundban)  für- 
dőzött.  A  fürdő  azonban  nem  használt  neki.  Ö 
maga  írja  visszajövet  Pápáról :  „igen  elnehezed¬ 
tem,  azt  hitték,  meghalok."  De  bizony  nem  halt 
meg.  Az  1609.  évben  az  Istvánffy-családdal  egyetem¬ 
ben  Teplicán  használta  a  fürdőt.  Ez  sem  használt 
neki.  De  fenballagó  egészsége  még  sem  hagyta 
egészen  cserben.  Gazdálkodott  és  kertészkedett  a 
régi  mód  szerint  —  késő  agg  koráig.  Az  1616.  év 
július  12.-én  írja  utolsó  levelét  a  fiának.  Ekkor  is 
Enyingi  Török  István  lakodalmára  hívja  őt.  „Az 
Zsófiát  —  írja  —  nyoszolólánynak  választották : 
kérlek  azért  mint  szerelmes  fiamat,  hogy  oly  módot 
mutass  az  elmenetelben,  hogy  fogyatkozás  nélkül 


1  Körmendi  Itr.  Missiles. 

jó  módjával  elmehessünk.  Az  te  szerelmes  anyád 
Zrínyi  Dorica.“ 

Minél  inkább  érezte  a  betegség  nyomasztó  ha¬ 
tását,  annál  inkább  hívogatta  az  övéit.  Különösen 
jól  esett  neki,  ha  a  fiának  a  felesége :  Poppel  Éva 
fölkereste.  Ennek  még  súlyos  betegsége  idején  is 
írogatott  s  szeretettel  hívta  magához. 

Batthyányné  Poppel  Éva  anyósának  ilyetén  le¬ 
veleire  nagy  szeretettel  adott  választ,  sőt  szemé¬ 
lyesen  is  fölkereste  őt  s  odaadással  ápolgatta.  Az¬ 
után,  hogy  megmutassa  jó  magyar  gazdasszony 
voltát,  sütő tt-főzött  neki.  Az  1617.  évben  például  maga 
sütötte  cipót  küldött  neki.  Zrínyi  Dorica  e  figyel¬ 
met  1617  október  12.-én  köszönte  meg  Német¬ 
újvárról,  hol  betegen  feküdt.  „Szerelmes  leányom 
—  írja  —  jó  néven  vettem  az  cipót,  melyet  kül¬ 
döttéi.  Az  mint  hattál,  szintén  olyan  állapottal 
vagyok  jó  leányom.  Sok  csermakk  termett  ott 
(nálatok),  hagy  hajtassam  oda  jó  leányom  az  apró 
marháimat  .  .  .“ 

Ez  az  utolsó  levél,  amit  Zrínyi  Doricától  találnunk 
sikerült.  Nemsokára  ő  is  elköltözött  a  szerettei 
közé,  akiket  bizony  jóval  túlélt.  Bőven  megsiratva 
temették  el.  A  rokonai  még  halála  után  is  nagy 
szeretettel  és  tisztelettel  emlegetik  őt,  ami  arra 
mutat,  hogy  állandó  nyomot  hagyott  a  szívekben. 
Egyszerű,  tiszta  lelkű,  patriarchális  gondolkozású, 
végtelenül  dolgos  magyar  asszony  volt  ő,  aki  egész 
életén  át  példát  mutatott  a  maga  családjának  s  az 
udvarában  nevekedő  ifjúságnak.  Tudta,  hogy  Zrínyi 
Miklósnak  a  leányára  sok  szem  néz  s  így  mindig 

azon  volt,  hogy  életével  például  szolgáljon  mind 
a  szemeknek,  mind  a  szíveknek.  Szent  igaz  az, 
hogy  a  munka  nemesít  s  Zrínyi  Doricánál  nemesebb 
és  vonzóbb  példát  e  közmondás  igazolására  alig 
találunk. 


Fánchy  Borbála 


A  vitéz  Balassa  Zsigmond,  Diósgyőrnek  és  egyéb 
uradalmaknak  az  ura  úgy  is  mint  végbeli  vitéz  s 
úgyis  mint  főispán  szép  hírt  s  jó  nevet  szerzett 
volt  magának.  Népes  udvart  tartott ;  sok  atyafi, 
sok  jó  vitéz  ette  a  kenyerét  s  itta  a  borát.  Tisztes¬ 
sége  tehát  nagy  volt  itthon  is  meg  a  bécsi  udvar 
körében  is.  A  házastársát  Fánchy  Borbálának 
hívták.  Borbála  asszony  elei,  no  meg  a  testvérei  is 
kivétel  nélkül  nagyhírű  kapitányok  voltak,  akik  a 
törökök  ellen  folytatott  harcban  ugyancsak  ki¬ 
tettek  magukért.  A  harcias  családi  szellemből 
Fánchy  Borbála  is  sokat  örökölt.  Bátor  asszony 
volt,  aki,  ha  a  dolog  úgy  fordult,  a  katonái  élén  is 
megállotta  a  helyét.  De  egyébként  régi  szabású 
magyar  főasszony  volt,  aki  szerette  a  nemzetét  s 
ha  kellett,  szívesen  áldozott  a  közjónak.  Dolgos, 
gondos  és  lelkes  gazdasszony  volt,  aki  örömmel 
fonogatott  otthon,  szívesen  foglalkozott  a  gazdál¬ 
kodás  minden  ágával.  Támogatta  a  szegény  diákokat 
a  tanulásukban  ;  jutalmazta  az  övéit,  —  de  lesúj¬ 
tott  azokra,  akik  ellene  fondorkodtak.  Buzgó  katho- 
likus  asszony  volt  s  Zay  Ferenc  tanúsága  szerint 
a  diósgyőri  uradalom  népét  ő  tartotta  meg  a 

katholikus  vallásban.  Olvasott  asszonynak  kellett 
lennie ;  mert  a  levelei  nem  mindennapi  tanultságra 
mutatnak !  Gyakran  idéz  a  szentírásböl  s  más 
könyvekből  és  mindig  a  tiszta  élet,  az  igazi 
erkölcsösség  igéit  hirdeti.  „Nám  az  írás  —  írja 
például  a  nádorispánnénak  —  az  jó  asszonyállat¬ 
nak  nagy  becsületet  tészen  s  megbúsítani  semmi¬ 
képpen  nem  engedi  ! . . .  Legyen  kegyelmed  mine¬ 
künk  az  áldott  asszonyállat :  Judith,  ki  megszabadít 
Istennek  jóvoltából  az  mi  bízott  urunknak,  az 
kegyelmed  szerelmes  urának  általa  Olofernesnek 
kezéből. a  1 

Sok  jó  embere  lévén,  sok  levelet  váltott  a  kora 
szereplő  egyéniségeivel.  Az  örökké  vidám  és 
szellemes  nádorispán :  Nádasdy  Tamás  például 
szívesen  keresi  őt  fel  a  leveleivel  s  Fánchy  Borbála 
örömmel  válaszol  neki.  Az  1551.  évben  például 
Nádasdy  tréfából  a  feleségére  panaszkodott  s  arra 
kérte  Fánchy  Borbálát,  feddje  meg  az  ő  szerelmetes 
Orsikáját.  Fánchy  Borbála  ezt  meg  is  cselekedte 
s  bölcs  tanácsokat  ad  az  ura  távolléte  miatt 
búsuló  Nádasdynénak  s  olyat  ajánl  neki,  „ kit  annak - 
előtte  is  sok  jó  asszonyok  miveitek ,  kiknek  urok 
szerelmes  volt.u 

Nádasdyné  jó  néven  vette  a  tanácsot  és  szívélyes 
sorokkal  mond  köszönetét.  Fánchy  Borbálát  meg 
is  hívja  ez  alkalommal.  „Értem  —  feleli  Borbála 
asszony  —  az  te  kegyelmed  jó  egészségét,  kin  az 
Úristennek  nagy  hálát  adék ;  de  értem  az  te 


1  Orsz.  levélt.  Nádasdy  lev.  Diósgyőr,  1551. 

Takáts  S. :  Régi  magyar  asszonyok. 

kegyelmed  panaszkodását,  hogy  mivel  te  kegyelmed¬ 
nek,  az  te  kegyelmed  szerelmes  urának  távol  való 
volta  volna  csak  kegyelmed  fogyatkozása  ! . . .  Öröm¬ 
mel  fonnék  ott  a  Zala  bora  mellett  kegy  elmetek  között! ul 

Fánchy  Borbála  és  az  ura :  Balassa  Zsigmond 
1540  november  16.-án  húszezer  forint  fejében 
zálogba  kapván  a  gyönyörű  diósgyőri  várat  és 
tartományát,  azontúl  állandóan  ott  éltek  a  pompás 
királyi  várban,  ahol  egykoron  Nagy  Lajos  királyunk 
boldogtalan  leánya :  Mária  annyi  édes-bús  órát 
töltött ;  ahol  Zsigmond  és  Mátyás  királyunk  oly 
igen  szívesen  vadászgattak.  A  büszke  kővár  a  XVI. 
század  közepén  még  teljes  pompájában  állott. 
Gyönyörű  kőkertjét,  eleven  kutait,  azután  a 
„ királyné  asszony  fürdőjét “  még  minden  összeírás 
csodálattal  emlegeti.  A  Balassáék  tehát  ennél  szebb 
helyet  keresve  sem  találhattak.  S  valóban  mint  kis¬ 
királyok  éldegéltek  ottan.  Megvolt  a  jómód,  mert 
hisz  Isten  azt  a  földet  nagy  bőséggel  áldotta ; 
megvolt  a  nagy  tisztesség  is,  mert  a  diósgyőri 
urasággal  a  borsodi  főispánság  is  kijárt. 

A  míg  Balassa  Zsigmond  élt,  Fánchy  Borbála 
keveset  hallatott  magáról,  A  háziasszonyi  teendők 
meg  a  belső  gazdálkodás  annyira  elfoglalták,  hogy 
még  a  levélírásra  is  ritkán  szakíthatott  magának 
időt:  csakis  a  legjobb  ismerőseivel  levelezgetett  s 
azokat  hívogatta  Diósgyőrre.1 2  Rokonai  és  jó  emberei 

1  U.  o. 

2  U.  o.  1550.  Diósgyőr.  Nádasdynéhoz  írja  :  „Nem  tudom, 
hogy  az  dinnye  előtt  jövend,  mint  leszen  dolgom  annak 
utánna.  Nagyságod  szolgáltasson  velem." 

azonban  nagyon  távol  estek  Diósgyőrtől.  A  török 
miatt  az  út  is  veszedelmes  volt  oda,  tehát  azokat 
hiába  várta,  akiket  legjobban  szeretett.  Azután  az 
urával  együtt  ő  is  gyakran  betegeskedett.  Nem 
csoda  tehát,  hogy  az  idegen  földről  visszavágyott 
az  övéi  közé.  Az  1554.  évben  már  Nádasdynét 
kéri,  legyen  segítségére  Likava  megszerzésében. 
Most  nagyságos  asszonyom,  —  írja  —  az  mely 
házaink  vannak,  az  törökhöz  mindenik  igen  közel 

r 

vagyon.  En  az  urammal  egyetemben  beteges  emberek 
vagyunk,  ott  (Likaván)  jobban  megmaradhatnánk!1 

Bár  Fánchy  Borbála  nagy  összeget  Ígért  Likaváért, 
a  vásárlás  nem  sikerült.  Tehát  továbbra  is  Diós¬ 
győrött  maradt.  Ekkor  persze  még  nem  is  sejt¬ 
hette,  micsoda  kellemetlenségek  és  bosszúságok 
érik  őt  majd  Diósgyőrött,  De  az  ura  halála  után 
csakhamar  tapasztalnia  kellett,  hogy  igazában 
darázsfészekben  lakik.  A  törökön  kívül  ugyanis  új 
ellenségei  is  támadtak,  akik  minden  követ  meg¬ 
mozgattak,  hogy  az  igazából  kiforgassák. 

Amint  Balassa  Zsigmond  a  szemét  behúnyta,  a 
miskolciak  és  a  velük  szövetkezettek  elérkezettnek 
látták  az  időt  arra,  hogy  a  földesúri  igát  lerázzák 
magukról.  Ezek  a  jó  emberek  örvendettek,  hogy 
az  erőskezü  főispán  és  várúr :  Balassa  Zsigmond 
meghalt.  Az  ő  idejében  ugyanis  hiába  próbálták 
volna  meg  a  jobbágyi  terhek  lerázását.  Am  most 
gyönge  asszony  került  a  diósgyőri  jószág  élére ;  a 
jó  emberek  tehát  elérkezettnek  látták  az  időt  régi 

1  U.  o. 

vágyaik  megvalósítására.  Azt  hitték,  hogy  a  bete¬ 
ges  özvegyasszonnyal  könnyű  lesz  elbánniok.  De 
bizony  hamar  megértették  tőle,  hogy  vérszemet 
hiába  vettek,  mert  őkigyelme  a  magáét  a  maga 
erejével  is  könnyen  megvédi  s  ha  a  dolog  úgy 
fordul,  bátran  megdúlja  a  másét  is.  És  egyszerre 
nagyot  fordult  az  emberek  eszejárása.  Balassa 
Zsigmondot  még  a  sírjából  is  visszakívánták,  amikor 
Fánchy  Borbála  kemény  kezének  a  súlyát  érezni 
kezdték  ! 

Fánchy  Borbálának  a  szíve  jó  helyen  állott,  azaz 
ahogy  abban  az  időben  mondogatták,  férfiúi  ter¬ 
mészetű  asszonyember  volt.  Javait  erős  kézzel 
igazgatta  és  a  magáéból  egy  hajszálnyit  sem 
engedett.  Ha  támadták,  ő  is  támadott;  ha  vádol¬ 
ták,  ő  is  vádolt;  ha  ellene  törvényre  keltek,  igaz¬ 
ságát  ő  is  törvénnyel  kereste.  Még  az  olyan 
dologtól  sem  ijedt  meg,  aminek  a  vége  hadra 
fordulhatott.  Ha  mibe  fogott,  végre  is  hajtotta. 
Megtérőt  sohasem  fuvatott. 

Azután  Fánchy  Borbála  okos  és  politikus  asszony 
volt.  Jól  tudta,  hogy  a  szép  szó  kedvet  talál  az 
embereknél.  Ezért  úri  formájú  levelek  kíséretében 
pompás  borokat  is  küldözgetett  a  bécsi  udvarnak 
s  a  szolgálatait  egyszersmindenkorra  felajánlotta. 
Még  a  bécsi  úttól  sem  rettent  vissza  s  Miksa 
király  rendeletéiből  tudjuk,  hogy  Borbála  asszony 
nagyon  ügyesen  futotta  ott  a  maga  dolgát  s  magát 
a  királyt  is  sikerült  megnyernie. 

Tudván,  hogy  a  török  sok  kárt  okozhat  neki, 
a  török  urakkal  jó  szomszédságban  igyekezett 

lennie.  Az  íródeákjával  szép,  barátságfaj ánló  leveleket 
íratott  nékiek  s  vitás  dolgokban,  rabok  kiváltásá¬ 
ban,  adó  ügyében  nem  vitte  kardra  a  dolgot, 
hanem  békességesen  megegyezett  velük.  Bűnül  ezt 
senki  sem  róhatja  fel  neki ;  mert  hisz  ott,  a  hatal¬ 
mas  Bebek  György  tartományaiban  az  ilyféle  török 
barátság  ritkaság  számba  nem  ment.  S  hogy  Bebek 
szelleme  Fánchy  Borbálát  is  elfogta,  abban  senki 
sem  látott  valami  meglepőt.  A  saját  jól  fölfogott 
érdeke  is  azt  kívánta,  hogy  ellent  ne  tartson  azokkal, 
akik  minden  pillanatban  megronthatják.  Azután 
annak  a  földnek  is  csak  használt  vele,  hogy  úgy 
palást  alatt  békességben  élt  a  törökkel. 

Ez  a  dolog,  no  meg  azután  az  a  körülmény, 
hogy  Borbála  asszony  diósgyőri  kapitánya  török 
pribék  volt,  a  jó  miskolciaknak  untig  elegendő 
volt  arra,  hogy  Fánchy  Borbálát  török  asszonynak 
kiáltsák  ki.  Ezt  a  rágalmat  még  azzal  is  megtol- 
dották,  hogy  Borbála  asszony  sutba  vágván  özvegy¬ 
sége  fátyolát,  titokban  török  pribékkel  éli  a 
világát  l1 

Hát  bizony  nem  volt  ő  török  asszony  s  nem  is 
élt  török  pribékkel !  Mély  hit  gyökerezett  az  ő 
szívében  s  jámbor  asszony  maradt  egész  életén  át. 
A  nádorispánnéhoz  s  egyebekhez  intézett  leveleiben 
nem  egyszer  panaszkodik  a  törökökre,  megírja 
titkos  szándékukat,  sőt  éppen  a  törökök  miatt 
akarja  ott  hagyni  Diósgyőrt!  Az  1561.  évben  magá- 

1  Ezt  a  mende-mondát  Pesty  Ferenc,  a  szepesi  kamara  ad¬ 
minisztrátora  terjesztgette. 

nak  a  nádorispánnak  írja :  „ Ha  minden  ember  úgy 
szeretné  az  tereket  mint  én,  bizony  több  terek  fö 
volna  az  karóba  !“ 

És  Borbála  asszony  igazat  írt.  Egész  életével 
megbizonyította,  hogy  törhetetlen  híve  a  katholikus 
vallásnak  s  hű  szolgálója  a  királynak. 

Hogy  a  miskolciak  Fánchy  Borbála  asszonynak 
rossz  hírét  keltették,  annak  nem  az  ő  török-barát¬ 
sága  volt  az  oka!  A  miskolciak  —  mint  a  városok 
általában  —  szabadság  után  futkostak  s  a  jobbágyi 
terhek  alól  szabadulni  igyekeztek.  Ebben  a  törek¬ 
vésükben  azonban  maga  a  földesúr :  Fánchy  Borbála 
volt  a  legnagyobb  gátlójuk.  Nem  csoda  hát,  ha 
húsúitokban  kigyót-békát  kiáltottak  rá. 

Miskolc  polgárainak  sok  panaszuk  akadt  ugyan 
Fánchy  Borbála  ellen,  de  a  panaszuk  jó  része 
mégis  egyoldalú  volt !  Csakis  így  történhetett,  hogy 
amíg  Ferdinánd  király  a  miskolciakat  támogatta  s 
őket  kiváltságokkal  halmozta,  addig  Miksa  cseh 
király  méltatlannak  és  igazságtalannak  találván  a 
miskolciak  panaszait,  Fánchy  Borbálának  fogta 
pártját.  Ferdinánd,  az  apa,  a  miskolciaknak,  Miksa, 
a  fiú  meg  Fánchy  Borbálának  adott  Írott  igazságot. 
S  mivelhogy  az  erősebb  fél  Fánchy  Borbála  volt, 
tehát  az  ő  igazsága  győzött. 

Fánchy  Borbála  asszony  —  amint  említők  — 
ügyes  és  politikus  asszony  volt  s  még  az  igazság 
keresésében  is  túljárt  a  miskolciak  eszén.  A  bécsi 
udvarhoz  intézett  levelei  a  tanúi,  mennyi  ügyes¬ 
séggel  környékezte  meg  őkigyelme  Miksa  cseh 
királyt,  hogy  az  I.  Ferdinánd  részéről  a  miskolciak- 

nak  adott  kiváltságleveleket  meggyöngítse.  Az  1560. 
év  május  6.-án  például  szép  levelet  írt  Miksának. 
Ama  kor  szokása  szerint  az  üres  levélnek  kevés 
foganatja  lévén,  Borbála  asszony  Miksa  ő  fenségé¬ 
nek  jó  előre  két  hordó  bort,  fehéret  és  vöröset, 
küldött,  aminél  felségesebbet  és  illatosabbat  még 
a  bécsi  udvarnál  sem  igen  ittak.  Mi  természetesebb, 
mint  hogy  a  bornak,  azaz  a  levélnek  meglett  a 
kívánt  hatása.  Miksa  nagy  jóindulattal  olvasta 
Borbála  asszony  jeles  diáksággal  Írott  levelét. 
Hiszem,  —  írja  Fánchy  Borbála  —  hogy  fenséged 
dicső  orcáját  és  kegyes  tekintetét  ezentúl  sem 
fordítja  el  rólam,  szegény  özvegyi  árváról ;  mert 
én  fenséged  érdekében  mindenre  készen  állok. 
Támogasson  tehát  tovább  is  kegyes  szemeivel  s  ha 
bor  ke  Ily  csak  parancsolj onf  én  azonnal  küldöm  !x 

Ugyanezen  évben  személyesen  ment  föl  Bécsbe, 
hogy  a  miskolciak  panaszait  meggyöngítse.  Maga 
Miksa  király  írja  1561  október  18.-án,  hogy  Borbála 


asszony  teljesen  tisztázta  az  ügyét.  Őfelsége  — 
írja  Miksa  a  miskolciaknak  —  meggyőződött,  hogy 
ti  igazságtalanul  panaszkodtatok,  sőt  fölmondván 
a  neki  mint  földesuratoknak  tartozó  engedelmes- 


•• 


séget,  föllázadtatok  ellene.  Üres  és  haszontalan 
panaszokkal  ne  alkalmatlankodjatok  ezentúl  ő 
felségének.1 2 


1  Csász.  és  kir.  állami  levélt.  Hung.  1560  má«jus  6.  Diósgyőr. 

2  Orsz.  ltr.  Neoregest.  „vos  minus  iustam  de  ea  conquerendi 
causam  habuisse,  quin  potius  reiecta,  qua  illi  tanquam  dominae 
vestrae  tenemini  obedientia,  rebellare.  (Aláírta  Oláh  Miklós 
és  Listius  János.) 

Miksának  ez  a  rendelete  csak  olaj  volt  a  tűzre! 
A  miskolciak  Ferdinánd  király  előbbi  rendeletéiben, 
Fánchy  Borbála  meg  Miksa  jóindulatában  bizakod¬ 
ván,  folytatták  a  harcot.  Bizonyos  Szkora  (Iszkora) 
Márton  volt  ez  időben  Miskolc  bírája.  Kemény, 
okos  és  ravasz  ember  volt  ő  kigyelme,  aki  fárad¬ 
ságát  nem  sajnálva  futott-lótott  s  izgatott,  hogy 
Miskolc  ügyét  diadalra  juttassa  Fánchy  Borbála 
ellenében.  Mivel  az  egész  harcnak  a  földesúri  ter¬ 
hektől  való  szabadulás  volt  a  célja,  természetes 
dolog,  hogy  Miskolc  lakói  mind  a  bíró  mellé  állot¬ 
tak.  Iszkora  Mártonnál  kedvesebb  és  népszerűbb 
ember  nem  is  akadt  akkor  Miskolcon. 

Fánchy  Borbála  nagyon  jól  tudta,  hogy  az  ellene 
szórt  rágalmaknak,  no  meg  a  gyűlöletnek  a  szerzője 
Iszkora  Márton  uram  1  Mindent  megtett  tehát, 
hogy  ez  embert  ártalmatlanná  tegye.  Nemcsak 
jogos  érdekeinek  a  védelme,  hanem  asszonyi 
büszkesége  is  arra  indította  őt,  hogy  megmutassa 
felsőbbségét.  E  nemű  törekvésében  —  sajnos  — 
túlment  a  határon  s  még  a  törvényt  is  meg¬ 
sértette.  Azonban  a  viszonyok  ismerete  s  Fánchy 
Borbála  elkeseredése  könnyen  megmagyarázhatóvá 
teszi  ezt  a  ballépését. 

Iszkora  Márton  már  1550-ben  küldöttséget  vitt 
a  királyhoz  Fánchy  Borbála  ellen.  A  miskolciak 
Iszkora  Mártonnal  az  élükön  a  jobbágyi  terhek 
miatt  panaszkodtak  s  azoktól  igyekeztek  szabadulni. 
Fánchy  Borbálát  mód  nélkül  fölizgatta  a  miskolciak 
egyoldalú  és  jórészt  elfogult  vádaskodása  s  harag¬ 
jában  Benedek  Sándor  nevű  hadnagyát  bocsátotta 


153 


a  panaszkodók  házaira  s  megdúlatta  a  javaikat. 
Ez  az  eljárás  természetesen  újabb  fegyvert  adott 
a  miskolciak  kezébe  s  Iszkora  Márton  ugyancsak 
igyekezett  azt  Fánchy  Borbála  ellen  fölhasználni. 
A  harc  a  két  fél  között  elkeseredetten  folyt. 
Fánchy  Borbála  Iszkora  Márton  javait  is  meg- 
dúlatta  s  prédára  vetette.  Ferdinánd  király  1561 
augusztus  8.-án  erre  rendeletet  bocsátott  Fánchy 
Borbálához  és  szemére  vetette  néki,  hogy  igazság¬ 
talanul  sújtja  a  miskolciakat  s  igazságtalanul  fog¬ 
lalta  el  Iszkora  javait.1 

Fánchy  Borbála  sem  volt  rest  s  udvara  népével 
ő  is  Bécsbe  ment  s  ott  a  kamara  és  Miksa  cseh 
király  előtt  megbizonyította,  hogy  a  miskolciaknak 
nem  volt  igaz  joguk  a  panaszra ;  mert  csak  a 
földesúrnak  tartozó  terhek  alól  igyekeznek  szaba¬ 
dulni. 

Erre  azután  Miksa  király  édesatyját:  Ferdinándot 
is  fölvilágosítván,  a  miskolciaknak  meghagyta, 
hogy  engedelmeskedjenek  földes  úrnőjüknek  s 
haszontalan  panaszokkal  ne  alkalmatlankodjanak 
Bécsben. 

Ferdinánd  és  Miksa  ellentmondó  rendeletéi  a 
viszálykodást  nem  csillapították  le.  Iszkora  Márton 
folytatta  a  küzdelmet  Fánchy  Borbála  ellen  s  mit 
sem  törődvén  Miksa  király  rendeletével,  haladt  a 
maga  útján.  A  bormérés  és  egyéb  úrbéri  szolgálat 

1  U.  o.  Kisebb  családi  levéltárak,  I.  csomó.  Bécs,  1561 
augusztus  8.  Ferdinánd  itt  meghagyja  Borbála  asszonynak, 
hogy  Iszkora  Márton  bírónak  a  javait  szolgáltassa  vissza. 

dolgában  például  megtagadta  a  város  részéről 
Fánchy  Borbálának  a  köteles  teherviselést. 

Fánchy  Borbála  mód  nélkül  megharagudott, 
mikor  a  miskolciak  eljárásáról  értesült. 

Már  eddig  is  sok  kárt  szenvedett  a  miskolciak¬ 
nak  adott  kiváltságok  révén.  „Ha  —  írja  ő  maga 
1561-ben  —  mostan  ő  felsége  újabb  bizodalmát  ad 
a  községnek,  mind  agyon  verettet  bennünket. 
Félek  rajta,  úgy  ne  essék  szolgáimnak  dolga,  mint 
Gencsen  az  Dobó  uram  szolgáinak.  Ha  a  bíró 
akképpen  cselekszik,  nem  érném  meg  a  végház 
jövedelmével." 1 

így  állván  a  dolog,  Fánchy  Borbála  nagy  dologra 
szánta  el  magát.  Mivel  saját  erejével  nem  mérkőz¬ 
hetett  a  népes  községgel,  elhatározta,  hogy  Kassára 
indul,  az  ottani  kapitánytól  elkéri  a  király  ő  Felsége 
seregét  és  a  kapitány  tanácsával  elűzi  a  miskolci 
bírót.  Amint  Fánchy  Borbála  maga  írja  a  nádor¬ 
ispánnak,  vitézeivel  és  háza  népével  el  is  indult 
volt,  amikor  Fánchy  János  egy  lovon  utána  szágul¬ 
dott  és  lelkendezve  mondá :  ne  menj  el,  asszonyom ; 
én  kihívom  a  bírót,  mind  levelestül,  hadd  magya¬ 
rázza  meg  ő  maga  kigyelmed  előtt  a  császár  levelét. 
Borbála  asszony  aggódó  fivérének  csak  úgy  fél¬ 
vállról  vetette  oda:  „Én  immár  elmegyek  az  hadért 
Kassára ,  vagy  hívod  ki,  vagy  nemlu  De  Fánchy 
János  mégis  beméne  Miskolcra,  hogy  kihozza  a 
bírót.  Mivel  a  bírónak  hajnalban  a  polgárokkal 
tanácskozása  volt,  a  város  népe  már  mind  talpon 

1  U.  o.  Nádasdy  level.  1561  okt.  28.  Diósgyőr. 

állott  s  amikor  látták  a  bírójuk  elhurcolását,  han¬ 
gosan  kiáltották:  ne  vidd  el  a  bírót,  ne  menj  el 
bíró  urunk !  Néhányan  a  toronyba  rohantak  s  a 
harangokat  félreverték.  Erre  a  városban  iszonyú 
lárma  és  kavarodás  támadt.  A  polgárok  apraja- 
nagyja  fegyveresen  Borbála  asszony  ellen  rohant. 
Fánchy  Borbála  —  mint  maga  írja  —  a  város 
kertje  mögött  a  kassai  úton  egyedül  várakozott 
szekerében.  A  nagy  üvöltés  és  lárma  közeledtére 
azonban  jónak  látta  futásnak  vennie  a  dolgot  s 
mind  árkot-bokrot  s  szántóföldet  egyaránt  kezdé 
futtában  ugratnia.  „Szolgáim  azonban  —  írja 
Borbála  asszony  —  bémenének  az  városba  csoda¬ 
látni.  Hát  elkapták  az  bírót  az  csuhája  gallérjánál 
fogva ,  mint  az  héja  az  tik  fiát.  Vetették  be  az 
leányasszonyok  szekerébe ;  mert  én  tülem  az 
leányasszonyok  szekere  az  nagy  futásnak  miatta 
igen  messze  volt.  Bizonyos  az,  hogy  az  miskolci 
határ  nem  igen  nagy,  de  miért  hogy  az  szekerem 
ajtaján  csak  két  legény  állott,  kezdém  ezt  mondani : 
jaj ,  mely  igen  nagy  az  miskolci  határ!  Hamar  el- 
jutánk  a  bessenyei  határba ;  immár  mondék,  nem 
mernek  itt  megölni  az  miskolciak ;  mert  Bebeké 
ez  a  föld  és  ha  megölnek,  megveszi  ő  a  díjamat. 
De  mégsem  bízám  ott  magamat,  mert  látám,  hogy 
az  szentegyház  igen  hitvány.  Hanem  menék  az 
harmadik  határba,  Keresztúrra,  holott  látám,  hogy 
az  szentegyház  jó  és  erős!" 

Az  üldöző  miskolciak,  akik  Borbála  asszony 
szerint  lehettek  vagy  nyolcszázan,  ide  is  követték 
s  ordításuk  messze  földön  hangzott :  öld  a  török 

asszonyt ,  üsd  a  marcona  bestyét  /  Sok  egyéb  rút- 
ságos  szitkokkal  is  illették  őt  s  ha  utolérik,  bizony 
meg  is  ölik.  A  miskolciak  azt  gondolván,  hogy 
Borbála  asszony  Diósgyőr  felé  menekül,  arra  felé 
igyekeztek,  hogy  ott  a  völgyek  közt  lest  vessenek 
neki.  Borbála  azonban  Keresztúr  faluban  megálla¬ 
podott,  mivel  lovai  igen  megfáradtak  volt.  Itt 
várakozott  vitézeire  és  leányaira.  Egyik  jó  vitéze 
véres  kézzel  vágtatva  jő  elébe ;  a  lova  is  véres 
volt.  Mi  dolog  ez  —  kérdé  Borbála.  Mondának : 
„asszonyunk,  elhoztuk  a  bírót,  de  még  oda  hátra 
van  az  leányasszonyok  szekerébe ;  ha  akarjuk  vala, 
ugyan  sokat  ölhettünk  volna  meg  bennök.“  Hála 
a  hatalmas  Istennek,  —  feleié  Borbála  —  hogy 
nem  öltetek !  És  Borbála  asszony  —  amint  maga 
írja  —  ott  a  keresztúri  egyházban  a  hatalmas 
Istennek  hálát  adott,  hogy  őt  keresve  sem  adta 
ellenségeinek  kezébe;  az  ő  legnagyobb  ellenségét: 
a  miskolci  bírót  meg  keresetlen  is  az  ő  kezébe  adta. 
Ezután  embereivel  együtt  Sajószentpéter  felé  indult 
s  onnét  hatalmas  kerülővel  a  nagy  völgyeken  át 

r 

Isten  segítségével  Diósgyőr  városába  érkezett.  „Es 
itt  —  írja  Borbála  —  oly  nagy  vígan  lakozom ,  hogy 
mindazóta  sem  laktam  vígabban,  mióta  az  szegény 
uram  meghalt.  Az  polgárok  a  városbéliekkel  enge- 
met  fegyveres  kézzel,  puskákkal,  dárdákkal,  mind 
az  völgyeken  lestek  itt  Győr  környül ;  csak  az 
én  személyemet,  csak  az  én  árva  özvegyi  fejemet 
kívánták  halálra !“  1 


i  U.  o. 

A  miskolciak  fenyegető  magatartása  Fánchy 
Borbála  erőszakossága  miatt  napról-napra  vesze¬ 
delmesebbé  lett.  Diósgyőr  várába  ugyan  be  nem 
hatolhattak,  de  a  török  asszonyt  hegyen-völgyön 
és  utakon  kémlették,  úgy  hogy  Borbála  asszony 
a  várából  ki  sem  mozdulhatott.  De  a  miskolci 
bírót  azért  mégis  fogva  tartotta.  Gyűlölete  a 
miskolciak  iránt  oly  nagy  volt,  hogy  nem  a  fejét 
fenyegető  veszedelemtől  rettegett,  hanem  folyto¬ 
nosan  azon  aggódott,  hogy  meggyilkoltatása  esetén 
nem  lesz,  aki  érte  bosszút  álljon  s  aki  a  vére  díját 
a  miskolciakon  megvegye.  Azért  írta  a  nádor¬ 
ispánnak,  azért  kérte  őt  az  egek  urára :  „ha  kegyel¬ 
mes  uram  megérti,  hogy  engemet  történet  szerint 
megölnek  az  miskolciak,  kérem  nagyságodat  az 
élő  Istenért,  hogy  nagyságod  személye  szerint  jöjjön 
ide  alá  és  vegye  meg  dijamat  az  miskolci  árulókon 
oly  sanyarúsággaly  hogy  még  az  fiáknak  fiai  is 
hetediziglen  nagy  keserű  siralommal  megemlékezze¬ 
nek  az  én  halálomról!  Ha  mostan  megöltenek 
volna  az  árulók,  amint  ismerem  az  törvénytevő 
uraimnak  kedvezéseket,  még  véremet  is  elvesztették 
volna !“ 

Fánchy  Borbála  a  miskolciak  ügyét  a  törvényre 
vitte.  Ezúttal  azonban  itt  sem  volt  szerencséje. 
O  maga  írja,  hogy  mikor  a  miskolciakat  törvény¬ 
nyel  kereste  volna  és  nagy  sok  jámbor  urat  gyűj¬ 
tött  a  törvényre,  néki  még  csak  törvényét  sem 
mondták  ki !  Ezért  tehát  a  dolgot  alkuvásra  fogta 
és  Miskolc  városával  ezer  forintban  és  kétszáz 
hordó  borban  megszerződött.  E  mellett  odafönt 

Bécsben  is  mindent  megtett,  hogy  rá  bűnt  ne 
vessenek.  A  nádorispánt  is  idején  elkörnyékezte 
s  ékesen  megírta  neki,  milyen  nagy  sok  bosszút 
tesznek  vala  rajta  a  hitvány  népek.  „Az  én  kegyel¬ 
mes  asszonyomnak  —  írja  —  és  az  kis  úrnak,  az 
nagyságod  szerelmes  fiának  mondja  nagyságod 
örökkévaló  szolgálatomat  és  jelentse  nagyságod  az 
kegyelmes  asszonyomnak,  mint  cselekedtek  vélem 
az  miskolciak.  Nagyságod  vénasszonyának  adja  ez 
iveget  az  én  vénasszonyom  szavával." 

Fánchy  Borbálát  a  miskolciakkal  történt  kalandja 
sem  változtatta  meg.  O  maradt  a  régi ;  a  jogaiból 
semmit  sem  engedett  s  akik  őt  megrövidíteni  akar¬ 
ták,  azokkal  ugyancsak  éreztette,  hogy  nála  is 
sóval  sóznak. 

A  miskolciak  tovább  is  az  öreg  Ferdinánd 
király  küszöbét  koptatták,  Fánchy  Borbála  meg 
ezentúl  is  Miksa  királynak  udvarolgatott  —  jó 
borral  és  szép  levelekkel.  Az  1562.  évben  is  Miksa 
király  hat  hordó  remek  bort  kérvén  Pesty  Ferenctől, 
Fánchy  Borbála  nyitotta  meg  neki  a  pincéjét  s 
minden  kérés  nélkül  átengedett  Miksa  királynak 
két  hordó  pompás  vörös  bort.1 

Bár  Pesty  Ferenc  mint  kamarai  tisztviselő  jól 
ismerte  Fánchy  Borbálát,  azért  ő  is  azok  közé  állt, 
akik  Diósgyőr  úrnőjéről  mindenféle  mende-mondát 
terjesztgettek.  Az  1562.  év  julius  1.-én  például 
Bebek  György  fogságáról  írt  Bécsbe.  A  török 


1  Cs.  és  kir.  áll.  ltr.  Hung.  1562  április  16.  Pesty  Ferenc 
Miksához. 


159 


—  írja  Pesty  Ferenc  —  Diósgyőr  várára  is  régen 
áhítozik.  És  nem  is  lesz  nehéz  a  várat  megszereznie, 
mivel  Fánchy  Borbála  asszony  egy  Török  Bálint 
nevű  (natura  et  nomine  Thurca)  török  pribékre 
bízta  a  várat.  Ez  a  volt  török  vitéz  a  kapitány 
Diósgyőr  várában.  Borbála  asszony  vakon  bízik 
benne  s  nagy  jó  indulattal  van  iránta.  Sáros¬ 
patakra  is  magával  vitte  Török  Bálintot,  ahol  híre 
futamodott  Fánchy  Borbála  halálának.  Most  —  írja 
Pesty  Ferenc  —  Török  Bálint  a  maga  hűségére 
esketteti  a  diósgyőri  őrséget  s  a  beteges  várasszony 
kincseit  a  maga  pecsétjével  pecsételi  le.  Jó  lenne, 
ha  Fánchy  Borbálától  hűségesküt  vennének ;  mert 
nagyon  fura  dolog,  hogy  magyar  végházat  török 
pribék  igazgasson !  1 

Pesty  Ferenc  e  hivatalos  jelentése  csak  annyiban 
felel  meg  a  valóságnak,  hogy  a  diósgyőri  egyik 
várnagy  csakugyan  Páhi  Török  Bálint  volt.  De  ez 
az  ember  talpig  becsületes,  hű  és  kemény  vitéz 
volt,  akit  még  a  király  is  érdemesnek  tartott  a 
kitüntetésre.  Török  Bálintnak  soha  eszébe  sem 
jutott  Diósgyőr  megszerzése !  Ö  csak  azt  cselekedte, 
amit  úrnője  parancsolt !  A  beteges  és  megtört 
asszonyhoz  ugyanis  törhetetlen  hűséggel  ragasz¬ 
kodott.  Nemhogy  siettette  volna  úrnője  halálát, 
hanem  inkább  borbélytól  borbélyhoz  hordozgatta 
őt,  hogy  netán  az  egészségét  helyrehozhatná. 

Az  orvosok  nem  tudtak  Fánchy  Borbálán  segí¬ 
teni,  elnehezedetten,  megtörve  feküdt.  Mikor  a 


1  U.  o.  1562  július  1.  Kassa. 

halálát  közeledni  érezte,  magához  hivatta  két  vár¬ 
nagyát:  Páhi  Török  Bálintot  és  Vas  Istvánt  s  meg- 
esküdtette  őket,  hogy  Diósgyőrt  mindenestül  át¬ 
adják  a  királynak.  Ugyancsak  ez  alkalommal, 
haldoklása  közben  Lorántffy  Kristófot  és  Szerafin 
Kristófot  megesküdtetvén,  Ferdinánd  királyhoz 
küldötte  azzal  a  kéréssel,  hogy  fogadja  el  őfelsége 
a  diósgyőri  uradalmat  a  kincstár  számára,  ő  még 
a  zálogösszegről  is  lemond !  csak  arra  kéri  őfelségét, 
ne  adományozza  e)  az  uradalmat  senkinek  s 
gondoskodjék  fivéreiről.  A  várat  —  jelenté  a  hal¬ 
dokló  —  a  várnagyok  át  fogják  adni!  1 

Páhy  Török  Bálint  és  Vas  István  hűségesen  meg¬ 
tartották  esküjüket.  Amint  az  úrnőjüknek  meg¬ 
fogadták,  azonnal  jelentették  a  királynak,  hogy 
Fánchy  Borbála,  az  ő  kegyelmes  asszonyuk  február 
3.-án  meghalt.  Utolsó  kívánságát  Lorántffy  és 
Szerafin  nemes  ifjak  fogják  őfelségének  előadni.2 

íme  Fánchy  Borbála  utolsó  intézkedésével  is 
megmutatta,  hogy  nem  tisztán  anyagi  érdek  vezette 
a  miskolciakkal  való  küzdelmében  !  Megmutatta  azt 
is,  hogy  hálát  érez  mindazok  iránt,  akik  vele  szem¬ 
ben  méltányosak  voltak. 

A  diósgyőri  uradalom  pompás  karban,  teljesen 
ingyen  jutott  a  kincstár  kezére.  A  magyar  kamara 
azt  ajánlotta  a  királynak,  hogy  a  megboldogult 

1  Közös  pénz.  levélt.  Hung.  1563  március  12.-én  maga 
Ferdinánd  írja  ezeket. 

2  U.  o.  1563  febr.  5.  Diósgyőr.  Páhi  Török  Bálint  és  Vas 
István  őfelségéhez :  „Die  Sancti  Blasii  proxime  praeterita 
hóra  tertia  e  vivis  excessit.“ 

Borbála  asszony  fivérét :  Jánost  vagy  Györgyöt 
tegye  Diósgyőr  kapitányává.  Fánchy  János  —  írja 
a  kamara  —  békés  természetű  jó  ember  s  amellett 
kitűnő,  tapasztalt  katona,  tehát  minden  tekintetben 
alkalmatos  ember  a  diósgyőri  tisztre.1 

A  kamara  azt  is  ajánlotta  a  királynak,  hogy  a 
bevett  szokás  szerint  a  Diósgyőrben  eddig  szolgált 
tiszteket  másokkal  cserélje  fel. 

A  diósgyőri  vár  és  uradalom  átvételére  a  király 
Thurzó  Ferencet  és  Zay  Ferencet  küldé.  De  mire 
ezek  Diósgyőrre  értek,  Fánchy  György  és  János 
a  nővérük  ingóságainak  jó  részét  már  elvitték. 
Talán  ez  lehetett  az  ok,  amiért  a  király  nem  őket, 
Hanem  Balassa  Farkast  nevezte  ki  Diósgyőr 
kapitányává.2 

A  királyi  biztosok  egyike :  Zay  Ferenc  kassai 
főkapitány  1563  március  5.-én  a  maga  számára 
kérte  a  diósgyőri  uradalmat.  Kérését  azzal  támo¬ 
gatta,  hogy  a  katholikus  vallás,  melyet  Fánchy 
Borbála  az  egész  uradalomban  nagy  gonddal  fen- 
tartott,  veszendőbe  ne  menjen.3 

A  király  nem  teljesítette  Zay  Ferenc  kérését ; 
mert  egyelőre  nem  akarta  Fánchy  Borbála  utolsó 
óhaját  mellőzni.  Azaz,  hogy  nem  bocsátotta  idegen 
kézre  az  uradalmat. 

1  U.  o.  1563  április  6. 

2  U.  o.  Balassa  Farkas  utasítása  1563  okt.  31. 

3  U.  o.  „Ne  religio  catholica,  quam  ipsa  domina  relicta 
olim  domini  Sigismundi  Balassa  in  omnibus  pertinentiis 
praefatae  arcis  sancte  ac  reliogiose  cum  omnibus  incolis 
observari  facéré  curaverat,  corrumpatur.“ 


Takáts  S.  :  Régi  magyar  asszonyok 

A  kincstár  üres  volta  azonban  hamar  más  el¬ 
határozásra  bírta  a  királyt.  Már  1563-ban  meg¬ 
egyezett  Perényi  Gáborral  a  diósgyőri  uradalom 
dolgában  s  hatvanháromezer  forint  fejében  át¬ 
engedte  neki.  Az  egyesség  egyik  pontja  úgy  szólt, 
hogy  Perényi  köteles  Fánchy  Borbála  minden 
intézkedését  érvényben  tartani !  Ez  úgy  látszik  meg 
is  történt.  S  mikor  1564-ben  a  miskolciak  régi 
szokásuk  szerint  újra  hosszú  panasszal  álltak  elő, 
a  király  lúg  nélkül  is  megmosta  a  fejüket.  Április  hó 
12.-én  ugyanis  szigorúan  meghagyta,  hogy  a 
panaszosokkal  úgy  bánjanak  el,  amint  azt  Fánchy 
Borbála  asszony  szokta.1 

Hej,  hogy  erről  a  fényes  elégtételről  a  török 
asszony  már  nem  tudhatott! 

1  U.  o.  Hung.  Denkbuch. 


Dóczy  Fruzsina 


Zavaros,  szomorú  időkről  szólunk.  A  XVI.  század 
alkonyán  a  régi  magyar  erkölcs,  a  végházak  vitézi 
szelleme,  a  nemzeti  lelkesedés  és  együttérzés  gyors 
hanyatlásnak  indult.  Gazdasági  és  politikai  életünk 
is  romlásnak  indult.  Megolcsódott  a  magyar  vér  s 
megfogyott  a  magyar  szabadság.  Az  idegen  kor¬ 
mányszékek  és  saját  véreink  tömérdek  rést  ütöttek 
ősi  jogainkon  s  így  századok  gyümölcsét  vesztették 
meg.  Mód  nélkül  terjed  a  szegénység  s  ennek 
nyomában  még  a  hatalmasainkat  is  önzés,  kapzsi¬ 
ság  s  álnokság  fogja  el.  Seregével  akadnak,  akik¬ 
nél  a  politika  és  a  meggyőződés  csak  a  saját 
önzésük  eszköze,  mellyel  az  udvar  körében  mézet, 
itthon  mérget  főznek.  Pártos,  zavargós  világ  támad 
nálunk  s  a  pusztulás  terjeszti  hatalmát.  Pusztulnak 
régi  törzsökös  családaink.  Hihetetlen  gyorsasággal 
változnak  a  birtokok  urai.  A  kobzás  napirenden 
van.  Rudolf  udvari  kamarája  nem  igen  válogat  az 
eszközökben ;  a  birtokfosztás  igen  jövedelmező 
dolog,  tehát  minden  fondorlást  szentesített,  ha 
birtokelkobzásra  volt  kilátás. 

E  vad  idők  sok  derék  magyart  tettek  földön¬ 
futóvá,  sok  család  boldogságát  dúlták  szét.  A  nagy- 

hírű  Homonnai  Drugeth-nemzetség  is  e  sorsban 
részesült.  A  Homonnaiak  nem  tartoztak  a  birtok¬ 
szerző  s  terjeszkedő  családok  közé.  Békében  éltek  ősi 
jószágaikon,  s  szolgálták  a  hazát  mint  nádorok, 
országbírók  és  főispánok.  A  XVI.  század  végén 
azonban  rajtok  is  elhatalmasodott  a  kor  bűne. 
Homonnai  György  nem  tudván  megszerezni  atyjá¬ 
tól,  Ferenctől  az  őt  illető  Terebes  várát,  1584-ben, 
sötét  és  viharos  éjen  létrákat  támasztatott  a  falak¬ 
hoz,  s  bejutván  a  várba,  az  őrség  egy  részét  le- 

r 

ölette,  más  részét  meg  elzáratta.  Edesatyja  ez  idő¬ 
ben  Gerény  nevű  pusztáján  élt  feleségével,  György 
oda  is  elment  csapataival,  elfoglalta  az  udvarházat, 
s  amit  talált,  magával  vitte.  Küzdelem  közben  az 
egyik  katona  édesatyját  is  megsebezte. 

Az  udvari  kamara  értesülvén  e  dolgokról,  két 
kézzel  kapott  a  jó  alkalmon,  hogy  a  Homonnai- 
birtokokat  megszerezze.  Rudolf  oly  biztosra  vette 
az  elkobzást,  hogy  már  az  új  gazdát  is  kiszemelte. 
Azonban  a  fiskus  beavatkozásához  az  apa  följe¬ 
lentésére  volt  szükség.  De  ezt  a  várva  várt  szíves¬ 
séget  Homonnai  Ferenc  nem  tette  meg  az  udvari 
kamarának. 

Ugyanez  időben  Homonnai  Ferenc  öccse,  Gáspár 
is  tilalmasra  vetemedett.  Egyik  szomszédját  singgel 
agyonverette.  A  fejére  kimondott  ítéletet  azonban 
nem  lehetett  végrehajtani,  mert  bevette  magát 
Nyevicke  várába  s  onnét  csapdosott  le  a  szomszéd 
megyékre,  dúlván  és  fosztogatván  föladóinak 
javait.  A  megrettent  megyék  az  országgyűléshez 
fordultak  s  kérve  kérték  a  királyt,  foglaltassa  el 

hadaival  Nyevicke  várát,  különben  sem  módját, 
sem  végét  nem  látják  szenvedéseiknek.  Az  elfog¬ 
lalás,  erős  mérkőzés  után,  szerencsésen  megesett, 
de  a  birtok  a  törvény  értelmében  nem  a  kincs¬ 
tárra,  hanem  Homonnai  Györgyre  szállott. 

Homonnai  Drugeth  Györgyöt,  az  ungvár-nyevickei 
és  terebesi  uradalmak  birtokosát,  az  apja  ellen  el¬ 
követett  hatalmaskodás  miatt  a  törvény  ugyan  nem 
sújtotta,  de  a  sors  annál  több  csapást  mért  rá. 
Sőt  az  ő  bűnei  miatt  ártatlan  gyermekeinek  is 
bünhődniök  kellett.  Férfikora  delén  pusztult  el, 
fiatal  özvegyet  s  két  kis  gyermeket  hagyván  maga 
után.  A  gyermekek  nevelése  és  a  birtokok  meg¬ 
védése  az  özvegyre,  Dóczy  Fruzsinára  maradt. 
Nem  kis  dolog  volt  ez  ama  zavaros  időkben ! 
Dóczy  Fruzsina  azonban  nemcsak  asszony,  hanem 
magyar  asszony  is  volt,  aki,  ha  kellett,  katonái 
élére  állott  s  bátran  szembenézett  az  ellenséggel. 
Különben  odaadó  szeretettel  s  gonddal  nevelte 
gyermekeit.  A  fiáról,  Györgyről  maga  Rudolf 
király  írja,  hogy  okos,  tanult  lélek  lakja  daliás  szép 
testét.  A  leányka :  Erzsébet  Margit  szakasztott 
mása  volt  testvérének. 

Egy  ideig  boldogan  élt  a  kis  család,  hol  Terebes 
szép  síkságain,  hol  meg  Nyevicke  sziklaormóin. 
Lassan-lassan  azonban  elfolytak  szép  napjaik,  mint 
a  vizek,  melyek  helyükre  soha  vissza  nem  térnek. 
Ellenségeik  nem  voltak,  nem  lehettek,  de  birtok- 
irígyeik,  sivár  lelkű,  kapzsi  szomszédaik  bőven 
akadtak.  S  mivel  igaz  úton  nem  ragadhatták  el  az 
özvegy  javait,  összeesküdtek  ellene.  Erős  férfikezek 

tán  megronthatták  volna  a  gonoszok  ármányait,  a 
gyönge  nő  azonban,  mindenkitől  elhagyva,  elbukott 
gyermekeivel  együtt. 

A  fösvény  hírében  álló  Homonnai-család  szép 
birtokaira  sokan  rávetették  már  szemüket.  Gazdái 
azonban  emberül  védték  tulajdonukat.  Most,  hogy 
gyönge  nő  kezében  volt  a  birtok,  a  jó  szomszédok 
prédára  szabadították  embereiket  s  hol  itt,  hol 
amott  okoztak  neki  érzékeny  károkat.  Rákóczi 
Zsigmond,  Zokoly  Péter,  Kálnásy  Ferenc,  Bánóczy 
Simon,  Bocskay,  Farkas  András,  Malékóczy  és 
Keczer  István  vállvetve  igyekeztek  rontásán.  A 
leleszi  konvent  hiteles  tanúsága  szerint  a  szom¬ 
szédok  elhordták  a  határköveket,  kivágatták  az 
erdőket,  rabszíjra  köték  a  szárnyas  majorságot  s 
lobogó  zászlóval  vitték  magukkal  a  prédát.1 

Rákóczi  Zsigmond  azt  is  megtette,  hogy  éjjeleken 
át  saját  birtokán  új  medret  ásatott  a  Bodrog 
folyónak.  S  jó  Homonnainé  asszonyom  egy  reggel 
arra  ébredt,  hogy  tíz  bokorkőre  járó  malmai  a 
szárazon  vannak,  zsallóiból,  rekeszeiből,  vejszéiből 
meg  a  vár  árkaiból  kiapadt  a  víz !  Hiába  tett 
panaszt  szomszédai  ellen,2  hiába  kért  védelmet, 

1  Közös  pénz.  levélt.  Hung.  14406.  fasc.  1600.  Dóczy 
Fruzsina  és  Homonnai  György  Mátyás  főherceghez.  Előadják 
a  szomszédaik  pusztítását  s  kérik  a  főherceget,  győződjék 
meg  az  igazságról. 

2  U.  o.  „Qui  et  potentia  mediante  fluvii  Bodrogh  aquam  ex 
suo  antiquo  et  solito  ac  verő  decursu  et  alveo  alio  derivavit 
et  avertit  ex  quo  molendina  tria,  in  quibus  rotae  decem 
fuere,  desolavit  et  exsiccavit.“ 


167 


senki  sem  hallgatott  rá.  Nem  csoda  hát,  hogy 
végre  őt  is  elhagyta  türelme.  Hisz  a  terebesi  ura¬ 
dalomból  egymagából  már  kilenc  faluját  idegení¬ 
tették  el.  Ki  veheti  rossz  néven  a  szegény,  vérig 
bosszantott  asszonynak,  hogy  hajdúi  s  jobbágyai 
élére  állt  s  rácsapott  két  legádázabb  ellenségére, 
Bánóczy  Simonra  és  Zokoly  Péterre. 

A  két  kárvallott,  kik  rég  összeszűrték  már  a 
levet  a  Homonnaiak  ellen,  mód  nélkül  megörült 
a  Dóczy  Fruzsina  asszony  támadásának.  Rég  várták 
már  az  alkalmat,  hogy  megindíthassák  ellene  a 
hajszát,  most  itt  az  alkalom !  Ember  legyen,  aki 
körmeik  közül  kiszabadítja  őt ! 

Elég  ravasz  ember  lévén  mindkettő,  nem  bíztak 
egymásban ;  azért  a  hajsza  megindítása  előtt  szer¬ 
ződést  kötöttek  egymás  közt,  hogy  a  remélhető 
hasznon  egyenlően  osztozkodnak,  ha  az  Isién  jó 
véget  ad  érniök!1  Miután  a  szomszéd  vármegyék 
birtokosai  közül  is  többet  megnyertek  maguknak, 
„keserves  panaszt  tettek"  az  országgyűlésen 
Homonnainé  és  fia :  Homonnai  György  ellen. 

1  U.  o.  14412.  fasc.  1601  febr.  12.  Körtvélyes.  Dóczyné 
támadása  1598-ban  történt.  A  szerződés  a  többi  közt  ezt 

mondja  :  „Úgy  végeztünk  egymással,  hogy  ha  az  mi  pörünk 
törvény  szerint  megyen  véghöz  és  jól  succedál  az  dolog,  tehát 
valami  nyereségünk  leszen,  hasonfele  Zokoly  Péter  uramé  és 
őkegvelme  feleségéé  és  maradékié  és  hasonfele  Bánóczy  Simon 
uramé  és  feleségéé.  Hogyha  penig  per  concordiam  menne  az 
dolog  véghez,  valamit  az  megírott  feleken  alkuvás  szerint  el¬ 
vehetnénk,  tehát  azzal  is  közönségesképpen  osztozhassunk. “ 
Ez  egyezséget  aláírták :  Rákóczi  Ferenc  és  János,  Szentiványi 
Zsigmond  és  Hartyány  János. 

A  panaszt  hat  vármegye  követei  támogatták.  Több¬ 
nyire  olyan  vármegyék  voltak  ezek,  melyekben  a 
Homonnai-család  meg  nem  fordult.  A  bevádolt 
család  védelmére  senki  sem  szólalt  föl ;  pedig  ott 

r 

volt  az  ifjú  Homonnai  gyámja  is.  így  hát  nem 
csoda,  ha  a  rendek  1600-ban  külön  cikket  alkot¬ 
tak  Homonnai  Györgyné  és  fia  ellen,  kimondván, 
hogy  mint  közönséges  gonosztevők  ellen  kell  velők 
szemben  eljárni. 

A  magyar  kamara,  úgyszintén  a  szepesi  nemcsak 
e  határozat  végrehajtását  ellenezték,  hanem  még  a 
törvényes  eljárás  megindítását  sem  ajánlották.  Ha 
őfelsége  meg  is  nyeri  a  port,  —  írják  Rudolfnak 
—  mi  haszna  lesz  belőle,  hisz  a  terebesi  uradalmat 
már  is  odaígérte  Zokolynak !  Jobb  lesz,  ha  az 
egész  eljárást  beszüntetik,  úgy  is  kétséges,  vájjon 
a  törvényes  úton  meg  lehet-e  a  Homonnaiakat  bir¬ 
tokuktól  fosztani  ?  Az  országgyűlésen  csak  a  vádlók 
szólaltak  föl;  a  tanukat  és  a  vádlottakat  még  ki 
sem  hallgatták.1 

A  magyar  kamara  tagjai  e  határozatot  egy¬ 
hangúlag  hozták.  Azonban  Szuhay  István  egri 
püspök,  kire  az  1606,-i  kassai  országgyűlés  mint 
egész  Magyarország  szabadságának  megrontójára 
átkot  mondott,  a  fölterjesztéssel  egyidőben  levelet 
írt  Rudolfnak.  A  bizalmas  hangú  levélben  arra 
kéri  Rudolfot,  hogy  ne  bízza  a  Homonnai-ügyet 
bíróságra,  hanem  az  országgyűlés  határozatára 
támaszkodva,  foglaltassa  el  a  főkapitányokkal  a 


1  Közös  pénz.  levélt. 

Homonnai-család  uradalmait.  így  biztos  a  jövede¬ 
lem  s  nem  kerül  semmi  fáradságba.  Egyúttal  kéri 
az  uralkodót,  hogy  az  ő  nevét  s  e  levél  tartalmát 
tartsa  titokban.1 

Rudolf  nem  hajlott  hű  tanácsosa  ez  ajánlatára. 
Jól  tudta  ő,  hogy  a  választott  bírósággal  is  elítél¬ 
tetheti  Homonnainét  és  fiát.  Különben  nem  ígérte 
volna  oda  Zokolynak  a  terebesi  uradalmat.  Azután, 
ha  a  bíróság  ítéli  el  őket,  megvan  a  törvényes 
forma  és  senki  sem  veheti  azt  sérelemnek.  Össze¬ 
állította  tehát  a  bíróságot  s  megidéztette  a  vádló¬ 
kat  és  a  vádlottakat. 

A  tárgyalás  nem  úgy  folyt,  hogy  Zokolyt  biztos 
remény  kecsegtethette  volna.  Azért  arra  kérte 
Rudolfot,  hogy  csak  a  vádlókat  bocsáttassa  esküre, 
mert  ha  Homonnainé  és  fia  megesküsznek,  lehe¬ 
tetlen  lesz  az  uradalmak  elkobzása  s  akkor  ő  fal¬ 
nak  viheti  bús  fejét.  Még  ezzel  sem  elégedett  meg. 
O  nemcsak  az  igazság  ellen  agyarkodott,  hanem 
Homonnainé  becsületére  is  fenekedett.  Rövid  idő 
múlva,  hogy  a  föntebbieket  írta,  újabb  levéllel 
kedveskedett  Rudolfnak.  Miután  a  bevezetésben 
ékes  szavakkal  fölsorolta,  mennyi  áldozatot  hozott 
ő  Rudolf  érdekében  s  elrebegte,  milyen  őszinte 
igaz  szeretettel  vonzódik  a  Habsburg-házhoz,  elő¬ 
adja,  hogy  Homonnainé  Dóczy  Fruzsina  ismét 
férjhez  akar  menni.  Vőlegénye  lengyel  ember  s 


1  U.  o.  14406.  fasc.  1600  július  27.  Szuhay  püspök  Mátyás¬ 
hoz  :  „Saltem  humillime  supplico,  quatenus  sententia  mea 
secreta  sit,  nec  nőmén  meum  divulgetur.“  etc. 

nemsokára  hozzáköltözik  Lengyelországba.  A  ké¬ 
szülődések  alkalmával  régi  hű  cselédjének  is  ki¬ 
jelentette,  hogy  magával  viszi  Lengyelországba.  Ez 
azonban  semmi  áron  sem  akarta  úrnőjét  követni. 
Dóczy  Fruzsina  asszony  erre  azzal  fenyegette  a 
szolgálót,  hogy  fejét  véteti,  ha  titkát  valakinek  el¬ 
árulja.  Erre  a  szolgáló  titokban  elment  özv. 
Homonnai  ístvánnéhoz  s  miután  esküt  vett  tőle, 
hogy  nem  bocsátja  őt  többé  vissza  úrnőjéhez,  föl¬ 
fedte  előtte  Homonnai  Györgyné  titkát.  E  szerint 
az  ifjú  Homonnai  Drugeth  György  nem  természetes 
fia  Dóczy  Fruzsinának  és  idősb  Homonnai  György¬ 
nek.  Az  igazi  fiát  dajkája  játék  közben  a  földre 
ejtette  s  a  kis  gyermek  rögtön  meghalt.  A  két¬ 
ségbeesett  anya  szobájába  zárván  a  holt  tetemet, 
hírré  tette,  hogy  gyermeke  nagy  beteg;  azután 
gyorsan  kocsiba  ült  s  egy  szomszéd  falucskából  a 
meghalthoz  teljesen  hasonló  gyermeket  hozott  a 
házba.  Az  igazi  Homonnai  Györgyöt  pedig  meg¬ 
hitt  cselédeivel  titokban  eltemettette.1 

Homonnai  Istvánná  elnémult  meglepetésében  e 
leleplezés  hallatára.  Gyorsan  befogatott  s  fiáért, 
Homonnai  Bálintért  küldetett.  A  cseléd  neki  is  el- 
mondá  az  egész  történetet  s  még  tanukra  is  hivat¬ 
kozott.  Homonnai  Bálint  jól  tudván,  hogy  —  ha 
e  történet  igaz  —  György  minden  java  őt  illeti, 
Báthory  István  országbíróhoz  sietett  tanácsért. 

1  Közös  pénz.  ltr.  Zokoly  Péter  őfelségéhez  kelet  nélkül : 
„Homonnai  non  est  verus  Homonnai ;  filius  enim,  quem  domina 
ipsa  ab  ipso  Georgio  Homonnai  susciperet,  infelici  casu  inte- 
rit.“  etc. 

Báthory  azt  ajánlotta  neki,  hogy  szerezzen  tanukat 
s  akkor  ő  Homonnainé  Dóczy  Fruzsinát  és  fiát 
minden  birtokuktól  megfosztja. 

Ez  a  regényes  történet,  melyet  Zokoly  ravasz 
feje  eszelt  ki,  de  amelyet  úgy  a  szepesi  kamara, 
mint  a  Homonnai-család  minden  ismerőse  otromba 
hazugságnak  mondott,1  hamar  meghozta  a  Zokoly 
várta  eredményt.  Először  is  Homonnai  Bálint  ment 
a  kivetett  csapdába.  Ahelyett  ugyanis,  hogy  a 
Zokoly  terjesztette  mende-monda  forrása  és  célja 
után  tudakozódott  volna,  szentül  meg  lévén  győ¬ 
ződve  igazáról,  sereget  gyűjtött,  hogy  elfoglalja 
György  javait.  A  gonosz  hírnek  szaporább  lévén 
lépése,  mint  a  jónak,  Dóczy  Fruzsina  is  idején 
megtudta,  mi  készül  ellene.  Fiával  együtt  sietve 
ment  hát  az  erős  Nyevicke  várába,  hogy  meg¬ 
védje  támadói  ellen.  Hamarosan  ott  termett  Bálint 
is  s  hadaival  körülvette  a  sziklavárat.  Az  ostrom¬ 
mal  azonban  nem  boldogult.  Az  özvegy  kétségbe¬ 
esetten  védte  gyermekeit  és  javait.  Erre  Bálint  el¬ 
vezettette  a  vár  tájékáról  a  vizeket  s  kiéheztette 
az  őrséget.2  Homonnainé  és  fia  kénytelen  volt  a 

rr 

1  U.  o.  14408.  fasc.  Őfelsége  a  magyar  kamarának  meg¬ 
hagyta,  hogy  vizsgálatot  indítson,  vájjon  csakugyan  nem  igazi 
Homonnai-e  Dóczy  Fruzsina  fia.  —  A  szepesi  kamara  erre 
1601  január  8.-án  hamisnak  mondja  Zokoly  állítását,  írván : 
„Omnes  non  supposititium  séd  verum  ac  genuinum  defuncti 
Georgii  Homonnai  filium  esse  affirmant ;  ad  haec  os,  oculi, 
vultus  moresque  ipsi  patrem  Georgium  Homonnai,  ut  ab  omni- 
bus  affirmatur,  repraesentant.  Ex  quibus  colligimus,  falso  eum 
criminari.“ 

2  U.  o.  14410.  fasc.  1601  márc.  3.  „Obsidione  cinxisset  et 

várat  föladni.  Bálint  nem  elégedett  meg  azzal, 
hogy  a  vár  kincseit  prédára  bocsátotta,  hanem 
hozzá  még  a  szegény,  mindenkitől  elhagyott  s 
kétségbeesett  özvegyet  gyalázatos  szidalmakkal 
illette  s  beteg  leánykájával  és  fiával  együtt  világgá 
űzte. 

A  gyermekeiért  remegő  nő  látván,  miként  bán¬ 
nak  vele  saját  rokonai  is,  nem  merte  többé  ügyé¬ 
nek  jó  végét  várni.  Elhatározta  tehát,  hogy  ki- 
bujdosik  Lengyelországba,  oda,  hol  annyi  koldus¬ 
botra  juttatott  magyar  talált  új  hazára.  Félvén  a 
letartóztatástól,  rejtett  utakon  bujdosott  két  szép 
gyermekével.  A  hideg  és  az  éhség  majd  megvette 
őket.  Gyökerekkel,  bogyókkal  tengették  életüket. 

r 

Éjjeleken  át  —  mint  fia  írja  —  istállókban,  a 
barmok  közt  húzták  meg  magukat.  Hosszas  bolyon¬ 
gás  után,  testileg-lelkileg  megtörve  értek  Lengyel- 
országba.1 

Nemsokára  megrontójuk,  Homonnai  Bálint  is 
követte  őket.  Főbenjáró  vétség  miatt  elítéltetvén, 
hogy  fejét  megmentse,  ő  is  Lengyelországba 
menekült.  Zokoly  Péter  tehát  elérte  célját;  meg¬ 
szabadult  Bálinttól  is,  meg  György  családjától  is. 
Mikor  azután  a  vizsgálóbiztosok  megjelentek  Tere- 
besen,  ellenfelei  részéről  senki  sem  volt  jelen.  Még 
a  Homonnai-gyermekek  gyámjai  is  rútul  cserben 

canalibus  aquam  pro  necessitate  castri  administrantibus 
disjectis,  ac  commeatu  undique  intercluso,  castrum  ipsum 
manu  forti  armis  hostiliter  intercepisset  et  expugnasset.“ 
(Rudolf  írja  ezt.) 

1  Közös  pénz.  ltr.  A  folyamodásuk. 

hagyták  a  kibujdosott  árvák  ügyét  s  Zokoly 
malmára  hajtották  a  vizet.  S  Zokoly  hada  úgy 
vallott,  mint  a  parancsolat.  S  miután  a  vádlók 
mindenre  megesküdtek,  beigazoltnak  látszott  a  fő¬ 
benjáró  vétség. 

Rudolf  Zokoly  Péter  tanácsára  Dóczy  Fruzsina 
ügyét  „judicium  extraordinarium“  elé  utasította. 
Ugyancsak  Zokoly  azt  követelte,  hogy  Dóczy 
Fruzsinát  és  fiát  ne  idézzék  meg  a  bíróság  elé. 
Ezt  úgylátszik  már  az  udvari  kamara  is  megsokalta. 
Az  1600.  év  november  4.-én  ugyanis  azt  jelenti 
őfelségének,  hogy  amit  Zokoly  kíván,  az  hallatlan 
dolog.  Ily  módon  csak  a  nyilvános  gonosztevőkkel 
szemben  lehet  eljárni.  Meg  kell  idézni  Dóczy 
Fruzsinát  és  fiát !  1 

Az  idézés  mégsem  történt  meg.  A  rendkívüli 
bíróság  ily  módon  el  sem  ítélhette  a  vádlottakat. 

Zokoly  Péter  és  Bánóczy  Simon  Mátyás  főherceg¬ 
hez  intézett  folyamodásukban  néhány  nap  múlva 
már  fájdalommal  jelentik,  hogy  a  prokurátor  esz- 
telensége  miatt  a  port  elvesztették.  Kérve  kérik 
Mátyás  főherceget,  lépjen  közbe  a  helytartónál  és 
a  bíráknál,  hogy  a  hiba  jóvá  tétessék.2 

Mátyás  főherceg  csakugyan  intézkedett,  hogy  a 
bírák  „extraordinaria  viau  új  ítéletet  hozzanak.  A 
helytartóhoz  intézett  rendeletében  azt  is  meg- 

1  U.  o.  14406.  f.  1600  aug.  4. 

2  U.  o.  14410.  f.  „Per  inprudentiam  procuratoris  in  judicio 
extraordinario  omissum.“  —  Arra  kéri  Mátyás  főherceget, 
hogy  „oretenus  per  aliquem  nuntiare,  ut  hunc  procuratoris 

...  ex  jure,  aut  gratia  sedis  reformare." 


mei  errorem 

mondja,  hogy  olyan  bírákat  válasszon,  akik  semmi¬ 
féle  rokonságban  és  összeköttetésben  nincsenek  a 
vádlottakkal. 

Az  esztergomi  és  a  kalocsai  érsekek  merőn  elle¬ 
nezték  Mátyás  főhercegnek  tervét.  Szerintök  nincs 
helye  a  rendkívüli  bíráskodásnak,  a  port  a  rendes 
bíróság  elé  kell  bocsátani.  A  két  magyar  érsek 
igazságtól  áthatott  fölterjesztésére  az  udvari  kamara 
azonban  azt  felelte,  hogy  ha  az  ügyet  a  rendes 
bíróság  elé  bocsátják,  akkor  sohasem  lesz  vége.1 

Az  udvar  tehát  a  rendkívüli  bíróság  mellett 
döntött.  Rudolf  1601  aug.  26.-án  már  ki  is  jelölte 
az  új  bírákat.  A  királyi  személynök  azonban 
beteggé  tette  magát  s  így  Rudolf  a  kancellárt 
tette  helyébe  a  bíróság  elnökévé.  A  tárgyalást 
október  14.-ére  tűzték  ki,  vagyis  oly  időre,  amikor 
a  bírák  legfüggetlenebbjei  nem  jelenhettek  meg. 
Nádasdy  Ferenc,  Erdődy  Tamás,  Apponyi  Pál, 
Czobor  Mihály  és  a  váci  püspök  csakugyan  előre 
bejelentették,  hogy  nem  jöhetnek.2  A  többi  bírát 
pedig  Szuhay  István  püspök  tanította  ki  őfelsége 
óhajára.  Maga  Szuhay  püspök  írja  őfelségének, 
hogy  a  bírákkal  tanácskozott  s  kikémlelvén  nézetü¬ 
ket,  a  helyes  útra  terelte  őket.3 

1  U.  o.  1601  május  26.  ...  és  az  esztergomi  érsek  véle¬ 
ménye  1601  május  15.  („Actionem  istam  —  írja  az  érsek  — 
via  juris  extraordinaria  erigi  non  potuisse  etc.“) 

2  A  török  ellen  hadakoztak. 

3  U.  o.  1601  okt.  18.  „Non  tam  eorum  consilia  capiendi 
causa,  quam  ut  eos  quoque  in  rectam  sententiam  portraherem." 
—  Szuhay  úgy  látszik  nem  mert  mindent  leírni,  mert  a  többi 

A  magyar  kamara  felsőbb  utasításra  szintén 
tárgyalt  a  birákkal,  mint  lehetne  nyélbe  ütni  a 
Zokoly-féle  ügyet.  Ügy  látszik,  ez  nem  ment  nehe¬ 
zen,  mert  maga  a  kamara  jelenti,  hogy  már  meg¬ 
egyezett  a  birákkal.  Dóczy  Fruzsinának  és  fiának  a 
pőre  tehát  elveszett,  mielőtt  ítéletre  került  volna.1 

Ugyancsak  a  magyar  kamara  jelenti,  hogy  Zokoly 
Péter  a  bírákat  egyenkint  fölkereste  s  ügyét  tel¬ 
jesen  a  szájukba  rágta.  Mi  lesz  az  eredmény,  — 
írja  a  kamara  —  nem  tudjuk. 

Valamivel  később  azt  írja  a  magyar  kamara  az 
udvari  kamarának,  hogy  Dóczy  Fruzsina  kétségbe 
van  esve  a  pőre  kimenetele  ügyében.  A  fiát  azon¬ 
ban  mégis  elküldi  Ladóczy  György  nevű  tiszttartó¬ 
jával  Pozsonyba,  hogy  a  tárgyaláson  jelen  legyen. 
Dóczy  Fruzsina  ügyvédje  nem  emelt  óvást  az  ellen, 
hogy  a  bíróság  elnöke  a  kancellár.  Eddig  tehát  — 
írja  a  kamara  —  jól  megy  minden.  Jól  ment  bizony 
későbben  is.  A  kis  Homonnai  fiú  ugyanis  nem 

között  ezt  mondja :  „Ingenue  fateor,  me  in  hac  re  mailé 
őre,  quam  literis  agere,  eredi  enim  non  potest  quantopere 
omnia  fere  secreta,  nescio  per  quos  aut  unde  eliminentur.“ 

1  A  kamara  nemcsak  a  birákkal,  hanem  Zokolylyal  is  meg- 
egyezett.  Mátyás  főherceg  írja  1601  május  5.-én  Rudolfnak 
hogy  Dóczy  Fruzsina  és  fia  kérik  őt,  szüntesse  meg  ellenük 
az  eljárást.  Nehéz  dolog  ez,  —  írja  Mátyás  —  de  felségedé 
a  döntés.  Zokoly  azt  állítja,  hogy  a  pörnek  kimenetele  már 
biztos.  De  én  ebben  erősen  kételkedem  !  A  kamara  nagy  hasz¬ 
not  vár  e  pörből  s  Zokolylyal  már  megegyezett,  hogy  ha  a 
Homonnai-javak  felségedre  szállnak,  40,000  frt.-ért  ő  kapja 
meg.  Ez  kevés !  Hiszen  a  birtokok  többet  érnek  150,000 
forintnál. 


176 


jelent  meg  a  tárgyaláson,  hanem  titokban  elmene¬ 
kült  Pozsonyból  és  édesanyjához  ment.1 

A  bíróság  azonban  a  kiskorú  fiút,  valamint  az 
édesanyját  fő-  és  jószágvesztésre  ítélte.  Ugyanilyen 
ítéletet  mondott  Ladóczy  György  tiszttartóra  is. 
Dóczy  Fruzsina  azon  jobbágyait,  kik  vele  egyetem¬ 
ben  részt  vettek  Zokoly  jószágának  a  megtámadá¬ 
sában,  huszonnégyezer  forintnyi  bírságra  és  fő¬ 
vesztésre  ítélték.  Ennek  az  összegnek  egy  harmada 
Zokolyt  illette.  Dóczy  Fruzsina  jobbágyai  közül 
azonban  csak  hetvenet  tudtak  elfogni,  a  többi  el- 
bújdosott.2 

Rudolf  1601  november  7.-én  Prágából  már  intéz¬ 
kedett,  hogy  az  ítéletet  végrehajtsák.  Dóczy  Fruzsina 
és  a  fiatal  Homonnai  javait  csakugyan  elkobozták.3 

Mivel  Rudolfnak  azt  jelentették,  hogy  Dóczy 
Fruzsina  ingóságainak  jó  részét  magával  vitte 
Lengyelországba,  őfelsége  írt  a  lengyel  királynak  s 
Dóczy  Fruzsina  és  Homonnai  György  kiadását 

1  U.  o.  1601  okt.  17.  „Postquam  comparare  renuit  (t.  i.  az 
ifjú  Homonnai),  est  capitali  sententia  feritus,  quo  intellecto 
ex  clanculari  hospicio,  quod  in  suburbio  habuit,  se  subduxit 
et  hinc  profugit.“ 

2  Dóczy  Fruzsina  hatszáz  jobbágyát  találták  bűnösnek.  Ha 
az  ítéletet  végrehajtották  volna,  e  hatszáz  jobbágyot  ki  kellett 
volna  végeztetni. 

3  Migazzi  püspök  1601  dec.  10.-én  Terebesről  jelenti,  hogy 
Nyevickét  és  Terebest  elfoglalta  már.  „E  vidék  nemessége  — 
írja  —  nagyon ,  de  nagyon ,  fájlalja  az  esetet ,  mert  nem  hitte, 
hogy  ilyen  súlyosan  büntetik  Homonnait.  Engem  is  fenyeget¬ 
nek ,  hogy  az  országgyűlésen  panaszt  emelnek  ellenem .“  (Jelen¬ 
tés  Mátyás  főherceghez.) 

követelte  —  a  vagyonukkal  egyetemben.  A  lengyel 
király  azonban  azt  felelte,  hogy  Dóczy  Fruzsinának 
semmije  sincs  s  őt  magát  a  fiával  egyetemben  nem 
adja  ki. 

A  lefoglalt  Homonnai-vagyonból  Zokoly  Péter¬ 
nek  az  ítélet  szerint  huszonötezer  forint  járt.  Ezen¬ 
kívül  mint  föladót,  őt  illette  a  lefoglalt  javak 
értékének  egyharmada. 

Amint  Bánóczy  Simon  meghallotta  az  ítéletet  s 
megtudta,  hogy  Rudolf  Zokolynak  ígérte  a  terebesi 
uradalmat,  mérhetetlen  düh  fogta  el.  Látta,  hogy 
Zokoly  rútul  rászedte  őt  s  hogy  az  ő  kijátszásával 
mindent  magának  szerzett  meg.  Azonnal  írt  Rudolf¬ 
nak  s  felküldte  azt  a  szerződést,  melyet  a  hajsza 
megkezdése  előtt  kölcsönösen  kötöttek.  Levélben 
elmondja,  hogy  a  bírák  huszonötezer  forint  kárt 
ítéltek  meg  Zokolynak,  pedig  összes  kára  sem  tesz 
ki  harminc  forintot !  Homonnainé  emberei  nem  is 
Zokolyt,  hanem  őt  támadták  meg;  az  ő  feleségét 
verték  meg.  S  mégis  mindent  Zokoly  kap,  holott 
az  előre  kötött  szerződés  szerint  a  haszon  fele  őt 
illeti  meg.1 

Eközben  a  kamara  Rudolf  parancsára  vevők  után 
nézett.  Terebest  ugyan  már  Zokolynak  ígérte  az 
uralkodó  negyvenezer  forintért,  de  hát  ő  maga  is 
keveselte  ezt  az  összeget  a  százötvenezer  forint 
értékű  birtokért.  Most  már  a  szepesi  kamara  dolga 
volt,  hogy  más  vásárló  kerítésével  a  vételár  föl¬ 
emelésére  kényszerítse  Zokolyt.  Vevő  hamarosan 


1  U.  o. 

Takáts  S.:  Régi  magyar  asszonyok 

akadt  Bocskai  István  személyében.  Meg  is  ígérték 
neki  az  uradalmat.  Persze  arról  fogalma  sem  volt, 
hogy  csak  játékot  űznek  vele.  Bocskay  először 
szintén  negyvenezer  forintot  ígért.  Lassan-lassan 
azonban  fölment  nyolcvanezerig  s  így  öntudatlanul 
is  kényszerítette  Zokolyt,  hogy  ő  is  annyit  ígérjen. 
Miután  magasabb  árt  egyik  fél  sem  ígért,  Rudolf 
odaadta  Terebest  Zokolynak.  Bocskaynak  meg  föl¬ 
ajánlotta  az  ungvár-nyevickei  uradalmat.  A  jó 
Bocskay  csak  most  látta,  milyen  csúf  játékot  űztek 
vele!  Nem  is  állt  többé  szóba  a  kamarával. 
A  nyevickei  uradalmat  meg  megvetéssel  vissza¬ 
utasította. 

A  pozsonyi  magyar  kamara  e  közben  még  min¬ 
dig  amellett  kardoskodott,  hogy  az  uralkodó 
kegyelmezzen  meg  Homonnainak.  Ha  jól  kiegyez¬ 
nek  vele  —  írja  1602  március  26.-án  Rudolfnak  — 
több  hasznot  várhatni  tőle,  mint  Zokolytól,  aki 
nyúzza  a  szegény  népet;  a  vagyonosokat  min¬ 
denüktől  megfosztja,  a  szegényeknek  meg  fejüket 
véteti. 

A  magyar  kamarától  függetlenül  megmozdult  az 
ország  minden  jobb  érzésű  embere  is,  hogy  a 
magyar  igazságszolgáltatáson  esett  szégyenfoltot 
eltávolítsák.  Legelsőnek  a  hős  Nádasdy  Ferenc 
szólalt  meg.  Az  1602.  évi  augusztus  5.-én  kelt 
fölterjesztésében  azt  mondja,  hogy  mindazt,  amit 
az  ifjú  Homonnai  György  írt  folyamodásában,  szín¬ 
tiszta  igazság.  Nem  az  ő  hibájából  esett  ebbe  az 
útvesztőbe ! 

A  kalocsai  érsek  két  fölterjesztésben  is  védi 

Dóczy  Fruzsinát  és  fiát.1  Az  egyikben  törvény¬ 
telennek  mondja  az  ítéletet ;  a  másikban  pedig  azt 
írja,  hogy  csakis  az  ügyvédek  tehetetlensége  és 
hanyagsága  okozta  a  Homonnaiak  elítélését. 
A  Csanádi  püspök,  Forgách,  Zsigmond,  Forgách 
Ferenc  püspök,  Migazzi  váradi  Zelniczey  zágrábi 
püspök,  Báthory  István,  Zrínyi  György,  a  pécsi 
püspök,  Thurzó  György  és  Erdődi  Tamás  hasonló 
szellemben  írtak  föl  Dóczy  Fruzsina  és  Homonnai 
György  érdekében. 

Mikor  Szuhay  István  püspök  látta,  hogy  egész 
ország  a  Homonnaiak  mellé  állott,  ő  is  fordított 
egyet  eddigi  politikáján  s  ő  is  kegyelemre  ajánlotta 
az  ifjú  Homonnait. 

A  főurak  és  a  püspöki  kar  együttes  föllépése 
Mátyás  főherceget  is  megindította.  O  is  a  Homon¬ 
naiak  pártjára  állott  s  melegen  ajánlotta  az  ifjú 
Homonnai  Györgyöt  Rudolf  királynak.  Ezt  annál 
könnyebben  megtehette,  mivel  az  ifjú  Homonnai 
kijelenté,  hogy  rokonai  segítségével  pénzért  is 
hajlandó  ősi  birtokait  visszaváltani.  Rudolf  erre 
1602-ben  megengedte  a  „polgárilag  meghalt"  ifjú- 


1  U.  o.  14414.  fasc.  1602  aug.  7.  és  aug.  13.  Az  első  fel- 
terjesztésében  írja :  „Quamvis  per  actores  juramentum  sít 
depositum  non  tamen  est  reportatum,  et  ideo  nulla  adhuc 
sententia  pronunciata,  nec  ulla  in  promptu  habetur,  penes 
quam  ipsa  vidua  persequi  aut  capi  posset.  Accedit  etiam, 
foeminas  vitám  aut  caput  amittere  non  solere,  etiamsi  sen¬ 
tentia  capitalis  contra  eas  feratur,  séd  redimere  posse  capita 
in  eiusmodi  casibus."  —  Ugyanitt  vannak  a  többi  püspöknek 
és  főuraknak  folyamodásai  is. 

nak,  hogy  hat  hónapra  hazajöjjön  s  ügyeit  ren¬ 
dezze.  Még  mielőtt  útnak  indult  volna,  levelet  írt 
az  uralkodónak.  Nyílt  őszinteséggel  s  megható 
szavakkal  mondja  el  ebben  azokat  az  égbekiáltó 
igazságtalanságokat,  melyek  vele,  édesanyjával  s 
nővérével  történtek.  Tizenhatéves  fiú  volt,  —  úgy¬ 
mond  —  mikor  ellenségeik  vádat  tettek  ellenük. 
O  semmiről  sem  tudott,  semmiben  részt  nem  vett, 
senkit  soha  nem  bántott.  Mégis,  a  hazai  törvények 
sárba  tiprásával,  fej-  és  jószágvesztésre  ítélték. 
A  birtokára  áhítozó  vádlókat  meg,  bár  éveken  át 
rabolták  s  pusztították  édesanyja  javait,  bőségesen 
megjutalmazták.  Kérve-kéri  az  uralkodót,  semmi¬ 
sítse  meg  az  ítéletet  s  adja  vissza  birtokait. 

Rudolf  nem  idegenkedett  a  kegyelemtől.  Az 
ungvár-ny éviekéi  uradalmat  is  hajlandó  volt  vissza¬ 
adni.  Vevő  úgy  sem  akadt  rá,  Homonnaitól  meg 
esetleg  lehetett  bizonyos  összeget  várni.  Megbízta 
tehát  a  kamarát,  hogy  egyezkedjék  Homonnaival 
s  kérjen  az  uradalomért  százezer  forintot,  vagy 
ha  annyit  nem  ad,  nyolcvan — hatvanezer  forintot! 

Eközben  hazajött  Homonnai  s  maga  ment  el 
Rudolfhoz.  A  bátor  megjelenésű,  szép  ifjú  nagyon 
megtetszett  az  uralkodónak.  Ki  is  állította  számára 
hamarosan  a  kegyelemlevelet.1  A  nyevickei  ura¬ 
dalmat  is  visszaadatta  neki  oly  föltétellel,  hogy 
Terebesről  örökre  lemond,  Erzsébet  Mária  nővéré- 

1  U.  o.  1603  január  8.  Meglévén  a  kegyelem,  a  kamara 
Homonnainak  megküldé  a  föltételeket,  melyekre  ő  csak  annyit 
felelt :  „Ez  okon  semmi  feleletet  ez  conditiokra  felelnem  nem 
tudok." 

nek  megadja  az  őt  megillető  leánynegyedet,  Zokoly 
kárait  megtéríti,  az  ellene  hozott  ítéletet  illetőleg 
néma  lesz,  mint  a  sír  s  ő  felségének  nem  alkal¬ 
matlankodik  többé.1 

Homonnai  György  elfogadta  e  föltételeket  s 
hittel,  pecséttel  erősítette,  hogy  meg  is  tartja  azokat. 
Hazajővén,  rövid  idő  múlva  jelentékeny  politikai 
szerepet  játszott  s  az  országbírói  méltóságig  emel¬ 
kedett.  Édesanyja  künt  maradt  Lengyelországban, 

ahol  egy  lengyel  úr  vette  nőül.  O  rá  nem  terjedt 
ki  a  kegyelem.  Sőt  Rudolf  azután,  hogy  a  fiúnak 
megkegyelmezett,  még  Dóczy  Fruzsina  kiadását 
követelte  a  lengyel  királytól.2 

Zokoly  Péter,  aki  a  Homonnai-pörben  Rudolf¬ 
nak  jobb  keze  volt  s  aki  a  Habsburg-házhoz  való 
hűségét  és  szerelmét  oly  sokszor  hangoztatta,  néhány 
év  múlva  mint  fölségsértő  a  börtönbe  került.  Ott 
volt  az  ő  helye  már  régen  ! 

1  A  reverzálisa  Prágában  kelt  1602  dec.  22.-én. 

2  U.  o.  14417.  fasc.  1602  dec.  24.  Prága.  A  kiadást  ezen 
az  alapon  kívánta :  „Vermög  dér  Compactaten  so  zwischen 
dér  Kron  Hungarn  und  Poln  sein.“ 


Tegzes  Borbála 


Az  1593.  évben  megindult  török  háborút  az 
egész  ország  örömmel  és  bizalommal  köszöntötte. 
A  lelkesedés  minden  pártot  egyesített  s  az  ország 
fő  vitézei  szentül  hitték,  hogy  a  nagy  harcot 
sikerrel  vívják  meg,  s  így  Magyarország  elhomályo¬ 
sult  csillaga  újra  fölragyog.  A  háború  első  ese¬ 
ményei  igazolták,  hogy  ez  a  reménység  nem  hiú 
ábrándozás  volt.  Győztünk  itt  is,  amott  is,  s  úgy 
látszott,  hogy  a  szarvára  fogyott  hold  alászállóban 
vagyon.  Ami  a  pacsirta  a  piruló  hajnalnak,  az 
volt  az  első  siker  az  ébredő  nemzetnek.  Az  erőre 
kapott  bizalom  szebb  s  dicsőbb  korszak  hajnalo- 
dását  várta.  Sajnos,  az  alkony  odó  század  e  szép 
reményt  a  lelkesedéssel  együtt  hamar  letarolta. 
A  mieink  a  császári  hadseregben  bíztak.  Ez  a  sereg 
azonban  több  kárt  tett  a  magyar  vagyonban,  mint 
a  törökében ;  s  jobban  gyűlölte  a  magyart,  mint  a 
pogány  ellenséget.  S  mivel  Bécsből  is  olyan 
politikát  űztek,  mely  inkább  a  magyarság, 
mint  a  törökség  gyöngítését  akarta,  a  császári 
sereg  kénye-kedve  szerint  jártathatta  rajtunk  a 
hatalmát.  Azután  vele  együtt  a  rác,  az  oláh,  a 
török  és  a  tatár  is  a  szegény,  megfogyott  magyar- 

ságot  dúlta  és  pusztította.  S  mikor  amúgy  is  a 
legnagyobb  veszedelem  környékezett  bennünket,  a 
nemzetnek  régi  átka:  a  viszálykodás  is  új  életre 
kelt.  Magyarország  ege  tehát  mindenfelől  elsöté¬ 
tedett.  Igazi  ítéletidő  szállott  reánk.  Nyögve  szen¬ 
vedett  mindenki.  Siralmas  csak  említése  is  annak 
az  iszonyatosságnak,  ami  nálunk  történt.  Hiszen 
Básta  kora  nehezedett  ránk  minden  borzalmával  és 
kegyetlenségével !  Magyarország  koronázott  királya 
utasításul  adja  ennek  a  Bástánaky  hogy  ölesse,  égesse , 
akasztassa ,  pusztítsa  a  rebellis  magyarságot ,  s  jó 

éizésű  németeknek  osztogassa  a  magyar  földet.  Es 
Básta  szószerint  teljesíté  ura  parancsát.  S  olyan 
világ  támadt  Erdélyben,  e  szép  tündérországban  (ez 
volt  Erdély  neve  a  XVI.  században),  hogy  nem 
találtak  elegendő  bicskát,  amivel  az  elfogott  urak¬ 
nak,  nemeseknek  és  vitézeknek  nyakát  elnyiszál- 
hatták  volna. 

S  talán  Magyarországon  más  világ  járta  ?  O  nem ! 
A  magyar  vármegyék  írják  1603-ban  a  királynak : 
„a  német  hadak  rablása  és  dúlása  miatt  lehetetlen 
ez  országban  maradnunk.  Virágzó  városaink,  népes 
falvaink  voltak.  S  ha  most  szemünket  végig  jár- 
tatjuk  a  Duna  vidékén  vagy  Felső-Magyarország- 
ban,  kirabolt  s  földúlt  községeken  kívül  mást  nem 
látunk.  S  a  nép,  a  mindenéből  kifosztott  nép  az 
erdőkben  bujdosik,  nem  a  török  —  hanem  felséged 
hadserege  elől." 

Mint  a  pusztában  kiáltónak  a  szava,  úgy  hang- 

zott  el  a  megyék  kétségbeesett  szózata.  Ügyet  sem 
vetettek  rá  azok,  akiknek  szólott.  Az  ezer  sérelem- 

mel  sebes  ország  pusztítása  tehát  tovább  folyt. 
A  magyar  élet,  a  magyar  vér  napról-napra  olcsóbbá 
lön.  Az  elfenült  kor  hosszú  idők  gyümölcsét  meg- 
veszté.  A  XVI.  század  lelkes,  daliás  világa  pusz¬ 
tulom  fordul ;  a  régi  vitézi  élet  —  nemzeti  létünk 
e  fő  istápja  —  egészen  elnémul.  S  úgy  látszott, 
hogy  a  végbeli  élet  egykori  lelkesedésével  együtt 
a  régi  magyar  erkölcs  is  eltűnt.  Az  elvadult  kor 
bűnei  ugyanis  még  a  legjobbjainkat  is  megejtették. 
Úgy  szokott  az  lenni,  hogy  a  parlagon  heverő 
földet,  csak  úgy,  mint  az  emberi  lelket,  gyom  és 
gaz  veri  föl.  Azaz,  hogy  a  jó  erkölcs  megcseréli 
nevét  a  rosszal.  És  ezt  a  szomorú  cserét  még  az 
asszonyi  rendben  is  megtaláljuk.  A  nemzetüket 
szerető,  szelíd  és  gondos  magyar  matrónák  helyett 
a  Báthory  Erzsébet-féle  alakokkal  találkozunk,  akik 
a  régi  magyar  női  erkölcsökből  teljesen  kivetkőztek, 
s  imádságos  könyv  helyett  ostort  és  boros  kancsót 
forgattak  a  kezükben. 

Ilyenforma  asszony  volt  Tegzes  Borbála  is.  Sötét, 
elvadult  korszak  teremtette  őt;  vész  és  vihar  ren¬ 
gette  a  bölcsőjét  s  bűnök  között  növekedett  föl. 
Arra  módja  sem  volt,  hogy  jó  életben  foglalja 
magát.  Hiszen  a  szelídséget,  a  szív  jóságát  és  az 
emberszeretetet  hírből  sem  ismerte.  Erősnek  és 
bátornak  nőtt  ugyan  föl,  de  a  lelkében  csak  a 
szívtelenség  és  a  tilalmasra  való  hajlam  vert  fészket. 

Tegzes  Borbála  előkelő  és  vagyonos  családból 
származott.  A  szabolcsmegyei  Kinizs  (Kinis)  faluban 
állott  ősi  udvarháza  —  szép  gyümölcsösök  és  szőlős¬ 
kertek  közepén.  Birtoka  lenyúlt  a  kanyargó  Tiszáig, 

ahol  hallal  bőves  halászó  vize  és  költözőhelye 
vagyis  réve  volt.  Kelecséni  révnek  hívták  ezt  és 
szép  hasznot  hajtott  a  konyhára.  Ladány  és  Baka 
faluk  határa  is  jórészt  az  ő  birtokához  tartozott.  O 
lévén  családjában  az  egyedüli  örökös,  volt  mit  a 
tejbe  aprítani.  Es  Tegzes  Borbálának  a  vagyonán 
kívül  még  egyebe  is  akadt,  amit  azon  korban  is 
sokra  tartottak.  Nagyon  szép  nő  volt,  erővel  és 
bátorsággal  teljes.  Sajnos,  a  szépsége  mérhetetlenül 
hiúvá  és  elbizakodottá  tette  őt.  Mindent  mert, 
semmitől  sem  félt.  Magasan  hordta  a  szép  fejét, 
mint  a  bércek  sudár  fenyője,  s  büszkeségét  meg¬ 
alázni,  őt  magát  meghajlítani  semmi  vihar  nem 
tudta.  Bámulatos  kitartással  tört  a  célja  felé,  külö¬ 
nösen,  ha  sértett  hiúsága  és  gyűlölete  tüzelte,  vagy 
ha  a  hervasztó  bosszúért  gerjedezett.  Ha  a  sors 
valami  hatalmas  zsarnok  oldalára  állítja  őt,  nagy 
dolgokat  mível  vala,  mert  elmétől  alig  megfogható 
akaraterő  és  uralkodási  vágy  lakott  benne.  Külön¬ 
ben  férfias  természetű  nő  volt,  aki  ha  kellett,  a 
férfiakkal  is  szembeszállóit ;  s  ha  a  dolog  úgy 
fordult,  versenyt  ivott  velők,  s  úgy  káromkodott, 
hogy  a  marcona  hajdúk  is  elröstelték  magukat. 

Tegzes  Borbála  birtoka  fölszélről  a  Cserneki  Lökös 
Bornemissza  család  jószágával  volt  mesgyés  és 
határos.  A  kelecsényi  tiszai  révet  pedig  közösen 
bírták.  Unosuntig  elegendő  ok  volt  ez  a  civa- 
kodásra  és  a  villongásra,  különösen  Tegzes 
Borbálával  szemben,  aki  a  maga  akaratán  és  ér¬ 
dekén  kívül  mást  nem  ismert. 

Még  leánypártában  volt  Tegzes  Borbála,  mikor 

a  szomszédjával :  Cserneki  Lő  kos  Bornemissza 
Miklós  urammal  szembe  került.  Daliás  huszártiszt, 
ónodi  főkapitány,  udvari  bejáró  és  messze  földön 
ismert  vitéz  volt  ez  a  Bornemissza  Miklós.  A  Tegzes¬ 
családdal  folytatott  régi  villongást  egyszerre  meg¬ 
szüntethette  volna,  ha  a  szép  Borbálát,  a  Tegzes¬ 
javak  egyedüli  örökösét,  nőül  veszi.  Bornemissza 
Miklós  azonban  élte  szekerének  a  járomszögét 
más  leány  szerelméért  törte  ki.  Büdy  Erzsébetet ,  a 
beregi  főispán  leányát  vette  nőül.  Hű,  derék  és 
szerető  házastársat  kapott  benne,  akivel  boldogan 
élt  kerecsényi  (beregmegyei)  kastélyában. 

Nem  tudjuk,  volt-e  joga  Tegzes  Borbálának  arra 
gondolnia,  hogy  Bornemissza  Miklós  őt  veszi  nőül. 
A  hivatalos  írások,  a  tanúvallomások  erről  mit  sem 
szólnak.  Csak  annyi  bizonyos,  hogy  Borbála  hir¬ 
telen  Székely  János  uramnak  nyújtá  a  kezét. 
Futott  ember  volt  ez  a  Székely  János,  aki  vagyonát 
elprédálván,  Mihály  oláh  vajda  hadában  próbált 
szerencsét.  Nőül  vevén  Tegzes  Borbálát,  a  békés 
családi  életre  szánta  a  fejét.  O  szegény  nem  is 
álmodta,  hogy  a  békés  boldogság  helyett  örökös 
harc  és  villongás  vár  reá.  Persze,  nem  ismerte 
Tegzes  Borbálát,  s  nem  sejtette,  hogy  ő  csak 
hitvány  báb  lesz  annak  a  kezében. 

A  házasság  megkötése  után  a  Székely-  és  a 
Bornemissza-család  között  a  villongás  mindennapi 
dologgá  lett.  Hiába  választották  el  egymás  földjeit 
széles  közgyephagyással,  hiába  vontak  mély  ba¬ 
rázdát,  a  gyűlölet  azon  is  átszállt  s  tilalmasra  vitte 
a  szomszédokat. 

Székely  János  és  felesége  a  Bornemisszáék  ellen 
indított  harcban  szövetségesekre  is  találtak.  A  szom¬ 
széd  Csomaközy  András  és  Apáthy  uram  ugyanis 
szintén  hadi  lábon  állottak  az  ónodi  kapitánynyal. 
A  közös  érdek  és  a  közös  gyűlölet  tehát  hamar 
egyesítette  őket  a  Székely-famíliával. 

Bornemissza  Miklós  az  ellenségeitől  ugyan  meg 
nem  ijedt,  de  azért  egy  ideig  mégis  azon  fára¬ 
dozott,  hogy  a  villongást  elsimítsa.  Fáradozása 
azonban  kárba  veszett.  Úgy  járt,  mintha  a  ser¬ 
penyőre  nyilat  lövöldözött  volna.  Tegzes  Borbála 
ugyanis  a  bosszúért  gyulladozott  és  így  az  urát 
megbékélni  nem  engedé. 

Bornemissza  Miklós  látván,  hogy  ellenségei  a  jó 
szót  a  füstbe  bocsátják  és  hogy  békésségre  nem 
hajlanak,  ő  is  hátratette  a  keresztet  és  a  furkós- 
bothoz  nyúlt.  Először  is  Tegzes  Borbálára  olyan 
gyalázatos  szókat  üzent,  hogy  a  női  hiúságában 
sértett  asszony  dühében  majd  hogy  halálra  nem 
vált.  Azután  összegyűjtvén  a  vitézeit,  rárontott  a 
kinizsi  udvarházra  és  Tegzes  Borbálát  az  urával 
együtt  kivetette  onnét.  A  verekedés  közben  Borbála 
asszonynak  két  hű  szolgáját  is  megölték.  Bornemissza 
Miklós  e  két  szolga  fejét  magával  vitte,  s  kere- 
csényi  kastélya  előtt  kópjára  szuratta.  Miután  Tegzes 
Borbála  házközbeli  javait  és  ruháit  prédára  bocsá¬ 
totta,  mint  valami  diadalmas  hadvezér  hazavonult. 

Ugyanúgy  bánt  el  Csomaközy  Andrással  is.  Ez 
a  gazdag  és  hatalmas  úr  is  megtapasztalta,  hogy  ha 
harcra  kerül  a  dolog,  Bornemissza  Miklós  helytáll 
magáért. 

A  kinizsi  támadás  óta  Tegzes  Borbálának  sem 
éje,  sem  napja  nem  volt.  A  kiolthatatlan  gyűlölet 
és  a  bosszú  vágya  nem  hagyta  pihenni.  Ez  szegte 
a  kedvét,  ez  nyomta  a  begyét,  ez  égette,  ez  tüzelte 
folyton.  Gyámoltalan,  békés  természetű  urának 
ugyancsak  volt  mit  tőle  hallania. 

Hogy  udvarházát  a  további  támadástól  meg¬ 
óvja,  erős  latorkerttel,  tapaszos  palánkkal  és  árokkal 
kerítette.  Mikor  a  jobbágyok  az  erősségen  javában 
dolgozgattak,  Székely  János  uram  búsan  szólott: 
„Jó  feleség,  rosszban  töröd  a  fejedet.  Mire  való 
nekünk  a  hadakozás,  hiszen  eddig  is  a  rövidebbet 
húztuk.  Hidd  el,  jobb,  ha  békességben  élünk  s 
Bornemisszával  megbékülünk  1“ 

—  Abból  semmi  sem  lesz  —  kiáltá  Borbála 
az  urának.  —  Ha  ő  reánk  támadott,  mi  is  meg¬ 
dúljuk  őkigyelme  jószágját.  Ha  ő  minket  kárba 
ejtett,  nekünk  is  károsítanunk  kell  őt.  S  míg 
ez  meg  nem  esik,  egy  pillanatig  sem  nyugszom. 
S  ha  te  erre  nem  hajiasz,  előttem  oda  a  tisztséged, 
veled  tovább  nem  élek.1 

—  Tégy,  amit  jónak  látsz  —  feleié  Székely  uram 
nagy  búsan.  —  Nem  az  én  javaimat,  hanem  a 
magadéit  veted  kockára.  Nem  én  leszek  a  káros 
fél,  hanem  jó  magad ! 

1  Közös  pénz.  levélt.  Hung.  14423.  fasc.  1604  Attestatio 
etc.  „Socia  mea  volo  cum  Nicolao  Bornemissza  pacem  inire“ 
etc.  Erre  az  asszony  így  felelt :  Nequaquam  ineas  pacem, 
séd  sicut  ipse  violenter  egisset,  ita  e  contra  etiam  tu  violenter 
agas.  Alioquin  enim  mecum  pacifice  non  vives,  honoremque  et 
existimationen  apud  me  non  habebis.  Si  ipse  intulit  nobis 
damnum,  tu  quoque  vindictam  pro  eo  exerceas." 


189 


E  közben  történt,  hogy  Básta  hadai  átvonulván 
a  tiszai  részeken,  amit  útban  értek,  kardra  hányták. 
Csomaközy  András  és  Tegzes  Borbála  jószágát  is 
teljesen  elpusztították.  A  büszke  asszonynak  a 
környék  népével  együtt  az  erdőre  kellett  futnia,  s 
ott  a  hideggel,  éhséggel  és  az  erdei  vadakkal  küz¬ 
denie.  Halálos  ellensége :  Bornemissza  Miklós 
megtudván,  minő  rettenetes  sorsra  jutott  Tegzes 
Borbála,  Berkeszy  Dorottyát  küldé  hozzá  azzal  az 
üzenettel,  hogy  a  németjárás  ellen  az  erdők  nem 
adnak  menedéket.  Az  ő  kastélyát  a  német  had 
elkerülte,  s  így  szállással  bármikor  szolgálhat.  Ha 
tehát  Borbála  asszony  az  ő  szíves  hívását  meg 
nem  veti,  kerecsényi  kastélyát  készséggel  átengedi 
neki.  De  ha  a  múltra  való  tekintetből  hozzá  nem 
akarna  szállani,  a  faluban  készíttet  neki  biztos 
szállást.1 

Tegzes  Borbála  a  lovagias  ajánlatot  haragszóval 
utasítá  vissza.  Ellenségemhez  mennem,  —  szóla  — 
nekem  kész  halál  volna.  Latrok  hívására  meg  nem 
indulok ! 

Mikor  Básta  pusztító  hadai  elvonultak,  s  Tegzes 
Borbála  újra  haza  szállhatott,  ismét  és  örökké  a 
régi  nótát  fújta.  Székely  Jánosnak  tehát  nem  volt 
maradása,  mert  a  felesége  éjjel-nappal  a  bosszúra 
hajtá  és  ösztökélte  őt.  Székely  uram  azonban 
még  sem  állt  kötélnek.  Jó  ideig  keményen  tar¬ 
totta  magát  s  nem  mutatott  semmi  hajlamot  a 
bosszúra. 


1  U.  o.  Berkeszy  Dorottya  vallomása. 

Egyik  szép  napon  Athy  István  kulcsár  vitte  őket 
csolnakon  a  Tisza  vizén.  Tegzes  Borbála  elmeren¬ 
gett  a  szép  tájon  s  úgy  látszott,  mintha  nagyon 
megindult  volna.  Székely  uram  föl  akarván  használni 
a  kedvező  pillanatot,  így  szólt  a  feleségéhez : 
Egyezséget  kötök  Bornemisszával,  mert  életemre 
fenekedik !  E  szóra  Borbála  asszony  bort  hozatott 
a  kulcsárral  s  a  kancsóval  a  kezében  így  szólt : 
Ha  az  uram  megbékül  Bornemisszával,  elköltözöm 
innét  és  Apátiba  megyek.  Inkább  vesszen  el  min¬ 
denem,  de  Bornemisszával  meg  nem  békülök  ! 

Székely  uram  félénken  jegyzé  meg  erre,  hogy 
főemberek  ajánlják  neki  az  egyezséget  s  jóbarátai 
is  erre  kérik.  Ha  te  kibékülsz,  —  feleié  Borbála  — 
egy  tálból  nem  eszem  veled,  egy  pohárból  nem 
iszom  többé. 

—  Ládd  —  mondá  Székely  —  sokszor  szememre 
hánytad,  hogy  ezer  forintnyi  károd  van  Bornemissza 
támadásából.  Még  több  bajt  akarsz  ?  Én  magamra 
vállalom  a  kárt,  s  viselem  a  támadás  szégyenét. 
Ne  bántsuk  most  Bornemisszát,  hanem  várjunk, 
míg  kedvező  alkalom  nyílik  a  bosszúra. 

Falra  hányt  borsó  volt  az  eféle  beszéd.  Tegzes 
Borbálát  meggyőzni  nem  lehetett ;  ő  bosszúért 
lihegett,  s  addig  nem  nyugodott,  míg  az  urát  föl¬ 
tüzelnie  nem  sikerült.  Szegény  Székely  uram  meg- 
riaszkodék,  mikor  Borbála  asszony  reá  dörmö- 
lődött  s  a  gyávaságát  hangoztatta.  A  lelkiismerete 
azonban  sokáig  nem  vitte  rá  a  rettenetes  bűnre. 
Végre  azonban  mégis  megunta  az  örökös  korholást 
és  tüzelést,  s  elszánta  magát  a  tettre.  Hadd  lássa 

az  asszony,  hogy  ő  vitézi  kenyeret  evett  s  hogy  a 
halált  nem  féli. 

Szövetkezve  Csomaközy  Andrással  és  Apáthyval, 
kóborló  hajdúkat  és  martalócokat  fogadott,  s 
azután  1603  május  23.-án  viharos  éjjelen  Bornemissza 
kerecsényi  kastélyára  indult.  A  lator  hajdúk  lajtor¬ 
jákat  támasztván  a  palánknak,  az  udvarba  jutottak 
s  az  alsó  kapunállókat  levágták.  Bent  a  kastélyban 
nyugodtan  aludt  Bornemissza  Miklós  és  felesége. 
Almukat  hirtelen  vad  lárma  szakasztá  félbe.  A  haj¬ 
dúk  betörtek  a  hálóházba,  s  az  ébredő  Bornemissza 
Miklós  a  szövétnek  világánál  az  ellenségeit  látta 
maga  előtt.  Kardot  rántott  s  elszántan  védte  magát 
és  feleségét.  A  támadók  az  elkeseredett  harcban 
darabokra  vagdalták  őt,  azután  minden  elvehetőt 
elvivén,  a  kastélyból  távoztak.1 

Gállffy  János  uram  puskalövést  és  sivalkodást 
hallván  az  éjjel,  virradtakor  benézett  a  néma 
kastélyba.  Megborzadt  attól,  —  írja  ő  maga,  — 
amit  ott  látott.  Vérében  találta  az  összevagdalt 
Bornemisszát.  Egy  ingben,  ájultan  hevert  mellette 
a  boldogtalan  asszony :  Büdy  Erzsébet. 

Székely  János  a  zsákmánnyal  hazatérvén,  Tegzes 
Borbála  lelkendezve  fogadta  őt.  A  férj  azonban 
zord  volt,  s  nem  osztotta  az  örömét.  Fölébredt 
benne  a  ielkiismeret,  s  szívét  a  megbánás  teljesen 
elborítá.  Rideg  szóval  mondá  tehát  a  feleségének: 
„Am  teljék  kedved  immár  benne  asszony ,  a  dolog 

1  U.  o.  A  szepesi  kamara  jelentése  Mátyás  főherceghez 
1603  okt.  8.  Kassa,  leírja  a  gyilkosságot. 

megesett;  Bornemissza  Miklós  már  nem  él!  Tőled 
indult  a  bosszú ,  szálljon  hát  fejedre  a  vére.  Én  itt 
hagylak  örökre.  Isten  fordítsa  el  rólad  a  haragját. 
Élj,  ahogy  élni  tudsz,  én  soha  többé  vissza  nem 
térek  hozzád."1 

És  Székely  János,  mint  a  csordáról  idegenedett 
marha,  búcsúszó  nélkül  még  aznap  elfutott  hazul¬ 
ról,  egy  fillér  árú  dolgot  sem  vivén  magával. 

Tegzes  Borbála  ismervén  a  bűvös  erőt,  ami 
Székely  Jánost  hozzáfűzte,  csak  a  vállát  vonogatta, 
de  nem  hitte,  hogy  az  ura  csakugyan  elhagyja. 
A  bánatnak  tehát  nem  ereszté  magát.  Ellenkezőleg 
—  amint  a  tanúvallomások  mondják  —  kedvre 
derült  és  felöltvén  legszebb  ruháját,  s  felkötvén  a 
szegény  Bornemisszáné  aranyos  övét,  meg  arany¬ 
csipkés  laptakötényét,  Apátiba  ment,  ahol  sátor 
alatt  nagyokat  ivott  Bornemissza  elrabolt  abszint- 
borából.  Azután  megjelent  a  nemes  asszonyok 
társaságában,  ahol  dicsekedve  mondá  el  a  gyilkos¬ 
ságot.  „Ételt  jóízűen  nem  ehettem,  —  mondá  — 
italt  nem  ihattam,  míg  akaratom  és  lelkem  vágya 
nem  teljesült!"2 

Apátiból  Kisvárdára  vitette  magát,  ahol  először 
kellett  éreznie,  hogy  kerülve  kerülik  őt.  Észrevevén 
a  mellőzést,  az  apródjához  imigyen  szólott :  „Nézd 


1  U.  o.  Báthory  István  országbíró  parancsára  készült  tanú¬ 
vallomás. 

2  U.  o.  Tegzes  Borbála  szolgálójának,  Böszörményi  Anná¬ 
nak  vallomása :  „nec  cibum  nec  potum  boni  saporis  sumpsisset 
interea  temporis,  donec  voluntas  et  animi  sui  desiderium 
completum  non  fuisset.“ 

fiam  ezt  az  Anarcsy  Istvánt,  mint  haragszik  rám. 
Még  csak  a  szemét  sem  veti  felém.  Ha  az  Isten 
az  uramat  visszahozza,  rajta  is  bosszút  állatok!" 
—  „En  jó  asszonyom,  —  feleié  az  apród  —  hallgass 
az  Istenért,  nehogy  szavad  másnak  is  a  fülébe 
essék,  nem  jó  dolog  ez,  nem  helyes  az,  amit 
beszélsz !"  .  .  ,1 

A  szegény  Büdy  Erzsébet  a  rettenetes  éjszaka 
után  kissé  magához  térvén,  június  hó  elején  maga 
írta  meg  a  királynak  az  ura  gyászos  halálát.  Az 
ostor  —  írja  —  oly  nagy  rajta,  hogy  ugyan  tán¬ 
torog  belé.  Egészen  a  halálán  fekszik.  Mindenét 
elrabolták.  Még  egy  inget  sem  hagytak,  amibe 
szegény  jó  ura  holttestét  takarhatta  volna.  Az  ő 
veszteségét,  az  ő  fájdalmát  —  úgymond  —  toll  le 
nem  írhatja.  Hisz  mindenki  tudja,  minő  derék 
vitéz,  milyen  hős  volt  az  ő  ura.2 

E  levélke  volt  Büdy  Erzsébetnek  az  egyetlen  és 
utolsó  írása.  Harmadnap  elköltözött  az  ura  után, 
aki  nélkül  élni  úgy  sem  tudott,  úgy  sem  akart. 

A  gyilkosok  közül  Székely  János  Erdélybe  futott 
s  ott  kereste  halálát,  amit  az  ellenséggel  szemben 
hamar  meg  is  talált.  Csomaközy  András  a  törökök¬ 
höz  menekült,  s  ott  húzta  meg  magát,  míg  Bocskay 
fegyvert  nem  fogott.  Azután  az  ő  hadába  állott 
és  vitézül  harcolt. 

Rudolf  császár  az  ő  szokása  szerint  Csomaközy 
és  Székely  javait  idézés  és  ítélet  nélkül,  tehát 

1  Bath  Mihálynak  hittak  az  apródot. 

2  Köz.  pénz.  levélt.  Hung.  14419.  fasc.  1603  június  28. 

Takáts  S.:  Régi  magyar  asszonyok. 

törvénytelenül  lefoglaltatta.  Csomaközy  szép  bir¬ 
tokait  és  kassai  házait  azután  1604  október  13.-án 
Rueber  György  német  kapitánynak  adományozta. 
Ez  az  adomány  azonban  Bocskay  idejében  erejét 
vesztette.  Bocskay  ugyanis  Csomaközynek  minden 
birtokát  visszaadatta.1 

Tegzes  Borbála  már  nem  is  Bocskay,  hanem  a 
magyar  kamara  ajánlatára  kapta  vissza  a  birtokát. 

r 

Úgy  látszik,  a  szép  asszonynak  nagy  összeköttetése 
volt,  s  a  keze  igen  messze  elért.  Nem  csoda  hát, 
ha  a  kamara  is  védelmezgette  a  jogait.  Az  ő 
rovására  mindössze  csak  annyi  történt,  hogy  a  váradi 
püspök  ajánlatára  3000  forintnyi  zálogot  vetettek 
a  birtokára,  nehogy  minden  teher  nélkül  kerüljön 
vissza  Tegzes  Borbála  kezére. 

A  gyilkosok  és  felbujtók  közül  tehát  csak  Székely 
János  bűnhődött.  És  őt  sem  a  törvény  nyomorí¬ 
totta  meg,  hanem  saját  lelkiismerete.  Ezért  válasz¬ 
totta  magának  a  halált. 

1  U.  o.  14432.  fasc.  1604.  okt.  13.  Rudolf  a  meggyilkolt 
Bornemissza  Miklós  testvérét,  Jánost,  aki  a  bátyja  javait  kérte, 
elutasította. 


Homonnai  Mária  levelei 
II.  Ferdinándhoz 


Széchy  Mária  édesanyjáról  szólunk.  Homonnai 
Mária  nevét  a  hír  szele  nem  igen  hordozta  szár¬ 
nyain.  Ha  nevét  olykor  emlegetik  is,  e  szerencsét 
inkább  leánya  hírének,  mint  saját  érdemeinek 
köszönheti.  A  szeszélyes  sorsnak  biz  ez  nagyon 
fura  játéka.  A  kalandokon  kapó  leány  a  józan 
lelkek  nyomdokain  vajmi  ritkán  járt.  Hitét  és  hű¬ 
ségét  a  szükség  szerint  hányta-vetette.  Míg  csillaga 
fentragyogott,  kevélységét  másokon  jártatta  s  mikor 
szépsége  és  szerencséje  búcsúzófélben  volt,  mint  a 
széltől  indult  nádszál,  a  nagyok  előtt  hajlongott  s 
kegyüket  térdenállva  kereste.  S  mégis,  viselt  dolgai 
nemcsak  a  molyette  régi  könyvekben  kopnak ; 
íróink  ma  is  szívesen  foglalkoznak  velük.  Ám  az 
anyáról,  erről  a  minden  ízében  magyar  s  derék 
nőről  alig  esik  szó.  Pedig  minden  tekintetben 
méltóbb  a  tolira,  mint  leánya.  Homonnai  Mária  a 
legkiválóbb  főúri  asszonyaink  közé  tartozik.  Egyik 
kortársa  találóan  írta  róla :  „ jó  mag ,  tiszta  virág , 
ép  alkotmány  !“  Vonzó  és  tiszta  családi  életet  élt; 
lelke  minden  nemes  erénnyel  osztályos  vala.  Párját 

ritkító  gazdasszony  hírében  állott  s  roppant  birto¬ 
kait  úgy  kezelte,  hogy  bármely  gazdának  becsü¬ 
letére  vált  volna.  Keze  a  munka  körül  otthonos 
volt  s  a  családi  tűzhely  mellett  „Istennek  és  az 
országnak  törvényei  szerint"  élt. 

Mint  buzgó  protestáns,  hitéhez  erősen  ragasz¬ 
kodott,  de  azért  mások  meggyőződését  tiszteletben 
tartotta.  S  a  királynál  mégis  azzal  vádolták,  hogy 
a  katholikus  papokat  üldözteti.  E  méltánytalan 
vádra  az  özvegy  föltárván  lelkivilágát,  Pálffy  Pál¬ 
nak,  a  kamara  elnökének,  e  ritka  szép  sorokat  írja  : 
„Az,  mi  az  plébánosnak  és  jószágombeli  pápista 
szegény  embereknek  üldöztetését  illeti,  kigyelmed- 
nek,  mind  ilyen  beteges  állapotomban  is  üdvözlendő 
hitemre  merem  Írnom ,  hogy  mióta  Isten  igaz  ítéletiből 
az  árvái  állapotra  juttatott,  soha  sem  magam,  sem 
gondviselőim  odio  religionis  a  szegény  embereket 
nem  háborgatták,  sem  valamely  plébánost  az  én 
akaratomból  és  híremmel  gyalázattal  nem  illettek. 
Történhetett  ugyan  valamely  importunus  plébános¬ 
nak  maga  kereseti  szerint  más  religión  levő  szegény 
emberim  által,  régen  köztük  lakos  prédikátorok 
akaratjából,  falujokból  való  kiigazítása,  de  jó  igaz¬ 
sággal  írom  kegyelmednek,  hogy  az  is  az  én  hírem 
s  akaratom  nélkül  esett.  Vágynak  hála  Istennek, 
együtt  is,  másutt  is  jószágaimban  azon  religión 
való  plébánosok  és  szegény  emberek,  de  én  soha 
egyikét  sem  háborgatom  vallásában  s  nem  is  az  én 
özvegyi  rendömhöz  való  a  vallás  igazgatás,  —  édes 
fiam  uram  —  hanem,  akinek  lelkiismereti  min  meg- 
nyugodott,  én  miattam  békével  profiteálhatja  jószá- 

gomban  is,  s  tudom,  hogy  az  édes  gyermekim  is 
az  én  holtom  után  azon  szabadságban  meg  fogják 
őket  tartani!"1  Végül  kéri  Pálffyt,  mondja  meg 
ezeket  a  királynak  és  az  udvari  kamarának  is. 

Kiváló  lelkitulajdonságain  kívül  Homonnai  Mária 
élete  regényesség  és  mozgalmasság  tekintetében  is 
vetekedhetik  Széchy  Máriáéval.  Még  serdületlen 
leányka  korában  özvegy  édesanyját  főbenjáró  vét¬ 
séggel  vádolták.  A  két  gyermekével  Nyeviczke 
várába  menekülő  özvegyet  (Dóczy  Fruzsinát)  saját 
rokona,  Homonnai  Bálint  megostromolja  s  otthoná¬ 
ból  kiűzi.  Kínban,  gondban  telt  napokon  át  bujdosott 
az  özvegy  két  gyermekével ;  éjjeleken  át  istállókban 
húzta  meg  magát  és  éhségtől  gyötörve,  üldözőitől 
félve  ért  Lengyelországba.  Később  bocsánatot 
nyervén,  az  ifjú  Homonnai  György  és  nővére, 
Mária  visszatértek  Magyarországba.  A  veszedelmek, 
a  nélkülözések  és  küzdelmek  közt  megedzett 
Homonnai  Mária  azután  Széchy  György  grófnak 

r 

felesége  lön.  ügy  látszott,  a  sors  tetézett  mértékkel 
osztogatta  most,  amit  azelőtt  megvont  tőle.  Homonnai 
Mária  boldogan  élt  hatalmas  és  vitéz  férjével.  Kis 
királysággal  fölérő,  roppant  kiterjedésű  birtokaik 
sok  gondot,  de  sok  örömet  is  szereztek.  Am  idővel 
a  boldog  éveket  újra  hosszú  gyász  váltotta  föl. 
Széchy  Györgyöt,  a  rettegetett  vitézt  és  országos 
főkapitányt  meggyilkolták !  Kétségbeesett  özvegye 
szeméből  kiapadt  a  könnyharmat.  Még  fiatal  volt, 
de  amit  átélt,  ifjúságára  megvénítette.  Ezentúl  csak 

1  Köz.  pénz.  ltr.  Hung.  14506.  fasc.  1643  május  6. 

gyermekeinek  s  megszámlálhatatlan  birtokainak  élt. 
Nevelte  gyermekeit  s  növelte  gazdagságát.1  Gyűlt 
is  a  kincs  napról-napra  Murány  sziklavárába  s  ami 
egyszer  odakerült,  azt,  legalább  ott,  bátorságosan 
bírhatta.  Az  ő  gazdálkodása  akkori  időben  országos 
fontosságú  volt.  Amint  ugyanis  Bethlen  Gábor 
megnyitotta  a  békét,  a  földet  munkáltatni  senki 
sem  merte.  A  gabona  ára  így  azután  hamarosan 
húszszorosára  szökött  s  ha  Homonnai  Mária  a 
végházak  hadinépét  nem  látja  el  gabonával,  a 
katonák  éhen  haltak  volna.  Mert  csakis  az  ő  tár¬ 
házai  voltak  akkor  gabonával  telve.  Homonnai 
Mária  ugyanis  jó  lábon  állt  Bethlennel  s  hadaitól 
mitsem  kellett  tartania.  Bár  Bécs  felé  nem  igen 
vesztegette  a  becsületét,  azért  Ferdinánddal  is 
igyekezett  jól  megférni.  Ügyes  politikájának  köszön¬ 
hette  azután,  hogy  egyik  féltől  sem  esett  bántódása. 

Gazdagságának  híre  Bécsbe  is  eljárt  s  királyaink 
sem  restelték  a  nála  való  kopogtatást  néminemű 


1  A  magyar  kamara  azt  gondolván,  hogy  az  özvegy  asszony¬ 
nyal  bármit  tehet,  1629-ben  erővel  rá  akarta  öt  venni,  hogy 
az  egyik  birtokát  engedje  át  Őrié  uramnak.  Erre  Homonnai 
Mária  igen  udvariasan,  de  határozottan  megírta  a  kamarának, 
hogy  eszeágában  sincsen  a  jószág  átengedése.  „Kegyelmetek¬ 
nek  —  úgymond  —  meg  nem  tudom  írni,  mely  fájdalmas 
szívvel  értem,  hogy  az  én  kegyelmes  uram  őfelsége  nevével 
arra  int,  hogy  saját  pénzemen  vött  jószágomat  Orllé  uramék- 
nak  bocsássam  s  adjam  ! . . .  En  inkább  oltalmat  várok  ilyen 
gyámoltalan  állapotomban,  kérem  is  kegyelmedet,  mutassa 
hozzám  és  árváimhoz  inkább  jóakaratját,  hogy  nem  búsítson 
eféle  dologgal."  (Orsz.  Itr.  Kisebb  családi  levéltárak,  8.  csomó, 
Széchy-család,  1629  máj.  10.) 

kölcsönökért.  Épp  mikor  leánya,  Széchy  Mária 
részére  a  hozományt  Összeállítani  akarta,  ez  a 
furcsa  mende-monda  kelt  szárnyra :  Homonnai 
Mária  nagy  kincses  ládáit  előhozatván,  mintha  csak 
valamennyinek  födele  összeforradt  volna,  egyet 
sem  tudtak  fölnyitni.  Végre  nagy  erőfeszítéssel  föl¬ 
szaggatták  a  födeleket.  S  Murány  úrnője  majd  hogy 
le  nem  rogyott  ijedtében,  mikor  a  ládák  tartalmát 
meglátta !  Az  aranyok,  ezüstök,  az  ékszerek  és  az 
edények  egytől-egyig  kővé  váltak.  Hiába  pengették 
az  aranyokat  és  a  fakószínű  tallérokat,  mindannyi 
kongó  tompa  hangot  adott.  Széchyné,  nehogy  a 
különös  eset  híre  elterjedjen,  népének  szigorú  titok¬ 
tartást  parancsolt.  A  csodás  eset  azonban  mégis 
hamar  ismeretessé  lett.  Még  az  évben  Bécsben  is 
megtudták.  Széchyné  látván,  hogy  hiábavaló  min¬ 
den  titoktartás,  a  kővé  vált  kincseket  a  vár  szédítő 
bástyáiról  a  mélységbe  hányatta.  Lent  a  völgyben 
—  amint  az  udvari  kamarának  jelentik  —  a  kincsek¬ 
ből  egész  halom  képződött  s  hatvan  kocsit  könnyen 
meg  lehetett  volna  vele  tölteni.  Az  udvari  kamara 
a  hír  vétele  után  a  kővé  vált  kincsekből  azonnal 
hozatott  néhány  darabot.  Egy  tallér-  és  egy  dénár¬ 
alakú  kő  ma  is  az  illető  iratokhoz  van  csatolva. 
(Udvari  kamarai  levéltárban.)  A  számító  kamara 
azt  hitte,  hogy  a  pénznek  csak  külseje  változott 
meg,  azért  egy  talléralakú  követ  széttöretett. 
Szomorúan  látta,  hogy  az  bizony  csak  jóféle  kavics. 
De  azért  1628  november  8.-án  mégis  vizsgálatot 
rendelt  annak  kiderítésére,  hogyan  s  a  Mindenható 
mily  különös  rendelésére  történt  ez  a  hihetetlen 

csoda.1  Ez  a  vizsgálat  teljesen  fölösleges  volt,  mivel 
Széchyné  ládáiban  tartva  tenyészett  a  pénz  s  éppen 
ez  időtájt  akarta  az  50.000  tallérnyi  hozományt 
Iktári  Bethlen  István  részére  kifizetni.  Rendkívül 
szeretvén  gyermekeit,  Bethlen  Gábor  fejedelem 
részéről  némi  biztosítékot  kívánt.  A  fejedelem 
bosszankodva  vette  Széchyné  aggodalmait.  Perényi 
Ferenchez  írt  levelében  élénken  hangoztatja,  mi 
mindent  tett  ő  Bethlen  Istvánért.  „Harmadfél 
esztendős  korától  fogva  —  írja  —  azért  vettük  volt 
kezünkhöz,  hogy  necsak  neveljük,  hanem  gondot 
is  viseljünk  rá.  Az  minthogy  abban  eddig  hátra 
nem  hagytunk  semmit,  mert  nemcsak  úrrá,  hanem 
gróffá  csináltattuk  Isten  után  császárral  ő  felségével, 
uraságot  eddig  is  szépen  adtunk  neki  és  az  mellé 
az  váradi  főkapitányságot  is  szép  jövedelemmel. 
Ne  féltse  az  mi  atyánkfiától  Murányi ,  se  leányát  az 
éhenhalástól,  mert  Istennek  kegyelmes  segítsége 
által  úgy  akarunk  az  mi  atyánkfia  felől  provideálni, 
hogy  holtunk  után  is  az  grófságot  ne  csak  titulo, 
hanem  re  ipsa  etiam  megviselhesse !“  Majd  1627 
március  18.-án  magához  az  özvegyhez  fordul  s  arra 
kéri,  ne  legyen  oly  vékony  ítélettel  felőle ;  „ mert 
mi  —  úgymond  —  fejedelmi  személy  lévén,  az  mi 
szónkban  kétsége  senkinek  sem  lehet  /“  Azután 
dicsérni  kezdi  Homonnai  Mária  kiváló  anyai  szere- 
tetét:  „hogy  kegyelmed  ily  szorgalmatos  gyermekei 
felől,  láttatik  hozzájuk  való  szeretetiből  cselekedni, 
melyet  mi  is  javalunk,  sőt  kegyelmedben  dicsérünk." 


1  Köz.  pénz.  ltr.  Hung.  1628. 

Végre  sürgeti  Bethlen  István  és  Széchy  Mária 
lakodalmát,  melyet  az  özvegy  mindenáron  elhalasz¬ 
tani  akart,  azt  vetvén  föl,  hogy  a  kitűzött  időben 
nem  lesz  elég  fű.  Mire  a  fejedelem  megjegyezte, 
hogy  „akkor  elég  fű  leszen,  de  ha  nem  leszen  is 
elég,  abrak  vagyon  az  országban  !“! 

Amíg  Homonnai  Mária  azon  mesterkedett,  hogy 
az  éppen  nem  kedvelt  vővel  szemben  leánya 
jövőjét  és  hozományát  biztosítsa,  II.  Ferdinánd 
király  is  leereszkedett  hozzá  és  megkísérlette,  nem 
kaphatna-e  tőle  nagyobb  összegű  kölcsönt?  Kincs¬ 
tárát  az  üresség  nagyon  is  elfogta  s  az  ország 
garatjára  jó  lett  volna  az  özvegy  pénze. 

Homonnai  Mária  már  többször  is  részesült  hasonló 
királyi  szerencsében,  de  módos  üdvözlésnél  és  hű¬ 
séges  nyilatkozatoknál  egyebet  Ferdinándnak  nem 
adott.  Kivételt  csak  a  murányi  német  őrséggel  tett. 
Ezekről  a  szegény  darabontokról  a  király  teljesen 
megfeledkezett.  Érdekükben  mindössze  csak  annyit 
tett,  hogy  szép  levelekben  Homonnai  Mária  jó¬ 
indulatába  ajánlotta  őket.  Hogy  éhen  ne  vesszenek, 
Széchyné  étellel  ugyan  eltartotta  őket,  de  már 
a  zsold  kifizetését  a  királyra  hagyta.  1627  február 
17.-én  II.  Ferdinándhoz  írt  szép  magyar  levelében 
megsürgeti  a  fizetésüket.  „Minemü  fogyatkozott 
állapottal  legyenek  Fölséged  murányi  német 
praesidiariusi  —  írja  —  akarom  Fölségedet  alá¬ 
zatosan  tudósítani  felőle.  Noha  Fölséges  Uram,  én, 
az  Fölséged  kegyelmes  parancsolatja  szerint,  az 

mennyiben  tőlem  telhetett,  segítséggel  voltam  nekik, 
az  mint  ezt  nekem  adott  quietantiájok  nyilván  meg¬ 
mutatja.  Minek  okáért  azon  Fölséged  praesidiariusi 
egyenlő  akaratból  bocsátották  Fölségedhez  az 
vitézlő  Konrad  Fraybert,  Fölséged  alázatos  hívét 
és  eleikben  rendelt  lajdenantjokat.  Könyörgök  azért 
Fölségednek,  mint  kegyelmes  Uramnak,  meggon¬ 
dolván  Fölséged  ezen  murányi  német  vitézinek 
eleitől  fogván  való  hívségeket,  állhatatosságokat  és 
azt  is,  hogy  ők  szegények  kőszálon  lakván,  az 
helynek  szünetlen  őrzése  és  kötelességök  miatt 
életüket  különben  nem  találhatják,  hanem  hívséges 
szolgálat  jókért  Fölségedtől  kegyelmesen  praestálandó 
fizetésökből  csak,  —  méltóztassék  kegyelmességé- 
ből  oly  gondot  reájok  viseltetni,  hogy  az  szükség 
miatt  elkezdett  hívségekben  és  szolgálatjokban  meg 
ne  lankadjanak."1 

II.  Ferdinánd  még  kézhez  sem  vette  a  levelet, 
mikor  ő  maga  írt  —  ezúttal  másodszor  —  Széchyné- 
nek  s  bizalmas  módon  30.000  forintot  kért  tőle 
kölcsön.  A  király  a  hatalmas  Osztrosith  Istvánra, 
Széchyné  sógorára  bízta  levele  átadását.  Osztrosith 
a  király  kérését  tőle  telhetőleg  támogatta.  O  maga 
is  írt  Széchynének  s  ugyancsak  emlegette  szegény 
megromlott  hazánk  végházainak  szükségét.  Azután 
e  jelentős  sorokkal  fejezte  be  levelét :  „Ez  mellett 
én  is,  kegyelmednek  jóakaró  sógora  és  szolgája 
lévén,  mint  atyafi  is  úgy  írom  ezt  és  kérem,  jól 
meggondolja  kegyelmed,  hogy  császár  urunk  ő  fel- 

sége  az  közönséges  jóra  nézendő  szükségre  akarná 
fölvenni  az  felül  megírt  summa  pénzt."1 

Széchyné  a  teendőkön  nem  sokáig  törhette  fejét, 
mivel  1627  március  19.-én  már  felelt  Osztrosith- 
nak,  ő  felsége  titkos  tanácsosának.  Érdekes  levele 
így  hangzik :  „Szolgálatomat  ajánlom  kegyelmed¬ 
nek,  mint  jóakaró  uramnak,  sógoromnak.  Istentől 
kívánok  kegyelmednek  sok  jókat,  jó  egészséget 
megadatni.  Az  kegyelmed  levelét  vettem  Lipcsén, 
Császár  Urunk  O  Felsége  credentionalis  levelével 
együtt,  melyből  megértettem  alázatosan,  mit  kívánjon 
ő  felsége,  kinek  az  én  árva  állapotom  szerint 
satisfaciáltam  volna,  mivel  ő  felségéhez  való  hűsé¬ 
gem  ugyanazt  kívánná  tőlem,  de  Istenben  üdvözült 
uram,  nem  tudom  micsoda  okbul,  úgy  egyezett 
volt  az  erdélyi  fejedelemmel  ő  felségével,  hogy 
szerelmes  árva  leányomnak  kiházasításában  nagy 
summa  pénzt  kellessék  letennem.  Melyről  ha  szin¬ 
tén  mostan  ifjabbik  Bethlen  István  vöm  uramat  és 
szerelmes  leányomat  nem  contentálnám  is,  ennek 
utána  nagyobb  kárommal  is  meg  kell  lenni.  Ez 
súlyos  ok  és  ehhez  hasonló  okok  nem  engedik, 
hogy  mostan  ő  felségének  ebben  az  dologban 
alázatosan  gratifikálhassak.  Kérem  azért  kegyel¬ 
medet,  mint  bizodalmas  jóakaró  uramat,  sógoromat, 
ez  magam  mentő  levelem  mellett,  kit  Írtam  császár 
urunknak  ő  felségének,  ő  felsége  előtt  legyen 
illendő  mentséggel  és  ő  felségének  ebbeli  nehez¬ 
telését  leniálja.  Meg  is  kérem  azért  kegyelmedet, 

hogy  ő  felségét  informálja,  tudván  ilyen  gyámol¬ 
talan  állapotomat,  valami  nehézség  ne  legyen  reám. 
Mert  látja  Isten,  nagy  örömest  kedveskedtem  volna 
ő  felségének,  hogyha  az  előttem  álló  nehéz  ok 
nem  szenyvedne,  melyet  közel  sem  érek  föl  száz¬ 
ezer  forinttal.  Isten  éltesse  és  tartsa  jó  egész¬ 
ségben  kegyelmedet.  Dátum  ex  arcé  Lypche,  19. 
Marc.  1627. 

Kegyelmednek  örömest  szolgáló  atyafia,  az 
néhai  tekintetes  és  nagyságos  Rimaszéchi  Széchy 
György  uramnak  meghagyott  özvegye  Homonnai 
Már  ja.  “ 

Osztrosith  uram  nem  nagy  örömmel  vette 
Homonnai  Mária  levelét.  Március  30.-án  kelletlenül 
jelenti  ő  felségének,  hogy  küldetése  nem  sikerült. 
Az  özvegy  mentegetőzése  nem  komoly;  látszik,  hogy 
lelke  idegenkedik  ö  felségétől.  A  dolgot  újból  meg 
kell  kísérleni.  II.  Ferdinánd  e  közben  Homonnai 
Máriának  magyarul  írt  levelét  is  megkapta.  E  levél, 
a  latin  megszólításon  kívül,  így  hangzik :  „Tekin¬ 
tetes  és  nagyságos  Osztrosith  István  uram  Fölséged 
hívére  és  tanácsára  sonaíó  kegyelmesen  írt  creden- 
tionalisát  alázatosan  vettem,  mely  mellett  az  Fölséged 
kegyelmes  parancsolatját,  megírt  Fölséged  tanácsa 
és  híve  Osztrosith  uram  ő  kegyelme  nekem  referál¬ 
ván,  mit  parancsoljon  Fölséged,  alázatosan  meg¬ 
értettem.  Hogy  azért  Fölséged  ebbeli  parancsolat¬ 
jának  eleget  nem  tehetek,  méltóztassék  alázatosan 
kérem,  szerelmes  öregbik  leányomnak  menyekzei 
lakodalmára,  az  Erdély  fejedelme  Ofölsége  és 
idvezült  szerelmes  uram  között  ineált  kötés  szerint 

rövid  időn  tülem  kiadandó  bizonyos  summa  pénz 
letételének  kegyelmesen  tulajdonítani.  Alioquin  az 
Fölséged  kegyelmes  parancsolatjának  értékem  szerint 
kész  volnék  engedni.  Mely  én  ebbeli  relatiomat 
Osztrosith  István  uram,  Fölséged  híve  és  tanácsa, 
Fölségednek  bőségesen  declarandó  lészen,  kit  hogy 
Fölséged  admittáljon  és  én  nevemmel  proponálandó 
szavainak  is  kegyelmességéből  méltóztassék  teljes 
hitelt  adni,  alázatosan  kérem.  Azonban  penig, 
hozzám  gyámoltalan  igaz  és  alázatos  hívé¬ 
hez  árvástul,  megjelentett  atyai  kegyelmessé- 
gétől,  hogy  meg  ne  szűnjek,  nem  kisebb  aláza¬ 
tossággal  kérem.  Mely  Fölséged  abbeli  kegyel- 
mességét  árváimmal  együtt  igyekezem  teljes 
életembeli  buzgó  imádságaimmal  és  hívségemmei 
Fölségednek  alázatosan  megszolgálnom.  Dátum  ex 
arcé  Lypche  etc."1 

Ez  a  levél  udvarias  ugyan,  de  határozott  vissza¬ 
utasítás  volt.  II.  Ferdinánd  még  sem  mondott  le  a 
reményről  s  még  ez  év  március  havában  Széchyné- 
hez  újabb  levelet  intézett.  Ezen,  immár  harmadik 
kérő  levelét  Egger  Lukács  szenei  harmincadosra 
bízta,  aki  április  13.-án  Murány  várában  át  is  adta. 
A  királyhoz  intézett  jelentésében  azt  mondja,  hogy 
a  roppant  áradások  miatt  négyszer  lovaival  és  a 
király  levelével  együtt  majdnem  a  vízbe  fulladt. 
Végre  három  heti  utazás  után  Murányba  ért. 

r 

Atadá  a  levelet  s  amit  a  király  rábízott,  az  özvegy¬ 
nek  előadá.  Homonnai  Mária  újra  Bethlen  Gáborral 

hozakodott  elő;  leveleit  is  megmutatta  és  kijelenté, 
hogy  a  király  kérésének  a  Bethlen  Gábortól  való 
félelme  miatt  eleget  most  sem  tehet !  Különben 
II.  Ferdinánd  levelére  imigyen  válaszolt:  „Fölséged 
kegyelmes  parancsolatját  Egger  Lukács  uram  ő 
kegyelme  megadá,  és  szóval  való  reája  bizattatott 
dolgokat  is  bőségesen  élőmben  proponáló,  melyet 

r 

alázatosan  becsülettel  értettem.  En  az  Fölséged 
parancsolatjának  mindenben  kész  volnék  pareálnom, 
ha  idvezült  uramnak  az  erdélyi  fejedelem  Őfelségével 
való  kötését  —  tudom  Fölségednek  nyilván  vagyon 
—  ily  felette  terhes  fizetésemmel  véghez  nem 
kellenék  vinnem.  Melyet  Fölséged  Egger  Lukács 
uramtól  ő  kegyelmétől,  és  az  tőlem  adott  erdélyi 
fejedelem  Őfelsége  leveleinek  másaiból  nyilván 
kegyelmesen  megérthet.  Fölségednek  azért  aláza¬ 
tosan  könyörgök,  hozzám  szegény  özvegyhez 
árváimmal  együtt  méltóztassék  Fölséged  atyai 
kegyelmességet  mutatni  és  ez  dologrul  reám  nem 
neheztelni.  Mely  Fölséged  kegyelmességét  isten¬ 
beli  imádságaimmal  és  teljes  életembeli  hűsé¬ 
gemmel,  árváimmal  együtt  megigyekezem  Fölséged¬ 
nek  szolgálnom.  In  reliquo  etc.  Murány  16.  Április 
1627.“ 

II.  Ferdinánd  e  levél  vétele  után  nem  tett  több 
kísérletet  Homonnai  Máriánál.  Az  országos  gabona¬ 
hiány  és  drágaság  miatt  azonban  még  is  igénybe 
kellett  vennie  Széchyné  szívességét.  Utóda,  III. 
Ferdinánd,  szintén  gyakran  fordult  hozzá,  még 
pedig  nagyobb  szerencsével,  mint  előde.  Ö  már 
nemcsak  gabonát,  de  nagy  összeget  is  kapott  az 

özvegytől ;  s  annak  fejében  jelentős  adomány¬ 
levelet  adott  neki.1 

1  Az  1643.  évben  például  ezt  írja  Homonnai  Mária  a  kamara 
elnökének,  Pálffynak:  „Annak  fölötte  intvén,  hogy  az  pénzt 
s  búzát  készen  tartanám,  hogy  mihelyt  az  ő  felsége  kegyel¬ 
mes  dispositioja  érkeznék,  mind  az  pénzt  föladhassam  s  mind 
az  búzát  elszállíthassam. “  (U.  o.  1643  május  6.) 


Károlyi  Sándor  családja 
és  Kelemen  Didák 


i. 

A  tárogatók  sípja  elnémult ;  az  Istenért  és  hazá¬ 
ért  feliratú  zászlók  nem  lengtek  már;  „az  magyar 
haza  szabadságáért  Isten  által  fegyvert  fogott 
hadak"  lerakták  fegyvereiket.  Rongyos,  kiéhezett 
csapatok  vonultak  hazafelé,  rég  nem  látott  ottho¬ 
nukba,  évek  óta  elhagyott  övéikhez.  A  Rákóczi¬ 
kor,  szép  reményeivel,  költészetével  s  hazafias 
lelkesedésével  végleg  letűnt.  A  nemes  lelkű  fejede¬ 
lem,  Bercsényi,  Csáky,  Eszterházy,  Mikes  stb.  már 
künt  bujdostak,  lelkes  híveiket  itthon  hagyták 
fájdalmukkal,  bánatukkal. 

A  szenvedélyek  vihara  lecsillapult,  de  nagy  volt 
a  rombolás,  melyet  maga  után  hagyott.  Jobbágy 
és  nemes  ugyanazon  érzelemmel  nézte  elpusztult 
otthonát,  ugyanazon  levertséggel,  fásultsággal  gon¬ 
dolt  elveszettnek  vélt  szabadságára.  Azt  hitték,  örök 
éj  váltja  fel  a  szabadság  és  függetlenség  derültebb 
napjait,  s  így  nem  is  valami  jó  szívvel  vették  a 
béke  megkötését.  Sokan  voltak,  kik  a  háborút  — 
magyar  vezérlet  mellett  —  többre  becsülték,  mint 
a  békét  a  gyűlölt  német  felsőbbsége  alatt.  De 

hiába !  számot  kellett  vetni  a  rideg  valóval ;  a 
nemzet  eszményi  céljait  a  rendelkezésre  álló  esz¬ 
közökkel  nem  lehetett  kivívni. 

Szomorú  napok  követték  a  szatmári  békekötést. 
Akik  nem  akartak  „pacifikálni  a  nímettel",  kül¬ 
földre  bujdostak.  Az  udvari  párt  örült,  hogy  ily 
könnyen  megszabadult  tőlük.  Pedig  épp  e  bujdosás 
fokozta  irántuk  itthon  a  szeretetet  és  vonzalmat. 
Azután  meg  szép  számmal  voltak  olyanok :  „kik¬ 
nek  füleiben  még  zúgott  az  tárogató  hangja",  s 
kik  még  mindig  hitték,  hogy  kedvező  alkalommal 
megújul  a  harc. 

A  kibújdosott  kurucok  közül  később  sokan 
visszatértek,  de  itthon  —  a  béke  föltételei  ellenére 
—  üldözés  várt  reájuk.  Bámulva  olvassa  az  ember 
egyik-másik  megye  föliratában,  hogy  a  börtönök¬ 
ben  bujdosó  kurucok  sínylődnek.  Nem  is  csoda, 
ha  ily  körülmények  között  újra  felhangoztak  a  régi 
kuruc  nóták,  s  „zokogó  sírással"  panaszolták  a 
méltatlanul  sújtottak,  hogy7  Istenen  kívül  csak  az 
éjszaka  az  egyetlen  pártfogójuk. 

Egy-két  jólelkü  védőjük  mégis  akadt.  Ilyen  volt 
első  sorban  Károlyi  Sándor  kuruc  generális  és 
leánya,  Klára  grófnő.  E  nemeslelkü  nő  kérve-kéri 
leveleiben  atyját,  venné  védelmébe  a  szegény 
kurucokat,  mert  sokat,  nagyon  sokat  szenvednek; 
„elég  nagy  nyomorúságok  van  szegényeknek  — 
írja  egy  ily  alkalommal,  —  kivált  az  bújdosóknak, 
kiket  szívem  szerint  szánok!"1  Ott  fent  az  ország- 

1  Az  itt  használt  adatok  túlnyomó  része  Károlyi  Klára,  Barkóczy 
Krisztina,  Koháry  Judit  grófnők,  Károlyi  Sándor  és  Kelemen 


Takáts  S. :  Régi  magyar  asszonyok. 

gyűlésen  azonban  másképpen  gondolkoztak  az  urak. 
Követelték  hűségük  fejében  a  bért :  a  kurucok  jó¬ 
szágait.  „Sír  a  lelkem"  —  írja  e  hallatlan  arcátlan¬ 
ságra  Károlyi  Sándor  —  s  még  az  élettől  is  elment 
a  kedve,  midőn  látta  a  reakcionáriusok  alávaló 
önzését  s  a  kurucok  megbélyegzésére  irányított 
törekvését. 

Az  itthon  maradt  kurucok  legnagyobb  része 
visszatért  otthonába.  Sorsuk  azonban  nem  volt 
jobb,  mint  a  Rákóczi-fölkelés  előtt.  A  földek 
jobbára  parlagon  hevertek,  a  faluk  füstös  romok¬ 
ból  álltak ;  az  összedőlt  templomok  s  a  kihalt 
házak  mélabús  hangulatot  keltettek.  A  háborút 
borzasztó  pestis  követte;  némely  városban  1710-től 
1712-ig  tíz-tizenkétezer  ember  is  elpusztult.  Egyes 
vidékeket  hozzá  még  kimondhatatlan  nyomor  súj¬ 
tott.  1712-ben  és  a  következő  években  a  tiszai 
részeket  árvizek  tették  tönkre;  az  árvizeket  hallat¬ 
lan  szárazság  követte,  úgy,  hogy  a  fű  és  gabona 
teljesen  kiégett.  A  marhák  ezrével  döglöttek, 
mérges  legyek  lepték  el  a  vidékeket  —  pusztítva 
embert  és  állatot.  S  mindez  hányszor  ismétlődött? 
Ki  ne  ismerné  a  két  török  háború  okozta  bajokat, 
az  1739,-i  iszonyú  dögvészt,  mely  —  hogy  többet 
ne  említsünk  —  magában  Debrecenben  kilenced- 
félezer  embert  ölt  meg !  Megújulnak  a  panaszok 
az  idegen  katonaság  fosztogatásai  és  dúlása  ellen. 
Egyik-másik  megye  hihetetlen  dolgokat  terjeszt 
föl  —  persze  eredménytelenül.  Az  accisa,  repartitio , 

Didák  leveleiből  van  merítve.  E  roppant  halmaz,  nagybecsű 
levelezés  a  Károlyiak  levéltárában  őriztetik. 

contributio ,  portio ,  deperdíták  stb.  napirenden  vannak. 
A  vallásüldözések  és  nóta-perek  egymást  váltották 
fel.  Beszállásolt  ezredek  bitorolták  a  vámszedést, 
a  hús-  és  bormérést.  A  szegénység  —  írja  a  nemes¬ 
lelkű  Barkóczy  grófnő  —  éhséggel  kínlódik, 
„ egészlen  elromlunk  . .  .  Mostan  rettenetes  sovány 
idő  jár.“  Egyes  vidékekről  százával  szöktek  el  a 
jobbágyok,  azt  hívén,  másutt  jobb  sors  vár  reájuk. 
Pedig  majd  mindenütt  egyformán  érezték  Isten 
ostorát.  Ha  valaha,  úgy  most  mondhatta  magáról 
a  jobbágy : 

Nincs  boldogtalanabb  a  paraszt  embernél, 

Mert  nyomorúsága  nagyobb  a  tengernél  stb. 

A  mostoha  idők  sok  embert  földönfutóvá  tettek 
s  a  szegénylegények  és  zsiványok  rendkívül  el¬ 
szaporodtak.  „Az  tolvajok  —  írja  Károlyi  Klára 
grófnő  —  felettébb  sokan  vannak :  zászlóstul  jár¬ 
nak  ...  az  föld  népét  nem  bántják .“  Nem  is  volt 
mit  elvenni  szegényektől !  Hisz  erről  az  időről  írja 
a  roppant  birtokok  felett  rendelkező  Károlyi 
Sándorné,  hogy  három-négy  faluban  sem  tud  egy 
tyúkot  szerezni ! 

E  szomorú  viszonyokhoz  járulnak  még  az  elke¬ 
seredett  vallási  villongások.  A  hazafias  kuruc  háború 
elsimított  mindenféle  vallási  ellentétet;  de  a  szat¬ 
mári  béke  után,  mintha  csak  más  teendője  sem 
lett  volna  a  számban  megfogyott,  elgyengült 
magyarságnak,  az  ország-  és  a  megyegyűléseket  el¬ 
keseredett  vallási  viszályok  színhelyévé  tette. 

A  nyugoti  vidékeken  a  többségben  lévő  katholiku- 

sok  háborgatták  a  protestánsokat  a  törvényadta 
szabad  vallásgyakorlatban.  Előfordult  az  is,  hogy 
egyes  túlbuzgók,  ahol  jó  szerével  nem  boldogultak, 
erővel  kényszerítették  a  jobbágyokat  a  katholikus 
vallás  fölvételére. 

Ismeretes,  minő  sérelmeket  nyújtottak  be  1710-ben 
Pálffy  Jánosnak,  1720-ban  és  1721-ben  az  országos 
bizottságnak.  Minthogy  orvoslást  nem  nyertek, 
ahol  lehetett,  maguk  szereztek  maguknak  a  sérel¬ 
mekért  elégtételt. 

A  tiszai  részekben,  hol  a  protestantizmus  volt 
túlsúlyban,  viszont  a  katholikusok  panaszkodtak, 
hogy  nem  gyakorolhatják  szabadon  vallásukat. 
Beöthy,  Biharmegye  alispánja,  hivatalból  terjeszti 
föl  Károlyinak,  hogy  „a  kálvinisták  markukban  tart¬ 
ják  az  csekély  pápistaságot“.  Kelemen  Didák  keser¬ 
vesen  panaszkodik,  hogy  a  kálvinista  kurucok  mint 
üldözik  a  katholikusokat.  Elpusztították  aranyos- 
megyei,  szatmári,  beregszászi,  debreceni,  váradi  és 
miskolci  templomukat  és  megölték  sok  szerzetes 
társukat.  „Csak  a  mostan  elmúlt  háborúban  — 
írja  1727-ben  —  miképpen  mortifikáltak,  hogy  káro¬ 
sítottak,  mint  persequáltak  minket  és  mindnyájan 
katholikusokat :  sok  árkusokra  kellene  írnunk  . . .  s 
mégis  övék  a  panasz  ?“ 

Magát  e  szentéletű  férfiút  is  sokszor  bántalmaz¬ 
ták  ;  prédikálás  közben  nem  egyszer  fölhangzott 
„a  pápista  kutya “  kiáltás:  de  ő  egyetlen  panasz¬ 
szót  sem  hallatott  e  miatt.  Mint  Károlyi  Klára 
írja,  leült  a  falvak  szélén  s  ott  mosogatta  vérző 
sebeit,  melyeket  botokkal  és  kövekkel  ütöttek  rajta. 

E  kölcsönös  türelmetlenség  kétségkívül  káros 
következményekkel  járt  az  amúgy  is  ezer  bajjal 
küzködő  nemzetre  nézve,  de  kétségtelen,  hogy  az 
üldözésnek  üdvös  eredményei  is  voltak.  Az  össze¬ 
tartás  érzete,  a  vallásos  érzelmek  élénksége,  a  hit- 
buzgóság,  a  vallásos  áldozatkészség  a  vallásos  súrló¬ 
dások  közt  növekedett  erős  fává. 

A  magyar  nép  eme  szenvedéseiről  és  bajairól 
politikai  történelmünkben  vajmi  keveset  találunk. 
A  Habsburg-ház  női  ágának  örökösödése,  a  komis- 
siók  munkái,  a  helytartótanács  és  a  kormányhiva¬ 
talok  szervezése,  állandó  katonaság,  török  háború 
stb.  sokkal  fontosabb,  mint  a  szegény  nép  nyomora 
és  szenvedése.  Alig  akad  az  országgyűlésen,  aki  a 
terhek  alatt  már-már  leroskadó  adózók  érdekében 
felszólalna.  Károlyi  Sándor  megpróbálja,  de  nem 
sokra  megy.  „Tudva  előttem  —  írja  neki  ez  ügy¬ 
ben  Pálffy  János  —  jól,  nyomorult  hazánknak 
iszonyú  Ínsége,  de  mi  haszna !  sub  rosa  írhatom, 
hogy  akinek  róla  tenni  illenék  s  tehetsége  szerint 
tenni  tartoznék,  vállat  vonyít.  Az  egyik  Rátisboná- 
ban  fütyül,  a  másik,  mint  a  borz,  Csábrág  várában."1 

Csaky  kardinális  a  női  ag  örökösödésének  ki¬ 
mondása  után  —  mintegy  viszonzásul  —  két  évi 
teljes  adómentességet  sürget  a  nép  számára.  De 
hiába !  Pedig  bizony  nagyon  elkelt  volna. 

A  szegénység  és  nyomor  eme  napjaiban  az  iro¬ 
dalom  és  nemzeti  érzés  mélyen  szunnyadó  korában, 
jól  esik  az  embernek,  ha  szemeit  oly  férfiún  nyug- 

1  Az  esztergomi  érseket  és  az  országbírót  érti. 


214 


tathatja,  ki  lángbuzgalomtól  vezetve,  az  elharapódzó 
erkölcstelenség  ellen  a  régi  jó  magyar  erkölcsöket 
és  a  buzgó  vallásosság  eszméit  hirdette,  ki  mindenét 
a  szegény  nép  nyomorának  enyhítésére  fordította, 
koldult  a  koldusok  számára,  dolgozott  mások 
javára,  magyar  munkákat  írt,  iskolákat  és  tem¬ 
plomokat  épített.  Magasan  lobogtatott  zászlajára 
jelszavul  írta  :  „ Engedné  Isten ,  hogy  minden  faluban 
plébániaf  minden  harmadik  faluban  iskola  lenne  “ 
Ez  a  férfiú  Kelemen  Didák  atya,  egy  szegény  igény¬ 
telen  minorita  szerzetes,  ki  Háromszék  Baksafalva 
nevű  községében  született  s  tanulmányainak  végez¬ 
tével  évtizedeken  át  törhetetlen  buzgalommal  mun¬ 
kálkodott  a  tiszai  részek  elhagyatott  katholikusai- 
nak  megerősítésében,  az  elpártoltak  visszatérítésé¬ 
ben  és  az  emberszeretet  erényeinek  terjesztésében. 
Magasabb  egyházi  vagy  világi  hivatalokat  nem  igen 
viselt  s  mégis  —  ki  hinné  —  még  az  országos  s 
különösen  a  vallási  ügyek  intézésében  is  érvénye¬ 
síteni  tudta  jelentős  befolyását.  A  tiszai  részek  mai 
vallási  viszonyainak  jórészt  ő  a  megalkotója.  „Az 
mint  is  mostan  tanáltatik,  —  írja  Károlyi  grófnő 
1748-ban  —  egyedül  ő  kegyelme  istenes  buzgó- 
ságának  tulajdoníthatni.  “ 

Kelemen  Didák  —  mint  valamikor  Huszár  Gál, 
Juhász  Péter  és  Biró  Mátyás  —  szavának  erejével 
s  nyomtatott  munkáinak  hatásával  igyekezett  a 
tiszai  részeken  a  katholikus  vallás  számára  tért 
hódítani.  Pázmány  Péter  szerepét  vállalta  magára 
azokon  a  vidékeken,  melyeket  majdnem  kizárólag 
protestánsok  laktak.  Faluról  falura  járt,  úton-útfélen 

hangoztatta  híres  egyházi  beszédeit,  s  a  nép  a  leg¬ 
több  helyen  szívesen  hallgatta  a  daliás  termetű  s 
ritka  szépségű  férfiú  szónoklatait.  A  bántalmazá¬ 
sokat  nemcsak  tűrte,  hanem  kereste.  A  jótékony¬ 
ságban  nem  ismert  határt.  Csupán  Báthorban 
„koldulásból  szerzett  alamizsnából  ingyen  tartott 
husz-huszonkét  gyermeket  s  akármely  szűk  időben 
el  nem  hagyta".  „Az  nyomorult  koldusokhoz  — 
írja  Klára  grófnő  —  oly  könyörületességgel  visel¬ 
tetett,  hogy  süvegét,  takaródzóját,  köpenyegét 
utazásában,  az  hol  tanálkozott  olyassal,  oda  adta, 
magát  megfosztani  nem  sajnállotta,  akármely  téli 
időben  is.  Az  szegényeket  liszt  és  afféle  élelmekre 
való  nélkül  nem  bocsátotta . . .  másoknak  is  aján¬ 
lotta  a  szűkölködő  szegényeket,  koldult  is  számokra." 

Midőn  a  borzasztó  pestis  dühöngött  s  az  ember 
remegve  kerülte  embertársát,  Kelemen  Didák 
rettenhetetlen  bátorsággal  kereste  föl  a  pestises 
falvakat,  buzdított,  szentségeket  szolgáltatott  s 
alamizsnát  osztogatott  a  nyomorultak  nem  kis 
vigasztalására. 

Mélyen  érző  nemes  szívre  vallanak  e  tények, 
melyek  fokozott  értéket  nyernek  az  által,  hogy 
szenvedéssel  teljes,  sanyarú  időkben  történtek.  Nem 
csoda,  ha  már  életében  csodás  dolgokat  beszéltek 
a  szent  életű  férfiúról  s  legendákat  adtak  szájról- 
szájra  „a  jó  Didák  atyáról".  Szentnek  hírében  halt 
meg  s  tisztelői  lépéseket  is  tettek  szentté  avatása 
érdekében. 

Közel  félszázados  térítői  s  irodalmi  munkásságá¬ 
nak  eredménye :  egy  csomó  katholikus  templom, 

plébánia,  iskola  és  klastrom  alapítása,  főúri  csalá¬ 
doknak,  ezer  és  ezer  hívőnek  visszatérítése  a  kath. 
egyház  kebelébe. 

De  vájjon  mi  módon  történhetett,  —  kérdhetné 
valaki,  —  hogy  a  szegény  földhöz  ragadt  szer¬ 
zetes,  kinek  sokszor  —  saját  szavai  szerint  —  egy 
betevő  falatja  sem  volt,  könyveket  nyomatott,  bő 
alamizsnákat  osztogatott,  templomokat  épített, 
iskolákat  és  szerzetes  házakat  alapított  ?  A  vallási 
villongások  azon  korában  nem  volt  oly  könnyű 
dolog  protestáns  községekben  katholikus  tem¬ 
plomokat  emelni  s  ha  mégis  megtette  valaki,  bizo¬ 
nyára  hatalmas  és  nagybefolyású  egyénnek  kellett 
lennie. 

A  dolgot  könnyen  érthetővé  teszik  Kelemen 
Didáknak  messzeterjedő  összeköttetései. 

Egy  minden  ízében  magyar,  mély  vallásosságé 
és  hazafias  családnak  volt  ő  kedvelt,  belső  embere. 
E  család  hamisítatlan  magyar  erkölcse  és  életmódja 
vonzó  példa  volt  abban  az  időben  másokra,  forrása 
a  nemzeti  önérzetnek  akkor,  midőn  általános  volt 
a  panasz  az  elnémetesedés  miatt,  midőn  nemzeti¬ 
ségünket  már-már  halottnak  mondották.  Károlyi 
Sándor  kuruc  generális  családját  értjük. 

Három  nagy  katholikus  grófi  családnak  —  a 
Koháry ,  Barkóczy  és  Csákynak  —  vére  egyesült  e 
házban.  Mindegyik  magával  hozta  a  buzgóságot 
hite  és  a  szeretetet  hazája  iránt.  E  hitbuzgó  családok 
voltak  fő  támogatói  Kelemen  Didáknak  és  messze- 
kiható  terveinek. 

A  Károlyi-családnak  egyik  legkedveltebb  embere 

volt  ő  egész  életén  át.  Számtalanszor  tartózkodott 
Károlyi  Sándor  gróf  házában,  hol  valóságos  család¬ 
tagnak  tartották.  Bárhol  tartózkodott  a  kuruc 
generális,  bármerre  ment,  nem  volt  rá  eset,  hogy 
Didák  atyával  ne  töltött  volna  egy-két  napot.  Mint 
a  grófi  háznak  gyóntatója,  negyedszázadnál  tovább 
folytat  sűrű  levelezést  Károlyi  Sándor  generálissal 
és  családjának  tagjaival  :  Haller  grófnéval  (szül. 
Károlyi  Klárával),  Barkóczy  Krisztinával  (Károlyi 
Sándor  széplelkű  feleségével)  és  másokkal.  Gyón¬ 
tatója  volt  Koháry  Judit  grófnénak,  belső  tanácsosa 
Koháry  országbírónak,  ki  egyúttal  prédikációinak 
kiadója  is  volt.  A  Berényiek,  Dőryek,  Mikesek, 
Vécseyek,  Csákyak  stb.  gyakori  összeköttetésben 
álltak  vele.  Törekvéseinek  legfőbb  támogatója  mégis 
Károlyi  Sándor  volt.  Nem  volt  rá  eset,  —  akár 
anyagi  segítségért,  akár  erkölcsi  támogatásért 
fordult  légyen  is  Didák  hozzá,  —  hogy  Károlyi 
csak  egyszer  is  visszautasította  volna.  Kelemen 
Didák  volt  a  tanácsadó  és  tervező,  Károlyi  a  végre¬ 
hajtó.  Templomok  és  iskolák  építésére  ő  adta  leg¬ 
nagyobb  részt  a  költséget ;  még  pedig  sokszor 
minden  felszólítás  nélkül.  „Az  magától  hulló  fát 
—  írja  gyakran  Didák  atya  —  rázogatni  nem 
akarom." 

Ugyanily  viszonyban  volt  legnagyobb  munkájá¬ 
nak  kiadójával,  Koháry  István  gróffal,  ki  mint  belső 
titkos  tanácsos,  generálmarsal  és  az  országgyűlési 
vallásügyi  bizottság  elnöke  befolyásával  mindig 
támogatta  Kelemen  Didáknak  felsőbb  helyre  inté¬ 
zett  folyamodványait.  Sőt  felhozta  őt  Pestre  is,  s 

az  egyszerű  szerzetes  az  országos  kommissió  előtt  is 
többször  ragyogtathatta  ékesszólását. 

Károlyi  Sándor  gróf  is  felhivatta  őt  az  ország- 
gyűlés  tartama  alatt  Pozsonyba  s  Didák  atya  a 
rendek  kérelmére  többször  prédikált  az  ottani 
ferencrendiek  templomában. 

Ezeket  tudva,  nem  lesz  oly  meglepő  ránk  nézve 
a  katholikus  rendek  akkori  magatartása  a  más 
vallású  felekezetekkel  szemben.  Kelemen  Didák  volt 
a  titkos  mozgató  erő ;  de  ennek  nyomát  hiába 
keressük  történetünkben. 

Hogy  ez  igénytelen  szerzetes  messze  kiterjedő 
működéséről  tiszta  fogalmat  alkothassunk  magunk¬ 
nak,  ismernünk  kell  a  Károlyi-család  viszonyait, 
ismernünk  kell  Károlyi  Sándornak  és  nemeslelkű 
leányának,  Károlyi  Klárának  életét.  Ezek  voltak 
terveinek  végrehajtói,  ezek  buzdítói ;  az  ő  támo¬ 
gatásuk  nélkül  nem  sokra  ment  volna  Didák  atya. 

II. 

Károlyi  Sándor  élete  :  egy  félszázadnál  hosszabb, 
nagy  eseményekben  gazdag  közpálya.  Ha  egyszer 
napvilágot  lát  roppant  munkát  igénylő  életrajza,  s 
ismeretessé  lesz  hazánk  politikai  és  közműveltségi 
terén  kifejtett  páratlan  munkássága  :  bámulva  fog 
megállni  az  olvasó  e  nagy  férfiú  képénél,  s  hódo¬ 
lattal  fog  adózni  a  volt  kuruc  generális  emlékének, 
ki  bár  fény  és  gazdagság  közt  boldogan  tölthette 
volna  napjait  szeretett  családja  körében,  odahagyta 
ősi  fészkét  s  ezer  veszéllyel  küzdve  a  háborúban, 

rágalmakat  és  gyanúsításokat  tűrve  a  békében, 
mindvégig  a  közügy  szolgálatában  maradott.  Hiába! 
„nagyon  kelletett  az  hazának  szolgálni /“ 

Hazafiúi  buzgólkodása  annál  inkább  becsülendő, 
minthogy  Károlyi  a  legjobb  családapa  volt,  kinek 
minden  gondolata,  minden  érzelme  családja  körében 
forgott ;  oda  vágyott,  ott  érezte  magát  jól.  Már 
pedig  a  közpálya  messze  elszakította  őt  családjától; 
idegen  városban,  idegen  emberek  közt  volt  kény¬ 
telen  fáradozni  s  „édes  szívét",  „kedves  asszony 
anyját"  csak  leveleivel  kereshette  föl. 

Nagy  politikai  szereplése  —  mely  részletesen 
még  ma  sincs  feldolgozva  —  kétségkívül  igen 
érdekes  képét  adja  e  kiváló  főúrnak,  de  jellemét 
kizárólag  ebből  még  sem  alkothatjuk  meg;  a  leg¬ 
szebb  vonásokat,  a  zománcot  családi  életében  talál¬ 
hatjuk  föl.  E  tekintetben  bő  forrás  áll  a  kutatónak 
rendelkezésére  feleségével  és  gyermekeivel  váltott 
nagyszámú  leveleiben.  Ezekben  nyilatkozik  leg¬ 
őszintébben,  a  maga  eredeti  valóságában  úgy 
Károlyinak,  mint  feleségének  jelleme. 

A  kuruc  háborúk  idején  még  sok  igazi  magyar 
főúri  udvar  volt  az  országban.  A  magyar  erkölcs 
és  nyelv  még  nagyban  uralkodott.  Károlyi  Sándor 
20 — 25  ezernyi  seregében  nem  találtak  embert,  ki 
egy  elfogott  német  levelet  megértett  volna. 

A  kuruc  háborút  követő  években  azonban  roha¬ 
mosan  németesednek  a  főúri  családok.  Úgy  er¬ 
kölcsökben,  mint  nyelvben  lábra  kap  az  idegen- 
szerűség.  Károlyi  családja  azonban  magyar  marad. 
A  család  társalgási  és  levelezési  nyelve  kizárólag 

a  magyar;  ruházkodása  is  az.  Idegen  nyelven  nem 
is  tudnak,  s  még  gyermekeiket  sem  akarják  a  módi 
szerint  nevelni,  nehogy  az  idegen  szokásokat  és 
erkölcsöket  elsajátítsák,  „ Isten  kegyelméből  —  írja 
Károlyi  leánya,  Klára  —  mindnyájan  nemzetünk 
magyarságában  megmaradtunk;"  illő,  hogy  a  gyer¬ 
mekek  is  kövessék  e  jó  példát ;  mert  ha  „a  módira 
kapnak,  ...  mi  hasznát  veszik  térdhaj tásoknaku ! 

Maga  a  családfő  szenvedélyesen  szereti  nemzetét, 
lelke  mélyéből  gyűlöli  a  németet,  mint  nemzete 
elnyomóját.  Feleségéhez  írt  leveleiben  nem  egyszer 
kívánja,  hogy  Isten  őfelsége  verje  meg  e  népet 
sok  istentelenségeért.  Ha  a  németről  ír,  elfogja  a 
méreg,  s  csak  akkor  vidul  némileg,  ha  írhatja : 
„szalad  az  nímet“,  „győzedelmesen  bévertük  az 
nímetet“,  „vertem  fel  Isten  jó  voltából  az  nímetet“ 
stb. 

A  kurucok  ügyéért  annyira  lelkesül,  hogy  alig 
tizenöt  éves  beteges  fiát  is  lóra  ülteti,  s  elviszi  a 
háborúba,  hadd  bátorodjék !  A  férjéért  és  gyer¬ 
mekéért  remegő  nő  ezalatt  bujdosik  a  labancok 
elől.  Azt  hinné  az  ember,  hogy  esengve  kéri  férjét, 
hagyja  ott  a  csatamezőt,  s  jöjjön  haza  családja 
védelmére.  Oh  nem ;  az  igaz  magyar  nő  nem  teszi 
ezt.  Barkóczy  Krisztina  maga  is  elmegy  néha 
a  táborba  férjéhez,  leveleiben  folyton  buzdítja 
„édesét",  „kedves  jó  szívét",  s  az  erdélyi  vereség 
miatt  elkedvetlenedett  generálist  ő  figyelmezteti  a 
haza  iránt  tartozó  szeretetre,  s  bátorítja  őt,  hogy 
)}meg  ne  restüljön  az  munkában" . 

Ha  a  harc  mezején  kedvezőbb  események  tör- 

ténnek,  mindkettő  levelein  víg  hang  ömlik  el, 
tréfálkoznak,  incselkednek  egymással.  Közbe-közbe 
a  gyöngéd  nő  tanácsokat  is  ad  férjének,  óva  inti 
őt,  vigyázna  erkölcseire  a  táborban  is,  hol  annyi 
alkalom  kínálkozik  a  bűnre.  „Édesem  —  írja  egy 
alkalommal  —  kérem  szeretettel  Kigyelmedet,  az 
Istenért  az  káromkodó  szitoktól  őrizkedgyék,  mert 
a  szófogadatlanok  közt  elhiszem,  nehéz  magát 
megfogni,  s  talán  nem  is  volna  oly  iszonyú  vétek, 
mint  más  alkalmatosságban,  de  hogy  Kigyelmed 
Fő  s  másoktól  is  tiltania  kell,  abból  rossz  példát 
vesznek  s  nem  is  büntetheti  osztán.  „Tudom,  nehéz 
megállani ,  de  erössebb  az  aki  magát  meggyőzi ,  mint 
aki  erős  városokat  győz  meg  /" 

Ez  az  angyali  szelídségű,  testestül-lelkestül  ma¬ 
gyar  nő  vezeti  a  gazdálkodást  Károlyi  nagy  ki¬ 
terjedésű  birtokain.  Nagy  szerencse  volt  ez  arra 
a  vidékre ;  mert  a  lakosságnak  valóságos  védő¬ 
angyala  volt  ő  abban  a  nyomorúságos  időben, 
melyről  maga  írja :  „közönséges  az  Isten  ostora 
rajtunk  országostul  .  .  .  szörnyen  lamentálódnak,  el 
nem  bírják  ...  az  jobbágyok  szökéshez  fogtanak  . . . 
se  székhós,  se  egyéb  nincsen ...  a  sónak  állapottya 
égbekiáltó  állapot . . .  kenyérevőm  annyi  van,  Isten 
tudná  megmondani ;  a  boldogtalan  szentek  mind 
ide  gyűlvén,  van  dolgom  közöttük,  már  az  udvar¬ 
bíró  tisztit  is  viselnem  kell." 

Buzgó  vallásos  nő  lévén,  teljes  erejével  azon 
volt,  hogy  a  katholikus  vallást  erőre  kapassa  a 
tiszai  részeken.  Ebben  a  törekvésben  Kelemen 
Didák  s  különösen  férje,  nagy  segítségére  voltak. 

Részben  ebből  a  szempontból  telepítette  le  Károlyi 
szatmármegyei  birtokain  a  katholikus  svábokat  is. 
Ez  a  telepítés  azonban  nem  igen  sikerült;  a  svábok 
egy  része  megszökött.  >,Nagy  oka  az  ő  szökésük¬ 
nek  —  írja  férjének  Barkóczy  Krisztina  —  az 
németség;  szégyenük ,  hogy  a  német  a  magyarnak 
jobbágya  ...  a  táborban  erősen  rajta  vannak  idege¬ 
níteni  őket  tölünk.u 

Károlyit  mód  nélkül  bántotta  ez  a  kellemetlen 
hír  s  keserűséggel  eltelve  írja  feleségének :  „el  nem 
hitetem  magammal,  hogy  az  minémű  intentioval 
én  ebben  megindultam,  az  Isten  konfundáljon  és 
költségemet  bele  veszesse.  Mindazonáltal,  ha  min¬ 
den  reménységen  kívül  úgy  lenne  is,  Isten  neki ! 
Több  károkat  is  vallottunk;  nem  kártyán,  kockán, 
sz .  .  án  vész,  hanem  jó,  istenes  és  hasznos  inten- 
tumra.“  Hogy  némileg  feleségét  is  vigasztalja,  hozzá¬ 
teszi,  hogy  ezek  a  svábok  nem  Magyarországban, 
hanem  hazájokban  tanulták  meg  a  koldulást,  soha 
se  törődjék  velük,  ha  koldulnak  is,  legalább  elébb 
telik  meg  ispotálya ! 

Hogy  férjét  kedvre  derítse,  ilyenkor  a  jó  asszony 
kedvesebb  dolgokról  Írogatott  neki.  Elbeszélte  neki, 
milyen  nagy  arányokban  terjed  a  katholikus  vallás; 
leírta,  mit  csinálnak  gyermekei  és  unokái.  „írhatom 
édes  szívem,  Klára  úgy  hízik,  már  is  elég  dundus.“ 
Egy  másik  levelében  meg  unokáiról  szól :  „Laci 
(Haller  gróf)  gyönyörű,  friss,  bátor,  beszédes;  nem 
hittem  volna!  Már  kezdi  dúlni  Pistát.  Tüköré  az 
erdélyi  gyermekeknek"  .  .  .  „Én  édes  szívem,  már 
csak  azt  a  jó  hírt  várom,  hogy  Isten  kegyelmedet 

hozza  jó  egészségbe ;  elfelejtek  minden  nyavalyát." 
Majd  meg  arról  értesíti  férjét,  hogy  Erdélyben 
még  a  német  generálisné  is  magyarul  tanul  s  hogy 
őt  magát  mindenütt  a  legnagyobb  szeretettel  fogad¬ 
ták  az  erdélyiek;  „minden  méltóságos  úri  asszonyok 
oly  szeretettel  mutatják  magokat  s  magok  meg¬ 
alázásával  jutnak  hozzám,  mintha  eleitől  fogva 
ismertek  volna."  Ezt  a  szeretetet  még  nagyobb 
mértékben  tapasztalhatta  saját  birtokain ;  még  a 
debreceni  tanács  is  a  vidék  igazi  áldásának  mondja 
őt  s  ajándékokkal  is  kedveskedik  neki. 

Ragaszkodott  is  ahhoz  a  földhöz  annyira,  hogy 
még  férje  sem  tudta  őt  megyeri  birtokára,  Bécsbe 
vagy  Pozsonyba  csalogatni.  Pedig  egyéb  vágya 
sem  volt,  mint  hogy  férjével  lehessen. 

Képzelhetjük,  minő  lelki  tusákat  állt  ki  a  szegény 
nő,  midőn  férje  kívánsága  tudomására  jutott.  Urától 
távol  lenni  nem  tudott,  nem  akart,  de  jóakaróit, 
kedves  szülőföldjét  sem  szerette  volna  elhagyni. 
Mit  tegyen  hát  ?  Hisz  ha  elmegy  e  földről,  félbe¬ 
szakad  az  anyaszentegyház  gyarapodása  is;  azután 
meg  nem  is  tudná  magát  beleélni  abba  a  módis 
világba.  „Az  én  lelkem  állapottya  —  írja  férjének 
—  legbajosabb,  úgy  annyira,  hogy  semmit  sem 
tudok  venni  az  elmémre,  miként  lehetne  jobban, 
mert  itt  lenni  se  nem  rendi,  se  nem  üdvösséges,  s 
nemis  kívánom.  Bécsbe  menni,  hogy  lehetne  nem 
tudom,  mert  sem  öltözeteket,  sem  politiájokat,  s 
conversatiójukat  már  nem  tanulhatnám,  se  kedvem, 
se  üdőm  hozzá  nem  lévén,  azonkívül  se  tudván  a 
nyelveken.  Inkább  kevés  hátramaradott  üdőmet 

kellene  már  hasznosabb  állapotba  töltenem.  Csúf¬ 
nak  pedig-  közikbe  menni  igen  nehéz  volna  s  halálnál 
keservesebb  állapot.  Azonkívül  is  már  betegeskedni 
kezdvén,  jóakaróimtól  s  hozzámvalóktól  elszakadni 
irtóztató  volna !“  Hozzáteszi  még,  hogy  édesanyja, 
Koháry  Judit  grófné  se  akar  hallani  e  tervről,  sőt 
mióta  ezt  meghallotta :  y,nem  szól ,  hanem  csak  sírton 
sír!“  Legjobb  lesz  hát,  ha  otthagyja  az  országos 
ügyeket  s  lejön  közéjük.  Károlyi  nem  is  tett  fele¬ 
sége  véleménye  ellen  semmi  kifogást. 

Ez  időtől  kezdve  azonban  —  mintha  csak  meg¬ 
érezte  volna  halálát  —  mindig  szomorúbb  hangulat 
vesz  erőt  a  derék  nőn.  Leveleiben  gyakran  ad  ki¬ 
fejezést  bánatának.  Álmai  —  úgymond  —  bomlanak, 
öröme  csak  pillanatnyi,  mint  a  harmat,  melyet  fel¬ 
szánt  a  kelő  nap. 

Károlyi  igyekezett  feleségét  vigasztalni,  tréfálva 
írja  neki :  „vagy  fogadod  vagy  sem,  de  csak 
menyecskének  tartunk  mi  ketten  bátyámmal,  leg¬ 
alább  magunk  kedvéért,  hogy  ifjú  legényeknek 
tartassunk !“ 

A  vigasztalás  azonban  nem  enyhítette  már 
szenvedéseit,  s  maga  Károlyi  is  „lelkének  dobogá- 
sával“  várta  a  kedvezőbb  híreket.  De  hiába,  a 
derék  nő  nem  gyógyult  fel  többé. 

Sokszor  panaszkodnak  irodalomtörténetíróink 
eme  kor  szűk  irodalmi  termékei  miatt.  íme  itt  vannak 
Károlyi  Sándor  és  Barkóczy  Krisztina  levelei  s 
nincs  ki  felhasználná  e  tősgyökeres  magyarsággal 
írt  leveleket,  melyek  valóságos  tárházai  a  nemzeti 
érzésnek,  tükrei  akkori  közműveltségünknek. 

III. 

Mikor  a  kuruc  háborút  az  általános  kimerültség 
miatt  tovább  folytatni  nem  lehetett,  Károlyi  meg¬ 
kötötte  a  szatmári  békét. 

Ezer  sebből  vérzett  a  magyar  nemzet ;  rongyos, 
kiéhezett  csapatok  voltak  már  a  kurucok ;  a  föl¬ 
keléshez  kötött  vérmes  remények  füstként  oszlottak 
szét;  minden  gondolkozó  belátta,  hogy  egyedüli  út 
a  menekvésre  a  béke.  Haj  I  ki  akarna  a  gyűlölt 
némettel  egyezkedni,  ki  adna  hitelt  annyiszor  meg¬ 
szegett  szavának?  Mily  iszonyúan  hangozhatott  a 
szabadsághoz  szokott  kurucok  fülébe  a  kiábrándító 
hang:  „hódolni  kell  a  császárnak",  a  háromszázados 
gyűlölet  helyébe  a  testvéries  szeretetnek  kell  lépnie  ! 

Ezek  a  körülmények  magyarázzák  meg  azt  a 
vegyes  érzelmet,  mellyel  Károlyi  fáradozásait 
fogadták.  Megyék,  városok  lelkesült  szavakban 
köszönik  fáradságát,  „hogy  nem  engedé  országunkat 
végromlásra  juttatni".  De  a  szegény  kurucok,  kik 
mindenüket  feláldozták  a  hazáért  s  mindenüket 
elvesztették,  minő  érzelmek  közt  nézhették  a  béke¬ 
kötést  követő  országgyűlési  jeleneteket,  midőn  a 
magyar  főurak  németségük  jutalmául  a  szám¬ 
kivetésbe  ment  és  itthon  maradt  kurucok  birtokait 
követelték,  midőn  a  „gyalázatos  német  viszketeg" 
annyi  magyar  úron  erőt  vett  s  a  „gaz  idők  oly 
sokat  eltántorítottak",  hogy  méltán  mondták  e  kor¬ 
ban  :  a  magyarnak  magyar  a  farkasa ! 

Károlyi  Sándornak  ez  idei  politikai  szereplése 
sok  tekintetben  hasonlít  Deák  Ferenc  működéséhez. 


Takáts  S.:  Régi  magyar  asszonyok 

Mindkettőnek  küzdenie  kellett  a  letűnt  szebb  idők 
ábrándjaival,  mindkettőnek  le  kellett  győznie  az 
udvari  párt  ármányait  s  kibékíteni  a  nemzetet 
uralkodójával.  A  történeti  kritika  találni  fog  kifo¬ 
gásolhatót  mindkettő  munkájában ;  de  hogy  mind¬ 
kettőt  őszinte  meggyőződés,  hazaszeretet  és  a 
körülményekkel  való  számolás  vezette,  azt  tagadni 
nem  lehet. 

A  szatmári  békét  nem  volt  elég  megkötni,  meg 
is  kellett  védeni  —  a  magyar  aulikus  mágnások 
ellen,  „kik  —  Károlyi  szavai  szerint  —  nagyon 
sajnálották  a  generális  amnestiát“  s  szerették  volna 
azt  „megherélni".  S  ki  az,  ki  éjjel-nappal  fárad  a 
béke  megerősítésében,  ki  könyörög  kegyelemért  a 
szegény  kurucok  részére  ?  . . .  Károlyi  Sándor,  a 
kemény  kuruc,  ki  az  ónodi  gyűlésen  karddal  sujtá 
a  békét  sürgető  Rakovszkit,  most  kihallgatásról 
kihallgatásra  megy,  békóba  veri  szenvedélyeit,  kér, 
könyörög,  hogy  megakadályozza  az  önző  főurak 
terveit. 

Képzelhetünk-e  eredetibb  jelenetet  ennél?  A  tisztes 
kuruc  generális,  hosszú  hátrafésült  hajjal,  magyar 
ruhában,  egy  előtte  egészen  ismeretlen  világban 
forog,  hol  az  etiquette  ridegsége  még  a  lépésben 
is  bizonyos  módot  ír  elő,  hol  kimért  közökben 
való  térdhajtás,  kézcsók,  német  szó  stb.  volt  divat¬ 
ban.  Ki  is  nevetik  az  esetlen  kurucot,  ki  izzadva, 
rettentő  németséggel  adja  elő  betanult  mondókáját. 
De  ő  nem  szégyenli  a  dolgot,  egész  őszinteséggel 
írja  meg  feleségének,  ki  ismerve  férje  német  tudo¬ 
mányát,  nem  is  csodálkozik,  hogy  „az  felséges 

császárné  s  az  dámák  kacagásra  indultak  német 
szaván “  ;  de  azért  neje  némileg  resteli  a  dolgot, 
„bár  diákul  felelt  volna  inkább"  —  írja  férjének. 

Amiért  annyit  fáradott,  végre  mégis  teljesülésbe 
ment.  A  szatmári  békét  törvénybe  iktatták.  Most 
kezdődik  csak  Károlyi  igazi  politikai  pályája.  Az 
országgyűlési  kommissiók  munkái  mind  az  ő  vállára 
nehezednek  s  lankadatlanul,  sokszor  erején  felül 
dolgozik.  A  két  török  háborúban  s  még  inkább  a 
nagy  pestis  idejében,  mint  az  egészségügyi  bizottság 
főkommisszáriusa,  hervadhatatlan  érdemeket  szerzett 
magának. 

Magas  állását  és  befolyását  számtalan  ügye- 
fogyott  és  üldözött  javára  használta.  Ha  a  hely¬ 
tartótanács  iratait  vizsgáljuk,  meggyőződhetünk, 
hogy  igen  sok  külföldön  bujdosó  kurucnak  eszkö¬ 
zölte  ki  az  engedélyt  a  hazajövetelre.  Barnay 
István,  valamikor  a  „Rákóczi-tüzérek  hadi  káplánya", 
Molnár  Zsigmond,  Visky  Sámuel  gróf,  Várnay 
György,  Tomics  Ádám,  Géczy  László  stb.  kurucok 
neki  köszönhették,  hogy  otthonukba  visszatérhettek. 

Az  emberszeretet  erényeit  még  más  alakban  is 
gyakorolta.  Nem  említve  a  saját  költségén  épített 
templomokat  és  iskolákat,  csupán  a  szegények 
segélyezését  említjük  föl.  E  tekintetben  nem  ismert 
határt.  Kétségtelen  adatokkal  lehet  kimutatni,  hogy 
ama  korban  a  szegénységnek  ő  volt  a  legnagyobb 
jótevője.  A  nyomorral  telt  években,  a  nagy  árvizek 
és  szárazság  idejében  folyton  írja  az  országgyűlé¬ 
sekről  feleségének:  nyissák  meg  a  csűröket  a  szegény 
nép  számára ,  osszanak  ki  köztük  vetőmagot,  azért 

adta  az  Isten,  hogy  másnak  is  juttassanak  belőle. 
A  nagy  pestis  idején  még  a  megyék  is  „ édes  jó 
gondviselő  attyuk“- nak  nevezték.  Kelemen  Didáknak 
alig  van  levele,  melyben  ne  mondaná  őt  „hazánk 
s  nemzetünk  örömének,  a  szegények  szerencséjének*. 
S  mégis  akadt  író,  ki  őt  kapzsisággal  vádolta ! 

Károlyinak  s  családja  minden  tagjának  egyik  fő 
jellemvonása :  a  mély  vallásos  buzgóság.  Bármit 
tesz,  bármibe  fog,  ima  vagy  istentisztelet  nélkül 
sohasem  teszi.  Templomot  templom  után  épít;  a 
nagykárolyi  egyház,  a  károlyi  piarista  gimnázium, 
a  báthori  és  miskolci  minorita  rendház,  a  majthényi, 
csengeri,kaplonyi,  miskolci,  gelényesi,  erdődi,  lyukas¬ 
halmi,  báthori  stb.  templomok  és  iskolák  építése 

r 

nem  merítette  ki  istenes  buzgóságát.  Evenkint  nagy 
összegeket  költ  hasonló  célokra ;  Kelemen  Didákot 
és  társait  térítőkül  küldi  szét  a  tiszai  vidékekre 

—  az  úgynevezett  „kálvinista  tartományra"  —  s 
ellátja  őket  mindennel.  Az  elhagyott  falvakba  és 
üres  házakba  katholikus  svábokat  és  olaszokat 
telepít  le;  leikéből  örül,  ha  jobbágyai  közül  csak 
egyet  is  megnyerhet  vallásának.  Pozsonyban  szakács¬ 
nőt  fogad  felesége  számára  s  leküldi  neki  a  „ cuker - 
pókér“- 1.  „Egy  ollyan  forma  ez  —  írja  ez  alkalommal 

—  mint  az  nímet  lakatosné,  hanem  iffiabb,  circit. 

r 

18  esztendős,  magyarul  is  beszél.  En  alá  küldöm , 
talán  elveszi  valaki ,  szaporodik  az  Pápista  véle.u 

Midőn  Ravaszdi  nevű  inasa  áttér  a  katholikus 
vallásra,  örömében  ünnepélyt  tart  s  hálát  ad  az 
Istennek,  hogy  „véghetetlen  irgalmából"  ezt  is 
megérhette. 

A  hatalmas  Károlyi,  ki  elsőrangú  szerepet  játszik 
Pozsonyban,  ott  hagy  minden  ünnepélyt,  roppant 
utat  tesz  Pozsonytól  Nyirbáthorig  vagy  Baktáig, 
hogy  résztvehessen  a  Kelemen  Didák  szolgáltatta 
misén  Portiunkula  napján  ;  lejön  úrnapjára  is  s  a 
kisded  faluban  leányával  együtt  tartanak  „devotiót“. 

Buzgóságát  csak  növeli  feleségének,  Barkóczy 
Krisztina  grófnénak  mély  vallásossága.  Mint  fen¬ 
tebb  említők,  e  nemes  lelkű  nő  rábeszélésének 
köszönhető,  hogy  Károlyi  nem  költözött  végleg 
nagymegyeri  birtokára.  Felesége  ugyanis  kifejté 
előtte,  hogy  ez  esetben  kárba  vész  minden,  amit 
a  katholikus  vallás  terjesztése  érdekében  eddig 
tettek:  „Mind  klastrom,  —  úgymond,  —  mind 
pápistaság  gyarapodása  füstöt  vet." 

Károlyi  engedett  felesége  és  Kelemen  Didák 
rábeszélésének,  maradt  ősei  birtokán  s  folytatta 
előbbi  munkásságát. 

A  katholikus  vallás  terjesztése  körüli  fáradozá¬ 
saiban  nem  ragadtatta  magát  igazságtalanságra 
sohasem.  Türelmes  volt  a  más  vallásúakkal  szem¬ 
ben  is ;  „ellenkező  atyánkfiai“-nak  mondja  őket, 
nem  erőszakolja,  csak  sajnálja  őket,  mert  meg  van 
győződve,  hogy  „elkárhoznak."  A  szatmári  jezsuiták 
védelmet  kérnek  tőle  a  kálvinisták  ellen ;  nem  ad 
nekik,  hanem  biztatja  őket,  hogy  prédikáljanak 
nekik,  s  ne  féljenek  tőlük,  hisz  nem  fogják  azok 
őket  bántani. 

Buzgóságának  élesztésére  s  terveinek  kivitelére 
alkalmasabb  embert  nem  is  találhatott  volna 
Kelemen  Didáknál.  Szerették  is  őt  a  családnál  és 

ha  Károlyi  fontos  politikai  teendői  között  időt 
szakított  magának  s  családja  körébe  ment,  már 
előre  odahívta  Didák  atyát,  kit  úgyszólván  család¬ 
tagnak  néztek.  Ilyenkor  együtt  töltötték  az  időt  s 
Didák  atya  referált  működésének  eredményéről. 
Ha  szükség  volt  rá,  fölkereste  ő  védnökét  Pozsony¬ 
ban  és  Bátorkesziben  is,  mit  Károlyi  pontosan  föl- 
jegyezgetett  naplójába. 

Mennyire  szerették  őt  a  Károlyi- családnál,  eléggé 
kitűnik  Klára  grófnő  leveleiből.  „Valamikor  valami 
ájtatosság  —  írja  1748-ban  —  s  Isten  tetszéséből 
származott  betegség,  keserűség  házunkba  történt, 
messzűnen  Tiszán  túl  is  elhozatták  édes  szüleim, 
hogy  istenes  vigasztalásában  részesülhessenek  s 
tanácsával  élhessenek,  az  mint  halála  előtt  is  maga 
írásával  kérte  édes  Anyám  jövetelét"  stb. 

Amilyen  volt  Károlyi,  olyannak  nevelte  gyer¬ 
mekeit  is.  Hazafiság,  magyaros  érzés  s  mély  vallá¬ 
sosság  jellemzi  mind  fiát,  mind  leányát.  Fia  kuruc 
leányt :  Csáky  Krisztinát  vette  nőül,  annak  a 
Csákynak  leányát,  ki  —  nem  akarván  pacifikálni 
—  Rákóczival  kibujdosott.  Klára  leányát  is  deli 
kuruc  legényhez  :  Haller  Gábor  grófhoz  adta  nőül. 
Honi  szokásokra  és  tiszta  erkölcsökre  oktatja 
gyermekeit  s  a  szellem,  melyet  beléjök  oltott, 
áldásosán  nyilatkozott  bennök  később. 

IV. 

1697-ben  augusztus  12.-én  Károlyi  ezeket  a 
sorokat  írta  naplójába :  „Ezen  veszedelmek  forgása 

alatt  Isten  ő  szent  felség-e  Klára  leányomat  szeren¬ 
csésen  megadta;  kiért  áldassék Istennek  szent  neve!" 

A  kis  grófnő  majdnem  kizárólag  szelíd  lelkű 
anyjának  és  nagyanyjának  felügyelete  alatt  növe¬ 
kedett.  Barkóczy  Krisztina  egyszerű,  házias,  magyar 
szellemű  nő  volt,  ki  minden  örömét  családjában  s 
a  gazdálkodásban  kereste  és  találta.  Azt  akarta, 
hogy  leánya  is  ilyen  legyen.  A  dolog  azonban  nem 
ment  olyan  könnyen  ;  mert  a  kis  Klára  igazi  kuruc 
szellemet  örökölt  atyjától.  Fékezhetetlen  dacos 
természetű  leányka  volt,  korán  felülmúló  fejlett¬ 
séggel  és  világos  értelemmel.  Mintha  csak  érezte 
volna  magában  a  szellemi  erőt,  tanítóival  szemben 
dacos  volt  a  végletekig.  Édesanyja  szinte  kétségbe¬ 
esve  írja  férjének :  „ Istentől  is  félek  miatta ." 

Szülőin  kívül  a  grófkisasszonyt  Szuhányi  Márton 
uram  is  „regulázta“ ,  főképpen  a  járásban  és  táncban. 
Tanítója  páter  Orbán  olcsvai  pap  volt,  kinek 
„módszerét"  (?)  maga  a  kis  Klára  írta  le  atyjá¬ 
nak  :  „Én  most  jól  tanultam  volna,  ha  Orbán  uram 
regulát  nem  csinált  volna ;  hogy  egyszer  nem  tud¬ 
tam  a  leckét,  mindjárt  letérdepeltetett;  a  regula 
pedig  az,  hogy  aki  szokott  órákon  itt  nem  lesz : 
letérdepel ;  én  pedig  inkább  alszom  akkor ;  aki 
silentiumot  nem  tart,  valamennyit  szól  hiába  valót, 
annyiszor  csókolja  a  földet"  . . . 

E  szigorú  bánásmódra  különben  maguk  a  szülők 
hatalmazták  fel  Orbán  uramat,  azt  hívén,  hogy  így 
majd  sikerül  a  leányka  makacsságát  megtörni.  De 
biz  az  nem  sikerült ;-  legkevésbbé  Orbán  páternek. 

O  az  akkori  szokás  szerint  latin  nyelvre  is  tani- 

tóttá  ifjú  növendékét ;  de  arra  már  nem  bírta  őt 
rávenni,  hogy  az  atyjától  kapott  lovakat  latinul 
köszönje  meg.  Pedig  később  nem  egyszer  adta 
jelét,  hogy  e  nyelvet  egészen  jól  érti. 

Olvasni  nagyon  szeretett,  s  atyja  Rákóczi  táborá¬ 
ból  is  küld  neki  könyveket,  s  az  élénk  eszű  leányka 
nagy  örömmel  olvassa  azokat. 

Még  tizenhárom  éves  sem  volt  a  korán  fejlett 
leányka,  midőn  megismerkedett  a  daliás  és  mű¬ 
velt  Haller  Gábor  gróffal,  ki  akkor  kuruc  tiszt  volt 
Rákóczi  táborában.  Az  ismeretséget  csakhamar 
kölcsönös  vonzalom  követte.  1710-ben  már  el  is 
jegyezték  őket  egymásnak.  Károlyi  Klára  ekkor 
tizenhárom  éves  volt,  de  mind  testileg,  mind  szel¬ 
lemileg  egészen  kifejlett. 

A  házasság  sok  tekintetben  megváltoztatta  a 
heves  véralkatú  leányka  eddigi  gondolkozásmód¬ 
ját.  Levelei  érdekes  képét  adják  ennek  az  örven¬ 
detes  változásnak,  mely  gyermekkori  hibáinak  le- 
vetkőzésével  s  erényeinek  feltűnésével  végződött. 

Már  eljegyzésekor  félénknek  és  szemérmesnek 
mutatta  magát.  „Klára  szereti  mátkáját,  —  írja 
édesanyja,  —  de  a  csúnya  igen  szemérmes,  még 
beszélni  se  tud  vele.  Csak  azt  szégyelli,  hogy  már 
Egerben  is  tudják  férjhezmenetelét.“  Később  mind¬ 
inkább  kidomborodik  jelleme  s  benne  is  előtűnnek 
ama  szép  vonások,  melyek  szelíd  lelkű  anyjának, 
Barkóczy  Krisztinának  voltak  sajátjai. 

Ki  hitte  volna,  hogy  ez  a  dacos,  engedetlen  kis 
leány  egyike  lesz  a  legkitűnőbb  magyar  nőknek,  a 
legszebb  s  legvonzóbb  jellemeknek  ? 

A  gyermeki  dac  akaraterővé,  a  félénkség  szerény¬ 
séggé,  a  túlságos  szemérmetesség  szelídséggé  fej¬ 
lődik  benne.  Szívének  nincsenek  rejtélyei,  élete 
nyílt  könyv,  mindenki  olvashat  belőle.  Előttünk 
állnak  szép  magyar  leveleinek  százai,  előttünk  áll 
bennök  maga  a  derék  nő  lelkének  minden  szép 
vonásával,  szivének  minden  érzelmével. 

Szelíd,  egyszerű  magyar  háziasszony  ő,  telve 
szeretettel  családja,  hazája  és  a  szegény  nép  iránt. 
A  házi  élet  tiszta  örömei  képezik  az  ő  világát; 
hív,  nyájas  és  szerető  nő ;  családjának  lelke,  él¬ 
tetője  és  boldogítója.  Nem  vágyik  a  fény  és  a 
dicsőség  után,  hiába  hívja  őt  atyja  a  fényes  pozsonyi 
és  bécsi  világba,  nem  óhajt  tündökölni.  Atyjától 
és  bátyjától  hallja  ugyan,  hogy  az  asszonyok  mint 
járnak  vendégségbe,  mint  „öltöznek  cifrán  és  gálá¬ 
ban  odafent",  de  ő  —  mint  maga  írja  —  „nem 
kíván  részéröl  példát  róluk  venni  1“  A  női  nem 
közös  hibája,  a  hiúság  nem  bántotta  őt;  a  rop¬ 
pant  uradalmak  felett  rendelkező  Károlyi  egyetlen 
leánya  otthon  ül,  varrogat,  gazdálkodik  s  boldog, 
hogy  ezt  teheti.  Szerénységében  még  a  grófi  címet 
sem  használja;  ezer  és  ezer  írásában  mindenütt 
alázatos  szolgáló  leánynak,  árva  Károlyi  Klárának 
írja  magát. 

Egyetlen  szenvedélye  a  vallásos  buzgóság  és  a 
szegények  támogatása.  Odaadóan  szereti  vallását 
s  nem  retten  vissza  semmi  áldozattól,  ha  a 
katholikus  egyház  érdekeinek  előmozdításáról 
van  szó.  Alig  van  levele,  melyben  valami  segélyt 
nem  kérne  atyjától  egyik-másik  templom  vagy 

a  szegény  szerzetesek  számára.  A  nagy  nyomorú¬ 
ság  idején  mindig  ott  találjuk  levelében  :  „az 
szegénység  lamentátióját  értvén,  búzát  felesen 
osztottam  nékiek".  Ha  az  üldözöttek  és  bujdosó 
kurucok  érdekében  ír  atyjának,  oly  melegséggel  és 
nyájassággal  hangoztatja  az  „érdemem  felett  való 
édes  jó  atyám",  „édes  lelkem",  „édes  szívem", 
„hallgassa  meg  édes  reménységem"  kifejezéseket, 
hogy  még  a  kemény  kuruc  generálist  is  megindí¬ 
totta.  Még  akkor  is,  midőn  beteges  anyja  nevében 
írt,  bele  tudott  levelébe  valami  kérést  szőni.  S  hogy¬ 
ne  tette  volna  meg  atyja,  mikor  „érdemeden  aláza¬ 
tos  szolgálója  az  Íródeák  ajánlotta". 

Szelíd  lelkében  a  haragnak  és  indulatosságnak 
nyoma  sincs ;  még  ha  a  legérzékenyebben  sértik 
is,  harag  helyett  oly  szelíd  s  fájdalmas  szavakba 
önti  panaszát,  hogy  könnyeket  facsar  az  olvasó 
szeméből. 

Odaadóan  szereti  nemzetét ;  büszkén  írja  egyik 
levelében:  „Isten  kegyelméből  mindnyájan  nemze¬ 
tünk  magyarságában  megmaradtunk.  Csak  marad¬ 
ion  magyarságában  (ö  is,  t.  i.  fia),  „ csak  tanuljon 
annyit ,  hogy  hazájának  tudjon  szolgálni.  Talán  ha 
magyar  emberséget  tanul  s  magyar  köntösbe  jár  is, 
elölhet.  Istennek  is  nagyobb  dicsőségére  lesz,  ha  arra 
az  manérra  s  egyéb  módis  hívságra  nem  kap.  En 
az  többibe  is  csak  azt  nézném,  hogy  isteni  féle¬ 
lembe,  jó  erkölcsbe,  tudományba  nevekednék.  Az 
móditól  félve  félek ;  mert  az  forog  előttem,  hogy 
rákapnak  az  módira,  ki  is  bű  költségbül  áll  s 
arra  kapásból.  Most  ugyan  nagyságod  kegyes  atyai 

gratiájából  nem  is  érzik  az  árvaságot,  de  ha  úgy 
kezdenek  élni  s  költeni,  mint  az  módira  kapók 
szoktak,  bizony  semmi  nélkül  maradnak.  S  mi 
hasznát  veszik  térdhajtásoknak  ?  Csak  elszegényed¬ 
nek,  semmivé  lesznek"  !  (1733  szept.  19.) 

Határtalan  tisztelettel  viseltetik  édesatyja  iránt 
s  még  a  saját  gyermekei  nevelésében  is  nem  a 
maga  akaratja,  hanem  az  édesatyjának  a  szava  a 
döntő.  „Magam  kötelességemet  vettem  elmémre, 
—  írja  az  atyjának,  —  melyet  Isten  kötelez 
gyermekeim  gondviselésére,  jószáguk  gazdálkozá- 
sára  és  káruk  távoztatására . . .  Engem  egyéb  erre 
nem  ösztönöz  s  magam  tetszésemet  s  akaratomat 
éppen  követni  nem  akarom,  hanem  egyedül  Isten 
rendelésébül  való  kötelességemet  fontolván,  mellyel 
kötelez  Isten  gyermekimre  s  hasznokra  való  gond¬ 
viselésre.  Ugyanazon  Isten  kötelez  nagyságod  paran¬ 
csolatjának  követésére.  Sem  Istent,  sem  nagyságo¬ 
dat  megsérteni  nem  kívánom.  Azért  alázatosan 
kérem  nagyságodat,  méltóztassék  kegyesen  meg¬ 
vizsgálni  ezen  kötelességimet  s  aszerint  meghatá¬ 
rozni,  melynek  én  bírája  nem  lehetek,  melyiket 
kelljen  követnem,  hanem  nagyságod  parancsolat¬ 
ját  várom ;  mert  énnekem  tiszta  halállal  vetekedő 
bánat  nagyságod  atyai  kegyességétül  távolesnemu  ! 
(1734  április  21.) 

A  pályaválasztást  gyermekeire  bízza,  noha  nagyon 
szerette  volna,  ha  Laci  fia  a  papi  pályára  lép. 
„Én  —  írja  1736  nov.  1.-én  —  az  egyházi  hivatalt 
beszélem  neki,  ne  bocsássa  csak  el.  De  látom,  csak 
törvénytanulásra  veté  elméjét.  Munkálja  Isten  benne, 


236 


amint  szent  színe  előtt  kellemetes.“  Zászlótartó  fiá¬ 
ról  írja  félig  komolyan,  félig  tréfásan :  „A  fiam 
hamar  reákapott  az  aranyórára.  Csak  akkor  tett 
volna  arra  szert,  mikor  karddal  nyerhette  volna ! 
Szégyen  katonának  pénzen  vett  aranyórát  hor¬ 
dozni.  “  „Az  én  fiaim  —  írja  egy  másik  levelében  — 
valóban  tőlem  tanultak,  mert  egy  levelet  sem  ír¬ 
nak  az  istentelenek,  sem  maguk,  sem  papjuk,  sem 
cselédim.  Soha  nem  tudom,  hova  lettek  el.  Fele 
már  oda  az  vocationak  s  híreket  sem  hallom." 

Kikerülvén  fiai  az  oskolából,  az  öccse  (Károlyi 
Ferenc  gróf)  udvarházára  küldötte  s  megírta,  hogy 
a  külső  állapotra  nagyobb  kedvük  vagyon,  mint  a 
filozófia  folytatására. 

Károlyi  Klára  minden  íziben  magyar  asszony 
lévén,  a  régi  magyar  módi  szerint  élt.  Az  új  módi 
sehogy  sem  tetszik  neki.  Hallani  sem  akar  a  diva¬ 
tos  ruhákról,  filegóriás  hajról,  cafrangos  kalapról 
stb.  „Az  módiknak,  szokásoknak  módgyát  —  írja 
egyik  levelében  —  büven  értettem  Öcsém  Uram¬ 
tól  ;  de  én  együgyüségemhez  csak  úgy  képzem, 
nem  köteles  —  az  kinek  kedve  nincsen  —  azt 
űzni."  Sokan  —  írja  ugyanott  —  a  módit  már 
„példabeszédben  és  erkölcsökben  is"  fölvették.  Pedig 
„az  ifjakat  arra  nevelni,  hívságokra  való  elméjek 
fordítását  s  oda  függését  módik  követésivel  s  taní¬ 
tásával  elősegíteni,  s  kitül  oltalmazni  kén,  bű  költ¬ 
ségre  kapni"  :  nem  egyéb,  mint  a  jó  erkölcsöknek 
megvetése. 

Atérzi  nemzetének  minden  fájdalmát,  s  résztvesz 
minden  örömében.  Büszkeség  tölti  el  lelkét,  midőn  a 

magyar  csapatok  hősiességéről  hall,  viszont  „szomorú 
szívvel  veszi"  öccse  levelét,  „kiben  az  magyar  nemzet 
nagy  buzgóságábúl  való  fegyverkialvását  érti". 

Szívesen  olvassa  a  magyar  írókat,  ismeri  a  kuruc 
dalokat,  gyönyörködik  Koháry  költeményeiben  s 
barátnője  számára  is  megszerzi  azokat.  Atyja  még 
a  táborból  is  küld  neki  könyveket.  1722-ben  Pozsony¬ 
ból  küldi  neki  Pető  könyvét  s  a  „Békességnek 
munkája"  című  művet,  s  leánya  köszönő  levelében 
megírja  neki,  hogy  a  könyvek  „megbecsülhetlen 
kedvességben  vágynak "  előtte. 

Házi  körében  boldognak  érzi  magát.  A  tizen¬ 
négy  éves  menyecske  kedvességéről  egész  Erdély¬ 
ben  beszélnek.  Kitörő  örömmel  írja  atyjának,  meny¬ 
nyire  szeretik  őt :  „mindnyájan  kedvemet  keresik, 
hogy  nem  is  érdemiem  meg".  Leírja,  milyen  pom¬ 
pás  rétest  és  káposztalevélben  takart  cipót  sütött 
Erdély  gubernátorának,  gróf  Kornis  Zsigmondnak. 
Ez  esetet  nagyanyjának,  Koháry  Judit  grófnénak  is 
tudomására  hozza.  „O  nagysága  (a  gubernátor)  — 
írja  1713-ban  —  rosszúl  volt,  káposztalevélben  rakott 
cipót  kívánt  s  nem  volt  arra  való  sütője  s  ide  küldött 
hozzám  s  mingyárt  sütöttem  s  elküldtem  s  igen 
kedvesen  is  vette  s  máskor  is  kedveskedtem  ő 
nagyságának,  de  akkor  tejjel  sütöttem  s  rétest  is 
sütöttem . . .  semmi  mestersége  nincs,  csak  úgy 
kell  sütni  mint  más  cipót,  hanem  mikor  az  kemen¬ 
cébe  belevetik  az  cipót,  alul  és  fölül  tegyenek 
káposztalevelet,  takarják  be  vele  s  úgy  süssék  meg, 
csak  meg  ne  égjen  az  cipó.  Olyan  lesz  az  haja, 
mint  az  kalácsnak." 

Károlyi  Sándor  mód  nélkül  örvendett  leánya 
boldogságának ;  elhalmozza  őt  kedveskedéseivel, 
meglátogatja  a  Haller-családot,  együtt  mulatnak, 
s  a  vígság  közben  megjövendöli  leányának,  hogy 
„kisasszonynak  anyja  lesz“.  Jövendölése  azonban 
nem  teljesült  be ;  mert  Klárának  fia  született.  Annál 
inkább  örvend ;  Koháry  Juditot  értesíti  a  „kis 
katonának,  szolgácskájának“  születéséről  s  kéri, 
gondoskodnék  dajkáról.  „Ez  a  friss  katona  —  úgy¬ 
mond  —  nyugodalmas  alvó  és  szopó.  Klárám  is 
Istennek  hála  vidámul  vagyon." 

1713  december  elején  életveszedelemben  forgott 
Haller  grófné  Károlyi  Klára.  A  mondott  időben 
hazafelé  tartott  a  grófné,  hogy  a  karácsonyi  ünne¬ 
peket  édesanyja  házánál  tölthesse.  Az  utazás  szá¬ 
non  történt.  Egy  csomó  lovas  vágtatott  a  szán 
előtt ;  ezek  szerencsésen  keresztül  mentek  az  Alpa- 
rétnél  elterülő  mocsár  jegén ;  de  a  szán  —  mely¬ 
ben  a  grófné  ült  többed  magával  —  belészakadt 
a  tóba.  A  szán  elé  fogott  derék  hat  ló  azonban 
kiragadta  őket  a  vízből  s  így  egy  kis  fürdésen 
kívül  más  bajuk  nem  esett.  A  grófnét  a  vele  utazó 
páter  száraz  bundájába  takarták  s  jó  meleg  házba 
vitték.  „Istennek  hála  —  írja  édesanyjának  — 
ijedve  meg  nem  ijedtem,  fájdalmat  penig  teljes¬ 
séggel  semmit  nem  érezek  magamban,  s  reszketés 
sem  volt  rajtam  egy  csepp  is.“ 

Ezalatt  édesanyja,  Barkóczy  Krisztina  türelmet¬ 
lenül  várta  leányát ;  nyugtalansága  rémületté  vál¬ 
tozott,  midőn  a  kocsis  megérkezett  az  üres  alkal¬ 
matossággal.  De  csakhamar  megnyugodott,  midőn 

meghallotta  a  történteket.  Dec.  23.-án  már  így  ír 
édesanyjának,  Koháry  Judit  grófnénak :  „Isten¬ 
nek  hála,  oly  szerencsétlen  esetben  is  szerencsé¬ 
sen,  semmi  baj  nélkül  megmaradt  Leányom  !“ 

E  szerencsés  megszabadulás  emlékére  emelte 
Károlyi  Klára  a  Haller-család  temetkezési  helyén, 
a  regényes  fekvésű  Kerellő-Szent-Pálon,  a  ma  is 
fennálló  fogadalmi  kápolnát.  A  magas  halmon 
épült  kápolna  oltárképe  a  szerencsétlen  esetet  áb¬ 
rázolja.  Az  idő  vasfoga  nagyon  meglátszik  a  képen, 
de  azért  tisztán  ki  lehet  venni  a  hat  ló  által  húzott 
szánt,  melyből  két  rémült  nőalak  tekint  az  ég 
felé.  Károlyi  Klára  ez  és  társnője. 

E  kápolna  nem  tévesztendő  össze  a  kerellőszent- 
páli  templommal,  melyet  szintén  Károlyi  Klára 
szerzett  meg  a  katholikusok  számára. 

1723-ban  végzetes  csapás  érte  Károlyi  Klárát; 
férje,  a  nagyműveltségű  Haller  Gábor  gróf  hir¬ 
telen  meghalt.  Az  eset  véletlenül  történt,  s  fele¬ 
ségének  mondhatatlanul  fájt,  hogy  halálánál  sem 
lehetett  jelen.  Szomorúan  írja  atyjának :  „mennyire 
által  járta  szívét  az  fájdalom'*;  árvaságra  jutott 
immár!  kérve-kéri  a  generálist,  „szegény  édes  üd- 
vözült  ura  hideg  tetemeinek  eltakarítására  alázná 
meg  magát". 

Férje  halála  után,  az  alig  huszonhat  éves  ifjú 
özvegy,  atyja  házához  ment  hat  kiskorú  gyermeké¬ 
vel.  Minthogy  Károlyi  Sándor  —  országos  ügyek¬ 
kel  lévén  elfoglalva  —  folyton  távol  volt,  fele¬ 
sége  pedig  szakadatlanul  betegeskedett,  a  házi 
teendők  mind  Klára  vállaira  nehezedtek;  ő  kor- 

mányozta  a  roppant  kiterjedésű  birtokokat,  ő  kül¬ 
dözgette  atyjának  a  gazdasági  tudósításokat,  ő 
ápolta  beteges  anyját  s  nevelte  példás  gonddal 
saját  gyermekeit. 

Károlyi  teljesen  meg  van  elégedve  leánya  gaz¬ 
dálkodásával  ;  büszkén  emlegeti  „szolgálócskáját" , 
„helytartó  Kiár ócskáját"  s  minden  alkalmat  fel¬ 
használ,  hogy  valamivel  kedveskedhessék  neki. 
A  Klára-nap  lesz  a  család  legjelentősebb  ünnepe; 
ilyenkor  az  öreg  gróf  még  az  országgyűlést  is  ott 
hagyja  és  siet  leányához;  ugyanígy  tesz  egyetlen 
fia  Ferenc  is.  Néha-néha  Didák  atya  is  megjelenik, 
s  elmélkednek  a  ház  védőangyaláról,  Barkóczy 
Krisztináról,  ki  —  a  család  végtelen  fájdalmára  — 
követte  a  halálba  Haller  Gábort. 

Ha  a  család  egyik  vagy  másik  tagja  nem  jöhetett 
el  Klára  napjára,  sietett  magát  kimenteni.  Egy  ilyen 
alkalom  után  írta  Klára  öccsének,  Ferenc  gróf¬ 
nak  eme  sorokat :  „érdemeden  vagyok  reá,  hogy 
kigyelmed  oly  nagy  emlékezetben  veszi  nevem 
napját,  hogy  még  magának  éjjeli  nyughatatlanságá- 
val  s  egészségének  romlásával  méltóztatik  maga 
megalázását  ajánlani." 

A  szeretetet  szeretettel  viszonozta  ő  is.  Mindig 
tud  valami  újdonsággal  kedveskedni  Megyeren  és 
Pozsonyban  tartózkodó  atyjának.  Hol  szömörcsök 
gombát,  nyíri  újság  csigát,  hol  meg  lágy  szőlőt, 
lihus  tojást  küld  neki ;  néha  friss  dinnyével,  máskor 
meg  élő  vadkacsával  kedveskedik  neki.  Szívének 
jóságát  öccsével  is  érezteti.  Midőn  felesége  Csáky 
Krisztina  meghal,  kisded  gyermekeinek  nevelésére 


241 


ő  vállalkozik.  „Kedves  édes  kisdedein  édes  lelkem 
—  írja  ez  alkalommal  —  felette  ne  eméssze  magát, 
az  mit  az  én  együgyű  tehetségemmel  felérek,  igaz 
atyafiságos  kötelességem  megtennem/' 

Ha  ilyen  szeretetet  mutat  atyjához  és  testvéréhez, 
képzelhetjük,  miképpen  vonzódott  saját  gyermekei¬ 
hez.  Minden  öröme  ezekben  Összpontosult,  ezekért  fá¬ 
radott,  ezekért  dolgozott.  „Nekem  bizony  eleven 
halál  lenne  elszakadásom,  —  írja  atyjának,  midőn 
fia  hivataláról  van  szó,  —  halállal  vetekedő  szív¬ 
béli  fájdalommal  esik  atyai  kegyességétől  való 
távozásom,  véreimtől,  gyermekeimtől  is  elszaka¬ 
dásom,  de  gyermekim  kárának  távoztatása  lelkem 
ismeretét  kötelezi/' 

Gyermekei  nevelésében  a  főelv :  a  jó  erkölcs  és 
a  hazafiság.  A  jó  erkölcsnek  az  alapja  szerinte  az 
alázatosság,  „mint  a  láncszem  egyik  a  másikat 
hozza".  Gyermekeit  leginkább  a  „felnézés“- tői  félti. 
Nem  kívánja,  hogy  magasrangú  urak  legyenek, 
megelégszik  azzal  is,  ha  fia  piaristaságra,  leánya 
pedig  apácaságra  adja  magát,  csak  jó  erkölcsük 
legyen,  mert  „ezen  gyökérből  kormány ozhattyák 
egész  életeket ".  A  pályaválasztást  mindegyik  gyer¬ 
mekének  szabad  választására  bízza.  Leányait  ő 
maga  neveli,  még  arra  sem  tudták  rábírni,  hogy  az 
apácákhoz  adja  nevelésbe.  Féltette  őket  a  móditól. 

Ezekben  az  ügyekben  tömérdek  levelet  írt  atyjá¬ 
nak.  Elmondja  neki  emellett  a  nevezetesebb  újsá¬ 
gokat  is,  leírja  a  megyei  gyűléseket,  a  jobbágyok 
helyzetét,  szóval  mindazt,  ami  atyját  érdekli. 

Egyik  levelében  érdekesen  szól  a  szabolcsi  hajdúk 

lázadásáról,  kik  keménykedő  kapitányukat  „diribről- 
darabra  vagdalták  .  .  .  nem  akarván  felvenni  az 
kaputot,  hogy  ők  németek  nem  lesznek".  Egy 
másik  levelében  a  zempléni  katonaság  zajongásáról 
ír.  Splényi  az  egész  megyei  katonaságot  a  maga 
ezredéhez  akarván  csatolni,  rájuk  parancsolt  a 
zempléniekre,  hogy  az  ő  ezredének  a  ruháját 
vegyék  föl,  de  ezek  „tisztyüket  béküldötték,  hogy 
készebbek  egy  cseppig  vérüket  kiontani,  mint  sem 
csak  egy  katonát  is  közülök  kiengedni  szakasztani". 
Erre  Szirmai  óbester  így  válaszolt:  „így  ne  mer¬ 
jen  beszélni :  mert  az  vármegye  tömlőcében  rothad 
megu ! ...  „Csak  lassabban,  —  feleli  erre  a  tiszt  — 
maga  hajdújának  parancsoljon,  nem  nékem.  Ebura 
fakó  nékem  bizony  nem  parancsol .“  E  szavak  után 
kiszólott  katonáihoz :  }fkardra}  mert  rosszul  van  az 
dologi  !  Szirmai  és  Splényi  alig  tudták  életüket 
megmenteni. 

Bár  örömmel  hallja  a  magyar  seregnek  vitéz¬ 
ségét,  mégis  ellensége  a  háborúnak.  „Az  hada¬ 
kozást  —  írja  egyik  levelében  —  itten  is  csak 
rebesgetik ,  —  talán  csak  az  portióknak  szaporábban 
való  beszedéséért.  Ha  Istennek  is  úgy  tetszenék , 
talán  ennyi  hadakozás  ö  felségének  elég  is  volnaV1 

Emberszerető  szíve  szólalt  meg  e  nyilatkozatban 
is.  Fájt  neki  a  szegény  jobbágyok  nyomora,  kik¬ 
nek  érdekében  nem  egyszer  lép  közbe  atyjánál. 
Még  azoktól  sem  vonta  meg  jóakaratát,  kik  neki 
kárt  okoztak.  A  tolvajok  egy  alkalommal  kifosz¬ 
tották  kastélyát  s  még  „a  nagy  palotát"  is  föl¬ 
törték  s  kedves  jegygyűrűjével  együtt  minden 

ékszerét  elvitték.  Ezt  a  gyűrűt  rendkívül  sajnálta, 
de  az  elfogott  tolvajok  érdekében  mégis  fölír 
atyjának.  „Az  szegény  rabokat  —  úgymond  — 
Nagyságod  grátiájába  ajánlom." 

Nemes  és  emberszerető  szívének  jóságát  minden¬ 
kivel  egyformán  éreztette,  s  így  egyformán  szerette 
őt  a  szegény  nép  és  az  úri  osztály.  E  szeretetnek 
nem  egyszer  megható  módon  adtak  kifejezést. 
Rendesen  név-  és  születésnapját  használták  föl 
erre ;  ilyenkor  a  szokásos  beszédek  mellett  még 
alkalmi  verseket  is  olvastak  föl.  Az  egyik  ilyen 
versnek  szerzője  Klára  András  nevű  nemes  úr  volt ; 
minthogy  ebből  az  időből  amúgy  is  vajmi  kevés 
verses  munkánk  van,  mutatványul  közlünk  belőle 
néhány  strófát.  A  költemény  címe :  „ Szomorú 

siránkozó  árva  eözvedgy  Mára  vigasztalása .“ 

Világ  boldogsága  nincs  állandósága, 

Tündéres  ő  dolga,  gyorsan  folyó  sorsa, 

Szerencse  próbája  bizonytalansága. 

Szomorú  nagy  volta  néha  fordul  jóra. 

Elmúlik  s  enyészik,  nap  fénye  beborul, 

Ragyogó  sugára  változásra  indul, 

Szép  tiszta  nap  fénye  ottan  homályosul, 

Szerencse  kereke  ekképen  felfordul. 

Nap  fénnyel  fel  tetsző  tiszta  Klára  napja 
Felderült  s  érkezett  boldogság  szép  órája. 

Méltóságos  grófi  Nagy  Károlyi  Klára 
Származott  s  született  ez  árnyék  világra. 

Jóllehet  özvegyen,  mint  árva  gerlice, 

Maradott  szomorúan  zavaros  ő  vize, 

Zöld  ágra  nem  is  száll,  kesereg  csak  szive, 

Társát  nem  láthatja  fájjál  csordul  könyve,  stb. 

Ha  a  grófné  saját  gyermekeinél  főelvül  a  tiszta 
erkölcsöket  és  a  józan  élet  követését  tűzte  ki,  gon¬ 
dolhatjuk,  hogy  más  hozzátartozóitól  is  megkívánta 
ezeket.  Cselédeit  szigorú  rendben  tartotta,  s  egy¬ 
nek  sem  engedte  meg  az  éjjeli  dorbézolást.  E  kemény 
rendszabály  ellen  cselédei  egy  alkalommal  —  1728 
január  26.-án  —  valamennyien  fellázadtak. 

S  e  zendülés  épp  akkor  történt,  mikor  az  úrnő 
betegen  feküdt.  A  grófné  ekképpen  írja  le  a  szokatlan 
esetet.  Cselédei  a  mondott  nap  estéjén,  a  szigorú 
parancs  ellenére,  elhagyták  a  házat  s  egész  éjjel 
ittak  a  faluban.  Másnap,  midőn  a  grófné  kijelenté, 
hogy  egy  cseléde  sem  marad  büntetlenül,  „Ács 
Miskán  és  az  fickókon  kívül  mind  felfegyverkeznek 
s  kimennek  az  erdő  szélben.  Felfegyverkezve  ottan 
sort  ülnek  s  egymás  kezére  esküvénf  hogy  vérek  ki- 
ontásáig  ne  hadgyák  egymást  s  megláttyáky  ki  fogja 
meg  s  ki  csapja  meg  öketF  A  grófné  azonban  a 
katonaság  segítségével  elfogatja  —  éppen  akkor, 
midőn  mindnyájan  álomba  merültek  —  s  a  töm¬ 
lőébe  viteti  őket.  Károlyi  Klára  Isten  különös 
gondviselésének  tulajdonította,  hogy  a  hűtlen  cse¬ 
lédek  gyilkosai  nem  lettek.  Ha  ez  Erdélyben  tör¬ 
ténik  —  úgymond  —  az  ottani  szokás  szerint  őt 
is  megölték  volna. 

Károlyi  Klára,  mint  a  Károlyi-uradalmak  telj¬ 
hatalmú  kormányzója,  roppant  sokat  tett  a  katho- 
likus  vallás  érdekében.  Részben  neki  köszönhető, 
hogy  a  tisztán  protestáns  Szatmármegyében  újra 
erőre  kapott  a  katholikus  vallás.  Kelemen  Didákot 
teljes  erejével  támogatta  térítői  munkájában  ;  tem- 

plomokat  emelt,  segélyezte  a  szerzeteseket,  ellátta 
őket  élelemmel,  építési  anyaggal,  s  ő  maga  min¬ 
denütt  előljárt  az  istenes  buzgóság  és  a  vallásos 
szellem  terjesztésében. 

Ő  volt  a  jólelkű  közvetítő  atyja  és  Kelemen 
Didák  közt.  Alig  van  hónap,  hogy  segítséget  ne 
kérne  a  szegény  minoriták  számára :  „hadd  gya¬ 
rapodnának  azon  az  kálvinista  tartományon".  A 
somlyai  minoritáknak  a  telkeket,  a  báthoriaknak 
a  kálváriához  az  anyagot  ő  eszközli  ki.  Kelemen 
Didák  szerzetük  „védő ángy alának“ ,  „ édes  jó  patro- 
nájánaku  nevezi  őt,  kinek  kedvéért  messze  földről 
elgyalogol,  hogy  jelenlétében  végezze  az  isteni 
tiszteletet.  Ilyenkor  a  grófné  édesatyját  is  haza¬ 
hívja,  hogy  az  ájtatosságot  „méltóságos  jelenlétével 
megtisztelje,  Istennek  dicsőségére,  másoknak  gya¬ 
rapodására  s  jó  példájára". 

Vallásos  buzgósága  oly  nagy,  hogy  elzarándokol 
Mária-Cellbe  is,  s  az  utat  gyermekeivel  együtt  jó¬ 
részt  gyalog  teszi  meg.  Midőn  a  gelényesi  kápolnát 
renováltatta,  „a  szegényeknek  és  a  körül  való 
pápistaságnak  nagy  lelki  vigasztalására"  három 
napi  „missiócskát"  tart,  s  hogy  lelkét  még  jobban 
megnyugtassa,  „nagy  alázatossággal  lábaihoz  bo¬ 
rulva"  kéri  atyját,  méltóztatnék  teljes  életében  el¬ 
követett  vétkeit  megbocsátani  „s  kegyes  atyai 
grátiájával  el  fedezni". 

1730-ban  Nyír-Baktán  állít  templomot,  1740-ben 
pedig  Kerellő-Szent-Pálon.  Ez  utóbbi  helyen  a 
prédikátor  „valamely  mocskos  állapotba",  a  mester 
pedig  lopásba  keveredett,  s  kitűnvén  mindkettőnek 

gonoszsága,  a  szuperintendens  a  prédikátorok  gyű¬ 
lésén  mindkettőt  megfosztotta  állásától.  A  szent- 
páli  templom  ezután  üresen  maradt  egy  ideig,  de 
minthogy  a  katholikusok  hét  annyian  voltak,  mint 
a  protestánsok,  Klára  grófné  a  kancellária  útján 
megszerzi  a  gazdátlanul  maradt  templomot.  Ez 
alkalommal  köszönetét  mond  édesatyjának  is. 
„Nagyságtok  istenes  bölcs  pártfogása  —  úgymond 
—  mind  Erdélyben ,  mind  Magyarországon  nagyot 
segít  énnekem  Isten  anyaszentegy  házának  terjedésére .“ 
Ilynemű  munkásságában  pótolhatatlan  csapás 
volt  nagy  befolyású  atyjának  1743-ban  bekövet¬ 
kezett  halála.  A  szerető  leány  fájdalmát  elég  híven 
adja  vissza  Károlyi  búcsúztatója,  midőn  így  szól : 

Érzem  is,  hogy  Klárám  borul  a  testemhez, 

Sok  kesergő  jajt  ad  lecsorgó  könyéhez. 

S  bocsátja  orcáját  hideg  tetememhez, 

Mely  miatt  majd  homály  érkezik  szeméhez. 

Szánom,  jó  leányom,  annyi  sok  könyedet, 

w 

Érettem  elviselt  nagy  epeségedet, 

Bágyasztó  s  hervasztó  keserűségedet. 

Igaz  árvaságban  maradott  ügyedet. 

Atyja  halála  után  nagyon  kevés  derült  napja 
volt  Klárának.  Életének  végét  elkeserítette  a  vagyon 
felosztása,  melyben  ő  károsítva  látta  gyermekeit. 
Amellett  második  leányának  házassága  is  sok  bajjal 
járt.  Fájdalmas  szavakba  önti  ki  panaszát  öccse 
előtt.  „Megnyomorodott  háborgó  elmémmel  —  írja 
egyik  levelében  —  meg  nem  foghatom  édes  lelkem 
öcsém  uram,  mi  oka  lehet  annak,  hogy  tenger 
keserűségekben  fonnyadozó  lelkemnek  nagyobb  s 

nagyobb  keserű  epesztését  kívánja !  .  .  .  Ó  vegye 
szívére  nyomorult  állapotomat  és  könyörüljön 
rajtam ;  ne  kívánjon  üldözni  efféle  keserűségekkel, 
hadd  végezhessem  hátra  maradott  napjaimat  csen¬ 
dességben  gyermekim  s  nagyságod  atyafiságos 
szeretete  határi  közt.“  Engedékeny  természete 
mellett  könnyen  ment  az  öccsével  való  kibékülés. 
Következő  levelében  már  barátságosan  hívja  öccsét 
leánya  lakodalmára.  Legjobb  lenne  —  írja  ez  al¬ 
kalommal  —  ha  kigyelmed  is  rávenné  magát  az 
házasságra;  mind  a  kettőt  egyszerre  meg  lehetne 

tartani.  „ Tudok  azért  jó  kövér ,  derék  úri  Dámát  itt 

•• 

csak  nem  igen  messze ,  ha  tetszenék  kedves  Öcsém 
Uramnak,  egy  füst  alatt  mindkettő  meglehetne!" 

Ebben  az  időben  történtek  az  első  kísérletek 
Kelemen  Didák  atya  szentté  avatására.  Károlyi 
Klára  az  ügy  előmozdítása  céljából  —  1748-ban  — 
leírta  egyik  levélben  Didák  életét  s  elküldte  azt  a 
minoriták  főnökének,  hogy  az  a  római  deputáció- 
nak  tudomására  hozza.  A  dolog  fejleményét  azon¬ 
ban  már  nem  érte  meg  a  nemes  lelkű  nő,  mert 
1750-ben  ő  is  elköltözött  az  élők  sorából.  A  nép 
áldása  kísérte  kedves  halottját  sírjába. 

V. 

A  szenvedélyek  harcában,  az  élet  nemesebb  küz¬ 
delmeiben  csak  az  oly  férfiú  magaslik  ki  a  soka¬ 
ságból,  csak  az  tölti  el  bámulattal  az  ember  lelkét : 
ki  egész  életét  az  emberiség  javára  szolgáló 
magasztos  eszme  kivitelének  szenteli  s  akadályok- 

tói  meg  nem  rettenve,  üldözést  és  megszégyenítést 
tűrve,  végleheletéig  küzd  célja  kiviteléért. 

Kelemen  Didák  ilyen  ember  volt.  —  Életcélja 
—  miként  maga  mondá  —  iskolák  alapítása,  tem¬ 
plomok  építése  és  szegények  segélyezése  volt. 
Lehet-e  ennél  nemesebb  életcélt  gondolnunk?  Az 
erkölcsök  elvadulásának,  a  tudományok  hanyatlá¬ 
sának  korában  templomokat  és  iskolákat  épít;  az 
Ínség  napjaiban,  ő  a  koldus,  koldul  a  szegények 
számára  s  ezt  nem  földi  elismerésért,  hanem  Isten 
és  ember  iránt  való  mély  szeretetből,  meggyőző¬ 
désének  s  szíve  érzelmeinek  engedve  teszi. 

Hosszú  törekvése  zajtalan  s  dicsőség  nélküli 
volt,  de  nagy  eredményeket  létesített.  S  ez  ered¬ 
mények  annál  merészebbeknek  látszanak,  minél 
jobban  ismerjük  azon  kor  politikai,  egyházi  és  tár¬ 
sadalmi  viszonyait. 

Egy  szegény,  földhöz  tapadt  barát  akarja  a 
nagykiterjedésü  tiszai  részek  vallási  és  művelődési 
viszonyait  megváltoztatni  —  néhány  jóakarójának 
anyagi  támogatásán  kívül  —  tisztán  önerejével, 
szavának  hatalmával,  erényeivel.  S  állhatatos  lelki¬ 
erejének,  erős  meggyőződésének  és  szilárd  jellemé¬ 
nek  sikerül  is  ez.  Pedig  mennyi  akadály  állta  útját 
célja  megvalósításának ! 

Említettük  már,  minő  állapotban  voltak  a  tiszai 
részek  az  utolsó  kuruc  háború  lezajlása  után. 
Vallási  és  erkölcsi  tekintetben  a  viszonyok  még 
kedvezőtlenebbek  voltak,  különösen  a  katholiku- 
sokra  nézve.  S  ebben  nem  a  protestánsok,  hanem 
maguk  a  katholikusok  voltak  a  hibásak.  A  tiszai 

részek  katholikus  papságának  restségét,  tudatlan¬ 
ságát  és  közömbösségét  még  a  katholikus  szellemű 
történetírók  is  hangoztatják.  A  Rákóczi-harcok 
előtt  és  után  a  legtöbb  lelkész  otthagyta  plébániá¬ 
ját  s  többé  vissza  sem  tért  ama  veszélyesnek  látszó 
vidékekre.  E  tekintetben  jó  példával  jártak  elől  a 
püspökök.  A  nagyváradit  évtizedeken  át  nem  látta 
megyéje ;  a  temesvári  püspök  állandóan  Győrben 
lakott,  az  esztergomi  érsek  meg  Ratisbonneban 
tölté  idejét.  Kelemen  Didák  egyik  levele  szerint, 
egész  csomó  oly  község  volt,  mely  félszázadon  át 
nemcsak  püspököt,  de  még  katholikus  papot  sem 
látott.  A  magukra  hagyatott  hívők  mit  tehettek  ? 
Átmentek  a  protestáns  lelkészhez ;  ez  legalább 
istenes  oktatásban  részesíté  őket  s  lelki  üdvökről 
is  igyekezett  gondoskodni. 

Az  1710-iki  nagy  pestis  alkalmával  a  tiszai  ré¬ 
szeken  alig  volt  egy-két  katholikus  plébánia. 
Károlyi  Klára  grófnő  mindössze  csak  hatot  tud 
felsorolni.  Szabolcs  vármegyében,  Szatmárban  és 
Biharban  csak  egy-egy,  a  nagy  kiterjedésű 
Csongrád  megyében  pedig  három  plébánia  volt ; 
pedig  —  mint  Kelemen  Didák  írja  —  „pápisták 
felesen  vágynak !“ 

A  katholikus  templomok  jelentékeny  része  rom¬ 
ban  hevert;  sokat  a  protestánsok  foglaltak  el, 
sokat  pedig  világi  célokra  használtak.  „ Az  barmok 
tapodgyák  —  írja  Kelemen  Didák  Károlyi  Sándor¬ 
nak  —  az  Úristen  szent  nevének  dicsöségire  régi 
dicséretes  eleinktől  felszenteltetett  helyeket .“  Csupán 
a  minoriták  templomai  és  szerzetes  házai  közül 

romban  hevertek  az  aranyos-megyesi,  szatmári, 
kazali,  miskolci,  telegdi,  báthori,  debreceni,  bereg¬ 
szászi,  váradi  stb.  kolostorok  és  templomok.  A 
kolozsvári  minorita  kolostorban  kálvinista  tógátu- 
sokat  tanítottak,  a  nagybányai  templomot  pedig 

tömlöcnek  használták. 

/ 

Ez  elszomorító  állapotokat  még  súlyosabbakká 
tették  a  vallási  villongások  és  súrlódások.  Amint 
a  katholikusok  hosszú  álmukból  kissé  ébredezni 
kezdettek  s  a  tiszai  részeken  régi  állásukat 
visszafoglalni  igyekeztek:  a  Rákóczi -harcok  idejében 
létrejött  testvéries  viszony  egyszerre  felbomlott. 

A  protestánsok  a  régi  békekötésekre  hivatkozva 
igyekeztek  megvédeni  állásukat  és  jogaikat.  A 
katholikusok  a  letűnt  korszak  magasztos  emlékei¬ 
től  felbuzdítva  azon  voltak,  hogy  ősi  templomai¬ 
kat  és  ezzel  együtt  kiváltságos  állásukat  is  bizto¬ 
sítsák.  Békülni  tehát  egyik  fél  sem  akart.  A  ter¬ 
jeszkedés  különben  is  csak  a  másik  vallásfelekezet 
rovására  történhetett.  Egyik  helyen  tehát  a  protes¬ 
táns  jobbágyokat  üldözik,  másutt  meg  a  katholi- 
kusokat  nyugtalanítják.  „Fohászkodva  nyögünk" 
—  írja  Kelemen  Didák  1729-ben  Nagybányáról 
Károlyinak.  Ugyanezt  mondhatták  magukról  a 
nyugati  vidéken  lakó  protestánsok  és  papjaik. 

Sajátságos  jelenség,  hogy  itt  a  tiszai  vidékeken 
a  vallási  kérdésekben  és  a  térítési  munkában  nem 
püspökök,  hanem  világi  főurak  játszották  a  főszere¬ 
pet.  Az  utolsó  Báthory,  Koháry,  Barkóczy  és 
Károlyi  különösen  buzgó  terjesztői  voltak  vallásuk¬ 
nak.  Az  óvatos  mérséklet  ellen  talán  mindegyikük 

vétett  valamit,  de  oly  vad  gyűlöletet  egyik  sem 
mutatott  a  más  vallásúak  iránt,  mint  Báthory  (kit 
egyik  jeles  történetírónk  „telhetetlennek  és  bosszú¬ 
állónak"  mond).  Ez  az  előkelő,  dúsgazdag  főúr 
temérdek  egyházi  ékszereket,  edényeket  és  ruhá¬ 
kat  harácsolt  össze ;  tőle  telhetőleg  üldözte  a 
katholikusokat  s  még  végrendeletében  is  meghagyta 
örököseinek,  hogy  terjedelmes  birtokaira  katho- 
likus  és  lutheránus  papokat,  szerzeteseket  sohase 
eresszenek.  A  nagy  értékű  „gyöngyös,  islógos  és 
ezüstös"  katholikus  egyházi  öltözeteket  és  régi 
papi  könyveket  pedig  eladatni  rendeli,  „de  —  úgy¬ 
mond  —  pápistáknak,  se  zsidóknak  ne  adgyák", 
s  ha  esetleg  félni  lehetne,  hogy  ismét  pápista 
kézbe  kerülnének,  akkor  —  írja  végrendeletében 
—  „ rakassanak  egy  nagy  tüzeth  és  mind  megh 
égeesék  eökethy  tegyék  porrá ,  senkinek  egy  pénz 
áráth  se  aggyanak ,  széllel  futassák  fel  az  poráth. 
Nem  akarom ,  hogy  teöbbé  Bálványozásra  kellyen  az 
ti  lelke  tek  terhe  alatth “  ! 

Ugyanez  a  Báthory  mondja,  hogy  birtokain  más 
vallásút  nem  tud,  „c/e  ha  lenne ,  minth  ebeth  és 
mérget  Jószágomban  ne  tartsák11 . 

Ha  ilyen  volt  a  műveltebb  főurak  gondolkozás¬ 
módja,  mit  várhatunk  akkor  a  vezetőktől  felbujto- 
gatott  tömegtől  ? 

Ha  ezen  vallási  állapotokat  behatóbb  megfigye¬ 
lésre  méltatjuk,  kétségkívül  be  kell  látnunk,  hogy 
aki  a  tiszai  részeken  a  katholikus  vallást  régi  fé¬ 
nyébe  akarta  visszaállítani,  nagy,  merész  és  szinte 
kivihetetlen  vállalatra  szánta  magát.  Es  Kelemen 

Didák  elég  erőt  és  buzgóságot  érzett  magában  e 
nagy  terv  keresztülvitelére. 

Istenes  munkájában  segítségére  voltak  a  Károlyi-, 
Barkóczy-,  Koháry-családok  és  saját  rendtársai. 
Ezek  a  szegény  szerzetesek,  a  nép  gyermekei  lévén, 
legjobban  értették  a  néppel  való  érintkezést. 
Egyeztek  azzal  jobbára  gondolkozásmódban,  együtt 
tartottak  vele,  szegények  voltak  mindketten  s  nem 
hagyták  el  egymást  sohasem.  A  veszélyes  kuruc 
háborúk  idején  a  gazdagabb  papság  mind  el¬ 
menekült  ;  a  szegény  minorita  barát  azonban  helyt 
állt  akkor  is  és  vagy  ott  maradt  a  nép  vigasztalá¬ 
sára,  vagy  ha  elég  erős  volt,  mint  „hadi  káplány“ 
végigharcolta  a  kuruc  háborút  s  együtt  tért  vissza 
népével.  Ennek  a  magatartásnak  köszönhetik  a 
szerzetesek,  hogy  Károlyi  és  Koháry  mindenütt 
előtérbe  tolják  őket ;  az  ő  számukra  építenek  tem¬ 
plomokat  és  iskolákat,  az  ő  számukra  tesznek 
alapítványokat.  Károlyi  Klára  grófnő  is  őket  alkal¬ 
mazza  az  újonnan  épített  templomoknál  s  az  volt 
óhaja,  hogy  fia  is  szerzetes  legyen.  „Nekem 
bizony  —  írja  ez  ügyben  atyjának  —  az  szerze¬ 
tesség  inkább  tetszenék ;  sokkal  nem  érthetem 
okát,  miért  kíván  inkább  világi  pappá  lenni,  mint 
szerzetessé  ?“ 

Kelemen  Didák  térítői  munkásságát  Nagybányán 
kezdte  meg.  A  kuruc  háború  kitörésekor,  1704-ben, 
a  nagybányai  minoritákat  „a  pajkos  kurucok  sok 
csúfsággal  illetvén",  elűzték,  sőt  egyet  közülök 
halálra  üldöztek.  Károlyi  Sándor  generális  azonban 
visszaadta  nekik  előbbi  hajlékukat. 

Valószínűleg  az  ő  kérelmére  helyezték  oda  1710- 
ben  Kelemen  Didákot.  Huszonhét  éves  korában 
tehát  már  a  nagybányai  ház  főnöke  volt.  Mint 
ilyen,  már  az  első  évben  nehéz  megpróbáltatáson 
ment  keresztül.  A  Rákóczi-féle  harcokat  ugyanis 
borzasztó  dögvész  követte,  mely  Nagybánya  vidé¬ 
kén  is  sűrűn  szedte  áldozatait.  A  minorita  kolos¬ 
tor  javai  elfoglalta tván,  a  szerzetesek  nagy  nyo¬ 
mornak  voltak  kitéve.  Kelemen  Didák  a  konvent 
évkönyvébe  maga  írta  e  sorokat :  „aerarium  nullum 
inveni,  nullum  granum  tritici,  omnia  deserta,  pestis 
immediate  exorta  est,  tempus  erat  turbulentum,  ita 
ut  extra  portám  civitatis  non  nisi  cum  periculo 
vitae  aliquis  exire  potuerit.“ 

Ez  az  életveszedelem  és  nyomor  azonban  nem 
akadályozta  Didákot  istenes  munkájában.  A  város¬ 
ból  „járt  —  írja  Haller  grófné  egyik  levelében  — 
missionarius  formában  istenes  buzgóságábul  falun- 
kint,  hat,  sőt  nyolc  mértföldnyire  és  tovább  is, 
kivált  az  Szamos  közt;  az  kiket  életben  talált,  gyón¬ 
tatta,  halálra  készítette,  az  holtakat  temette,  s  szülöt¬ 
teket  keresztelte,  nyomorúságban,  nyavalyában  levő¬ 
ket  vigasztalta,  félelmeseket  a  halálra  bátorította." 

A  pestis  megszűntével  még  nagyobb  lelkesedés¬ 
sel  folytatta  térítői  munkáját.  Bejárta  az  oly  vidé¬ 
keket  is,  hol  a  pápista  papot  hírből  sem  ismerték ; 
a  népet  oktatta,  az  urakat  pedig  plébániák,  tem¬ 
plomok  és  iskolák  felállítására  buzdította.  Ha  fel¬ 
lépésének  először  nem  volt  sikere,  ismételte  azt 
„sok  ízben,  valamikor  csak  módját  ejthette,  még 
ha  kedvetlen  vagy  rossz  választ  vett  is". 

Mint  térítő  nem  tartozott  azok  közé,  kik  erő¬ 
szakoskodással  és  a  más  vallásúak  korholásával 
igyekeztek  hívőket  szerezni.  O  inkább  magasztos 
példaadással,  alamizsnálkodással,  az  emberszeretet 

erényeinek  gyakorlásával  nyerte  meg  a  más  vallá- 
•• 

súakat.  Örömest  bocsátkozott  velük  vitatkozásokba, 
szívesen  prédikált  nekik,  de  beszédeiben  sohasem 
küzdött  a  gúnyolódás  és  korholás  fegyvereivel, 
hanem  a  szelídség  és  szeretet  meggyőző  erejével. 
Reánk  maradt  egyházi  beszédei  kétségtelenné 
teszik  ezt. 

Térítési  munkája  különösen  a  magyar  vidékeken 
mutatott  fel  nagy  eredményeket.  „A  magyarok 

—  írja  egyik  levelében  Károlyinak  —  hajlan¬ 
dóbbak  a  megtérésre,  mint  a  szász  lutheránusok. 
Jobb  szeretünk  magyar  helyeken  letelepedni, 
mint  lutheránus  tót  helyeken,  ahol  meg  nem  él¬ 
hetünk." 

Istenes  buzgósága  hamar  ismeretessé  lön  az 
országban.  A  katholikus  főúri  családok  egymásután 
hívogatják  őt  magukhoz;  örvend,  ki  megnyerheti 
őt  gyóntatójának.  Még  az  országgyűlésre  menő 
főurak  is  kikérték  tanácsát  az  egyházi  ügyekben. 
„Igen  szokás  —  írja  Haller  Gábor  grófné  —  a’félé- 
ben  tanácsával  élni  ezen  a  földön."  Nagyobb 
ünnepeken  rendesen  annyi  város  és  főúr  hívta 
meg  isteni  tisztelet  tartására  és  prédikálásra,  hogy 

—  mint  maga  írja  —  „húsz  páter  is  kevés  lett 
volna  ennek  elvégzésére". 

Miután  Nagy-Bányán  1717-ig  közmegelégedésre 
vezette  a  kolostor  ügyeit,  a  mondott  évben  a 

magyar  minorita-rend  főnökének  és  „generális 
comissarius“-nak  választották  meg.  E  szokatlan 
választást  egyedül  ritka  erényeinek  és  nagy  ered¬ 
ményeket  felmutató  működésének  köszönhette. 
A  minorita-rendben  eladdig  alig  történt  meg,  hogy 
valakit  ily  fiatalon  válasszanak  meg  rendfőnöknek. 

VI. 

Új  méltósága  nem  vonta  el  őt  attól  az  ügytől, 
melynek  életét  szentelte.  Mint  rendfőnök  —  erőt 
merítve  társainak  bizalmából  —  fokozott  hévvel 
fogott  vallásának  terjesztéséhez.  Bejárta  Szatmár, 
Szabolcs  és  Biharmegyéket,  azon  helyeket  keresve 
leginkább,  ahol  legnehezebb  akadályok  álltak  törek¬ 
vése  útjában  s  bántalmazásokat,  szenvedéseket 
tűrve,  addig  nem  nyugodott,  míg  siker  nem  koro¬ 
názta  fáradozásait. 

Volt  valamikor  a  katholikusoknak  Nyír-Báthoron 
egy  szép  templomuk.  A  kuruc  háborúk  idejében 
azonban  ezt  is  elpusztították  s  maga  Nyír-Báthor 
és  vidéke  áttért  a  protestáns  vallásra.  Kelemen 
Didák  föltette  magában,  hogy  ezen  a  vidéken 
is  alapít  a  katholikusok  számára  plébániát, 
honnét  könnyebben  fog  menni  az  egész  vidék 
megtérítése. 

Az  elhatározást  tett  követte.  Erdődy  Gábor 
egri  érseknél  kieszközölte  az  engedélyt;  védnökétől, 
Károlyi  Sándor  generálistól  pedig  telket  és  épí¬ 
tési  anyagokat  szerzett.  1717-ben  már  bevezette 
Báthorba  a  minoritákat  s  hogy  az  építés  minél 

gyorsabban  menjen,  maga  is  odament.  1718-ban 
már  folyik  az  építkezés.  „A  méltóságos  gróf  püspök 

—  írja  Károlyinak  —  igen  örül  a  báthori  pusztai 
residentiánknak  ;  segélyét  is  ígéré.“ 

Károlyi  Sándor  gróf  tőle  telhetőleg  támogatta 
Didákot  a  templom  építésében.  Munkásokat,  lova¬ 
kat,  ökröket  küldött  Báthorra,  hogy  az  építkezés 
minél  gyorsabban  folyjon.  Kelemen  Didák  nem 
győz  leveleiben  eléggé  hálálkodni  e  buzgó  támoga¬ 
tásért.  1719-ben  így  ír  a  gróf nak :  „érdemünk  felett 
hozzánk  megmutatott,  mindenkor  bőven  tapasztalt, 
elégségesen  meg  nem  köszönhető  kegyes  atyai 
grátiájától  alázatos  instántiámra  tett  örvendetes 
resolutióit  meg  nem  szűnő,  szűnhető,  hálaadó  szép 
köszönettel  értem". 

Dicséri  Károlyi  „angyali  bölcsességét  és  apostoli 
buzgóságát"  s  nagyon  sajnálja,  hogy  nem  mehet 
udvarlására.  Lovai  nincsenek,  atyjafiának  lovai  meg 

—  úgymond  —  bénák  „s  oly  délcegek ,  hogy  ha 
levelekért  akarnak  menni,  harmadnapig  kell  legalább 
annak  előtte  nyúgottani(i . 

1719-ben  Károlyi  Klárát,  „nagy  jó  patronáját" 
is  fölkeresi  leveleivel.  „ Alázatosan  akarom  —  írja 
ezek  egyikében  —  édes  méltóságos  ifjasszonyom 
nagyságodnak  jelenteni ,  hogy  fa  nélkül  tornyot  nem 
építhetünk.u  A  kegyes  grófné  sietett  is  kérését 
teljesíteni.  Jó  fajta  beregmegyei  fát  küldött  a 
minoritáknak. 

Hosszas  fáradság  után  végre  elkészült  a  száz 
évig  romokban  hevert  templom.  Nagy  örömmel 
hívja  Didák  atya  ismerőseit  a  fölszentelésre;  öröme 

azonban  hamar  szomorúságra  változott ;  mert  új 
lakóházukat  ellenfeleik  felgyújtották.  Annyira  üldöz¬ 
ték  őket  itt  —  írja  Károlyi  Klára  grófnő  —  „hogy 
kétszer  s  háromszor  is  reájok  gyújtották  szállásokat 
az  eretnekek,  hogy  magok  közül  kiirthassák ;  de 
Isten  azok  között  is  megtartá  őket“. 

1720-ban  Didák  atya  az  új  báthori  konvent 
főnöke  lett.  Mint  ilyen,  tömérdek  bajjal  és  nyo¬ 
morral  küzködött.  Maga-magát  „ Báthor  kiáltó 
koldusának “  mondá,  ki  Báthorban  vett  bátorságot 
a  bátor  koldulásra ;  mert  szemérmet  nem  ismerő 
nyomorban  sínylődik.  „Az  szegény  báthori  konvent 
—  írja  Haller  grófné  —  jó  idején  elkezdette  az 
szűkölködést,  darabka  földjüket  mások  ragadták 
el .  . .  az  mely  kevés  alamizsna  boruk  volt,  egészen 
megveszett."  Kéri  atyját  és  bátyját,  segítenének 
szegényeken.  Károlyi  Ferenc  gróf  erre  megkérdi 
Didák  atyát,  mire  volna  szükségük  s  az  imígy  felel 
levelére :  „az  egyszeri  barátnak  három  szóból  álló 
kérése  volt :  bor,  búza,  szalonna". 

A  nagy  nyomor  mellett  is  buzgón  folytatta  térítői 
munkásságát.  „Mennyit  térített  s  hozott  az  anya- 
szentegyházba,  Isten  tugya!"  Báthorban  fából 
iskolát  építtetett  s  koldulással  szerzett  alamizsnából 
állandóan  húsz-huszonkét  gyermeket  tanított  és 
ruházott.  „Nem  lévén  olyas  iskola  ezen  a  Tiszán- 
innen  való  földön,  —  írja  Károlyi  Klára  —  convic- 
torokat  is  tartott,  az  hol  sok  úri  fő  rendű  ifjak 
vették  fundamentumát  tudományoknak,  kivált 
nemes  Szabolcs,  Szathmár  vármegyebeliek,  kiket 
nemcsak  a  deáki  tudományban,  de  az  ájtatosság- 

bán  is  nevelt.  Annyira  buzgólkodott  az  nevendé- 
kenyeknek  igaz  hitre  hozásában,  hogy  a  kik  eretnek 
atyáktól,  anyáktól  születtek  is,  elkérvén  szüléjüktől, 
alamizsnából  ingyen  tartotta,  ruházta,  taníttatta." 

Faluról  falura  járván,  meglátogatta  s  vigasztalta 
a  betegeket,  kibékítette  a  viszálykodókat  és  segé¬ 
lyezte  a  nyomorgókat. 

Hathatós  befolyásával  a  megyéknél  és  a  főúri 
családoknál  kieszközölte  a  török  és  tatár  rabságba 
esetteknek  kiváltását.  A  Ramocsaházi  Györgynél 
összegyűlt  nemesek  és  főurak  is  őt  kérték  meg, 
lépne  közbe  Mikes  Mihály  grófnál,  a  török  fog¬ 
ságban  sínylődök  érdekében.  S  ő  kész  örömmel 
engedett  e  felszólításnak;  1718  március  1.-én  már 
így  ír  Mikes  grófnak :  „nagy  örömmel  s  a  mélt. 
grófról  való  igen  jó  dicséretes  emlékezettel  értették, 
hogy  a  mélt.  gróf  az  elmúlt  nyáron  a  pogányoktól 
keserves  rabságra  vitetett  keresztyén  atyánkfiainak 
szabadulásokban  szívesen  munkálkodnék,  kiért 
közönségesen  kérettek  az  urak  ő  kegyelmek,  hogy 
ismeretségem  lévén  a  mélt.  gróffal,  írnék  s  kérném, 
hogy  a  többi  között  Bárczi  Zsigmondné  Csuka 
Judit  asszonyról  stb.  el  ne  feletkeznék  a  mélt. 
gróf". 

Miután  a  báthori  templomot  és  kolostort  rendbe¬ 
hozta,  kálvária  építéséhez  fogott.  1722-ben  ugyanott 
nagyobb  iskolát  szeretett  volna  emelni ;  de  sehogy - 
sem  tudott  telket  szerezni.  „Az  udvarbíró  —  írja 
ez  ügyben  Károlyinak  —  megtiltotta  a  feleknek, 
hogy  nekünk  adják  el  telkeiket,  pedig  még  a 
cigányoknak  is  szabad  venni  telket ,  pedig  iskolát 

szeretnénk  erigálniV ‘  Károlyi  azután  ezt  az  ügyet 
is  dűlőre  vitte. 

Megkísérelte  Didák  atya  régi  kolozsvári  klastromuk 
visszaszerzését  is,  „de  igen  kormos  kéznél  lévén" , 
ez  a  kísérlete  nem  sikerült.  Ugyanekkor  a  megyénél 
tett  kísérletet  a  csengeri  kápolna  és  plébánia 
helyreállítása  ügyében.  A  vármegye  helyett  azon¬ 
ban  Károlyi  Sándor  és  néhány  főúr  teljesítette 
Didák  atya  óhaját.  Gyarmat,  Keserű,  Tarcsa  és 
Görcsön  nevű  kálvinista  helységekben  is  sikerült 
mások  anyagi  támogatásával,  összekoídult  alamizs¬ 
nákból  kápolnákat  emelnie  s  katholikus  isten¬ 
tiszteletet  létesítenie. 

1725-ben  Koháry  országbíró  hivatta  őt  magához, 
hogy  egyházi  ügyekben  kikérje  tanácsát.  Útjában 
mély  megindulással  szemlélte  az  ősrégi  templomok 
romjait.  A  Hernád  mentében  Kassáig  s  a  Sajó 
mellékén  jó  darabig  egyetlen  katholikus  templomot 
se  talált.  A  papok  magukra  hagyták  hívőiket, 
pedig  —  írja  Károlyinak  —  „sok  a  lélek,  aki 
legeltetést  várna“. 

A  régi  miskolci  templomot  is  rombadőlve  talál¬ 
ván,  elhatározta  magában,  bármennyi  küzdelembe 
kerüljön  is,  újra  felépítteti.  Először  is  tehát  Károlyi 
Sándort,  Koháry  István  országbírót  és  Erdődy 
Gábor  püspököt  nyerte  meg  az  ügynek.  Azután 
kezébe  vette  a  vándorbotot,  felment  Pestre  s  a 
kommissió  előtt  bebizonyította,  hogy  a  miskolci 
templom  Rákóczi  fölkelésekor  még  a  minoriták 
birtokában  volt.  E  templom  puszta  falaiból  Teleki 
István  egri  püspök  engedélyével  Petrik  miskolci 

apát  oratóriumot  épített,  a  régi  egyház  helye 
pedig  üresen  maradt  s  most  barmok  legelésznek 
rajt !  Szeretné,  ha  ezen  a  helyen  templomot  épít¬ 
hetnének.  „Nemcsak  Miskolczon,  de  a  környéken 
is  hív  az  telkeknek  aratása ; . . .  nagyobb  része  a 
kálvinistaságnak  ezzel  nem  gondolna." 

Felsőbb  helyen  kieszközölvén  a  megtelepedésre 
való  engedélyt,  1729-ben  bevonultak  a  minoriták 
Miskolcra  s  azonnal  hozzáfogtak  az  építéshez.  Ez 
azonban  anyagi  segítség  híján  nagyon  lassan  ment. 
„Egy  béres  szekeret  sem  állíthatunk  —  írja  Kelemen 
Didák  —  akivel  legalább  fövényt,  téglát  hordathat- 
nánk.“ 

Ismét  Károlyi  Sándor  segítette  ki  őket  a  zavar¬ 
ból.  Alighogy  megtudta  az  építés  fennakadását, 
azonnal  munkásokat,  igás  marhákat  és  pénzt  kül¬ 
dött  Didák  atyának.  S  adományát  minden  évben 
megismételte.  Ez  a  fejedelmi  bőkezűség  még  Didák 
atyát  is  kihozta  a  sodrából.  Pedig  ugyancsak  hozzá 
volt  szokva  a  kuruc  generális  nagylelkű  adomá¬ 
nyaihoz.  Amennyire  tőle  kitelt,  igyekezett  is  meg¬ 
hálálni  Károlyi  jóságát ;  miséket  mondat  családjáért, 
prédikál  neki,  elhalmozza  őt  jó  kívánatokkal  s 
mindig  beleszövi  nevét  imáiba.  „ Mert  —  írja  egyik 
igazán  szép  levelében  —  az  édes ,  Istenben  boldogul 
kimúlt  szüléimén  kívül  ez  árnyék  világban  élő 
emberek  közül  nem  tartom  senkihez  szorosabb 
kötelességemet  mint  Excellentiádhoz ;  mert  az  Úr¬ 
istennek  szent  áldásából  sok  jót  vettem  /“ 

A  miskolci  templom  ügyének  tárgyalásával  egy- 
időben  fogott  Didák  atya  a  szegedi  kolostor 

alapításához.  1726-ban  már  kéri  Károlyit,  lépne 
közbe  érdekükben  a  hadi  tanácsnál.  Szeged,  Makó  és 
Vásárhely  vidékén  —  úgymond  —  százezrekre  megy 
a  katholikusok  száma  s  nincs,  aki  a  lelkiekben 
gondjukat  viselné.  Szeged  városa  örömmel  fogadta 
tervét  s  már  ki  is  jelölte  a  házat  számukra.  Sok  a 
beteg,  sok  a  dolog,  tehát  szükség  van  reájuk. 
„Azért  t.  páter  piarista  atyáink  is  —  az  Úristen 
áldgya  meg,  szívesen  kívánjuk  Istennek  segedelme 
által  —  Örömmel  kévántak  acceptálni !“ 

Együgyü,  csekély  levelével  fölkeresi  a  grófnét 
és  „baktai  édes  jó  pátrónájukat"  Károlyi  Klárát  is. 
S  mind  a  hárman  megígérik  támogatásukat. 

Szeged  városa  1728-ban  saját  nótáriusát  küldé  a 
kancelláriához,  hogy  kieszközölje  a  minoriták  le¬ 
telepítésére  szóló  engedélyt.  Didák  atya  csak  három 
pátert  akart  letelepíteni ;  de  —  írja  Károlyinak  — 
„t.  páter  piarista  atyám  uraimék  superiora  azt 
mondá,  hogy  ha  húszán  lennénk  is  s  a  városból 
ki  nem  mennénk  is,  böcsülettel  elélhetnénk!" 

A  letelepedés  azonban  még  sem  ment  oly  köny- 
nyen,  mint  Didák  atya  gondolá.  Voltak,  akik  a 
helytartótanácsnál  kijelentették,  hogy  a  koldusokat 
nem  volna  szabad  hazánkban  szaporítani ;  úgy  is 
elég  szegény  a  nép,  minek  küldenek  még  közéjük 
olyanokat,  kik  koldulásból  tengetik  életüket. 

Ez  a  kegyetlen  kijelentés  valóságos  tőrdöfés  volt 
Kelemen  Didák  érzékeny  szívének.  Öt  vádolják  a 
szegény  nép  terhelésével,  őt,  akinél  igazabb  barátja 
sohasem  volt  a  népnek,  aki  még  ruháját  is  a 
szegénynek  adá  s  aki  egész  sereg  koldust  táplált 


262 


és  táplál,  akinek  küszöbét  alamizsna  nélkül  soha 
egy  szegény  sem  hagyta  el ! 

Soha  nem  említette  saját  érdemeit  és  jótétemé¬ 
nyeit,  de  most  az  egyszer  mégis  megszólaltatta  őt 
sértett  önérzete.  Keservesen  panaszkodik  levelében 
Károlyinak  s  önérzettel  utasítja  vissza  a  szerzete 
ellen  tett  kijelentéseket.  „Ha  egész  vármegyét  be¬ 
járunk  is,  —  úgymond  —  nem  ad  a  szegénység 
csak  egy-két  máriást,  itt  kiváltképpen  csak  egy 
poltrát  vagy  kisebbik  batkát  is,  hanem  buzácskát, 
gabonácskát,  eledelekre  valót,  akit  az  Úristennek 
ingyen  való  szent  jóvoltából  maga  szűkölködése  s 
az  aerarium  csonkulása  nélkül  adhat.  Sőt  inkább 
az  ilyen  szerzetesek  a  szegénységet  segéllik,  hogy 
portióját  fizethesse ;  mert  ők  szegények.  Hadi 
tisztektől,  egyházi,  nemesi  úri  rendektől  az  mely 
alamizsnát  az  Úristennek  szent  segedelméből  kol¬ 
dulnak,  azt  a  szegénységnek  adják.  Néhány  száz 
forintot  ad  eklézsiánk  a  szegénységnek.  Magok 
mondgyák,  hogy  sokszor  nem  tudnának  hova  lenni, 
ha  innen  pénzt  nem  kapnának.  Uraktól  koldulnak , 
szegényeknek  adgyák  !“ 

Károlyi  Sándor  is  ilyen  szellemben  szólván  a 
minoritákról  a  kancelláriánál,  végre  megadták  nekik 
az  engedélyt  a  letelepedésre. 

Még  be  sem  vonultak  Szegedre,  Didák  atya 
már  is  újabb  terven  törte  fejét.  A  nagybányai  sz. 
János  egyházat  szerette  volna  Károlyi  segítségével 
eredeti  rendeltetésének  visszaadni.  E  templom  egyik 
részéből  ugyanis  tanácsházat,  a  másikból  pedig 
tömlöcöt  csináltak.  S  Didák  atya  sehogy  sem 

tudott  kibékülni  azzal  a  gondolattal,  Hogy  Isten 
házában  rablókat  és  zsiványokat  tartsanak.  Buzdí¬ 
totta  is  Károlyit  és  Koháryt  e  visszás  állapot  meg¬ 
változtatására,  de  istenes  szándéka  egyelőre  még 
ezek  támogatása  mellett  sem  valósulhatott  meg. 

1730-ban  az  országbíró  Rimaszombatban  szer¬ 
zetesrendet  akarván  letelepíteni,  többektől  ta¬ 
nácsot  kért,  miként  lehetne  ezt  sikerrel  végre¬ 
hajtani.  Didák  atya  azonnal  kész  tervvel  állt  elő  s 
Károlyit  is  megkérte,  ajánlaná  Rimaszombatba  az 
ő  szerzetüket;  „mi  sem  akarunk  —  úgymond  — 
henyéiők  lenni  az  Isten  szőlőiben". 

Még  nem  is  tudta,  minő  eredménye  lesz  Károlyi 
közbelépésének,  már  is  a  gyöngyösi  templom  és 
iskola  építésére  fordítja  minden  figyelmét. 

Ebben  az  időben  vette  kezdetét  hazánkban  a 
„missió"  név  alatt  ismeretes  ájtatosság.  A  legelső, 
ki  ez  ájtatosság  hasznát  belátva  missiót  hirdet, 
ismét  Kelemen  Didák  volt.  Egy  jezsuita  pátert 
hozat  Miskolcra  s  annak  közreműködésével  tartja 
az  első  missiót  több  ezer  ember  jelenlétében. 

Az  ünnepélyről  ezeket  írja  Károlyinak:  „oly  nagy 
zokogással  voltak,  hogy  meg  kellett  inteni  az  népet, 
hogy  az  prédikációt  kontinuálhassam,  hogy  csende- 
sedgyenek,  szűnyenek  az  sírástól.  Voltak  Istennek 
hála  kétezerhatszázan  töviskoronákban,  láncok, 
kötelek  nyakokban.  Voltak,  kik  kereszteket  hordtak, 
kik  magukat  disciplinázták ;  az  ellenkező  atyafiak 
közül  is  csak  ezen  alkalommal  öten  tértek  meg!“ 

1734-ben  Didák  atya  súlyos  betegen  feküdt 
Miskolcon.  Károlyi  Sándor  orvosságra  valót  és 

finom  tokaji  borokat  küld  neki  egészsége  helyre- 
állítására.  De  ő  nem  sokat  törődik  egészségével ; 
betegségében  is  az  egyház  ügyeivel  foglalkozik  s 
ágyában  ír  egy  újabb  szerzetesház  alapításának 
ügyében  Károlyinak.  A  „munkácsi  domínium  birto¬ 
kos  hercege"  ugyanis  Munkácsra  szerzeteseket  akar 
letelepíteni.  A  vármegye  és  a  főispán  a  minoritákat 
ajánlották  neki.  Didák  betegsége  miatt  nem  hagy¬ 
hatván  el  az  ágyat,  Károlyit  kéri,  venné  rá  a 
herceget,  hogy  ne  Munkácsra,  hanem  Beregszászra 
telepítené  le  őket :  itt  jobb  módjuk  lenne,  az 
iskola  is  szükségesebb  itt  s  „a  lelki  aratás"  is 
nagyobb  lenne. 

Mondanunk  is  fölösleges,  hogy  e  templom-  és 
iskolaalapításoknak  végcélja  a  katholikus  vallás 
terjesztése  volt.  Ahova  egyszer  sikerült  Didák 
atyának  bevinni  embereit,  ott  azután  azonnal  meg- 
kezdődött  a  térítési  munka.  O  maga  jó  példával 
járt  elül  „a  szegény  lelkeket  —  írja  Haller  grófné  — 
keresgette,  térítette,  ébresztette,  az  igaz  anya- 
szentegyházba  visszahozni  minden  úton-módon 
igyekezett".  Ugyanezt  tették  rendtársai  is.  Levelei¬ 
ben  akárhányszor  írja  Károlyinak :  „böcsületes 
pátereim  mind  missióra  kiindultak".  Ilyen  buzgóság 
mellett  azután  nem  csoda,  hogy  a  katholikus  vallás 
hívőinek  száma  rohamosan  szaporodott.  Mikor 
Kelemen  Didák  először  fordult  meg  Csengeren, 
csak  egy  katholikus  családot  talált  ott,  Báthor 
egészen  protestáns  volt,  Szatmármegyében  Károlyi 
Sándor  menyegzője  alkalmával  még  alig  néhány 
katholikus  család  volt  mindössze  —  s  Didák  atya 

1731-ben  már  nagy  lelki  örömmel  írja  Károlyinak: 
„az  Úristennek  ingyen  való  szent  kegyelméből  immár 
Excellentiád  nemes  vármegyéje  igaz  hitben  lévő 
tagokból  áll!“  Kelemen  Didák  és  Károlyi  Sándor 
buzgó  munkásságának  köszönhető  tehát  a  tiszai 
részek  megtérítése.  Nélkülök  sohasem  létesülhetett 
volna  Szatmáron  püspökség. 

Hogy  kettőjük  közül  melyiknek  érdeme  nagyobb, 
azt  nehéz  volna  eldönteni.  Didák  atya  végezte  a 
szellemi  munkát,  Károlyi  adta  a  szükséges  költ¬ 
ségeket  ;  Didák  térített,  Károlyi  meg  megvédte  be¬ 
folyásával  a  támadások  ellen. 

Nagyot  lendített  Didák  atya  szándékainak  való¬ 
sításán  Károlyi  a  svábok  letelepítésével  is.  Ezek 
jóravaló,  munkás  katholikus  nép  voltak  s  így  senki¬ 
nek  sem  lehetett  letelepítésük  ellen  kifogása.  Annál 
kevésbé,  minthogy  az  üresen  maradt  jobbágy¬ 
telkekre  telepítették  le  őket.  De  azért  elég  sok 
tárgyilagos  (?)  történetírónk  van,  kik  kígyót-békát 
kiáltanak  emiatt  Károlyira  s  ráfogják,  hogy  erő¬ 
szakkal  űzte  el  kálvinista  jobbágyait,  hogy  helyükbe 
katholikus  svábokat  hozhasson.  E  képtelen  állítá¬ 
sokat  nagyon  könnyen  megcáfolhatjuk. 

Említettük  már,  hogy  a  kuruc  háborúkat  követő 
sanyarú  években  a  jobbágyok  seregesen  hagyták 
el  a  csapásoktól  sújtott  vidékeket.  Hiába  telepítettek 
helyükbe  svábokat,  azoknak  jó  része  is  hazaszökött. 
Barkóczy  Krisztina  grófnő  folyton  írja  férjének, 
h°gy  »az  svábok  szökve  szöknek".  Károlyi  vigasz¬ 
talja  feleségét  s  türelemre  inti.  Később  —  úgy¬ 
mond  —  majd  megszokják  a  vidéket.  De  biz  azok 

nehezen  szoktak  új  helyzetükhöz.  Felesége  félig 
tréfásan  írja  erre  férjének :  „Megvallom,  nem  áll¬ 
hattam  nevetés  nélkül,  hogy  az  békességes  tűrést 
oly  édesdeden  kommendálja,  hogy  még  az  nájburgi 
új  barát  sem  érne  vele!“ 

A  grófné  elég  világosan  leírja  a  jobbágyok 
szökésének  okát  is.  Elsősorban  a  nyomort  említi; 
másodsorban  az  izgatást.  Voltak  ugyanis  olyanok, 
kik  bújtogatták  s  csalogatták  a  jobbágyokat,  jobb 
sorsot  ígérvén  nekik.  „Erősen  rajta  vannak  —  írja 
Barkóczy  Krisztina  grófnő  —  elidegeníteni  őket.“ 
Nem  kellett  tehát  a  jobbágyokat  elűzni,  maguk 
szöktek  el.  1736-ban  Károlyi  Sándor  így  ír  fiának : 
„az  aranyos  magyarok  is  meghint  szélt  mentenek, 
aligh  maradtak  tizen  s  az  házakat  is  mind  elpusztí¬ 
tották  /“ 

Ezeket  tudva,  ítélje  meg  mindenki,  mennyi  hitele 
van  a  „Magyar  Protestáns  Egyház  Tört.  Részletei “ 
című  munka  ilyenforma  állításának :  „Erdőd  a 
magyar  reformáció  egyik  nevezetes  ős  székhelye, 
ma  szomorú  emléke  az  üldöztetés  és  veszteségnek. 
A  kuruc  világ  után  gróf  Károlyi  Sándor  kezére 
kerülvén  Erdőd,  1736-ban  templomot,  paplakot, 
iskolát  s  mindent  elfoglalt  sár.  katholikusoknak 
adott  át.  Reformált  és  magyar  jobbágyait  kivervén , 
az  üresen  maradt  várost  svábokkal  telepítette  meg !“ 
Az  igazságnak  eme  nyílt  elferdítésére  elég  lesz 
Károlyi  Sándornak  Frankóniában  táborozó  fiához 
írt  egyik  levelét  idéznünk. 

„Erdőd,  1736  febr.  4.  írhatom  pedig,  hogy  csak 
ezen  jószágainkból  170  gazda  emberünk  ment  által 

Külső-Szolnok  vármegyébe  és  Kővár  vidékére,1 
kiket  már  annie  repetáltam,  de  rotande  denegál- 
tatott  és  megh  megh  íratott,  hogy  eő  felségétől 
vagyon  parancsolattyok  iránta,  hogy  mivel  a  Magyar- 
országiak  ki  nem  adgyák  nekik,  ők  se  adgyák 
nekünk.  En  ugyan  mindent  elkövetek ,  ha  valahogy 
vissza  alliciálhatnám  őket ,  de  ha  szintén  vissza  jön 
is  újabban  megint  elmegyen,  állandóságát  nem  remél¬ 
hetni !“  Ez  okból  kéri  fiát,  szerezne  Frankóniában 
valami  jóravaló  népet  Erdőd  és  Károly  vidékére. 

VII. 

Kelemen  Didák  térítgetése  és  Károlyi  Sándor 
telepítése  annyira  megszaporította  Károlyban  a 
katholikusok  számát,  hogy  templom  nélkül  nem 
maradhattak  tovább. 

A  Károlyi  nemzetség  ősi  temploma  és  sírboltja 
ekkor  még  a  protestánsok  kezében  volt.  Károlyi 
Sándor  atyja  és  nagybátyja  hasztalanul  kísérelték 
meg  annak  visszaszerzését ;  a  viszonyok  akkor  nem 
kedveztek  az  e  nemű  törekvéseknek.  Károlyi  Sándor 
grófra  szállott  tehát  —  mintegy  örökségképpen  — 
a  régi  templom  visszaszerzése. 

A  lángbuzgalom,  az  áldozatkészség  és  kitartás, 
melyet  Isten  dicsőségének  terjesztésében  tanúsított, 
nem  hagyták  őt  pihenni,  míg  atyáinak  nyugvóhelyét, 
az  őseitől  épített  szent  templomot  újra  birtokába 
nem  vette. 


1  Ezek  kincstári  birtokok  voltak. 

Már  1723-ban  folyamodott  az  egri  püspökhöz, 
hogy  a  károlyi  templomot  „reconcilialtathassa"  s 
kálvinista  jobbágyai  számára  templomot  építhessen. 

Erdődy  Gábor  egri  püspök  1723  január  15.-én 
adta  meg  az  engedélyt.  „Ez  levelem  erejével  is  — 
írja  Károlyinak  —  teljes  hatalmat  adok  Kgld-nek 
nemcsak  a  károlyi  templomot,  hanem  másutt  akár¬ 
hol  is  (bár  az  egész  dioecesisem  templomait)  min¬ 
den  időben  reconcilialtathassa  Kegyelmed. “ 

Erre  Károlyi  magához  hivatta  városa  protestáns 
lakosait  s  előadta  nekik,  hogy  ősei  templomát 
vissza  akarja  tőlük  váltani  s  ha  azt  neki  átenged¬ 
nék,  viszonzásul  új  templomot,  saját  telkein  paplakoty 
iskolát  és  mesterházat  építene  számukra . 

A  hitközség  minden  ellenvetés  nélkül  elfogadta  a 
gróf  ajánlatát.  Erre  Károlyi  írásban  is  kiadta  nekik 
ígéretét  azon  megtoldással,  hogy  vallásuk  gyakorlá¬ 
sában  sem  ő,  sem  utódai  nem  fogják  őket  háborgatni. 

Károlyi  ezután  rögtön  hozzáF  ^ott  a  református 
templom  építéséhez. 

Elkészülvén  az  új  egyház,  átvette  a  volt  refor¬ 
mátus  templom  kulcsait  s  azonnal  oltárokat  emel¬ 
tetett  benne  s  a  katholikus  istentiszteletnek  meg¬ 
felelően  teljesen  átalakíttatta. 

1723  október  29.-én  kitörő  örömmel  írja  már 
feleségének  :  „az  én  istenemnek  ezen  hozzám  mu¬ 
tatott  kegyelméért  elegendő  hálát  nem  adhatván, 
legyen  dicsőség  és  hálaadás  ő  szent  Felségének, 
hogy  ily  csendesen,  minden  confusio  és  ízetlenség 
nélkül  engedte  végbe  vinnem !“ 

A  templom  avatási  ünnepélyére  nagy  előkészü- 

leteket  tett  Károlyi.  Először  Kelemen  Didákot  szó¬ 
lította  fel  a  szentbeszéd  tartására.  Didák  atya 
azonban  —  nagy  lelki  fájdalmára  —  nem  jöhetett 
le  az  avatási  ünnepélyre,  mivel  épp  akkor  a  kardi¬ 
nális  érsek  elé  kellett  mennie. 

Beteg  feleségét,  fiát,  leányát  és  unokáit  is  le¬ 
rendelte  az  ünnepélyre.  „Édesem  —  írja  feleségé¬ 
nek  —  Isten  hozzon  szerencsésen  az  apró  gaval¬ 
lérokkal  (Haller  grófokkal)  együtt,  hogy  azoknak 
szájokban  is  lehessen  az  Istennek  dicsérete  és 
mutathassuk  be  Istenünknek  az  ő  ingyen  adott 
szent  áldásit  és  consecrálhassuk  magunkat  együtt 
az  ő  szent  nevének  dicséretére  s  minden  szentéinek 
rendivel  való  tiszteletire."  —  Egy  másik  levelében 

már  így  hívogatja  beteg  feleségét :  „Ámbár  erőtlen 
vagy  is,  szívesen  elvárlak  szívem.  Lám  fekvő  be¬ 
tegek  is  elmennek  szent  helyekre,  elvitetik  magukat, 
talán  Isten  ezt  várta,  s  itten  adgya  meg ,  az  mit 
töredelmes  szívvel  kívánunk .“ 

A  szegény  beteg  nő  azonban  —  bár  szívének 
ennél  hőbb  vágya  nem  volt  —  nem  kelhetett  útra. 
Tehát  csak  unokáit  küldötte  le,  maga  pedig  meg¬ 
tört  szívvel  sóhajt  fel:  „ Oh  Edesem ,  hogy  ne  vágy¬ 
nék  azon  szent  solemnitásra ,  nintsen  az  a  friss 
lakodalom ,  melyben  úgy  örvendhetnék,  ha  lehetne; 
elég  keserves  l  s  bár  ne  volna  keserves :  ez  is  egy 
bánat  rajtam  /“ 

November  elsején  Mindenszentek  napján  történt 
az  újon  átalakított  templom  felszentelése.  A  kör¬ 
nyék  lakossága,  az  összes  svábok  zászlók  alatt 
vonultak  be  Károlyba.  A  fölszentelés  nagy  fénnyel 

történt ;  magyar  és  német  szentbeszéd  tartatott, 
másnap  pedig  a  Károlyi-család  elhunyt  tagjaiért 
ünnepélyes  gyászistentisztelet. 

Károlyinak  e  vallásos  buzgósága  és  áldozat- 
készsége  nem  maradt  hatás  nélkül  környezetére. 
Legelőször  is  leánya,  Károlyi  Klára  grófnő  követte 
atyja  példáját. 

A  minoriták,  s  különösen  Kelemen  Didák  ösztön¬ 
zésére  elhatározta  magában,  hogy  a  baktai  birtokán 
lévő  két  protestáns  templom  közül  a  régebbit  meg¬ 
szerzi  a  katholikusok  számára. 

Ezt  a  templomot  a  régi  Bakthai-család  egyik 
tagja  építette  1519-ben.  A  tizenhatodik  század 
végén  Tatay  István  volt  Nyir-Bakta  és  Lorántháza 
ura.  Ez  a  Tatay  hü  csatlósa  volt  a  fentemlített 
utolsó  Báthorynak,  s  így  nem  valószínűtlen,  hogy 
az  ő  közreműködésével  került  a  baktai  templom 
a  protestánsok  kezébe. 

Bakta  és  Lorántháza  később  a  Barkóczyak  révén 
Haller  grófnéra  (Károlyi  Klárára)  szállott.  Katho- 
likus  templom  azonban  még  ekkor  sem  volt  e 
falvakban.  Pedig  Barkóczy  László  már  1658  dec. 
12.-én  kelt  végrendeletében  meghagyta  örököseinek, 
hogy  egy  kápolnát  építsenek.  „Ha  életemben  — 
írja  végrendeletében  —  megh  nem  csináltathatnám 
az  Baktai  kápolnácskában  az  oltárokat,  prédikáló 
széket  és  rakott  sírt  s  egyéb  szükséges  székeket 
is,  csináltassák  meg  maradékim.“ 

Kelemen  Didák  térítgetései  folytán  a  katho¬ 
likusok  száma  azon  vidéken  is  egyre  szaporodván, 
elérkezett  a  templom  építésének  ideje  is. 

A  protestánsoknak  két  templomuk  volt  ugyan 
Baktán,  de  mind  a  kettő  romladozó  állapotban. 
Károlyi  Klára  azt  gondolta,  hogyha  kijavíttatja  és 
rendbehozza  az  egyiket,  protestáns  jobbágyai  át¬ 
engedik  a  másikat.  Ezt  annál  inkább  remélhette, 
mivel  egy  új  templom  építése  esetén  nekik  kellett 
volna  dolgozniok. 

Kívánságát  előadta  az  ottani  prédikátornak  s  az 
semmi  ellenvetést  sem  tett  ajánlata  ellen.  „Az  páter 
minoriták  sokszori  ösztönzése  után  —  írja  ez  ügy¬ 
ben  atyjának  —  egy  szerencsét  próbáltam  az  Ur 
Isten  szent  segítsége  által.  Felhivatván  az  baktaiakat 
s  prédikátorokat,  s  megjelentettem  nekik,  hogy 
templom  nélkül  nem  lehetek  s  nem  is  leszek.  Ha 
építek,  az  ő  munkájok  szaporodik,  s  mi  hasznok 
benne,  ha  az  magok  két  templomok,  melyre  ha 
akarnák  is  elégtelenek,  hogy  építhessék ;  egyiknek 
falai  is  hullanak  szélyel,  másiknak  egy  jó  szél  kell: 
s  fedelét  leveti;  most  is  annyit  teszen,  mintha  nem 
volna  s  ha  magok  szabad  jó  akarattyokból  ideadgyák 
ezt  az  másikat,  nekik  fedél  alatt  való  vételekre 
magam  fogyatkozásával  időt  engedek,  az  ácsnak 
megfizetek,  s  kőmíves  munkájával  segítem." 

A  baktaiak  a  prédikátorral  együtt  beleegyezvén 
az  alkuba,  Károlyi  Klára  átvette  a  templomot,  s 
azonnal  megtartották  benne  az  első  istentiszteletet. 

A  grófnő  ez  alkalommal  a  prédikátort  s  a  helység 
véneit  is  megvendégelvén,  az  a  hír  keletkezett  a 
vidéken,  hogy  a  meghívottak  úgy  adták  el  a 
templomot  a  grófnénak.  „ Már  azt  beszélték  —  írja 
e  felől  édesatyjának  —  egy  sertésen ,  két  forint  ára 

boron  s  egy  ebéden  adták  el  a  templomot.  Megintvén, 
legkisebb  zenebonájuk  nincs.  Az  esperesnek  is  meg¬ 
írtam,  Hogy  magok  eklézsiájoknak  gyarapodásáért 
cselekedte  az  község  .  .  .  Nem  remélem,  hogy 
valami  zűrzavar  legyen  belőle  ...  ha  oda  fel  esnék, 
tudom  Nsgod  kegyesen  eligazittya"  ! 

A  következő  év  júliusában  már  a  püspöknél  volt 
a  baktaiakkal  kötött  szerződés.  A  templomban 
pedig  —  írja  a  grófné  —  „nagy  csendességgel 
dícsírjük  az  Istent,  kiért  áldassék  szent  neve"  ! 

Károlyi  —  minthogy  éppen  akkor  rendelte  el  a 
király,  hogy  minden  a  régi  állapotban  maradjon, 
kissé  meghökkent  a  templom  átadása  miatt.  A 
baktaiak  magatartása  azonban  hamar  megnyugtatta 
őt.  Ezek  ugyanis,  midőn  Károlyi  vissza  akará  nekik 
adni  a  templomot,  írásban  kijelenték,  „hogy  az 
baktai  pusztulásban  levő  templomot  minden  kény¬ 
szerítés  nélkül  adták  és  engedték  át  prédikátoruk 
jelenlétében"  s  hogy  „mindnyájan :  falu  bírái  s 
tanácsa  és  egész  lakosi  szavukat  visszavenni  nem 
kívánják". 

Ez  a  siker  felbátorította  Haller  grófnét,  s  pár  év 
múlva  már  a  Kerellő-Szent-Pál  községben  pusztán 
álló  templomot  próbálta  megszerezni.  Nagyobb 
akadályok  itt  sem  állták  útját;  a  faluban  hétszer 
annyian  voltak  a  katholikusok ;  a  templom  a 
Haller-család  ősi  birtokán  állt ;  a  mestert  és  a 
prédikátort  a  protestáns  esperesi  gyűlés  lopás  és 
más  bűnös  tett  miatt  megfosztotta  állásától  s  mást 
nem  küldött  helyükbe.  Károlyi  Klára  egyszerűen 
lefoglalta  a  templomot,  s  katholikus  istenitiszteletet 

kezdett  benne  tartatni.  A  templomfoglalás  ellen 
senki  sem  tiltakozott.  „Legkisebb  ellenkező  szót 
sem  hallottam  csak  az  parasztságtól  is,  —  írja  a 
grófnő  atyjának  —  sőt  estveli,  reggeli  imádságra 
az  templomba  el  is  kezdettenek  járni  s  nagy 
figyelmetességgel  hallgatván  jelen  voltak.  De  csak 
elhiszem,  azon  csendességben  meg  nem  hadgyák, 
minden  módon  megvetik  mesterségeket  vissza¬ 
vételére,  de  reménlem  az  Szentlélek  Ur  Isten,  ki 
eddig  csudálatos  kegyes  gondviselésével  igazgatta, 
kormányozta,  megtartására  is  nyújt  segedelmet. 
Mivel  majd  hét  annyi  az  pápistaság  Szt.-Pálon, 
mint  az  kálvinistaság,  azon  fundamentumon  telyes 

reménségem  van  az  Ur  Isten  kegyelmében,  hogy 
törvényesen  is  ide  ítéltetik.  Már  talán  míg  ők  nem 
mozgattyák,  addig  nem  is  kell  nekem  mozdítanom." 

Óvatosságból  azonban  mégis  írt  a  kancellárnak, 
bátyjának:  Károlyi  Ferencnek  s  másoknak,  hogy 
vádoltatása  esetén  tájékozva  legyenek  az  ügy  felől. 
Atyját  is  kéri,  hogy  vegye  őt  oltalmába,  s  ha 
esetleg  helytelenül  cselekedett  volna  is,  vigye  jóra 
cselekedetit,  Isten  anyaszentegyházának  terjedésére. 
Bölcs  pártfogása  sokat  használhat  neki  mind 
Erdélyben,  mind  Magyarországban. 


VIII. 

így  emelkedtek  lassan-lassan  a  katholikus  tem¬ 
plomok  és  iskolák  a  Kelemen  Didák  bejárta  földeken, 
hol  egy-két  évtized  előtt  még  híre  sem  volt  a 
katholikusoknak.  Évtizedek  óta  romban  heverő 

templomok  épültek  fel  újból,  rég  elfoglalt  egyházak 
kerültek  vissza  a  protestánsok  kezéről  s  újra 
hangzott  bennök  a  katholikusok  hálaadó  éneke. 

Mily  édes  öröm,  mily  kimondhatatlan  lelki 
gyönyör  lehetett  ez  azokra  nézve,  kik  költséget  s 
munkát  nem  kímélve,  fáradoztak  Isten  dicsőségé¬ 
nek  előmozdításán!  A  jó  Didák  atya  tolla  nem 
képes  leírni  lelke  örömét,  „könnyektől  ázott  orcával, 
földre  borulva  mond  hálát  Istenének,  érdeme  felett 
való  nagy  jó  kegyelméért  1“  Az  ég  áldását  könyörgi 
a  Károlyi-családra,  hogy  „szegény  romlott  hazánk 
javára,  nemzetünk  örömére"  minél  tovább  tartsa 
Isten  életben. 

Ugyanezt  teszi  a  Károlyi-család  Kelemen  Didák- 
kal ;  elhalmozzák  őt  szeretetükkel,  ellátják  min¬ 
dennel;  teljesítik  minden  kívánságát.  Ünnep  van 
a  Károlyiak  várában,  ha  Didák  atya  megjelen. 
A  generális  még  Pozsonyba  is  elviszi  őt:  büszkén 
mutogatja  a  szentnek  hírében  álló  férfiút  a  rendek¬ 
nek,  s  öröme  határtalan,  midőn  Didák  atya  a 
ferencrendieknél  tartott  beszédével  az  összegyűlt 
rendeket  elragadja. 

A  katholikus  vallás  gyors  felvirágzását  is  neki, 
egyedül  neki  tulajdonítják.  „Az  mint  is  mostan 
tanáltatik  —  írja  Klára  grófnő  —  mondhatom 
Isten  kegyelméből  egyedül  őkegyelme  istenes  buzgó- 
ságának  tulajdoníthatni !“ 

Korholást  vagy  magasztalást  érdemelnek-e  a 
múlt  század  e  kiváló  alakjai  vallásos  buzgóságu- 
kért,  s  tüneményszerű,  erényes  életükért,  kiki  meg¬ 
ítélheti. 

Rég  elporladtak  már  mindannyian,  az  utókor 
keveset  tud  életükről,  keveset  érdeklődik  életcéljuk 
iránt.  Más  nézetek,  más  erkölcsök  uralkodnak  ma; 
az  embereket  nem  lelkesítik  már  azok  az  eszmék, 
melyekért  hőseink  annyit  áldoztak.  De  éppen  ezért 
méltán  elvárhatnók  a  jelen  kor  Íróitól,  hogy  tár¬ 
gyilagosan  szóljanak  a  múlt  század  e  kiváló  alak¬ 
jairól  s  működésükről.  De  nem  teszik.  Igaztalan 
vádakkal  illetik  őket,  s  érdemeikről  mit  sem  akar¬ 
nak  tudni.  Kapzsi  embernek  mondják  azt  a  Károlyi 
Sándort,  ki  egymaga  többet  áldozott  templomok 
és  iskolák  javára,  mint  az  ország  akkori  püspökei 
együttvéve ;  kit  a  megyék  „édes  jó  gondviselő 
attyuknak“  mondanak,  ki  csűreit  nyitá  fel  a  sze¬ 
gényeknek,  ki  majd  minden  évben  ilyeneket  ír 
fiának :  „minthogy  a  körül  levő  szegénység  az 
portionale  quantumért  szorosan  exequáltatik,  körü¬ 
löttem  levő  pénzemet  mind  kiosztottam  J“ 

Valóban  jól  jellemezte  Károlyi  az  embereket, 
midőn  fiának  azt  írja,  hogy  az  emberek  hálájára 
ne  számítson  sohasem.  „Isten  kegyelméből  —  úgy¬ 
mond  —  mennyivel  töttem  én  jót,  mennyit  töttem 
emberré  —  s  mégis  mily  háládatlanok  I" 

Vannak  írók,  kik  templomfoglalással  vádolják 
őt,  s  egy  hanggal  sem  említik,  hogy  a  kölcsönös 
megegyezéssel  elfoglalt  templomok  helyett  újakat 
épített  a  protestánsoknak.  Jobbágyok  elűzésével 
vádolják  azt,  ki  keresve  keresi  elcsábított  embereit. 
Gúnnyal  emlegetik  buzgóságát  és  erényeit,  s  mit 
sem  akarnak  tudni  arról,  hogy  nem  volt  a  XVIII. 
században  Magyarországban  hely,  hol  kálvinista, 

lutheránus,  görög  és  zsidó  oly  háborítlanul  élhetett 
volna,  mint  a  Károlyi  grófok  birtokain ! 

De  hagyjuk  ezeket.  Bármit  írjanak  rólok,  bár¬ 
mivel  vádolják  őket,  az  az  egy  dolog  bizonyos, 
hogy  a  Károlyi-nemzetség  mindig  büszkén  emle¬ 
getheti  Károlyi  Sándornak,  Barkóczy  Krisztinának 
és  Károlyi  Klárának  páratlan  vallásos  buzgóságát 
és  ritka  hazafias  erényeit. 

IX. 

A  fényes  eredmény,  mely  Kelemen  Didák  térítői 
munkásságát  követte,  Károlyi  Sándor  támogatásán 
kívül  kizárólag  az  ő  eszményi  lelkesedésének,  ritka 
erényeinek  s  nemes  jellemének  köszönhető. 

Nincsen  erény,  melyet  benne  föl  nem  találunk. 
Emberszerető  a  legnagyobb  mértékben  ;  egész  életén 
át  a  szegények  számára  koldul,  s  még  saját  ruháját 
is  köztük  osztja  szét.  „A  keserűségben  lévők  vigasz¬ 
talásáért  —  írja  Károlyi  Klára  grófnő  —  s  betegek 
látogatásáért  mind  úri  s  mind  szegény  rendeket, 
az  midőn  már  Miskolcon  lakott  is,  lefordulásával 
feljárta  s  felkereste !“  S  tette  ezt  akkor,  midőn  maga 
is  „nyomorult  koldusként  szemérmet  nem  ismerő 
szükségben  sínlődött". 

Szelídségben  nem  ismert  határt ;  ő  valóban  kenyér¬ 
rel  dobta  vissza  azokat,  kik  őt  kővel  hajigálták. 
Egész  életén  át  a  szelídséget  hirdette,  s  tőle  tel- 
hetőleg  küzdött  a  durvaság,  a  divatos  szitkozódás 
és  káromlás  ellen. 

„Az  káromkodásnak  zabolásáért  vármegyéken 

magistratusoknál  instált,  hogy  parancsolatot  adja¬ 
nak  ki  s  büntessék ;  úgy  házi  gazdáknak  remény¬ 
kedett,  ne  engedjék  alattok  valóknak." 

A  máshitűek  eleinte  kicsúfolták,  megverték  s 
képmutatónak  mondották  őt.  Sőt  néhol  —  mint 
Haller  grófné  írja  —  megveretése  után  még  azt 
a  helyet  is  megmosatták,  ahova  ült,  vagy  amelyet 
érintett;  —  de  ő  mindezt  békességesen  eltűrte. 

Mi  mindent  tett  a  szegény  elhagyott  gyermekek 
érdekében,  —  eléggé  ismeretes  már. 

A  szerzetesi  életben,  az  önmegtagadásban  s  val¬ 
lásos  buzgóságban  annyira  ment,  hogy  egészségét 
is  tönkre  tette.  A  Rómába  küldött  hivatalos  jelen¬ 
tés  alig  talál  szavakat,  melyekkel  méltóan  kifejez¬ 
hetné  erényeit.  „Custos  sollicitus  pietatis,  —  mondja 
a  többi  közt  e  jelentés  —  speculum  religiositatis 
exemplar,  singulari  in  pauperes,incarceratos  charitate 
insignis,  rerum  item  celestium  contemplationi,  ora- 
tioni,  vigiliis,  jejuniis  aliisque  corporis  macerationibus 
jugiter  addictus.  Fidei  propugnator  in  converten- 
dis  hereticis  et  procuranda  animarum  salute  zelan- 
tissimus,  humilitate,  patientia,  celesti  sapientia  et 
prudentia  aliisque  religioso  homine  dignissimis 
virtutibus  qua  theologicis,  qua  cardinalibus  in 
gradu  heroico  excellens"  etc.1 

1  A  jámborság  szorgos  őre,  a  vallásosságnak  példás  tüköré, 
kiváló  a  szegények  és  a  fogságban  levők  iránt  való  nagy  szere- 
tetben ;  egész  odaadással  csüngött  lelke  a  mennyei  dolgok  el¬ 
mélkedésén,  az  imádságon,  virrasztáson,  böjtön  és  egyéb  testi 
sanyargatásokon.  A  hit  legbuzgóbb  terjesztője  volt  az  eret¬ 
nekek  megtérítése  és  a  lelkek  üdvének  munkálása  által ;  az 

Rendkívüli  erényei  miatt  később  a  másvailásúak 
is  megszerették,  s  örömest  hallgatták  beszédeit. 
A  római  jelentés  szerint  a  kálvinisták  szent  barát¬ 
nak  hívták  őt  s  titokban  fölkeresték,  hogy  egy¬ 
házi  ügyekben  tanácsát  kikérjék. 

Természetes,  hogy  sikereivel  sok  elismerést  szer¬ 
zett  magának.  „A  praelatis  —  írja  a  fentebbi  jelen¬ 
tés  —  magnatibus  magnó  in  honore  et  aestima- 
tione  habitus,  ac  ab  omnibus  tam  intra  quam  extra 
religionem  eh  árus  fuerit.^1  Végtelen  szerény¬ 
ségénél  fogva  azonban  kerülte  a  kitüntetéseket ; 
sőt  azt  sem  szívesen  vette,  ha  dícsérőleg 
szóltak  felőle.  Nem  vágyott  semmiféle  földi  dicső¬ 
ség  után ;  fáradalmainak  jutalmát  egyedül  Isten 
dicsőségében  kereste.  A  dicsőség  vágya  nem 
is  adhat  annyi  erőt  a  tűrésre,  annyi  kitartást  a 
munkára,  mint  amennyi  ő  benne  volt.  „Aki  a  jó¬ 
ságos  cselekedetért,  —  írja  ő  maga  Koháry  ország¬ 
bíróhoz  —  melyet  cselekszik,  emberi  kedvet  kíván  : 
a  nagy,  érdemes  dolgot  alávaló  áron  árulja.  Mint 
aki  lukas  hordóba  tölti  a  bort,  elveszti  azt,  úgy 
aki  hívságos  dicsőségért  jól  cselekszik,  elveszti  a 
jó  cselekedeteknek  jutalmát;  s  hova  lehet  annál 
nagyobb  balgatagság,  minthogy  amin  mennyországot 

alázatosság,  a  türelem,  az  égi  bölcseség  és  okosság  s  egyéb 
a  szerzeteshez  méltó  erények,  úgy  a  theologiai,  mint  a  sarka¬ 
latos  erények  heroikus  fokban  voltak  meg  benne. 

1  A  főpapok,  a  mágnások,  a  nemesek  nagy  tisztelettel  és 
becsüléssel  viseltettek  iránta  és  mindenki  előtt  —  az  egy¬ 
házban  levők  és  az  egyházon  kívül  állók  előtt  is  —  kedvelt 
volt. 

megvehetnéd,  azon  emberi  dicséretet  vásáriasz  .  * . 
Minden  tekélyetességnek  gyökere  az,  hogy  valamit 
m ívelünk  jó  végre,  Isten  tisztességire  igazítsuk, 
mert  a  mi  cselekedetünk  jósága  az  igyekezetnek 
tisztaságában  áll." 

De  bár  nem  akart  kiválni  a  halandók  közül, 
erényei  s  müvei  mégis  kiemelték  őt  a  köznapi  em¬ 
berek  sorából.  Lelke  csak  az  örök  világba  vágyó¬ 
dott,  csak  annak  örömei  után  áhítozott,  de  itt 
a  mulandóban  érezte,  —  éreznie  kellett,  hogy  a  sze¬ 
retet,  a  jócselekedet  jót  kelt  az  emberek  szívében ; 
látnia  kellett,  hogy  a  nemes  lelkesedés,  fáradhatat¬ 
lan  munkásság  akaratlanul  is  a  hír  szárnyára  veszi 
az  ember  nevét,  s  elismerést  szerez  neki  ott  is, 
ahol  nem  keresi. 

Az,  aki  legjobban  ismerte  Kelemen  Didákot  s  így 
leginkább  méltányolhatta  érdemeit,  Károlyi  Sándor 
volt.  Minél  nagyobb  eredményeket  mutatott  fel 
Didák  atya  térítői  munkásságában,  annál  nagyobb 
volt  az  elismerés  és  anyagi  támogatás  Károlyi  Sándor 
és  családja  részéről. 

Bármi  dologban  fordult  hozzájuk  Didák  atya, 
biztos  volt  előre,  hogy  kérését  teljesíteni  fogják. 
Ez  magyarázza  meg  azt  a  temérdek  kérő  levelet, 
melyeket  a  szegényeknek,  az  egyháznak  és  szer¬ 
zetének  érdekében  írt  a  Károlyiaknak. 

Még  ruhával  is  ők  látták  el  őt;  mert  hát  — 
mint  Barkóczy  Krisztina  grófnő  írja  —  „irtóztató 
boldogtalanság  az,  mikor  testi  ruhája  nincs  az  em¬ 
bernek".  Élelmi  cikkeket  s  bort  évenkint  többször 
is  küldöttek  a  szűkölködő  minorita  házaknak.  E  tekin- 

tetben  Didák  atya  egész  őszinteséggel  tárta  fel  baját 
patrónusa  előtt. 

Károlyi  Sándor  sohasem  feledkezett  meg  Didák 
atyáról  a  szüret  alkalmával ;  s  ha  a  küldött  bor 
elfogyott  vagy  „megveszett",  Didák  újra  írt  neki : 
„ha  Tarczalon  ollyas  borai  találkoznának  excellen- 
tiádnak,  —  úgymond  —  kit  az  lengyelek  meg  nem 
vennének,  azokból  minékünk  valamelyecskét  depu- 
tálni  és  consolálni  méltóztassék".  Mondanunk  sem 
kell,  hogy  Károlyi  a  kért  bort  azonnal  küldette. 

Szokása  volt  a  grófnak,  hogy  Bécsből  és  Pozsony¬ 
ból  a  böjti  napokra  „stockfist,  héringet,  citromot, 
gyömbért,  malosát,  sáfrányt,  csigát,  mondulát"  kül¬ 
dözgetett  családjának.  Ilyenkor  sohasem  szokott 
megfeledkezni  Didák  atyáról  és  a  minoritákról. 
Egyszer  azonban  mégis  megtörtént,  hogy  a  szegény 
barátoknak  semmit  sem  küldött.  Két  nap  múlva 
már  jött  leánya  levele  a  panaszszal :  „az  sóshal 
küldésében  méltóztatott  volna  Nagyságodnak  a 
szegény  páter  minoritákrul  is  megemlékezni ;  ha 
Bátorba,  Bányára  kétfelé  nem  is,  ha  csak  az  bátoriak- 
ról  is,  ha  nem  alkalmatlankodom  róluk  való  emlé¬ 
kezéssel".  Ugyanígy  írt  Barkóczy  Krisztina  is. 

Az  ilyen  dolgok  manap  talán  jelentéktelennek 
tűnnek  fel,  de  abban  a  nyomorult  időben  nem 
csekélység  volt  ez.  Hisz  még  Károlyi  neje  sem 
késik  kimondani,  hogy  „elveszünk  egészlen, . . . 
közönséges  az  Isten  ostora  rajtunk  országos¬ 
tul".  Klára  grófnő  meg  keservesen  panaszkodik, 
hogy  leányát  nem  adhatja  mások  csodájára  férj¬ 
hez,  hisz  „se  alsó,  se  felső  fejér  ruhája,  se  super- 

láttya,  se  papianya,  se  vetkezője  nincsen".  De  Didák 
atyának  mégis  teljesítették  minden  kérését,  s  egész 
erejükből  támogatták  őt  a  templomok  építésében. 
Sőt  a  szegényeknek  is  juttattak  felesen.  „Az  szegény¬ 
ség  lamentatióját  értvén  —  írja  Klára  grófnő  — 
búzát  felesen  osztottak  nékiek  embereim."  Barkóczy 
Krisztina  meg  arról  tudósítja  ugyanekkor  férjét, 
hogy  egész  nap  a  szegények  közt  pallérkodik  és 
gazdasszonyoskodik,  mert  hát  „ez  a  boldogtalan 
nép  rettenetes  tudatlan,  mihent  az  ember  elfordul 
csak  Babilon  tornya  lesz  belőle . . .  egyik  bolondot 
a  másikkal  kell  korrigálni." 

Ugyanebben  az  időben  folyamodik  Kelemen  Didák 
az  egri  püspökhöz  és  a  vármegyéhez,  hogy  adná¬ 
nak  egy  kis  segítséget  a  szegény  árva  gyermekekre, 
kiket  már  nem  bir  alamizsnából  eltartani  e  nyomorú¬ 
ságos  időben.  Egyiktől  sem  kapott  semmit.  Az 
egri  püspök  mindössze  annyit  válaszolt,  hogy 
„jól  vette,  mely  szerint  azon  a  földön  nemcsak 
névvel  viselik  az  pápistaságot" . 

Nem  így  tett  Károlyi,*  ki  a  pozsonyi  ország¬ 
gyűlésen  és  a  pesti  kommissióban  oly  hévvel  védel¬ 
mezte  a  minoriták  ügyét,  hogy  nemcsak  régi  tem¬ 
plomaikat  tarthatták  meg,  hanem  még  újakat  is 
emelhettek.  S  mivel  Didák  atya  keservesen  panasz¬ 
kodott  a  megyére,  mely  megakadályozta  őt  a  telek¬ 
szerzésben,  telket  is  adott  nekik,  s  új  templomaik 
számára  Páduában  képeket  festetett. 

Kelemen  Didák  még  ezzel  sem  elégedett  meg; 
azt  szerette  volna,  ha  a  Károlyiak  személyesen  is 
megjelennének  az  érdekelt  helyeken  s  jó  példájuk- 

kai  hatnának  a  népre,  mely  úgy  a  jó  erkölcsök¬ 
ből,  mint  a  vallásosságból  rég  kivetkezett. 

Midőn  tehát  a  fentebb  említett  közbenjárást  és 
ajándékot  megköszönte  volna,  egyúttal  ebbeli  kérel¬ 
mét  is  előadta.  „Istenért  való  kegyes  jótéteményit 
Excellentiádnak  —  írja  a  többi  közt  —  eő  szent 
Felsége  beőségesen  megjutalmaztatja ;  mi  is  tar¬ 
tozásunk  szerint  mindennapi  méltatlan  imádságaink¬ 
kal  és  misemondásainkkal  meghálálni  igyekezünk, 
el  sem  mulasztjuk.  Azonban  édes  méltóságos  Gene¬ 
rális  uram  dicsőséges  seraphicus  Szt.  Ferenc  atyánk 
napja  is  immineál,  ha  merném  praesumálni,  azzal 
is  tovább  búsítani,  alázatosan  kérném  Excellen- 
tiádat,  hogy  méltóságos  úri  házával  együtt  magát 
megalázni,  a  meghűlt  s  ájtatossággal  nem  sokat  gon¬ 
doló  híveknek ,  leginkább  az  eretnekségnek  példa¬ 
adásáért ,  úgy  a  teljes  búcsúk  elnyeréséért  méltó¬ 
ságos  úri  kedves  jelenlétivel  akkori  devotiónkat 
condecorálni,  minket  érdemeden  káplányit  conso- 
lálni  méltóztassék  1" 

Tudjuk,  hogy  az  ilyen  meghívásnak  Károlyi  min¬ 
denkor  megörült,  s  ha  csak  tehette,  el  is  ment  a 
devotio-  ra. 

Kelemen  Didáknak  Károlyival  való  eme  benső 
viszonya  hamar  ismeretessé  lett  a  tiszai  részeken. 
Az  emberek  kezdték  átlátni,  hogy  Didák  atya 
pártfogó  ajánlása  többet  ér  a  legszebb  instanciánál 
is.  Akinek  tehát  valami  ügyes-bajos  dolga  volt  a 
kormányszékekkel,  a  megyével  vagy  magával 
Károlyival,  jónak  látta  előbb  Didák  atya  támogatá- 

r 

sát  megnyerni.  Es  ő  nem  tagadta  meg  jóakaratát 

senkitől  sem.  Egymásután  írja  a  sok  könyörgő  leve¬ 
let  Károlyinak ;  egyiket  a  katonaságtól  szeretné 
megmenteni,  a  másiknak  állást  könyörög,  a  har¬ 
madik  részére  meg  pőrének  elintézését  kéri.  S  ez 
így  megy  évről-évre.  Még  a  Csanádi  püspök  is 
Didák  atyához  folyamodik,  kérvén  őt,  lépne  közbe 
Károlyinál,  hogy  a  Vásárhely  és  Makó  körül  fekvő 
ősi  birtokokat  visszakapná  a  püspökség. 

Midőn  a  nemesi  felkelő  seregeket  szervezték,  ő 
ajánlgatta  Károlyinak  a  régi  kuruc  tiszteket.  A 
többi  közt  Murány  várának  hajdani  parancsnoka 
számára  is  állást  kért.  „Ha  szinte  nem  is  óbester- 
ségre,  —  írja  ez  ügyben  —  bár  csak  óbester 
lájdinótságra,  avagy  fő  strázsamesterségre  accep- 
tálni  vagy  recommendálni  kegyesen  méitóztatnék." 

Károlyi  bizalma  arra  is  feljogosította  őt,  hogy 
annak  családi  ügyeibe  is  beleavatkozhassék.  Óvta 
őt  minden  olyastól,  ami  szerinte  „az  Károlyi  famí¬ 
liának  kisebbségire’*  szolgálhatna  s  kérte,  hogy 
ilyenféle  tanácsait  „panasz  néven  ne  vegye". 
Didák  buzdította  Károlyit,  hogy  az  ecsedi  domí¬ 
niumot  —  a  régi  Aspremont-féle  részt  —  ne 
engedje  más  kézre  szállni,  hanem  vegye  meg  ő 
maga  családja  számára,  „az  Ur  Isten  —  úgymond 
—  megáldgya  érte  Excellentiádat ;  méltóságos 
maradékira  nézve  is  kár  volna  másnak  engedni !" 

A  negyvenes  években  Károlyi  dohányt  kez¬ 
dett  termelni  birtokain.  Sehogy  se  tetszett  ez 
Didáknak.  Váltig  Írogatja  Károlyinak :  „az  dohány¬ 
kereskedésben  csak  féltem  Excellentiádat".  S 
Károlyi  megunva  a  sok  galibát,  csakugyan  abba- 

hagyta  a  termelést.  Ki  örült  volna  ennek  jobban 
Didák  atyánál  ? 

Az  áldott  lelkű  Barkóczy  Krisztina  halála  után 
Károlyi  többé  nem  nősült  meg.  Csendes  özvegy¬ 
ségben  tölté  napjait,  hol  Pozsonyban  vagy  Bécs- 
ben,  hol  pedig  birtokain.  Ez  a  nőtlen  életmód  nem 
tetszett  Didák  atyának ;  féltette  Károlyit  a  nagy¬ 
városi  élvektől.  1728  november  2.-án  tehát  egy¬ 
szerre  azzal  lepte  meg  Károlyit,  hogy  egy  terje¬ 
delmes  levélben  új  házasságkötést  ajánlott  neki. 
A  felette  érdekes  levélben  elmondja,  hogy  régtől 
fogva  akart  már  ajánlatával  előállni,  de  csak  halo¬ 
gatta,  mert  nem  örömest  avatja  magát  más  dol¬ 
gába.  Minthogy  azonban  „mind  hirdették,  hogy  e 
nélkül  is  megesnék",  ő  is  előáll  levelével.  Egyen- 
kint  felsorolja  a  házasság  mellett  szóló  okokat: 
több  maradéka  lesz,  kevesebb  alkalom  lesz  a  vét¬ 
kezésre  stb.  Istenfélő,  alázatos  személyt  vegyen, 
—  úgymond  —  inkább  szegényt,  mint  gazdagot. 
Kártyázni ,  kockázni  ne  tudjon ,  magyar  legyen ,  „ha 
ehhez  a  földhöz  nem  szokott ,  tőle  ne  irtózzon “.  Az 
ilyen  nő  jó  erkölcsben  tartaná  az  udvari  népet, 
azután  Károlyi  is  bírna  egy  bizalmas  lényt,  kinek 
„kibeszélje  magát",  míg  most:  „egyedül  törődik, 
emészti  magát !" 

Gondolhatjuk,  mily  jól  mulathatott  Károlyi  ez 
ártatlan  ajánlaton.  Rossz  néven  semmi  esetre  sem 
vette ;  mert  hisz  bizalmas  viszonyuknál  fogva  még 
ő  kérte  Didák  atyát,  hogy  minél  gyakrabban  ke¬ 
resse  fel  őt  soraival.  Különösen  áll  ez  a  mozgal¬ 
masabb  időkről,  melyekben  Kelemen  Didák  egyre- 

másra  küldözgette  érdekes  leveleit.  így  a  török 
háborúk  idején  egyik  legkedvesebb  tudósítója  volt 
Károlyinak,  ki,  mint  szemtanú,  a  háború  minden 
eseményéről  értesítette  patrónusát.  E  levelek 

r 

történeti  szempontból  is  érdekesek.  íme  egy 
közülök : 

Méltóságos  Generális,  nekem  érdemem 
felett  kiváltképpen  való  bizodalmas  nagy 
jó  patrónus  kegyelmes  Uram ! 

Isten  segítségével  tizenegy  óra  tájban  reggel 
érkeztem  ide  Ladra ;  innen  volna  jó,  tudom,  hogy 
Excellentiádnak  minden  újságot  megírjanak ;  mind¬ 
azonáltal,  ha  újságokat  nem  is  írok,  legalább  tar¬ 
tozó  szerzetesi  kötelességemnek  megfelelni  kíván¬ 
ván,  együgyű  levelem  által  Excellentiádat  köszön¬ 
teni  el  nem  mulathatom.  Alázatosan  jelentvén, 
hogy  itt,  Istennek  hála !  jó  hírek  folynak.  Lándor- 
fehérvár  lövésihez  egy  hete  immár  hogy  hozzá¬ 
kezdettek,  a  Száva  felől  való  oldalát  s  bástyáját 
szintén  a  földig  rontották ;  az  tűz  szerszámokkal  is 
kezdették  égetni,  úgy  hogy  két  hetek  alatt  remél¬ 
jük  Isten  jóvoltából  feladását.  Elsőben  vigyázatlan¬ 
ságunk  miatt  egy  kevés  kár  esett  volt,  de  ott  is 
segítség  érkezvén,  megűzvén  a  törököt,  azokkal 
együtt,  kiket  a  vízben  ugrattak,  öltek  meg  két 
ezerig  valót.  A  török  tábort  Orsovánál  mondják ; 
úgy  látszik  nem  mer  Lándorfehérvár  segítségére 
jönni.  Ott  ugyan  Orsovánál  harminc  ezerig  való 
pogányságot  halljuk,  hogy  által  jött  volna  a  Dunán 
Karánsebes  felé ;  de  a  föld  népe  annak  előtte 

megtudván,  a  hegyekre  magát  recipiálván,  innen 
gondoljuk,  hogy  újabban  visszament  volna  ha  szin¬ 
tén  nem  mert  is,  megfordul :  mert  a  felséges 
Herceg,  úgy  értjük,  huszonötezerét  küldött  utánuk, 
még  ma  jobban  meghalljuk.  Kiről  ennek  utánna 
is  tudósítani  el  nem  mulatom.  A  méltóságos  asz- 
szonyt  eő  excellentiáját  szerzetesi  alázatossággal 
köszöntvén,  magamat  és  szt.  szerzetünket  Excellen- 
tiád  szokott  érdemünk  felett  való  kegyes  atyai 
gratiájában  alázatosan  recommendálván,  maradok 
Excellentiádnak 

alázatos,  Istent  imádó  méltatlan  kisebbik  szolgája 
és  káplánya 

Kelemen  Didák. 

1717.  Die  30.  jul. 

Későbbi  leveleiben  is  hűségesen  értesíti  őt  az 
eseményekről ;  rögtön  megírja  a  győzelmet,  melyet 
„Isten  kegyelme  és  a  boldogságos  szent  Szűz 
segítsége  által"  arattak  s  megígéri,  hogy  addig 
nem  nyugszik,  míg  a  győzelem  okát  és  körülmé¬ 
nyeit  ki  nem  kutatja. 


X. 

Említők  már,  mily  nyomorúságban  sinlődött 
hazánk  a  kuruc  háborúk  lezajlása  után.  A  hosszú 
harcokat  éhség,  dögvész,  rettenetes  szárazság, 
majd  árvíz,  marhavész  stb.  követte.  Mindez  még 
nem  volt  elegendő,  hozzájárultak  még  a  török 
háborúk  csapásai  s  az  ezek  nyomában  járó  rette¬ 
netes  pestis. 


287 


Már  a  Rákóczi-féle  harcok  után  mutatkozott  ez 
a  rettenetes  betegség ;  nagyobb  mértékben  azon¬ 
ban  csak  a  török  háborúk  után  lépett  fel.  1719-ben 
néhol  már  százával  hullottak  el  benne  a  betegek. 
A  védekezés  nagyon  gyarló  lehetett ;  mert  a  fertőzött 
falvak  és  városok  körülzárásán  kívül  vajmi  kevés 
történt.  Ezt  az  egyet  azonban  elég  szigorúan  foga¬ 
natosították.  így  Somlóban  már  akkor  rálőttek  a 
lakosságra,  mikor  még  ismeretlen  volt  ott  a 
pestis.  A  betegséget  azonban  sehogyse  tudták 
gyógyítani.  Pedig  a  borbélyok  ugyancsak  „visi- 
tálták,  occullálták  és  voltaképpen  vizsgálták"  a  bete¬ 
geket. 

Az  1737-ben  megindult  szerencsétlen  török  há¬ 
ború  után  újra  kitört  a  pestis,  még  pedig  eddig 
soha  nem  tapasztalt  erővel.  Az  általános  kétségbe¬ 
esés,  mely  a  szegény  népen  erőt  vett,  szinte 
leírhatatlan.  A  háború  okozta  roppant  károk¬ 
hoz  még  csak  ez  kellett,  hogy  a  keserűség 
pohara  színig  megteljék.  Nem  hiába  írták  a 
vásárhelyiek,  hogy  az  élők  megirigyelték  a  holtak 
sorsát ! 

A  háborúból  hazatérő  csapatok,  régi  szokás 
szerint,  fosztogatták  a  népet,  felették  mindenét  s 
jutalmul  hallatlan  kegyetlenségeket  vittek  rajta 
végbe.  Különösen  áll  ez  a  hazatérő  német  segéd¬ 
csapatokról.  „Quo  profundius  —  írja  ezekről  az 
egyik  megye  alispánja  —  vei  mente  solum  revolvo 
afflictiones  miserae  plebis,  lamenta,  lachrimas  de 
oculis  cadentes,  vix  non  rumpor  prae  dolore . . . 
decem  regimina  caesarea  non  dissipassent,  neque 

ruinassent  tantopere  miseram  plebem,  sicut  istae 
auxiliares  copiae!"1 

Amerre  csak  vonultak,  pusztulás  követte  nyo¬ 
mukat.  A  parasztnak  még  házatetejét  is  leszedték ; 
szénáját  alomnak  használták,  gabonáját  lovaik  elé 
vetették.  A  csűröket  feltörték,  az  ellenállókat  le¬ 
verték,  több  szolgabírót  leszúrtak.  „Az  hitelt  fölül 
halagyák  mind  ezek,  —  írja  Sárosmegye  —  melyek 
történtek  itten  condescendált  Saxonia  Militiától. 
Legderekasabb  útban  vagyon  ugyan  ez  a  hely ; 
mégis  azt  hittel  bizonyíttyák  a  korosabb  lakósok, 
hogy  emlékezetükből  fogvást  mégh  a  háború  idő¬ 
ben  is  nem  hevert  rajtok  oly  kegyetlen  és  oly 
excessiva  militia,  mert  annak  mind  tiszti ,  mind 
köze  egyiránzó  kegyetlenségii  fenébb  még  a  kremi 
tatárnál  is,  scilicet  ez  a  subsidionális  haszon ;  ök 
ugyan  sok  sírást,  sopánkodásokat  és  lamentatiókat 
visznek  a  hátokon  és  áldás  helyett  szegény séghnek 
átkát  országhokban,  de  szeghény ségnek  kára  és  fái- 
dalma  avval  nem  szűnik. “ 

A  hazavonuló  katonák  és  szökevények  csak 
növelték  az  általános  zavart  s  behurcolták  a  dög¬ 
vészt  a  még  nem  fertőzött  helyekre  is. 

A  kormány,  látva  a  pestis  rohamos  terjedését, 
Károlyi  Sándort  nevezte  ki  fő  egészségügyi  biztossá. 
Ö  —  mondja  az  egykorú  tudósítás  —  „abban  az 

1  Ha  mélyebben  elgondolkodom  a  nyomorult  nép  zaklatá¬ 
sairól,  jajgatásairól,  a  szemekből  hulló  könnyekről :  a  fájdalom 
majd  szétszaggatja  szívemet ...  tíz  császári  ezred  nem  pusz¬ 
tította  s  fosztogatta  volna  ki  annyira  e  nyomorult  népet, 
mint  ezek  a  segédcsapatok ! 

matériában  bölcsen  gondolkodott"  s  ami  a  fő, 
díjtalanul  vállalta  magára  ezt  a  súlyos  és  nagy 
felelősséggel  járó  hivatalt. 

Károlyi  első  teendője  az  volt,  hogy  a  fertőzött 
városokat  körülzáratta  és  senkit  se  ki,  se  be  nem 
bocsáttatott.  A  partiumbeli  vármegyék  és  Erdély 
között  egy  hosszú,  katonákkal  és  vitézlő  renddel 
megrakott  vonalat  huzatott  s  a  közlekedést  teljesen 
beszüntette.  Aki  a  kordont  passzus  nélkül  átlépte, 
vagy  lelőtték,  vagy  elfogva  halálra  ítélték.  A  fertő¬ 
zött  városok  és  falvak  számára  kiadta  a  miinda- 
tionis  ordo  infectorum  domorum  című  rendeletet. 
Ennek  értelmében  a  lakószobákat  szüntelenül 
füstölték  és  szellőztették.  A  nyilvános  istentisztele¬ 
tet  és  összejöveteleket  betiltották.  A  betegek  ruháit 
és  ágyneműit,  sőt  néha  egész  házát  elégették.  A 
halottakat  közös  kocsikon  hordták  ki,  a  szokásos 
temetés  mellőzésével.  A  fertőzött  falvakkal  és 
városokkal  úgy  tudatták  a  rendeleteket,  hogy  a 
határnál  addig  kiabáltak,  míg  a  bíró  és  a  pap 
meg  nem  jelentek  bizonyos  távolságban.  Ekkor 
„az  papnak  lelkére  támasztván  az  dolgot,  az  többi¬ 
nek  pediglen  kemény  hitöt  feladván",  előadták  a 
teendőket.  Kimondották  azt  is,  hogy  „zsidók, 
Örmények,  rácok,  görögök,  cigányok  és  koldusok 
nem  bocsáttatnak  az  nemes  vármegyékbe". 

A  tudatlan  nép  nem  tartotta  meg  a  kiadott  sza¬ 
bályokat.  De  nem  is  tarthatta  meg ;  mert  külön¬ 
ben  éhen  halhatott  volna ;  némely  város  ugyanis 
egy  évnél  tovább  körül  volt  zárva  s  még  a 
szükséges  mezei  munkát  sem  végezhették  el  a 

lakók.  Mit  is  tehettek  volna  tehát  mást,  mint  hogy 
áthágták  a  zárvonalakat.  Vésztó  lakóiról  például 
ezt  jegyzi  meg  az  egykorú  írás :  „unanimi  voto 
declararunt:  se  mailé  móri,  quam  separationem 
admittere".  Fegyvert  ragadtak  tehát  s  keresztül 
vágták  magukat  a  kordonon.  Baj  nevű  helység 
lakosai,  továbbá  a  szalontaiak  (bár  egyet  lelőttek 
közülök)  szintén  így  cselekedtek. 

Debrecen  város  lakói  még  nagyobb  zavargást 
vittek  véghez ;  „annyira  mentek,  —  írja  a  tanács 
—  melytűi  még  az  pogányok  is  isszonyodnak". 
A  városháza  ajtaját  bezúzták,  a  foglyokat  kiszaba¬ 
dították,  a  halottakat  a  szekerekből  és  a  házakból 
kihurcolták,  a  pestises  házakra  ragasztott  cédulákat 
leszaggatták  s  a  városi  tanácsosokat  azzal  fenye¬ 
gették,  hogy  családostul  megölik  őket. 

Katonaság  gyűlvén  a  városházára,  a  zavargók 
közül  többet  agyonlőttek,  sokat  pedig  megsebesí¬ 
tettek.  De  nemzetes  Patay  István  uram  ennek 
dacára  így  izgatta  a  tömeget :  „ Ez  hamisság,  amit 
cselekesznek  az  szegény  város  népével ,  ne  féljetek 
semmit ,  én  elől  megyek  !  Disznöság ,  nem  emberség , 
amit  a  tanács  cselekszik!  Ez  nem  a  császár  párán - 
csolattya.  Az  Isten  ád  nekünk  erőt  a  fegyveres  embe¬ 
rek  ellen.  Le  kellene  azokat  az  császárokat  egyenkint 
húzogatni !“  Az  így  felizgatott  tömeget  csak  nagy 
nehezen  sikerült  megfékezni.  A  mozgalom  vezetői 
elvették  méltó  büntetésüket. 

A  zavargás  oka  természetesen  itt  is  a  körülzárás 
volt.  Maga  a  város  tanácsa  is  imígy  panaszkodott 
emiatt :  „Városunk  szegény  népe,  aki  az  hosszas 

és  régi  bezáratás  alatt  immár  annyira  áléit  és 
fogyatkozott,  hogy  nem  élhet,  nem  adózhat ; 
nyomorúsága  többről-többre  szaporodik ;  a  szőlő 
és  földmívesek,  az  iparosok,  kik  excursiókból  éltek, 
nem  mehettek  ki,  számtalan  s  megsirathatlan  káro¬ 
kat  vallottak,  elfogytak,  ruináltattak.“ 

Biharmegye  felírt  Károlyinak,  hogy  a  pestis 
terjedését  nagyban  elősegíti  „az  átkozott  praedes- 
tinatioban  való  hitu.  A  köznép  azt  hívén,  úgy  sem 
segít  rajta  semmi,  ha  a  végzet  könyvében  pusz¬ 
tulás  van  számára  előírva,  bement  a  fertőzött 
helyekre  is  és  kiszökött  a  kordonon. 

Az  egészségügyi  szabályok  nem  kisebb  elkesere¬ 
dést  szültek.  Sok  helyen  a  kiadott  szabályokkal 
homlokegyenest  ellenkezően  cselekedtek.  Néhol 
mezítelenül  tüzet,  árkokat  ugráltak  át,  másutt  ugyan¬ 
így  a  falvakat  járták  körül,  különféle  babonás 
cselekmények  kíséretében.  Papfalván  holtra  itta 
magát  a  lakosság;  Nagy-Károlyban  „némelyek  az 
szent  ünnepi  napokban  nem  az  templomban,  és 
szívbül,  hanem  az  korcsmában  borbúi  kívánván 
inkább  vigadozni,  sokan  borbetegekké  lettek". 

Másutt  meg  víg  halotti  torokat  tartottak,  mint 
Diószegben,  hol  fegyveres  népnek  kellett  a  mulató¬ 
kat  szétvernie.  Pedig  a  szomorú  idő  nem  sok  okot 
adhatott  a  mulatósra.  A  pestis  roppant  számban 
szedte  áldozatait.  Biharmegyében  már  az  első  év¬ 
ben  17,177  ember  halt  meg.  Debrecenben  napjá¬ 
ban  néha  másfélszáz,  1739  májustól  januárig  nyolc¬ 
ezer  hatszázhúsz  halt  meg.  Rendkívül  nagy  volt  a 
halandóság  Hódmezővásárhelyen.  Az  egykorú  hiva¬ 
tó 

talos  jelentés  megható  szavakkal  írja  le  e  városban 
a  nép  szenvedését  és  kétségbeesését.  „Az  infectio 
—  írja  Andrássy  Zsigmond  Csongrádmegye  alispán¬ 
jának  —  még  sem  szűnik,  sőt  ez  az  Isten  példás 
ítéleti  úgy  látjuk  még  jobban  foly  köztünk.  Boldog 
szemek  azok,  akik  ezeket  nem  láthatják !  mi  nyögünk, 
mint  az  galambok,  akik  még  életben  vagyunk  és 
minden  órán  várjuk  fejünkre  ezt  az  Isten 
rettenetes  ítéletét ;  mert  annyira  elfogytunk,  hogy 
még  temető  embert  is  alig  kaphatunk  és  sokan 
csak  szekérre  teszik  halottjukat  és  míg  sírt  ás  neki 
az  sérelmes  fél,  addig  szekéren  vagyon  halottja, 
azután  úgy  temeti  el.  A  legfőbb  ember  házánál  is, 
ha  halott  esik,  alig  látunk  két  vagy  három  embert, 
akik  eltemetnék.  Utcáinkon  ember  nem  látszik,  az 
szolgák  gazdáikat  elhagyták  és  haza  jöttének, 
hogyha  meghalnak,  talán  Istenért  őket  eltemetik ; 
kik  közül  is  sokan  meghaltak,  úgy  hogy  ökrök, 
lovak  széljel  és  hosszában  bújdosnak.  Senki  sincs, 
aki  reájuk  vigyázzon;  az  utcák  peniglen  üresek;  a 
lakósokbúi  alig  látunk  egy-két  embereket.  Az  úr 
Isten  eő  szent  felsége  beő  irgalmassága  szerint 
fordítsa  el  tőlünk  ezen  rettenetes  csapását,  mert 
teljességgel  elfogyunk ,  tizenkét  napok  alatt  holtanak 
meg  többen  mint  egy  kétszázaknál.  Úgy  látjuk,  hogy 
bizony  két  tizedben  bőven  elférünk." 

Gyulán  oly  nagy  volt  a  halálozás,  hogy  az 
utcákon  és  házakban  kiállhatatlan  mirigyes  dögle- 
letesség  uralkodott  s  nyögésnél  és  siralmas  éneklés¬ 
nél  egyéb  hang  nem  hallatszott. 

r 

így  volt  ez  másutt  is ;  s  a  szegény  nép  a  legtöbb 

helyen  még  éhezett  is.  Imitt-amott  megható  jelene¬ 
tek  játszódtak  le  a  körülzárt  városokban.  Ilyen  volt 
az  ifjú  Vasas  György  esete,  ki  a  tilalom  ellenére 
kiment  Debrecenből  birtokára,  hogy  két  kis 
testvérének  segítségére  legyen.  Bár  a  pestis  ekkor 
még  nem  hatolt  Debrecenig,  Vasast  mégis  elfogták 
s  halálra  ítélték.  Ifjú  nejét  annyira  megrémítette 
ez  az  eset,  hogy  súlyos  beteg  lett  s  gyermeke 
életébe  került  a  váratlan  eset.  Vasas  a  királyhoz 
folyamodott  kegyelemért.  Kérvényében  oly  meg¬ 
hatóan  adja  elő  esetét,  hogy  könnyeket  csal  ki  az 
ember  szeméből.  Károlyi  ajánlására  később  föl¬ 
mentették  a  halálos  ítélet  alól,  de  a  börtönben 
elég  hosszú  ideig  sínylődött. 

Károlyi  és  társai  mindent  elkövettek  ugyan  a 
dögvész  terjedésének  meggátlására,  de  orvosok 
és  szakértők  hiányában  nem  sokra  mentek.  A  városi 
elüljáróságok  meg  maguk  sem  tudták,  mit  tegyenek. 
Diószegh  például  így  védekezett  a  dögvész  ellen : 
„az  erkölcsteleneket  szüntelen  zabolázzuk,  a  halott 
késérőket  széllyel  verettyük,  a  torozókat  tiltjuk". 
Másutt  meg  körmeneteket  tartottak,  vagy  az  isten¬ 
tiszteletek  számát  szaporították  s  meg  voltak  elé¬ 
gedve  az  óvóintézkedésekkel,  miután  kimondották, 
hogy  aki  magát  fertőzött  helyekről  „bepraktikálni 
tapasztaltatik,  ragadtassák  meg  és  competens  bírája 
által  30  csapással  inremissibiliter  sine  descrimine 
personae  büntettessék".  Ezzel  azután  meg  volt 
mentve  a  város  a  pestistől! 

A  felsőbb  hatóságok  megparancsolták  az  egyes 
helységek  elöljáróságainak,  hogy  a  betegségről 

folyton  részletes  tudósításokat  küldjenek,  „hogy 
így  a  betegség  nagyobb  előre  való  szorgalmatos- 
ságát  és  módgyát  kitalálhatnák".  Mondanunk  sem 
kell,  hogy  valahány  jelentés  érkezett,  az  mind  más¬ 
képpen  írta  le  a  betegséget.  Egyik  undok  sebekről 
írt,  a  másik  nagy  daganatokról  („úgy  hogy  az 
daganat  a  torkáról  kinek-kinek  felment  a  füle 
tövéig  a  pofáján"),  a  harmadik  bélpoklosságról,  a 
negyedik  szerint  a  „beteg  feje,  ábrázattya  annyira 
eldagadt,  alig  esmérszett  emberi  ábrázat  rajta"  stb. 

A  betegséget  a  nép  vöröshagymával,  füvekkel 
és  kuruzsló  szerekkel  próbálta  gyógyítani.  A  német 
borbélyok  tanácsára  nem  sokat  adtak,  gyógy¬ 
szereiket  pedig  egyáltalán  nem  akarták  használni. 
Ilyen  körülmények  között  nem  csodálhatni,  hogy 
oly  nagy  mértékben  dühöngött  a  rettenetes  nya¬ 
valya. 

Kelemen  Didák  a  pestis  dühöngése  alatt  1711-ben, 
1718-ban  éppen  úgy,  mint  1739 — 40-ben  olyannak 
mutatta  magát,  amilyennek  eddig  ismertük.  Istenes 
buzgósága  és  mély  emberszeretete  elég  erőt  adott 
neki  az  utálatos  betegség  iszonyainak  elviselésére. 
S  míg  más  papok  rémülve  menekültek  a  fertőzött 
helyekről,  addig  ő  fölkereste  a  baj  fészkeit  s  azok¬ 
nak  Ion  vigasztalója  és  támogatója,  kiket  mindenki 
elhagyott,  kiktől  mindenki  irtózott.  Faluról-falura 
járt  —  írja  Haller  grófné  —  hat-nyolc  mértföld- 
nyire,  sőt  tovább  is,  alamizsnát  osztogatott,  gyón¬ 
tatott,  temetett.  A  szegény  tudatlan  népnek  okos 
tanácsokkal  szolgált,  a  kétségbeesetteket  vigasz¬ 
talta.  Rettenthetetlen  bátorságot  mutatott  min- 

denütt  s  így  sikerült  a  túlizgatott  kedélyeket  le¬ 
csillapítania. 

Nemes  föllépésének  megvolt  az  a  haszna  is, 
hogy  Károlyi  az  ő  tudósításai  nyomán  jobban  meg¬ 
ismervén  a  viszonyokat,  könnyebben  intézkedhetett, 
hogy  a  falvak  megkaphassák  a  szükséges  dolgokat, 
így  jutottak  a  szűkölködő  községek  élelemhez  és 
„kostgeld“-hez,  így  orvossághoz. 

El  is  halmozták  mind  Kelement,  „a  szent  embert", 
mind  Károlyit,  „a  nép  igaz  attvát",  hálanyilatkoza¬ 
tokkal  és  magasztaló  levelekkel  annyira,  hogy  ez 
még  „ama  siralmas  és  gyászba  boruló  szomorú 
időkben"  is  meglepi  az  olvasót ! 

A  rendkívüli  megerőltetés  és  fáradság  azonban 

w 

a  jó  Didák  atyát  is  ágyba  döntötte.  Agyban  fekve 
írja  Károlyinak  Miskolcról :  „ezer  halál  között  súlyos 
betegségben  vagyoku.  Megnyugtatásul  azonban  hozzá¬ 
teszi,  hogy  a  pestis  még  nem  tört  be  a  városba. 
Csak  szüretre  be  ne  hozzák  az  úri  rendek  Hegy¬ 
aljára.  Különben  „szorgalmasan  és  igen  szorosan 
vigyáznak  s  mindenkit  strázsák  és  commissariusok 
kemény  parancsolat  alatt  strázsálnak". 

Miután  betegségéből  —  úgy-ahogy  —  felgyógyult, 
ismét  útnak  indult.  Nagy  szükség  volt  rá  mindenütt; 
mert  a  dögvész  megszűnése  után  —  a  kormány 
sem  segélyezvén  többé  a  lakosságot  —  mindenütt 
érezhető  volt  a  nyomor  és  szükség.  Sok  helyen  a 
mezei  munkát  sem  lehetett  végezni;  mert  a  marha¬ 
dög  elpusztította  a  szegény  nép  ökrét,  tehenét  és 
lovát.  „Szűk  idők  lévén,  —  mondja  az  egykorú 
feljegyzés  —  az  emberek  felettébb  elszegényedtek 

és  elszegényednek  is  naponkint  az  marha  dögi 
miatt,  mely  az  éhség  és  hideg  miatt  igen  sűrű ; 
leomlik  a  marha,  főképpen  a  gulya  és  ménesféle.44 

Didák  atya  úgy  segített  a  szegényeken,  hogy  a 
szerencsésebb  vidékeken  összekoldult  lisztet,  gabonát 
és  hüvelyes  veteményt  kiosztatta  közöttük.  Nagy 
összegeket  kapott  e  célra  Koháry  Judit  grófnőtől 
s  más  főuraktól  ;  s  így  elég  gyorsan  ment  a 
segélyezés.  így  tett  ő  még  akkor  is,  midőn  saját 
rendtársai  is  nyomorral  küzdöttek.  Hiába  mondották 
neki,  —  írja  Haller  grófné  —  hogy  a  konventnek 
sincs  elegendő  élelme,  az  adakozással  fel  nem 
hagyott ;  előbb  gondoskodott  a  szegényekről  s 
csak  azután  magáról  és  övéiről. 

S  boldog  volt,  mikor  ezt  tehette,  mikor  élte  leg¬ 
szebb  céljának  hódolhatott  s  mások  boldogításával 
saját  tökéletesedését  is  előmozdíthatta.  Az  ember¬ 
szeretet  volt  a  legerősebb  szenvedélye,  a  vallás 
legszentebb  meggyőződése :  mindkettőnek  egyszerre 
hódolt,  midőn  így  bánt  az  elnyomorodott  néppel. 

Hogy  mindezt  önzetlenül,  dicsőségre  és  népszerű¬ 
ségre  nem  számítva  tette,  világosan  hirdetik  iratai 
és  levelei.  A  legjelentéktelenebb  dolgot  is  fölemlíti 
ezekben,  a  legcsekélyebb  adományért  is  áradozó 
szavakkal  hálálkodik,  de  azt,  hogy  ő  is  tett  valamit 
a  nép  érdekében,  hogy  szenvedett,  nélkülözött  a 
szegények  kedvéért  —  soha  egyetlen  szóval  sem 
említi,  még  Károlyi  előtt  sem. 

Talán  éppen  ez  volt  az  oka,  hogy  emléke  oly 
hamar  feledésbe  ment.  Csak  a  nép  nem  feledte  el 
jótevőjét ;  még  egy  századdal  halála  után  is  regéltek 

a  szentéletű  jó  Didák  atyáról  s  csodás  dol¬ 
gairól. 

XI. 

A  magyar  minoriták  egyik  névtárában  ezt  a  fel¬ 
jegyzést  találjuk  Didák  atyáról :  „Kelemen  Didák 
hit-  és  bölcselet-doktor,  vallástanár,  örökös  taná¬ 
csos,  rendfőnök,  egyházi  író  stb.,  szent  hírben  halt 
meg  Miskolcon  !“ 

Ka  műveit  nem  is  ismernők,  e  rövidke  feljegy¬ 
zésből  is  megtudhatjuk,  hogy  Kelemen  Didák 
iskolázott,  művelt  ember  volt.  Munkáinak  olvasása 
még  jobban  megerősít  e  hitben. 

Mint  a  régi  hitvitázók,  Kelemen  Didák  sem  tar¬ 
totta  elegendőnek  a  prédikálást  és  alamizsnál- 
kodást  vallása  terjesztésére ;  az  irodalom  terén 
is  helyt  akart  állni.  Tanult  és  olvasott  tehát,  hogy 
írhasson. 

Irodalmi  művei  nagyobbrészt  halotti  beszédek, 
egyházi  szónoklatok  és  vitairatok. 

Említettük  már,  hogy  Kelemen  Didákot  kora  egyik 
legjobb  szónokának  tartották.  Beszédeinek  hatását 
kétségkívül  részben  kitűnő  orgánumának  és  rokon¬ 
szenves  alakjának  köszönhette,  de  azért  alaki  és 
tartalmi  tekintetben  is  megállják  e  beszédek  a 
kritikát. 

Többnyire  erkölcsi  témákból  indul  ki  s  úgy 
teológiai,  mint  filozófiai  alapon  igyekszik  azok 
valódiságát,  üdvös  voltát  bebizonyítani.  Az  érve¬ 
lésben  meglepő  jártasságot  tanúsít,  s  lépten- 
nyomon  elárulja  nagy  olvasottságát.  A  szentírás,  a 

régi  és  új  egyházi  írók  müvei,  a  görög  és  római 
klasszikusok  munkái  mind  helyet  találnak  beszé¬ 
deiben.  Ha  nem  ismernők  Didák  atya  szerény¬ 
ségét,  azt  kellene  hinnünk  róla,  hogy  a  temérdek 
idézettel  fitogtatni  akarta  olvasottságát.  Valószínű, 
hogy  ezt  a  másvallásúak  kedvéért  tette.  Mint  hit¬ 
térítő  ugyanis  mindent  kézzel  foghatólag  be  akart 
bizonyítani,  hogy  hallgatóit  teljesen  meggyőzze 
állításai  valódiságáról. 

A  folytonos  dogmatizálás  és  moralizálás  szárazzá 
és  rideggé  teszik  beszédeit ;  talán  maga  is  érezte 
ezt,  azért  alkalmazta  oly  bőven  a  természetből  és 
életből  vett  hasonlatokat  és  képeket.  Ezek  segít¬ 
ségével  önt  életet  eszméibe,  ezekkel  ad  nekik  érde¬ 
kességet  és  erőt.  Rendkívüli  hév  és  erő  vesz  rajta 
erőt,  valahányszor  Krisztus  életéről  és  szenvedé¬ 
seiről  beszél.  Az  a  végtelen  szeretet,  odaadó  kegye¬ 
let  és  őszinte  lelkesülés,  mely  ilyenkor  nyilvánul 
beszédeiben,  csak  kevés  egyházi  szónoknál  talál¬ 
ható.  Szinte  látszik,  hogy  küzd  a  nyelvvel,  nem 
találván  méltó  szavakat  érzéseinek,  elragadtatásá¬ 
nak  kifejezésére. 

Halotti  beszédeiben  nem  ragaszkodik  korának 
bevett  szokásához ;  ő  nem  azért  beszél,  hogy  a 
meghalt  érdemeit  égig  magasztalja  s  hogy  oly 
tulajdonságokkal  ékesítse  fel,  amilyeneket  az  életé¬ 
ben  sohasem  birt.  Bár  korának  három  kimagasló, 
erényekben  gazdag  nője  felett  tartott  halotti  beszédet1 

1  Koháry  Judit,  Barkóczy  Krisztina  és  Csáky  Krisztina 
grófnők  felett. 

s  így  bőven  rendelkezhetett  volna  anyaggal : 
azok  dicsőítése  helyett  mégis  az  élők  korholásához 
fog,  korának  bűneit  és  ferdeségeit  ostorozza  s  szinte 
megfeledkezni  látszik  arról,  akiről  tulajdonképpen 
beszélnie  kellene. 

Az  első  e  nemű  beszédjét  Barkóczy  György 
özvegye  (Koháry  Judit  grófnő)  felett  mondotta 
1718-ban.  A  szegények  e  gyámolítójának  Kelemen 
Didák  gyóntató  atyja  volt ;  s  így  készséggel 
fogadta  Károlyi  felszólítását  a  halotti  beszéd  tar¬ 
tására.  Rövid  bevezetés  után  a  halálról  és  a 
halálra  való  előkészülésről  szól.  A  halál  szerinte 
az  életnek  „ zendüléssel  visszafelelő  szózatja  (echo). 
Ha  a  hegyek  közt  kiáltasz,  a  magad  szódat  hallod, 
hogy  visszafelel  néked,  nem  mást :  hanem  amit  te 
mondasz.  Ha  te  jót  kiáltasz,  jót  felel ;  ha  te  rosz- 
szat,  ő  is  rosszat ;  ha  te  eget,  ő  is  eget ;  ha  te 
poklot  kiáltasz,  ő  is  poklot  felel  vissza.  Hasonló 
egybefelelése  vagyon  a  halálnak  az  élettel ;  ha  éle¬ 
ted  jót  kiáltott,  halálod  is  jót  felel ;  ha  gonoszt, 
gonoszt;  ha  mennyországot,  mennyországot;  ha 
pedig  poklot,  magadra  vess,  ha  halálod  poklot 
kiált !“  Hosszasan  fejtegeti  az  Istenhez  való  térés 
szükségességét ;  addig  tegyük  ezt,  —  úgymond  — 
míg  Isten  szeretettel  hí  bennünket  s  ne  várjuk 
meg,  míg  bosszuló  haragját  érezteti  velünk.  „Két 
erős  kötele  vagyon  az  Istennek,  mellyel  akaratun¬ 
kat  magához  vonzza,  egyik  az  irgalmasság, 
kegyelem,  szeretet  kötele,  melyen  lágyan  és  gyen¬ 
gén  édesgetvén,  magához  vonzza  a  szívünket. 
A  másik  az  igazság,  fenyíték,  bosszúálló  ostorozás 

vas  lánca!"  Engedjünk  az  elsőnek,  nehogy  a  má¬ 
sodikkal  téríttessünk  engedelmességre. 

Magáról  a  halottról  is  megemlékezik  néhány 
szóval.  Koháry  Judit  feddhetetlen  életéről  —  úgy¬ 
mond  —  „nem  szükség  nékem  szót  szaporítanom, 
mert  déli  nap  módjára  ez  úgy  is  világos.  ísmérte 
s  tudja  ezt  az  egész  föld,  sőt  Istenes  szép  életének 
dicséretes  emlékezete  tovább  is  elterjedett,  szegé¬ 
nyekhez,  ügyefogyottakhoz  való  könyörületessége, 
bőkezűsége,  nagy  ájtatossága,  tiszta  életének  épen 
megtartása  mindenütt  hirdettetett.  Nem  volt,  aki 
ő  felőle  egy  rossz  szót  szólhatott  volna,  szólhatna 
avagy  szólana." 

A  terjedelmes,  szónokilag  kidolgozott  beszédet 
1718-ban  nyomtatásban  is  közrebocsátotta,  s  oly 
hatást  keltett  vele,  hogy  példányait  rövid  idő  alatt 
mind  elkapkodták. 

1724-ben,  valószínűleg  Barkóczy  Krisztina  buz¬ 
dítására,  az  újonnan  megtértek  és  a  tanulók  szá¬ 
mára  egy  kis  katekizmust  írt  s  azt  Károlyi  Ferenc 
grófnak  ajánlotta  fel.1  Mint  egyik  levelében  írja, 
ötszáz  példányt  nyomatott  s  a  nyomdai  költség 
mégis  csak  négy  forintot  tett  ki.  Ezt  az  összeget, 
édesanyja  buzdítására,  készséggel  fizette  ki  a 
gróf.  „Az  katekizmus  —  írja  Károlyi  Sándorné, 
fiához  intézett  levelében  —  igen  szép  s  hasznos, 
nemcsak  az  kisdedeknek,  megtérteknek,  de  még 
az  pápisták  is  hűségesen  tanulhatnak  belőle.  Azért 

1  „Az  ifjak»ak  —  úgymond  —  és  megtérteknek  Isten  eő 
szent  felsége  ingyen  való  szent  kegyelme  által  reményiem 
használni  fog.‘“ 

már  válaszoltam  ő  kegyelmének ;  mennyibe  került, 
magam  sem  tudom.  Ügy  látom,  ha  nem  akarod 
is,  kell  magadat  gyakorolnod  az  jóságos  cseleke¬ 
detekben.  “ 

E  figyelmeztetésre  nem  volt  szükség ;  mert 
Károlyi  Ferenc  a  költségeken  kívül  még  lovat  is 
ígért  Didák  atyának.  Tiszttartója  azonban  nem 
valami  délceg  paripát  küldhetett,  mert  Kelemen 
azt  írta  a  grófnak :  „Andrássy  uram  egyet  küldött 
ugyan ,  de  olyant ,  aminemüt  Malachias  próféta  be 
nem  vészen  /“ 

A  nagyobb  városokban  elmondott  beszédeinek 
hatása  és  sikere  arra  birta,  hogy  egy  nagyobb 
szentbeszéd-gyüjteményt  bocsásson  a  nyilvános¬ 
ságra.  Az  első  kötet  már  1728-ban  készen  állott. 
„Az  mi  csekély  prédikációimat  illeti  —  írja  Károlyi¬ 
nak  —  már  Istennek  szent  áldásával  az  első 
részét,  úgy  mint  advent  első  vasárnaptól  húsvét 
első  vasárnapig,  rendbe  szedvén,  eperjesi  böcsüle- 
tes  páterektől  elküldöttem,  hogy  Kassán  kinyom¬ 
tassák."  A  nyomtatási  költségeket  Koháry  István 
országbíró  fedezte ;  azért  van  a  munka  első  kötete 
neki  ajánlva.  1729-ben  Búza  Fejek  cím  alatt  már  ki¬ 
került  a  sajtó  alól.  Az  előszóban  —  Koháryhoz 
intézve  szavait  —  a  világi  dicsőség  és  a  hiú 
dicséretek  ürességéről  és  csekély  értékéről  beszél. 
Nem  dicsvágyból  és  önzésből  kell  a  jót  cseleked¬ 
nünk,  hanem  önmagáért,  Isten  dicsőségére. 

Az  olvasóhoz  intézett  sorokban  rendkívüli  alá¬ 
zatos  és  szerény  hangon  ajánlja  prédikációit.  „Ezen 
tőlem  egybeszedegetett  Búza  Fejeket  eleibe  teszem 

a  keresztény  olvasónak,  bízván,  Hogy  azokat 
soványságok  miatt  meg  nem  veti .  * .  megemlékez¬ 
vén  arról,  hogy  nincs  oly  sovány  kert,  amelyben 
valami  hasznos  fű  nem  találtatnék :  nincsen  is  oly 
rossz  könyv,  melyből  valaki  valami  jót  nem  tanul¬ 
hatna  ;  mert  lám  a  tövisek  közt  is  rózsákat  talá¬ 
lunk,  a  sárból  is  aranyakat  szoktunk  kimosni !“ 
Kéri  az  olvasó  elnézését  „ügyefogyott,  erőtlen  és 
tudatlan  állapotában  tett“  igyekezetéért. 

Beszédeit  általában  bő  olvasottság  és  szigorú 
erkölcsi  irány  jellemzi.  Stílusa  könnyű,  lendületes 
és  magyaros ;  prédikációival  még  nyelvészeti  szem¬ 
pontból  is  érdemes  volna  foglalkozni,  mivel  sok 
régi  és  új  szót,  számos  ritka  fordulatot  és  szerke¬ 
zetet  találhatunk  bennök. 

Bár  könyvét  részben  térítési  szempontból  írta,  a 
másvallásúakkal  igen  keveset  foglalkozik,  s  ha 
szóba  is  hozza  őket,  a  legnagyobb  szelídséggel 
teszi  ezt.  Cáfolgatja  ugyan  Luther  és  Kálvin  tanait, 
de  e  tanok  követőit  sohasem  dorgálja,  sohasem 
hárítja  rájuk  a  visszavonás  és  romlás  vádját. 

Kálvin  tanai  közül  legerősebben  a  predesztináció 
ellen  kel  ki.  „Kálvin  tanítása  —  mondja  többi 
közt  —  nemcsak  kegyetlen  tiránnussá  választotta 
az  Istent,  de  ugyan  kétségben  esésre  viszi  és  min¬ 
den  jóra  megtunyítja  az  embert.  Mert  ha  az  Isten 
csak  jó  kedvéből  pokolra  rendelte  az  embert  és 
az  ő  rendelése  kényteleníti  a  veszedelemre :  haszon¬ 
talan  minden  jó  igyekezet ;  mert  el  nem  kerülhetni 
az  elvégezett  veszedelmet . . .  Ha  valaki  így  okos¬ 
kodnék  :  heába  eszel,  iszol ;  mert  ha  isten  elvé- 


303 


gezte,  hogy  éhen  ne  halj,  bár  ne  egyél,  se  árthat 
a  koplalás.  Heába  futsz  el  az  égő  házból ;  mert 
ha  Isten  elvégezte,  hogy  tűz  miá  ne  légyen  véged, 
megtart,  megtart  mint  a  három  ifjat  Babylo- 
niában  ! . . .  Ha,  mondok,  valaki  e  szerint  eszes- 
kednék,  azt  mindnyájan  eszékes  kábának  tar¬ 
tanok.  “ 

Luthernek  az  Oltáriszentségre  vonatkozó  taní¬ 
tását  szintén  ilyen  formán  cáfolgatja ;  de  itt  már 
igénybe  veszi  „az  egész  filozófia  tanítását"  és  az 
experientia  törvényét  is,  hogy  annál  világosabban 
kimutathassa  Luther  tévedését. 

Az  egész  gyűjteményben  a  legkiválóbb  beszéd 
a  nagypéntekre  szóló  második  prédikáció.  Ez  maga 
hatvanöt  negyedrét  lapra  terjed  s  annyi  bensőség- 
gel  és  élénkséggel  adja  elő  Krisztus  halálát,  hogy 
lehetetlen  könnyek  nélkül  olvasni.  A  beszéd  min¬ 
den  során  meglátszik,  hogy  Kelemen  Didák  min¬ 
den  tudományát,  ékesszólási  tehetségét,  minden 
képességét  és  olvasottságát  felhasználta,  hogy  e 
fenséges  jelenetet  tárgyának  megfelelő  méltó  alak¬ 
ban  adhassa  elő.  S  nem  eredmény  nélkül  tette ; 
mert  ennél  szebb,  változatosabb,  költői  színekben 
gazdagabb  nagypénteki  prédikációnk  alig  van 
abból  a  korból.  Rendkívüli  terjedelménél  fogva 
nem  alkalmas  ugyan  az  elmondásra,  de  kellő  rö¬ 
vidítések  mellett  nagy  hatást  érhetne  el  vele  az 
ember  ma  is. 

Egy  évre  az  első  kötet  megjelenése  után  el¬ 
készült  prédikációinak  második  kötete  is.  Időköz¬ 
ben  azonban  meghalt  Koháry  s  így  nem  volt,  aki 

a  kiadási  költségeket  fedezte  volna.  Szomorúan 
írja  Károlyinak,  hogy  aligha  lesz  a  nyomtatásból 
valami,  mert  úgy  hallja,  hogy  a  méltóságos  úr 
meghalt. 

A  boldogult  országbíró  azonban,  ki  egyházi  és 
iskolai  célokra  597,467  forintot  fordított,  nem 
feledkezett  meg  Didák  atyáról.  Egyéb  költsége¬ 
ken  kívül  még  kétezer  forint  készpénzt  is  hagyott 
neki  és  társainak.  Valószínű,  hogy  Károlyi  is  segí¬ 
tette  őt  a  kiadásban ;  legalább  leveleiben  többször 
mond  neki  köszönetét.  1732  aug.  23.-án  már 
jelenti  neki,  hogy  csekély  prédikációit  —  Istennek 
hála  —  már  kinyomatta.  Egy  későbbi  levelében 
pedig  arra  kéri  Károlyit,  hogy  limitáltassa  a  nyomda 
által  kiadott  példányokat.  Neki  —  úgymond  — 
150  példányt  küldöttek,  „de  ez  kevés  csak  Károly 
körül  is  eloszol ; . . .  osszák  mindenfelé,  egy  részét 
küldjék  ide,  én  ebben  a  környékben  levő  úri  ren¬ 
dek  közt  kiosztom." 

Károlyihoz  írt  leveleiből  tudjuk  meg  azt  is,  minő 
lelkiismeretes  tanulmányokat  tett  prédikációinak 
megírásakor.  Bár  egészsége  nem  a  legjobb  volt, 
mégis  fölment  Pozsonyba,  hogy  Pázmány  prédiká¬ 
cióit  megszerezze.  A  könyvkereskedők  azonban  oly 
magas  árt  követeltek,  hogy  Kelemen  atya  nem  volt 

r 

képes  a  rég  óhajtott  művet  megvenni.  Utjának 
sikertelensége  miatt  elbúsulva  tért  haza,  de  csak¬ 
hamar  megvigasztalódott,  midőn  Károlyi  kölcsön- 
képpen  átszolgáltatta  neki  könyvtárából  Pázmány 
műveit.  Ugyanily  módon  szerezte  meg  a  régi  hit¬ 
vitázók  műveit  is. 

Ez  utóbbiakra  azért  volt  szüksége,  mivel  ő  maga 
is  óhajtott  hasonló  tárgyú  művet  írni  a  zsidók 
számára.  Térítői  útjában  ugyanis  több  zsidót  is 
megkeresztelt ;  részben  ezek,  részben  a  hajthatat¬ 
lanok  részére  írta  A  keresztény  embernek  zsidóval 
az  idvesség  dolgáról  való  beszélgetése  című  művét. 

E  munkának  szerzőjét  eddig  még  bibliográfusaink 
sem  említették ;  mivel  a  címlapon  nincs  kitéve  a 
szerző  neve ;  a  szövegből  azonban  világosan  meg¬ 
ismerhetjük  Kelemen  Didák  stílusát.  Az  egyházi 
approbációban  különben  neve  is  ki  van  téve. 

A  száznegyvennégy  lapra  terjedő  munkán  sokáig 
dolgozhatott  Kelemen  ;  mert  1720-ban  fogott  hozzá, 
s  csak  1736-ban  jelent  meg.  Már  1720-ban  keresi 
Szentiványi  híres  munkáját.  „P.  provinciális  Kelemen 
űr  —  írja  Barkóczy  Krisztina  Károlyinak  —  igen 
vágyna  valami  magyar  controvertistára,  az  nevem  alá 
nyomtatott  Szentiványi  munkájára."  Később  pedig 
újabb  egyházi  írók  műveit  keresteti  Pozsonyban. 

Elkészülvén  a  munka,  a  következő  cím  alatt 
adta  ki  Kassán  :  „Dícsírtessik  az  úr  Jézus  Krisztus. 
A  keresztény  embernek  zsidóval  az  idvesség  dol¬ 
gáról  való  beszélgetése,  melyben  megmutattya, 
hogy  Krisztus  a  világnak  megígírt  Messiássá,  és  a 
Prófétiák  jövendölése  szerint  e  világra  régen  eljött: 
mindeneket  bétöltött,  az  emberi  nemzet  vétkiért 
eleget  tett  és  a  világot  megváltotta  az  Istennek 
egyetlen  egy  fia  öröktől  fogvást  való  igazi  örök 
isten  és  az  úr  Isten  Szent  neve  örök  dicsíretére  s 
lelkek  épületére  Seraphicus  Sz.  Ferencz  Szerzetéből 
Magyar  Országi  Sz.  Erzsébeth  Provinciájából  való 


Takáts  S.:  Régi  magyar  asszonyok. 

egy  szerzetes  Minorita  conventuális  Barát  által 
kibocsáttatik.“ 

Az  előszóban  elmondja  a  könyv  tartalmát  és 
célját.  „Valakiben  —  úgymond  —  gerjedez  az 
isteni  szeretet,  szánakodik  nemcsak  a  hitben  meg¬ 
csalatott  tévelygésben  való  lelkeken,  hanem  még 
a  hitetlen  zsidóknak  lelki  veszedelmeken  is,  s  buzgó- 
sággal  kívánja,  ájtatos  imádságival  s  munkás  fárad¬ 
sággal  igyekszik  segéllésekre,  és  az  úr  Istennek 
ingyen  való  sz.  kegyelme  által  az  igaz  hitre  való 
vezérlésekre.  Én  is  ettől  a  szeretettől  viseltetvén, 
hogy  a  hazánkban  immár  elszaporodott,  lelki  setét- 
ségben  megkeményedett  szívű  zsidóságnak  és  a 
mindeneket  könyörülő  édes  Istennek,  aki  minden 
embereket  üdvözölni  akar, . . .  kegyelme  által  hasz¬ 
nálhassak  ezen  kicsiny,  együgyű  munkára  fel¬ 
indíttattam,  és  azt,  világosságra  bocsátani  kíván¬ 
tam. w  Hozzá  teszi  ezután,  hogy  erős,  győzhetetlen 
okokkal,  világosan  meg  fogja  mutatni,  hogy  Jézus 
vallása  az  egyetlen,  melyben  üdvözülnie  kell  és 
lehet  az  embernek. 

Elérte-e  könyvével  a  kitűzött  célt,  vagy  nem, 
nehéz  volna  megmondani.  O  maga  semmit  sem 
szól  erről  leveleiben,  jó  barátai  sem  említik. 

1734-ben  ismét  egy  nagyobb  prédikációval  lépett 
a  nyilvánosság  elé.  Lelki  Öröm  a  címe  e  beszéd¬ 
nek,  s  a  báthori  minorita  templom  és  klastrom 
felavatásáról  szól.  Ugyanez  időtájt  küldözgette  szét 
Krucsai  Márton  felett  tartott  halotti  beszédét. 

1736-ban  nagy  csapás  érte  a  Károlyi-családot. 
Károlyi  Ferencnek  neje,  az  ifjú  Csáky  Krisztina 

grófnő  váratlanul,  férje  távollétében  kimúlt.  Az 
egykorú  feljegyzések  és  levelek  bámulatra  méltó 
dolgokat  mondanak  e  szentéletű,  angyali  szívű 
nőről,  kit  még  a  nép  is  a  „tiszavidék  gyöngyének" , 
„ ártatlan  galambnak" ,  „ékes  gyöngyvirágnak"  ne¬ 
vezett,  s  ki  a  vallásosságban,  a  jő  cselekedetek 
gyakorlásában  vetekedett  Károlyi  Klárával,  a  szelíd¬ 
ségben  tán  még  felül  is  múlta  őt.  „Benne  talál¬ 
tatott  —  írja  Vass  Antal  —  Sárának  engedel¬ 
messége,  Rebekának  szerénysége,  Thekuitis  asszony 
ékes  beszéde  és  fontos  okossága,  Zsuzsánnának 
tisztasága,  Sunamitis  irgalmas  ájtatossága,  Moabités 
szelíd  s  együgyű  tökéletessége." 

Képzelhetjük  tehát  mily  fájdalmas  veszteség  volt 
halála  úgy  a  Károlyi-családra,  mint  a  vidék  lakos¬ 
ságára. 

Didák  atya  Váradról  éppen  Báthorra  ment, 
midőn  a  szomorú  haláleset  történt,  s  így  nem  is 
lehetett  jelen  az  ifjú  grófné  halálánál  —  bár  ideje¬ 
korán  hívták  őt  a  beteghez.  Károlyi  Sándor  ugyanis 
kétszer  írt  ez  alkalommal  neki  levelet ;  s  tudtára 
adá,  hogy  ha  már  a  grófné  utolsó  perceinél  nem 
lehetett  jelen,  legalább  a  temetésre  jöjjön  el  s 
tartson  fölötte  halotti  beszédet.  Kelemen  Didák 
Kállóban  vette  Károlyi  második  levelét,  s  nyomban 
válaszolt  reá.  „Rövidecske  az  idő  az  olvasáshoz  és 
tanuláshoz  —  írja  a  többi  közt  —  de  arról  nem 
tehetünk,  de  amennyire  az  úr  Isten  eö  szent  felsé- 
ginek  ingyen  való  szent  kegyelme  által  együgyű  s 
tudatlan  toliamhoz  képest  érezhetem,  igyekezem, 
itten  egy  kis  csendességet  vevén  magamnak." 

A  temetésen  megjelenvén,  elmondá  nagy  be¬ 
szédét.  A  bevezetésben  a  fájdalom  hangját  szólal¬ 
tatta  meg,  s  ha  —  mondja  a  károlyi  piaristák  egy¬ 
korú  feljegyzése  —  úgy  fejezte  volna  be,  amint 
kezdette,  a  legnagyobb  fokra  hágott  volna  a  közös 
szomorúság  ;  de  ő  szokása  szerint  rögtön  áttért  a 
bűnök  ostorozására,  a  viszálykodások  és  a  nemesi 
udvarok  romlottságának  korholására.  A  bánat  és 
fájdalom  érzéseinek  kifejezését  társaira  bízta. 

Beszéde  így  is  nagy  hatást  keltett,  a  jelenlevők 
ráborultak  a  koporsóra,  s  a  halottvivők  alig  tudták 
a  zokogó  népet  visszaszorítani. 

A  halotti  beszéd  1736-ban  nyomtatásban  is  meg¬ 
jelent,  de  a  szerző  neve  nincs  a  címlapon  meg¬ 
említve.  A  harmincnyolc  nagy  oldalra  terjedő  be¬ 
szédnek  teljes  címe  ez :  Udvösséges  Tudomány , 
melyet  midőn  néhai  méltóságos  jó  emlékezetű 
dicséretes  asszonyállat  :  méltóságos  gróf  Csáky 
Krisztina  asszony,  mélt.  gróf  nagy-károlyi  Károlyi 
Ferenc  kegyelmes  urunk,  Császár  és  koronás 
királyunk  eő  felsége  egyik  tekéntetes  regementje 
óbestere  s  commendánsa,  tekéntetes  nemes  Szathmár 
vármegye  örökös  főispánja  etc.  Kedves  házastársa 
gyászos  halotti  pompájának,  hideg  tetemei  el¬ 
takarásának  alkalmatosságával  az  egybengyült  sok 
rendekből  álló  keresztyén  híveknek  lelki  épületekre 
seraphicus  Sz.  Ferenc  conventuális  szerzetéből 
való  egy  minorita  barát  eleikben  terjesztett  Károly 
várában  1736  márc.  2Ő.  napján. 

Ezek  voltak  Kelemen  Didáknak  nyomtatásban 
megjelent  munkái.  Az  egykorú  följegyzésekből  és 

levelekből  ugyan  azt  lehetne  következtetnünk,  hogy 
több  beszédet  is  kiadott ;  mert  hisz  Miskolcon, 
Szatmáron,  Gyöngyösön,  Váradon,  Aradon,  Debre¬ 
cenben,  Nagybányán  többször  nagy  és  ünnepélyes 
szónoklatokat  tartott  s  az  ilyeneket  rendesen  ki 
szokta  nyomatni;  baj  azonban,  hogy  szerénységből 
nevét  rendesen  elhallgatta  s  így  bizton  nem  lehet 
megállapítani  szerzőségét. 

Kelemen  —  mint  említettük  —  a  nagy  pestis 
óta  folyton  betegeskedett.  A  sok  böjtölés,  ön¬ 
sanyargatás  és  rendkívüli  fáradozás  nagyon  meg¬ 
apasztották  testi  erejét.  1740-től  fogva  állandóan 
panaszkodik  leveleiben  Károlyinak  betegeskedése 
miatt.  De  azért  folyton  fáradozik  a  miskolci  tem¬ 
plom  és  konventház  építése  körül.  Az  első  —  mint 
Károlyihoz  intézett  levele  mutatja  —  csak  1742-ben 
készült  el;  de  istentiszteletet  már  előbb  is  tartottak. 
„Mestert  és  szerzetes  pátert  tartunk  —  úgymond 
—  fundatío  nélkül,  iskolát  is  magunk  tartunk, 
építünk,  szegény  deákocskákat  is  segéljük." 

1742-ben  már  ismét  beteg  volt  s  az  egész  telet 
fekve  töltötte ;  Károlyi  ekkor  küldött  neki  utoljára 
segítséget,  kifizetvén  az  orvosok  és  a  gyógy¬ 
szerészek  költségeit.  1743  szept.  8.-án  már  halva 
volt  Didák  nagy  védnöke.  Bár  még  életében  meg¬ 
hagyta  gyermekeinek,  hogy  „a  kaplonyi  barátok¬ 
nak,  majthényi  papnak  fogyatkozások  ne  legyen. 
Atyáitokról  gyakran  megh  emlékezzetek,  szent  misé¬ 
ket  szolgáltassatok  s  az  báthoriakról  (t.  i.  a  minoriták¬ 
ról)  se  felejtkezzetek :  az  a  tietek,  az  mit  azoknak 
adtok"  :  —  halálakor  sem  feledkezett  meg  övéiről. 

Védnökének  halála  annyira  leverte  Didák  atyát, 
hogy  előre  lehetett  látni,  miszerint  nemsokára 
követi  Károlyit  a  sírba.  1743  november  16.-án 
utolsó  levelét  intézi  Károlyi  fiához.  „En  is  —  írja 
ebben  —  viribus  enervatus  lévén,  gyarló  életemet 
kevés-kevés  borral  gyámolgatom,  melyben  ha  meg- 
fogyatkozom,  ártalmamra  vagyon."  Egyúttal  azt  is 
tudtára  adja  a  grófnak,  hogy  hozzáfogott  már 
a  nagy  lelki  munkához :  Károlyi  Sándor  halotti 
prédikációjának  készítéséhez. 

A  beszéd  azonban  nem  készülhetett  el,  mert 
betegsége  napról-napra  súlyosabb  lett  s  1744  április 
28.-án  örökre  behunyta  szemeit.  Miskolcon  temették 
el  óriási  részvét  mellett.  Ott  nyugszik  ma  is  — 
mint  Szirmai  írja  —  „a  sok  csudákkal  tündöklőid¬ 
nek  rothadatlan  teste !“ 

Utolsó  éveit  teljesen  aszkétikus  foglalatosságok 
között  töltötte.  Húsételt  egyáltalán  nem  vett 
magához ;  annyira  sanyargatta  testét,  hogy  ren¬ 
desen  a  földre  feküdve  aludt,  még  akkor  is,  midőn 
ereje  rohamosan  fogyott.  „Istenes,  buzgó,  ájtatos 
imádságokban  —  írja  róla  Haller  grófné  —  annyira 
foglalatoskodott,  hogy  valamikor  üres  időcskéje 
esett  hozzánk  jövetelekor,  azonnal  vagy  kórusban 
vagy  házban  rejtette  magát  s  imádságban  fog¬ 
lalatoskodott.  A  szent  misét  nagy  buzgósággal 
hosszasan  mondotta ;  midőn  már  elnehezedett  is 
lábán  levő  nagy  seb  miatt,  hogy  nem  is  léphetett 
vele,  csak  úgy  vonta  utána,  mégis  akármely  távul 
volt  az  templom,  el  nem  mulatta  sem  a  szent 
misét,  sem  egyéb  ájtatosságokat."  Akárhova  ment, 

akármerre  járt,  először  mindig  a  templomot  ke¬ 
reste  föl,  hogy  az  oltáriszentséget  üdvözölje. 

Ezeket  tudva,  nem  csodálkozhatunk  azon,  hogy 
már  életében  szentnek  tartották  s  tartják  ma  is  a 
minoriták. 

Halála  után  azonnal  megindították  a  mozgalmat 
szentté  avatására.  Ebből  a  célból  írták  meg  élet¬ 
rajzát  Károlyi  Klára,  Szabadszállási  István  alispán 
és  egy  névtelen  latin  író.  Rómából  csakugyan  jött 
egy  küldöttség  Miskolcra  s  a  többi  közt  meg¬ 
vizsgálta  és  lepecsételte  a  rothadatlan  holttestet. 
Történt-e  azóta  valami  beatificatiója  ügyében,  vagy 
nem,  nem  tudjuk.  A  nép  azonban  nem  felejtette 
el  nagy  barátját :  Miskolc  vidékén  ma  is  legen¬ 
dákat  mondanak  felőle,  a  templomot  meg  ezrenkint 
keresik  föl  a  búcsúsok.1 

1  Brázay  két  legendát  is  közöl  Kelemen  Didákról,  mely 
legendák  szerinte  ma  is  el  vannak  terjedve  Miskolc  vidékein. 
(Lásd  Brázay  :  Károlyi  Klára  két  érdekes  levele  című  füzetét.) 


A  magyar  klarisszaapácák 
volt  pesti  klastromának 
története. 


Hazánk  művelődéstörténelmének  kutatói  sokszor 
érezték  s  érezni  fogják  azon  pótolhatatlan  veszte¬ 
séget,  melyet  a  hazai  szerzetesrendeknek  II.  József 
korában  történt  eltörlése  okozott.  Tömérdek  év¬ 
százados  emlék,  megbecsülhetetlen  kézirat,  könyv, 
szobor,  festmény  stb.  tűnt  el  a  feloszlatás  után 
nyomtalanul  s  igen  sok  vándorolt  külföldi  gyűj¬ 
teményekbe  vagy  magánosok  kezébe.  A  hivatalo¬ 
san  felvett  leltárak  mellett  is  szabad  volt  a  vásár  — 
s  mint  később  kiderült  —  e  szabadságot  igen  sok 
ügyes  kéz  felhasználta  a  maga  javára.  Különben 
is  a  leltárak  készítésénél  a  fősúlyt  az  arany-  és  ezüst¬ 
ékszerekre,  drágakövekre,  birtokokra  és  egyéb 
értékes  tárgyakra  fordították,  holmi  régi  elsárgult, 
elrongyolódott  iratokkal,  magánosok  följegyzései¬ 
vel,  naplóival,  kiadatlan  irodalmi  termékeivel  ki 
törődött  volna  ?  Elkallódtak  azok,  s  ha  véletlenül 
egyik-másik  világgá  űzött  magával  is  vitte  a  nála 
lévőket,  azok  is  eltűntek.  Hány  pálos-  és  bencés- 
szerzetesről  tudjuk  véletlen  följegyzések  után,  hogy 
magyar  munkákat  írt,  de  művei  elvesztek ;  hány 
cisztercita,  jezsuita,  ferencrendi  stb.  drámái,  költe- 

ményei,  föl  jegy  zései  vesztek  el  örökre  ?  Megmen¬ 
tett  régi  évkönyveikből  ma  is  olvashatjuk,  mily 
ritka  becsű  könyvek  és  iratok  birtokában  volt  ez 
vagy  amaz  a  ház,  hol  volt  ennek  vagy  amannak 
a  jeles  férfiúnak  festett  arcképe  stb.  De  ma  már 
hiába  keresnők  azokat. 

S  nem  szomorú  bizonyítéka-e  a  fentebbieknek, 
hogy  sok  ősrégi  kolostorunknak  múltját  ma  már 
lehetetlen  földerítenünk ;  sőt  egyes  megszűnt  szer¬ 
zetesrendeknek  történetét  sem  vagyunk  képesek 
teljesen  megírni !  Pedig  egyiknek-másiknak  ugyan¬ 
csak  jelentékeny  része  volt  a  vallásos-erkölcsös 
szellem  és  a  közműveltség  terjesztésében. 

Már  ezek  a  körülmények  is  indokolttá  teszik 
régi  kolostoraink  múltjának  nyomozását.  Nem  vég¬ 
zünk  tehát  fölösleges  munkát,  ha  egy  rég  elfele¬ 
dett  fővárosi  zárda  múltjára  némi  világosságot 
vetünk. 

A  hazai  női  szerzetes  rendek  közt  ha  nem  is  a 
legrégibb,  de  mindenesetre  igen  régi  a  klarisszák 
rendje.  Még  a  tatárjárás  korában  honosította  ezt 
meg  ÍV.  Béla  király.  Első  és  legjelentősebb  klas- 
tromuk  a  Boldogasszonyról  nevezett  nagyszombati 
volt,  melyet  IX.  Gergely  pápa  1240-ben  erősített 
meg,  megengedvén  ezen  klastromnak,  hogy  állandó 
jószágokat  bírhasson.  A  nagy  kiváltságokkal  fel¬ 
ruházott  zárdát  majd  minden  királyunk  részesítette 
valami  kegyben,  úgy  hogy  a  zárda  1271.,  1280., 
1299.,  1303.,  1392.,  1466.,  1498.,  1519.  és  későbbi 
évekből  szebbnél  szebb  királyi  privilégiumokkal 
dicsekedhetik.  Azonban  ezek  sem  tudták  meg- 

védeni  a  zárdát  az  idők  viharától.  Bethlen  Gábor, 
majd  később  Rákóczi  György  fölkelésekor  elpusz¬ 
tultak  az  apácák  jószágai  s  ők  maguk  az  üldözések 
elől  külföldre  menekülve,  a  száműzetés  kenyerét 
ették.  Alig  hogy  visszatértek  ősi  zárdájukba,  már 
ismét  Thököly  hadai  elől  kellett  menekülniük.  Ez 
alkalommal  zárdájuk  majdnem  teljesen  elpusztult ; 
mert  Thököly  a  várossal  együtt  ezt  is  felgyújtotta. 
A  bujdosó  apácák  csak  1685-ben  tértek  vissza  ott¬ 
honukba,  hol  ezentúl  csöndesebb  napokat  éltek. 

A  nagyszombati  zárdán  kívül  volt  a  klarisszák- 
nak  még  Pozsonyban  és  O-Budán  is  jelentékeny 
kolostoruk. 

Ez  utóbbit  Róbert  Károly  felesége,  Erzsébet 
királyné  alapította.  A  fényes  és  roppant  birtokok 
felett  rendelkező  zárda  királyainknak  és  főuraink¬ 
nak  legkegyeltebb  kolostora  volt.  A  pápák  és  ural¬ 
kodóink  annyi  kegyelemmel  és  kiváltsággal  hal¬ 
mozták  el,  hogy  e  tekintetben  egyetlen  hazai  kolos¬ 
tor  sem  versenyezhetett  vele.  Jobbágyai  teljesen 
adómentesek  voltak;  a  kolostor  pecsétjével  ellátott 
minden  okiratnak  köztörvényi  hitelessége  volt, 
Cegléd,  Szent  János,  Csolnok,  Vejselő,  Magyaros, 
Korva,  Nyúl-Sziget  stb.  mind  e  kolostor  birtokai 
voltak. 

Maga  az  alapító  királyné  férje  halála  után  leg¬ 
több  idejét  e  kolostorban  tölté,  sőt  —  saját  kíván¬ 
sága  szerint  —  holttestét  is  itt  helyezték  örök 
nyugalomra. 

A  török  hódoltság  idején  az  apácák  kincseikkel 
s  a  királyné  ereklyéivel  Pozsonyba  menekültek. 

Az  óbudai  zárdát  elfoglalták  a  törökök,  s  annyira 
elpusztították,  hogy  ma  már  helyét  sem  lehet  meg¬ 
határozni. 

A  török  kiűzése  után  a  pozsonyi  apátnő  és  az 
apácák  folyamodtak  a  rendfőnökhöz  (minister 
provinciális  provinciáé  Marianae  reformatae),  en¬ 
gedje  meg  nekik,  hogy  Budára  visszatelepedjenek. 
Folyamodványukban  fölemlítik,  hogy  hajdani  kolos¬ 
torukat  elfoglalták  a  világiak,  de  Lipót  király  el- 

rendelte  visszatelepítésüket.  Ok  Csáky  Franciskát , 
Csáky  bíbornok-érsek  testvérét,  egy  ötvenéves  kitűnő 
nőt  szeretnének  oda  küldeni. 

1714-ben  megjött  a  várva- várt  engedély  Rómá¬ 
ból  s  még  ez  év  novemberében  megérkezik  Pozsony¬ 
ból  hét  máter  és  egy  soror  az  ideiglenes  budai 
zárdába.  1719-ben  az  új  kolostor  is  elkészült  a 
várban  s  hozzáfogtak  a  díszes  templom  építéséhez. 

Az  egykorú  oklevelek  egy  szóval  sem  említik, 
kinek  adományából,  vagy  kiknek  támogatásával 
épült  fel  az  új  zárda. 

Egy  1728.  évi  magánlevél  azonban  teljes  világot 
vet  a  homályos  kérdésre.  E  szerint  az  alapitó  Csáky 
Franciska  grófkisasszony  volt.  Ugyancsak  ő  volt 
az  új  budai  zárda  első  főnöknője.  A  pápa  ugyanis 
érdemei  elismeréséül  örökös  abbatissának  nevezte 
őt  ki  a  budai  kolostorba.  A  túlszerény  nő  azon¬ 
ban  csak  hat  évig  viselte  a  méltóságot ;  a  társai 
részéről  szenvedett  számos  méltatlanság  és  kiseb¬ 
bítés  miatt  a  hetedik  évben  már  lemondott  apát¬ 
női  tisztéről  s  mint  zárdaszüz  élte  le  további 
napjait. 

A  klarissza-zárdákban  akkor  Magyarország  leg¬ 
első  családjainak  leányai  viselték  a  szűzi  fátyolt. 
Csáky  Franciska  gróf  kisasszony  mellett  ott  talál¬ 
juk  a  Háttér,  Károlyi,  Frangepán,  Wesselényi,  Barkóczy, 
Kálnoky ,  Mecséry,  Révay,  Andrássy,  Dessewffy  mág¬ 
náscsaládok  leányait. 

A  felsoroltak  közt  volt  Károlyi  Sándor  gróf  gene¬ 
rálisnak  édes  testvére:  Károlyi  Krisztina  és  vele 
együtt  számos  rokona. 

Ez  a  körülmény  s  Károlyi  Sándor  lángbuzgalma 
eredményezte  a  pesti  klarissza-apácazárda  alapí¬ 
tását. 

Ismeretes  dolog,  hogy  Károlyi  Sándor  gróf  a 
katholikus  vallásnak  legbuzgóbb  híve,  leglelkesebb 
terjesztője  s  legönzetlenebb  védője  volt  egész  életén 
át.  A  tiszai  vidékeknek  valóságos  apostola  volt,  ki 
nemcsak  szóval  s  hathatós  pártfogásával,  hanem 
főleg  templomok  és  iskolák  építésével  segítette  elő 
a  katholikus  vallás  terjedését.  A  Providentia  Dei 
című  kézirati  magyar  munkájában  fölemlíti,  hogy 
diák  korában  „az  egész  Tiszán  innen  való  földön 
több  sehul  római  katholikus  papok  nem  voltának, 
hanem  Szathmárt  a  páter  jezsuitáknál  és  Keséd¬ 
ben  egy  plébános !“  Nem  is  csoda,  ha  Károlyi 
maga  írja :  hogy  Szathmár  megyében  „feleségem 
fehér  cselédivei  együtt  mind  oszve  is  alig  voltunk 
tizenketten  az  igaz  római  hitben !“ 

E  vallási  viszony  Károlyi  lángbuzgósága  folytán 
nehány  évtized  alatt  hihetetlen  mértékben  megvál¬ 
tozott.  Mindenütt  katholikus  templomok  emelked¬ 
tek  ;  katholikus  jobbágyok  és  papok  telepítettek  s 

az  ősrégi  egyházakban  újra  megzendült  a  katho- 
likusok  hálaadó  éneke. 

Ezeket  jórészt  Károlyi  Sándor  buzgóságának 
köszönhetni.  Az  egykorúak  nem  is  mulasztották 
el  az  igazi  pátriárka  életéért  és  boldogságáért  szívük¬ 
ből  hangoztatni : 

Kérlek  azért  Isten,  országunk  javára, 

Fordítsd  szemeidet  e  patriarchára, 

Szegény  magyar  hazánk  boldogulására  I1 

Maga  Károlyi  azonban  az  elért  sikereket  nem 
saját  példátlan  buzgóságának,  hanem  egyedül 
az  isteni  gondviselésnek  tulajdonította.  „Szemláto¬ 
mást  tapasztaltatott  —  írja  a  Providentia  Dei  című 
munkájában  —  Istennek  kiváltképpen  való  provi- 
dentiája  és  segedelme  maga  elnyomasztott  anya¬ 
szent  egyházának  napról-napra  felemelésében,  terje¬ 
désében  ;  kiért  áldott  légyen  szent  neve  ő  szent 
felségének !“ 

Ez  a  Károlyi  a  múlt  század  második  évtizedé¬ 
ben  elhatározta,  hogy  Pesten  zárdát  alapít  a  klarissza- 
apácák  számára. 

Az  élet  minden  szerencséje  és  dicsősége  —  írja 
az  alapító  levélben  —  hiábavalóság  s  csak  az  a 
boldog  ember,  ki  a  mulandókat  szerencsés  cseré¬ 
vel  örökkévalókká  változtattatja.  És  mivel  a  jövendő 
élet  boldogságának  elnyerésére,  Isten  irgalmából, 
nem  csekély  haszonnal  jár  Isten  földi  dicsőségének 
és  tiszteletének  öregbítése :  azért  az  ilyféle  keresz- 


1  Károlyi  Sándort  dicsőítő  költemény  a  XVII.  századból. 

tény  kegyelet  igaz  szeretetétől  indíttatva,  szívem 
egyéb  ájtatos  kívánalmaim  között  csekély  vagyonom- 
nak  bizonyos  részét  Isten  dicsőségének  öregbítésére 
áldozni  szándékozom  !  Abban  állapodtam  tehát  meg, 
hogy  Szent  Annának,  a  dicsőséges  szűz  anya  szülőjé¬ 
nek  tiszteletére  a  szent  Klára-szerzetebeli  némely 

r 

szüzek  számára  bizonyos  alapítványt  teszek.  Érté¬ 
semre  esett  ugyanis,  hogy  volt  hajdan  Pest 
városában  apáca-zárda  és  a  régi  egyházak  romjai 
még  most  is  megvolnának.  S  mivel  a  nyulak- 
szigetebéli  és  az  óbudai  apácák  budai  gyülekezeté¬ 
ben  él  leánytestvérem,  Károlyi  Krisztina :  ennél¬ 
fogva  Isten  nagyobb  dicsőségére  azon  szent  szer¬ 
zetnek  Pest  városába  való  letelepítése  céljából  em¬ 
lített  kedves  testvéremnek  s  más  négy  szerzetes 
szűznek,  —  kiknek  Pestre  átmenni,  vagy  kiket 
testvéremnek  magával  hozni  tetszenék  —  tartásukra 
nyolcezer  forintot  teszek  le  olyképpen,  hogy  amaz  öt 
szerzetes  szűz,  továbbá  akik  idővel  —  egész  tizen¬ 
hat  számig  —  illendő  hozomány  mellett  hozzájuk 
csatlakoznak,  világi  gondoktól  menten,  világi  javak 
szerzésétől  tartózkodva,  az  alapítványok  kamatai¬ 
ból  s  az  ájtatos  hívek  alamizsnáiból  éljenek  és 
semmiféle  just  ne  formáljanak  az  óbudai  és  a 
nyulakszigetebéli  apácák  jószágaihoz  és  jövedel¬ 
meihez  ! 

Mai  fogalmak  szerint  ez  az  alapítványi  összeg 
igen  csekélynek  látszik,  de  abban  a  pénzszűk 
világban  nagy  pénz  volt  nyolcezer  forint  is.  A  múlt 
század  elején  a  szerzetesrendek  alapító  leveleiben 
akárhányszor  találkozunk  ennél  kisebb  összeggel. 

Különben  Károlyi  —  mint  alább  látni  fogjuk  — 
anyagi  dolgokkal*  bőven  ellátta  a  zárdát.  Azután 
még  voltak  mások  is,  kik  az  alapítványt  növelni 
igyekeztek  adományaikkal.  Ilyen  volt  elsősorban 
Csáky  Imre  bíbornok,  továbbá  nővére  Csáky  Fran¬ 
ciska  és  Koháry  István  gróf. 

Károlyi  Sándornak  és  társainak  buzgósága  és 
áldozatkészsége  azonban  nem  volt  még  elegendő 
a  zárda  felállítására.  Oly  akadályok  merültek  fel, 
melyek  nemcsak  a  szent  cél  megvalósítását  hátrál¬ 
tatták,  hanem  Károlyi  kitartását  is  már-már  meg¬ 
törték. 

A  gróf  1723.  év  Boldogasszony  havának  26.-án 
írt  a  szent  Ferenc  szerzeteseinek  Rómában  lakó 
generálisának  s  tudtára  adá  neki,  hogy  a  pesti 
zárda  építésére  már  több  ezer  forintot  költött  s 
kívánatos  volna  az  apácáknak  a  szűk  budai  klas- 
tromból  való  áttelepítése.  Kéri  tehát  a  szerzet  elöl¬ 
járóságát,  adja  beleegyezését  az  alapításba  s  en¬ 
gedje  meg,  hogy  míg  a  tizenhat  személyre  terve- 
zett  zárda  elkészül,  nővére  és  társai  egy  klastrom- 
alakú  elzárt  házban  lakhassanak. 

Mily  válasz  érkezett  Károlyi  ezen  folyamodvá¬ 
nyára,  nem  tudjuk ;  valószínű,  hogy  a  szokásos 
törvényes  engedelmek  megszerzésére  utasították  őt. 
E  mellett  szól  Károlyinak  az  esztergomi  érsekhez 
felterjesztett  folyamodványa  is,  melyben  alapítványa 
elismerését  és  megerősítését  kéri. 

Szász  Keresztély  esztergomi  érsek  1723  Bőjtmás 
hava  27.-én  magánlevélben  válaszolt  Károlyi  folya¬ 
modványára.  Először  is  örömének  ad  kifejezést 

Károlyi  buzgósága  fölött :  azután  elmondja,  hogy 
szinte  habozik  jóváhagyni  az  új  zárda  alapítását, 
mert  a  budai  zárda  maga  is  oly  nyomorult  viszonyok 
között  van ,  hogy  jobb  lett  volna ,  ha  nem  is  jönnek 
Budára .  Mindamellett  —  írja  tovább  —  mindig 
örvend,  ha  a  grófnak  szolgálhat,  készségesen  jelenti 
tehát,  hogy  mielőtt  végleg  megerősítené  az  alapít¬ 
ványt,  kössön  a  gróf  szerződést  Pest  városával  a 
hely  szabadsága  ügyében,  erősíttesse  meg  a  szer¬ 
ződést  őfelségével  s  gondoskodjék  az  apácák  tisz¬ 
tes  ellátásáról  és  lakásáról. 

1723  Pünkösd  hava  12.-én  újra  ír  a  bíbornok 
Károlyinak  s  megküldi  hivatalos  beleegyezését  a 
pesti  zárda  alapításába.  De  ez  a  beleegyezés  is 
csak  föltételes.  A  fentebb  említetteken  kívül  még 
két  föltételt  tűz  ki :  először  Károlyi  testvére  és  a 
többi  apáca  nem  vihetik  magukkal  Budáról  Pestre 
szerzetes  hozományukat;  másodszor  az  átköltözés 
előtt  szigorú  vizsgálat  tartandó,  vájjon  a  kiszabott 
föltételek  teljesíttettek-e  ? 

Károlyi  —  bár  látta  azt,  hogy  nem  szívesen 
veszik  alapítványát  —  buzgón  igyekezett  az  előírt 
föltételeknek  megfelelni.  Először  is  Pest  városától 
megszerezte  azt  a  telket,  mely  a  pálosok  zárdájával 
szemközt  lévő  sarkon  (ma  zálogház  a  Szerb-  és 
Királyi  Pál-utca  sarkán)  terült  el  s  melyen  egy  régi 
zárda  romjai  állottak.  E  telek  mellett  állott  az 
akkori  Mészáros-ház,  melyet  ugyancsak  az  apácák 
számára  Csáky  Franciska  vásárolt  meg  700  írton. 

Pest  városa  kezdetben  egy  birtok  lekötését 
követelte  biztosíték  fejében,  de  később  elállott 

követelésétől,  sőt  alázattal  kérte  a  grófot:  „ legyen 
szabad  előforduló  szükségeiben  a  szegényke  város¬ 
nak  hozzá  mint  pártfogójához  és  védőjéhez  folya¬ 
modni  !“ 

Értekezett  azután  Csáky  Franciska  grófkisasz- 
szonnyal  a  budai  klastrom  alapítójával,  akit,  úgy 
látszik,  Károlyi  már  akkor  a  pesti  monostor  főnök¬ 
nőjének  szemelt  ki.  A  buzgó  grófnő  írásba  foglalta 
nézeteit  s  így  küldé  el  Károlyinak.  Adjuk  belőle  e 
töredéket : 

„Hogy  az  istennek  dicsőségére  és  szent  Anna 
asszony  tiszteletére  Pest  városában  16  személyre 
való  fundatió  légyen  és  oda  a  budai  clarissa 
szüzek  közül  öt  személyt  választhasson  kegyelmed, 
mivel  ezen  budai  conventben  testvérnénje  lévén  s 
több  atyafiak  is,  azt  akarja  azért,  hogy  maga  test- 
vérnénjét  és  engem  méltatlant  vihetne  által,  ki  úgy 
is  ezen  budai  fundatióra  Pozsonyból  küldettem 
alá,  úgymint  fundatrix. 

Már  mivelünk  erről  kegyelmed  istenesen  végez¬ 
vén,  nagy  kéremésseí  kértük,  hogy  olyan  fundatió 
légyen,  melyben  semmi  jószágok  birodalmával  ne 
terheltessünk,  hogy  annál  csendesebb  lélekkel  szol¬ 
gálhassunk  az  Istennek !  csupán  csak  közinkbe  bé- 
álló  szüzek  javaiból  és  az  istenfélő  emberek  alamizs¬ 
náiból  akarván  élni  és  lassanként  építeni. 

Az  mely  két  házat  tanált  számunkra,  az  még 
most  is  alkalmatosabb  a  clastromi  életre,  mintsem 
ez  a  budai  clastrom.  Szintén  a  város  közepén  igen 
csendes  helyen  vagyon.  Csak  az  egy  clausurákat 
szükséges  megcsinálni  s  mindjárt  belé  szállhatnak, 


Takáts  S.  :  Régi  magyar  asszonyok. 

melynek  mentői  elébb  meg-  is  kell  lenni,  Hogy 
annyival  inkább  a  szerzetbe  kívánkozó  szüzek 
javaiból  többülhessen  az  épületre  való  költség. 

Most  mindazonáltal  hirtelen  több  épülethez  nem 
kezdhetni  ottan.  Úgyis  ép  hely  lévén,  csupán  csak 
a  clausurák  kívántatnak.  Annak  utánna  pedig,  ha 
a  derék  épületre  elegendő  költség  lészen,  akkor 
ameddig  az  egyik  házban  építenek,  addig  a  másik¬ 
ban  alkalmatosán  lakhatunk,  mivel  azon  két  ház 
egybe  van  foglalva,  csak  egy  darab  falnak  rontása 
kívántatván. 

Mindazonáltal  az  első  letelepedéstől  fogva  mind¬ 
járt  erős  clausura  alatt  lesznek,  mintegy  kész  clas- 
tromban  és  mihelyt  csak  tízre  szaporodnak,  azonnal 
chorust  tartanak  az  eő  rendek  szerint. 

Az  általmenetben  semmi  útitársaság  nem  kíván¬ 
tatik,  mivel  félóra  alatt  Budáról  Pestre  lemehetni. 
A  budai  lakástól  irtóznak  a  világi  szüzek,  az  sok¬ 
szori  hév  nyavalyákra  nézve  is ;  csak  Pestet  óhajt¬ 
ják  s  már  némely  istenfélő  emberek  alamizsnájából 
szerzettek  is  minteoy  ötezer  forintig  való  költséget  az 
fundatióra. 

Végezetre  azon  kell  kérni  eő  eminentiáját,  hogy 
a  consensushoz  méltóztassék  két  dolgot  hozzáfoglalni. 
Egyik  az,  hogy  teljes  hatalmat  adjon  kegyelmed 
arra,  hogy  mi  közülünk  öt  személyt  választhasson, 
akiket  maga  akar  (mert  ennek  úgy  van  a  rendi) 
és  hogy  kegyelmednek  senki  abban  akadályt  ne 
tehessen. 

Másodszor  arra  is  engedelem  adassék  édes  atyám 
uramnak,  hogy  mihelyt  a  clausurák  meg  készülnek, 

által  vitethesse  kegyelmed  az  öt  szüzeket,  úgy  hogy 
a  következendő  dicsőséges  szent  Anna  asszony 
napját  ottan  celebrálhassák  az  új  fundatión  és  ő 
eminentiájáért  is  az  Istent  imádhassák,  kit  erősen 
is  fogadnak,  hogy  soha  el  nem  mulasztják !“ 

Csáky  Franciska  grófkisasszony  buzgó  lelkének 
eme  forró  óhaja  azonban  —  bár  Károlyival  együtt 
mindent  megtett  —  nagyon  messze  állott  a  meg¬ 
valósulástól.  Korai  dolog  volt  az  átköltözködés 
módozatairól  értekezni,  mikor  még  a  királyi  bele- 
egyezés  sem  adatott  meg.  S  nem  is  lehetett  remény¬ 
leni,  hogy  hamarjában  sikerülni  fog  annak  kiesz¬ 
közlése.  Károly  király  és  császár  ugyanis  ebben  az 
ügyben  igen  óvatos  körültekintéssel  járt  el  s  addig 
nem  volt  hajlandó  beleegyezését  adni,  míg  az  épü¬ 
letet  s  az  alapítványt  az  esztergomi  érsek  meg  nem 
vizsgálta  és  elegendőnek  nem  találta.  1724  Boldog- 
asszony  havának  27.-én  legalább  arról  értesíti  az 
esztergomi  érseket,  hogy  Károlyi  Sándor  gróf  már 
több  ízben  folyamodott  királyi  beleegyezésért  arra, 
hogy  Budáról  Pestre  telepíthessen  bizonyos  számú 
klarissza-szűzeket ;  felmutatta  az  érsek  föltételes 
megerősítését  is ;  de  —  úgy  látszik  —  a  dolog 
még  nincs  abban  az  állapotban,  hogy  reá  királyi 
jóváhagyás  adathatnék.  Azért  tehát  megbízza  királyi 
szavával  az  érseket,  hogy  vizsgálja  meg  az  új 
zárdát  s  küldjön  róla  véleményes  jelentést. 

Károlyi,  bár  jól  tudta,  miképpen  állnak  ügyei,  nem 
vesztette  el  kedvét;  sőt  megtett  mindent,  hogy  az 
előírt  követeléseknek  megfelelhessen.  Újra  írt  Rómába 
a  rend  főnökéhez  s  kérte  atyai  támogatását.  A 

Rómából  kapott  biztató  válasszal  pedig  azonnal  a 
prímáshoz  fordult : 

E  napokban  érkezvén  Rómából  válaszom,  szük¬ 
ségesnek  ítéltem  Eminentiádnak  alázatosan,  de  nagy 
bizodalommal  valóságos  mását  accludálnom,  tovább 
is  alázatosan  kérvén  mind  Istenre,  mind  anyaszent- 
egyházának  terjedésére,  ezen  magyar  haza  javára 
nézve  annyival  is  inkább,  hogy  már  az  clastromot 
is  felépítettem  s  jövő  pünkösdre  felső  condignatiója 
is  meglészen  s  szt.  Anna  napjára  belé  is  szállhat¬ 
nának.  —  Méltóztassék  Eminentiád  hathatós  assis- 
tentiája  által  az  occludált  levél  continentiája  szerént 
az  szentséges  pápával  confirmáltatni,  másként  mint 
Istenhez  tett  intentiómban,  mind  penig  az  clastromra 
expendált  költségemben  nem  kevés  hátramaradást 
fogok  szenvednem,  kiért  az  Isten  is  megáldja 
Eminentiádat  s  azon  fundatiónak  is  minden  ahétatos 
buzgó  könyörgésekben  részes  lészen  s  én  is  holtig 
való  igaz  szolgája  leszek  Eminentiádnak ! 

E  szép  soroknak  s  a  király  parancsának  csak 
annyi  foganatja  lett,  hogy  egy  kiküldött  ember 
megnézte  az  új  klastromot  s  azt  igen  alkalmatosnak 
találta.  Ez  már  nem  eshetvén  kifogás  alá,  az 
„esztergomi  érseki  gyülekezet"  —  Károlyihoz  intézett 
átirata  szerint  —  most  meg  az  apácák  számát 
találta  kicsinynek  :  „mivel  nyolc  személy  nem  ele¬ 
gendő  arra,  hogy  chorust  is  tartson,  a  házi  dolgokat 
is  végezze".  Kéri  tehát  Károlyit,  hogy  legalább 
tizenkét  apáca  számára  tegyen  le  alapítványt! 

A  gróf  erre  Spáczay  Pál  érseki  helytartóhoz  ír 
egy  sürgető  levelet,  de  ettől  is  elutasító  választ  kapott. 

Ennyi  hiábavaló  akadékoskodás  végre  Károlyi 
türelmét  is  elfogyasztá.  Elkeseredésében  írja  Grassal- 
kovich  Antalnak,  hogy  mintsem  öregbítse  az  alapít¬ 
ványi  összeget,  kész  inkább  az  ajánlatot  is  vissza¬ 
venni,  bárha  nagy  kár’val :  mert  a  várostól  drága 
pénzen  vette  össze  a  telkeket,  az  épületet  is 
nagyobbrészt  többek  segedelmével  állította  fel. 
„ Menjen  füstbe  mind  —  úgymond  —  s  adjon  számot 
Isten  előtt  valaki  ily  botránkozással  impediálja ;  ő 
Istene  nevének  dicséretére,  az  anyaszentegyháznak 
terjedésére,  nemzete  számára  elszánván,  tudja 
bizonyosan  :  az  Isten  kedvesen  vette  s  mintha  végbe 
ment  volna,  tőle  oly  kedvesen  veszi !“ 

De  levele  végén  —  mintha  csak  megbánta  volna, 
mit  fentebb  mondott  —  kéri  Grassalkovichot,  hogy 
támogassa  ügyét  az  érseki  vikáriusnál.  O  eddigi 
alapítványát  azzal  egészíti  ki,  hogy  évenkint  száz 
mérő  gabonát,  30  akó  bort,  négy  sertést  stb.  fog 
a  zárdának  beszolgáltatni.  „A  többiben  —  úgy¬ 
mond  —  bízzanak  emberségében  és  keresztyéni 
kötelességében !“ 

Mikor  Károlyi  e  sorokat  írta,  még  nem  tudta, 
hogy  mi  okból  gördítenek  istenes  szándéka  útjába 
folyton  újabb  és  újabb  akadályokat ;  nem  tudta, 
kik  azok,  kik  nemes  célja  keresztülvitelét  akadályoz¬ 
zák.  Azt  hitte,  hogy  csupán  a  felsőbb  hatóságok 
ellenséges  indulatának  köszönheti  a  sok  huza-vonát. 
De  nemsokára  arra  a  szomorú  tapasztalatra  ébredt, 
hogy  maguk  az  apácák  is  —  akiknek  érdekében 
fáradozik  —  ellene  vannak  tervének. 

Érdekes  világot  vetnek  erre  az  alattomos  eljárásra 

Csáky  Franciska  latin  jegyzetei.  Szerinte  az  új 
klastrom  már  benépesülhetett  volna,  ha  egyesek 
gátat  nem  vetnek  a  szent  cél  valósulásának.  „Az 
ördög  háborút  indított  Isten  tisztelése  és  tisztes¬ 
sége  ellen ;  feltámasztotta  ellene  (tudniillik  Csáky 
Franciska  ellen)  az  elüljárókat,  kik  ellenségei  neki, 
ellenségei  a  szent  alapítványnak,  sok  rágalmakkal 
és  keserűségekkel  teljes  hazugságokkal  kisebbítvén 
becsületét  és  jó  hírét."  Az  elüljáró  —  úgymond 
—  azt  állítá,  hogy  az  ő  tudta  és  beleegyezése 
nélkül  kezdette  az  alapítványt,  holott  írása  van  az 

ellenkezőről.  Alnok  értesítésekkel  annyira  össze¬ 
zavarta  a  dolgot,  hogy  azt  sem  tudta  az  ember, 
mit  higyjen. 

Mikor  a  jóakaratú  esztergomi  érsek  halálos  beteg¬ 
ségbe  esett  s  az  egész  alapítványi  ügyet  az  érseki 
konzisztóriumra  bízta,  a  szerzet  elüljárói  kérve-kérték , 
ösztönözték  a  konzisztóriumot :  ne  engedné  meg  az 
alapítványt  mindaddig ,  amíg  Károlyi  harmincezer 
forintot  nem  ígér  és  pompás  monostort  nem  emel. 
Az  ország  ezen  nyomorúságteljes  és  szűkös  viszonyai 
között  azonban  képtelenség  a  gróftól  ilyet  követelni. 
Különben  is  az  emelt  zárda  elég  alkalmas  s 
egyelőre  nincs  nagyobbra  szükség! 

Mikor  az  alapítvány  ügye  a  kancellária  elé  jutott, 
a  fentebbiek  itt  is  kieszközölték  az  elutasító  választ, 
melyet  az  ellenséges  indulatú  páter  visitator  már 
a  kiadás  előtt  látott  és  olvasott!  S  míg  ezek  itthon 
történnek,  Rómából  a  miniszter  generális  ékes  le¬ 
velet  ír,  örömmel  adja  beleegyezését  az  alapításhoz 
s  csak  azon  csodálkozik :  „ miért  akadályozza  az 

egyházi  gyülekezet  s  miért  nem  segíti  inkább  reli- 
giójukat.  Rómában  fel  sem  tudják  fogni ,  mi  lehet 
ennek  oka.u 

Károlyi  Sándort  és  Csáky  Franciskát  a  körül¬ 
mények  ilyetén  állása  arra  bírták,  hogy  Rómában 
tegyenek  kísérletet  ügyük  jobbra  fordítására.  A 
kísérlet  sikerült  is.  Csáky  grófkisasszony  1727 
Rőjtelő  hava  15.-én  levelet  kapott  a  rend  elül- 
járójától,  Paretai  Máté  atyától,  aki  örömmel  adja 
beleegyezését  az  átköltözéshez  s  buzdítja  a  grófnőt: 
„ne  csüggedjen,  hanem  a  kezdett  munkát  buzgón 
folytassa".  Ugyanekkor  a  tartományi  főnökhöz  is 
írt  s  meghagyta  neki,  hogy  „okossága  szerint 
teljesítse  az  említett  nő  kívánságát,  engedje  meg 
az  átmeneteit  s  kísérje  a  szüzeket  átvonulásukban". 

Eközben  az  új  prímás,  Eszterházy  Imre  gróf  is 
közbelépett  az  apácák  érdekében  az  udvarnál. 
Károlyi  folyamodványát  mellékelve  kifejti,  hogy  az 
új  alapítvány  nem  ellenkezik  az  ország  törvényeivel 
(t.  i.  az  1715.  évi  102.  törv.-cikkel,  mely  a  klas- 
tromoktól  a  közjóra  való  szükségességet  követeli), 
nincs  senkinek  terhére  és  kárára,  előmozdítja  a  jó 
erkölcsök  terjedését  s  menedékhelyet  ad  az  istenes 
szüzeknek. 

E  felterjesztésre  1728  szt.  András  hava  24.-én 
érkezett  meg  a  válasz,  melyben  III.  Károly  király 
végre  megerősíti  az  új  alapítványt  s  megengedi, 
hogy  a  Paulina  apáca- szüzeknek  szabad  kir.  Pest 
városában  hajdan  létezett  egyházát  és  klastromátf 
melyet  Károlyi  épített  fel  romjaiból  a  budai  apácák 
—  számra  öten  —  elfoglalják! 

Szomorú  játéka  a  sorsnak,  hogy  éppen  az,  ki 
lelke  minden  vágyával,  tehetsége  minden  erejével 
csüggött  a  szent  cél  megvalósításán,  nem  érte  meg 
az  új  zárda  felavatását.  Csáky  Franciska  gróf¬ 
kisasszony  1729  Bőjtelő  hava  4.-én  megszűnt  élni ! 
Utolsó  perceiben  is  az  új  zárda  foglalkoztatta  s 
Károlyi  Sándorra  mondott  áldással  hunyta  be  sze¬ 
meit.  Mint  Kálnoky  Hedvig  írja,  a  haldokló  arra 
kérte  környezetét,  biztatnák  a  grófot,  hogy  szent 
szándékát  az  ő  halála  miatt  abba  ne  hagyja,  sőt 
az  ő  lelkének  örömére  minél  előbb  vigye  végbe. 

Kálnoky  Hedvig  a  maga  és  a  lábadozó  Károlyi 
Krisztina  nevében  is  sürgette  ezt  s  kéri  a  grófot, 
hogy  „édes  nemzetünkből  állíthassuk  fel  a  szt. 
fundatiót  s  hogy  méltóztassék  az  pozsonyi  apácák 
közül  egy  pár  jó  magyar  vért  lehozni  segítségünkre .“ 

Csáky  Franciska  halálával  sokat  vesztett  az  új 
zárda ;  ő  ugyanis  nemcsak  szellemileg,  hanem 
anyagilag  is  támogatta  remélt  otthonát.  Említettük 
már,  hogy  ő  volt  a  budai  zárda  alapítója  s  örökös 
apátnője,  ő  gazdagította  a  pozsonyi  zárdát  is 
több  ezer  forintnyi  alapítványával.  Mikor  a  pesti 
zárda  alapítása  szóba  került,  ő  vásárlotta  meg  a 
Mészáros-házat  saját  pénzén,  ő  segélyezte  az  épít¬ 
kezést  évi  dotációjából  s  ő  gyűjtött  az  alapítvány¬ 
hoz  is  több  ezer  forintot. 

De  éppen  ez  a  rendkívüli  bőkezűség  keltette  föl  iránta 
az  ellenszenvet  idegen  származású  elüljáróiban.  Azt 
hitték,  hogy  távozásával  sokat  fog  szenvedni  az 
amúgy  is  szegény  budai  zárda  s  hogy  ezt  meg¬ 
akadályozzák,  mindent  elkövettek  a  pesti  alapítvány 

megbuktatására.  De  még  ezzel  sem  elégedtek  meg; 
nem  átallották  a  derék  védtelen  nő  ellen  a  rá¬ 
galom  nyilait  szórni. 

Csáky  Franciska  rövid  idővel  halála  előtt  beteg¬ 
ségében  felelt  e  rágalmakra.  A  magyar  nyelven 
írt,  fölötte  érdekes  apológiából  adjuk  e  jellemző 
sorokat : 

„Mivel  minden  becsületét  szerető  ember  köteles 
maga  és  felebarátja  becsületét  oltalmazni,  főkép¬ 
pen  mi  szerzetes  személyek,  hogy  az  felőlünk  el¬ 
hirdetett  hamis  vádolásokra  nézve  botránkozására 
ne  legyünk  a  világnak,  kény  télén  ítettem  minden 
ellenünk  tett  vádolásokra  igaz  lelkiismerettel  alá¬ 
zatosan  megfelelnem. 

Elsőben  is  mivel  engem  a  superior  szemtől- 
szemben  is  s  netalán  a  mi  méltóságos  kegyes 
prímásunk  ő  hercegsége  előtt  is  azzal  vádolt,  hogy 
én  rajtam  a  tulajdonságnak  pestise  elhatalmazott ; 
mert  professióm  után  minden  engedelem  nélkül 
dos-omat  kivévén,  magam  hatalmával  a  pesti  fun- 
datióra  fordítottam.  En  pedig  bizonyítom  Istenem¬ 
mel,  lelkem  ismeretivel  és  köztünk  élő  előbbeni 
abbatissával,  hogy  semmit  magam  szabadságommal 
nem  tettem  (noha  mint  ezen  budai  fundatiónak 
méltatlan  fundatrixa,  avagy  a  régi  fundatiónak 
megújítója),  talán  Rómából  nékem  méltatlannak 
érdemem  felett  adatott  örökös  abbatisságnak  auto¬ 
ritásával  egy  kevéssé  élhettem  volna,  de  mivel 
hogy  azon  tisztnek,  hat  esztendeig  való  viselése 
után,  szabad  akaratom  szerint  ellene  mondottam 
s  resignáltam  magamat  azonnal  kész  voltam  más 

abbatissának  engedelmessége  alá  adván,  minde¬ 
neket  annak  és  az  superioroknak  engedelmével 
tettem,  úgy  hogy  nemcsak  egyszeri  engedelem  ké¬ 
réssel,  de  valahányszor  a  kecskemétiektől  csak  száz 
forintot  vettem  is  kezemhez  (mert  nem  hozták 
egyszer  s  mind  a  summát),  mindannyiszor  újabb 
engedeímet  kértem  nagy  alázatosan  akkori  abbatis- 
sámtól,  hogy  fordíthassam  a  pesti  fundatióra,  melyre 
is  mindenkor  engedeímet  adott.  A  superiorok  is 
soha  nem  tiltották,  habár  nagy  ellenkezéseket  szen¬ 
vedtem  én  is  tőlök ;  mert  ha  tilalmazták  volna, 
akármely  nagy  lelkem  fájdalmára  esett  volna  is, 
engedelmeskedtem  volna,  tudván,  hogy  kedvesebb 
az  engedelmesség  az  áldozatnál ! 

De  talán  jó  lelkiismerettel  meg  is  lehetett  engedni, 
mert  (noha  bizony  nem  örömest  adom  elő  kevés 
jó  tettemet  ezen  írásban,  ne  talán  tán  Isten  előtt 
való  kevés  érdemem  ezzel  megkisebbüljön),  de  mivel 
tolvajnak  és  kártevőnek  hirdetett  a  superior,  szem¬ 
től  szemben  is  mindenek  füle  hallatára,  tehát  meg 
kell  ismertetnem,  hogy  a  dos-oknak  (hozomány) 
engedelemmel  való  elvitelével  Istennek  nagyobb 
dicsőségére  fordítván  azt,  nem  voltam  a  szerzet 
tolvaja  s  kártevője,  hanem  segítője  s  merő  édes¬ 
anyja  ;  mert  ha  csak  azt  tekintik  is,  minemű  nehéz 
üldözésekkel  s  keserves  kisebbségemmel  vittem 
véghez  ennek  a  majd  ötszáz  esztendőktől  fogva 
eltemett etett  királyi  budai  fundatiónak  megújítását, 
talán  az  örökös  hálaadást,  mintsem  a  tolvajnevet 
érdemleném !  “ 

Ezután  felsorolja  azon  összegeket,  melyeket  a 

budai  és  a  pesti  zárda  javára  fordított  s  végül 
e  szavakat  mondja  elüljárói  eljárásának  hely¬ 
telenítésére  : 

„Lám  a  residentián  világi  háznál,  nem  magunk 
helységében  s  elég  alkalmatlan  helyben,  öt  esz¬ 
tendeig  megengedtetett  laknunk,  mire  nézve  ti- 
lalmaztatik  tehát  Pesten,  magunk  clastromában 

Istent  dicsérnünk  ?  En  soha  nem  tudom  mire  nézve 
gyűlöltetünk,  üldöztetünk  ennyire  a  superiortól, 
holott  soha  ellene  nem  vétettünk,  hanem  hacsak 
azt  nem  szenvedheti ,  hogy  magyarok  vagyunk  !“ 

De  lássuk  most,  mi  történt  a  királyi  engedély 
leérkezése  után. 

A  pesti  zárda  akkor  már  közel  állott  a  befejezés¬ 
hez  ;  készen  volt  négy  szoba,  az  ebédlőterem,  a 
kápolna,  sekrestye,  kórusnak  való  szoba  a  kápolna 
mellett,  „gyónóház",  „szollóház",  konyha,  kamara, 
pince  stb.  A  többi  cellák  falai  is  elkészültek 
annyira,  hogy  semmi  sem  állta  többé  útját  az  át¬ 
költözésnek. 

Károlyi  már  előzőleg  kijelöltette  Csáky  Franciská¬ 
val  azon  előkelő  származású  szüzeket,  kiket  az 
új  zárda  első  lakóinak  szánt.  Ezek  Csáky  gróf¬ 
kisasszonyon  kívül  a  következők  voltak :  Károlyi 
Krisztinay  egy  rendkívül  szigorú  szerzetesnő,  ki 
éveken  át  mestere  volt  a  pozsonyi  klarisszáknak  s 
ki  köztük  oly  fegyelmet  tudott  tartani,  hogy  „meg 
az  öregek  is  tartottak  eö  kegyelmétől  s  más  felsőbb 
tiszteknek  is  jól  megh  tudott  felelni !“ 

Kálnoki  Hedviga  kisasszony,  kitűnő  elméjű,  lelkes 
apáca,  kit  már  kétszer  akartak  a  budai  zárda  apát- 

nőjévé  választani,  de  nem  töltvén  még  be  negy¬ 
venedik  évét,  a  választás  nem  volt  keresztülvihető  : 
pedig  bizony  —  írja  Csáky  Franciska  —  „60  személy¬ 
ből  álló  conventnek  directiójára  is  alkalmatos  volna 
csak  szép  elméjére  nézve  is". 

Paulovics  Ágnes,  harminchárom  éves  szűz,  gaz¬ 
dag  hozomány  nyal  jött  a  szerzetbe.  Kitűnő  szem¬ 
orvosnak  hírében  állott;  „a  hállyogos  és  merő  éppen 
megvakult  gyermeknek  oly  derék  orvosa,  hogy 
messze  földekről  is  ide  járnak  hozzá  gyógyításért, 
melyben  való  nagy  tudományán  a  derék  orvosok 
csodálkoznak". 

Mecséry  Magdolna ,  előkelő  származású  22  éves 
leány,  ki  szép  hozománnyal  és  lelkes  elhatározással 
lépett  a  szerzetbe. 

Minthogy  ezek  közül  Csáky  Franciska  már  meg¬ 
halt,  Kálnoky  Hedviga  és  társai  arra  kérték  Károlyit, 
hogy  helyébe  Haller  Klára  grófkisasszonyt  és  Révay 
Konstantiát  hozassa  le  Pozsonyból. 

1729  Kisasszony  hava  18.-án  a  prímás  elrendelte 
az  átköltözést.  Az  apácák  illő  kíséretéül  a 
budai  jezsuita-kollegium  igazgatóját,  Buda  város 
plébánosát,  Grassalkovich  Antal  királyi  ügyigazgatót 
és  nejét,  továbbá  Szeleczky  Márton  kir.  udvari 
bírót  és  hitvesét  kérte  föl.  Grassalkovich  azonban 
még  most  is  talált  kifogásolni  valót.  „Ha  lehetne 
—  írja  Kálnoky  Hedviga  —  a  világnak  minden 
fogyatkozásit  kikeresnék,  csak  meggátolhatnák !" 

Végre-valahára  azonban  mégis  megtörtént  az 
átköltözködés ;  csendben,  a  kiszabott  módon.  1729 
szt.  András  hava  22.-én  már  arról  tudósítja  Kálnoky 

Hedviga  Károlyit,  hogy  „lélek  és  test  szerint  meg¬ 
nyugodva",  már  tized  napja  Pesten  vannak. 

A  kellemetlenségek  sora  azonban  még  nem  ért 
véget.  Az  új  klastrom  még  nem  volt  fölszentelve ; 
a  budai  plébános  meg  semmi  szín  alatt  sem  akart 
erre  vállalkozni  prímási  rendelet  nélkül.  A  szegény 
apácák  tehát,  „kik  emiatt  merő  félholtak  valánaku , 
újra  Károlyihoz  fordultak  s  kérték  őt,  eszközölné  ki 
a  plébános  számára  a  prímási  megbízatást. 

r 

„En  édes  méltóságos  atyám  —  írja  az  apácák 
nevében  Kálnoky  Hedvig  —  Excellentiádnak  ebből 
az  áldott  helyből  elébb  is  írtam  volna,  de  mind 
csak  azzal  bíztattak,  hogy  Excellentiád  már  útban 
vagyon,  melyre  nézve  halasztottam  kötelességemet. 
Most  azért  ha  későbben  is,  de  nagy  alázatossággal 
Excellentiád  lábaihoz  borulván,  köszönjük  mind¬ 
nyájan  alázatosan  Excellentiád  gratiáját  s  szent 
szerzetünk  plántálásában  való  minden  fáradságit, 
költségit  s  jó  téteményit.  Az  Ur  Isten  tegye 
Excellentiádnak  halála  óráján  mértékiben.  Ez  vilá¬ 
gon  pedig  még  sok  számos  esztendőkig  megtartván, 
mind  magára,  mind  méltóságos  maradékira  lélek- 
test  szerint  adja  az  ő  isteni  szent  áldását,  melyért 
valamég  ez  a  clastrom  fentáll,  imádkozni  el  nem 
mulatjuk !“ 

Károlyi  jól  tudván,  mennyi  kellemetlenséggel  kell 
a  szegény  apácáknak  küzködniök,  kiket  saját  elöl¬ 
járóik  is  ellenséges  szemmel  néztek :  igyekezett 
befolyásával  megnyerni  számukra  a  kívánt  dolgokat. 
Támogatása  annál  inkább  szükséges  volt,  mivel  a 
budai  zárda,  eltekintve  attól,  hogy  a  Pestre  költö- 

zött  apácák  hozományát  magának  tartotta  meg, 
még  holmi  adósságok  fizetését  is  azokra  igyekezett 
erőszakolni.  A  jezsuita-páterek  meg  két  ládába 
csomagolt  egyházi  szereiket  vették  saját  házukba, 
azt  mondván,  hogy  a  pesti  zárdában  nincs  ezek 
számára  biztos  hely,  nincsenek  kőfalak  a  zárda 
körül  „s  azt  ki  van  is ,  egy  eb  átalugor hatja  !**  Az 
épület  felső  emelete  is  lassan  készült,  bár  a 
kőművesek  csak  kétezer  forintot  kértek  a  teljes 
munkálatért. 

Hogy  Károlyi  kötelezettségén  felül  is  segítette 
az  új  zárdát,  fényesen  kiviláglik  az  apácák  hálál¬ 
kodó  leveleiből.  Alig  múlik  el  hónap,  hogy  vala¬ 
mivel  ne  kedveskednék  nekik,  így  például  —  bár 
a  beköltözéskor  mindennel  ellátta  őket  —  két 
hónappal  később  már  ismét  küldött  nekik  tíz  akó 
modri  s  öt  akó  csongrádi  bort,  egy  kétakós  hordó 
besózott  halat,  kétszáz  „fagyosat"  és  három  ízben 
öt  nagy  szekér  fát.  Emellett  a  pénzben  kikötött 
járandóságot  is  fizette. 

Az  apácák  meg  is  voltak  elégedve  Károlyival 
mindenkor,  de  nem  így  a  páter  kommisszárius,  kit 
a  rendfőnök  küldött  Pestre  az  új  zárda  hivatalos 
megvizsgálására.  Az  ellenséges  indulatú  s  a  budai 
szupérior  befolyása  alatt  álló  kommisszárius  —  kit 
Kálnoky  Hedviga  leveleiben  „cserebogár"- nak  nevez 
—  fitymálva  szemlélte  az  új  zárda  fölszerelését  s 
az  egészet,  az  épületekkel  együtt,  csak  háromezer 
forintra  becsülte,  holott  maga  az  építkezés  is  jóval 
többe  került  ennél !  Azonkívül  követelte  az  alapít¬ 
vány  rögtöni  lefizetését  vagy  kellő  biztosítását. 

E  követelés  szerfölött  bántotta  az  apácákat ;  mert 
tudták,  hogy  ismét  Károlyinak  okoznak  keserű  séget, 
annak  a  Károlyinak,  ki  oly  nemeslelkűen  gondos¬ 
kodik  minden  szükségletükről.  Közös  elhatározással 
tehát  azt  írták  neki :  csak  adja  ki  bátran  a  bizto¬ 
sító  levelet,  ők  nem  fognak  soha  semmi  köve¬ 
teléssel  fellépni ! 

„Ha  utolsó  csepp  vérünket  kell  is  kiereszteni  — 
írja  ez  ügyben  Kálnoky  Hedviga  —  készek  leszünk 
Excellentiád  becsülete  mellett;  ezt  (t.  i.  az  újabb 
követelést)  igazán  a  pokolbeli  sátán  cselekedte, 
hogy  felháborítsa  Excellentiádat  véle,  mert  azt 
csak  elhihesse  Édes  Atyám  Uram  Excellentiád 
magával,  hogy  mindennémű  jóságos-teljes  életében 
tett  cselekedetét  felülhaladja  Excellentiádnak  ebben 
a  fundatióban  való  sok  szenvedése  az  Isten  előtt . . . 

r  r 

Oh  Édes  Méltóságos  Atyám,  Uram,  csak  az  Istenért 
is  arra  kérjük  alázatosan,  hogy  ezekre  nézve  ki  ne 
vessen  bennünket  kegyes  gratiájából,  hiszen  mink 
nem  vagyunk  ezeknek  okai;  hanem  csak  azoky 
akik  a  jónak  gátlói ,  akarnák  Excellentiádat  elidegeni- 
tenif  hogy  azzal  semmivé  tehetnék  ezt  az  szent 
fundatiót\  De  megszégyeníti  az  Isten  még  mind¬ 
azokat  és  Excellentiádnak  örökös  becsületire  és 
örömire  fordítja  !“ 

Képzelhetni,  mennyi  fáradsággal  és  kellemetlen- 
séggel  járt  Károlyira  ez  az  újabb  követelés.  Kitérni 
azonban  nem  lehetett  előle ;  s  így  akarva  nem 
akarva  ki  kellett  adnia  a  biztosító  oklevelet.  Az 
oklevél  1732-ben  kelt  Pozsonyban.  Károlyi  az  ottani 
káptalannál  a  Csongrádmegyében  fekvő  vásárhelyi 

uradalmát,  ha  pedig  ez  elég  nem  lenne,  az  összes 
javait  köti  le  zálogul,  míg  a  8000  forintot  le  nem 
fizeti.  Egyúttal  arra  kötelezi  örököseit,  hogy  a 
8000  frt.  kamatait,  —  azaz  480  frtot  —  a  kiszabott 
időben  fizessék  az  apácáknak. 

Károlyi  tehát  ismét  eleget  tett  az  apácák  óhajá¬ 
nak  ;  de  azok  is  megtartották  ígéretüket,  amennyi¬ 
ben  sohasem  követelték  a  pénzt  a  gróftól.  Bizony¬ 
ság  erre  Károlyi  Sándor  gróf  végrendeletének  eme 
passzusa : 

„Azonfelül  a  pesti  apácáknak  fundatiója  miképpen 
fordula  mind  magamnak,  mind  successorimnak 
terhekre,  kedves  leányomnak,  Károlyi  Klárának 
büven  eleibe  adtam ;  azt  a  generális  fiam  Hedviga 
(Kálnoky)  leányommal,  még  életében  lévén,  Pesten 
eligazíthatja  s  jól  lehet  én  minden  terh  nélkül 
vállaltam  fel  az  fundatosságot  s  maguk  sem  kíván¬ 
ták  különben  az  szerzetes  szüzek,  de  sok  esztendők 
múlva,  capistranus  gvárdiánsága  által  az  m.  herceg 
előtt  kényszerítettem  nagyobb  subsistentiájokra 
nézve  fundationálist  kiadnom  és  abban  az  akkori 
kecskeméti  portióját  az  gyermekeimnek  oda  kötnöm. 
De  mivel  az  szerzetes  szüzek  azóta  sem  praetendálta - 
nak  interest ,  assecuratiójuk  szerint  én  is  azonképen 
esztendőről- esztendőre  nem  fizettem ,  hanem  néha-néha 
mind  pénzbök  mind  naturalékból  succuráltam  szegé¬ 
nyeknek  !“ 

Nehogy  valaki  e  sorokból  azt  következtesse, 
hogy  Károlyi  még  a  8000  forint  kamatait  sem 
fizette  meg,  előre  kijelentjük,  hogy  a  kamatok 
felvételéről  szóló  nyugták  ma  is  megvannak  még. 

De  adott  Károlyi  a  kamatokon  kívül  is  sokszor  és  so¬ 
kat.  így  1731-ben  egyetlen  hóban  500  irtot  küldött 
nekik.  (Lásd  Kálnoky  Hedvig  1731.-Í  köszönő  levelét.) 

E  közben  az  új  zárda  is  napról-napra  tetszetősebb 
képet  mutat.  Jólelkü  pesti  nők  adományaiból  a 
felszerelés  is  gazdagodott ;  sőt  előkelőbb  családok 
gyermekei  is  fölkeresték  már  az  új  zárdát  és  szíve¬ 
sen  választották  azt  örökös  otthonuknak. 

A  hálás  apácák  rendkívül  szerették  volna,  ha 
felejthetlen  társuk,  Csáky  Franciska  is  közöttük 
nyughatott  volna.  Több  kísérletet  tettek  holttesté¬ 
nek  áthozatalára,  de  a  budai  zárda  hallani  sem 
akart  a  dolog  felől.  Ugyanígy  jártak  szent  Imre 
képének  áthozatalával  is.  Bár  maga  a  hercegprímás 
rendelte  el,  hogy  a  budai  zárdából  a  szent  kép  a 
pesti  klastromba  viendő,  a  felküldött  két  páter¬ 
nek  még  sem  adták  ki  a  képet. 

Sokat  vártak  az  apácák  a  páratlan  bőkezűségü 
Koháry  István  gróf  országbírótól,  kiről  tudták,  hogy 
roppant  összegeket  hagyott  iskolákra  és  intézetekre. 
A  nemes  lelkű  gróf  azonban  megfeledkezett  a  szegény 
kis  zárdáról.  Legalább  1731  jún.  13.-án  azt  írja 
Károlyi  a  pozsonyi  fejedelemasszonynak,  hogy  „bár 
pénzét  istenes  causákra,  hagyta,  de  az  pesti  új 
conventet  és  kegyelmeteket  kifelejtette  szent  alamizs¬ 
nájából,  melyet  Isten  ő  szent  felsége  másunnat  fog 
kegyelmeteknek  helyrehozni.  Többiről  fiamnak  paran¬ 
csolván  ez  alkalmatossággal,  mivel  közelebb  is 
vagyon  kegyelmetekhez  mint  én,  fog  mind  kegyel¬ 
meteknek,  mind  különösen  az  pesti  conventnek  ked¬ 
veskedni,  másokban  és  tőlem  kitelhetőleg !“ 


Takáts  S. :  Réjji  magyar  asszonyok. 

1733-ban  a  templom  szentélye  is  elkészült,  az  ol¬ 
tárt  Csáky  Zsigmondi  gróf  faragtatta.  Egy  előkelő 
pesti  nő  meg  pompás  ruhával  ajándékozta  meg  az 
új  templomocskát.  Ez  évben  —  mint  Kálnoky 
Hedvig  írja  Károlyinak  —  az  újonan  beöltözött 
leányok  hozományából  a  zárdának  már  kama¬ 
tokra  500  forintja  volt  kiadva. 

1736-ban  volt  az  új  zárdának  első  temetése. 
Paulovics  Ágnes  halt  meg,  társainak  végtelen  fáj¬ 
dalmára.  Szomorúan  tudatják  a  gyászesetet  Károlyi¬ 
val  s  kérik,  jöjjön  Pestre  s  nézze  meg  zárdájukat. 
Templomok  oly  szép ,  úgy  mondják ,  hogy  nem  volna 
Pesten  mássa  ! 

Károlyi  ekkor  ugyan  nem  látogatta  meg  őket, 
de  küldött  nekik  „igen  szép  drága  sacramentumot 
és  50  forintot  antipendiumra“,  majd  néhány  hó 
múlva  nővére  kezeihez  újra  200  forintot. 

1738-ban  Patachich  Gábor  kalocsai  érsek  száz 
mérő  búzát,  négy  mázsa  sót,  halat  és  25  forint 
készpénzt  küldött  egy  szép  pecsétes  levél  kíséreté¬ 
ben  a  pesti  apácáknak  s  megígérte,  hogy  amíg 
Isten  élteti,  minden  évben  küld  legalább  ennyit. 

1740  november  17.-én  meghalt  Károlyi  Krisztina, 

rr 

a  pesti  zárda  első  apátnője.  O  vezette  a  zárda 
ügyeit  a  legválságosabb  időben  s  ő  vállalkozott 
arra,  hogy  rendfőnöküknek  tudtára  adja  engedélye 
nélkül  Pestre  történt  átköltözésüket.  1729  dec. 
24.-én  történt  ez  egy  igen  udvarias  levélben. 

Hogy  mindeddig  is  —  írja  a  többi  közt,  nem 
érdektelen  levelében  —  kötelességünk  szerint  t.  Atya- 
ságodnak  méltatlan  levelünkkel  nem  udvaroltunk, 

arról  alázatosan  követjük  s  kérjük,  ne  vegye  vét- 
kül,  mivel  mi  eleget  tudakoztuk,  mind  világiaktól 
s  mind  a  páterektől,  de  senki  mindeddig  igazán 
meg  nem  tudta  mondani,  hol  legyen  t.  Atyasá- 
god ;  melyre  nézve  nem  tudhattuk,  mely  felé 
igazítsuk  levelünket.  Édes  Ptr.  Provinciális  Atyám, 
senkinek  nem  nehezebb,  mint  magunknak,  hogy 
t.  Atyaságod  kegyes  eligazítása,  rendelése  nélkül 
vagyunk  mai  napig  is :  igazán  mint  az  juhok  pász¬ 
tor  nélkül ;  melyre  nézve  óhajtva  várjuk  t.  Atya¬ 
ságod  szerencsés  megérkezését  stb. 

Károlyi  Krisztina  halála  nagy  csapás  volt  az  új 
zárdára ;  az  ő  révén  igen  sok  alamizsnához  jutott 
a  zárda  s  magas  összeköttetéseivel  sok  pártfogót 
szerzett  rendtársainak. 

Károlyi  Krisztina  halála  után  Kálnoky  Hedviga 
lett  a  már  13  tagból  álló  szerzetes  család  fejedelem¬ 
asszonya.  Károlyi  Sándor  őt  is  igen  szerette ;  levelei¬ 
ben  rendesen  „édes  leányának"  szólította  s  öröm¬ 
mel  olvasta  annak  majd  minden  ünnep  alkalmával 
megérkező  meleg  sorait,  melyekben  Károlyi  ado¬ 
mányait  köszöngette.  1744  Bőjtmás  hava  31.  nap¬ 
járól  kelt  utolsó  levele.  Ekkor  azonban  már  Károlyi 
Sándor  nem  volt  az  élők  közt. 

Kálnoky  Hedviga,  mint  többször  idézett  levelei 
tanúsítják,  rendkívüli  szeretettel  csüggött  az  új  zár¬ 
dán,  mely  fenmaradását  részben  neki  is  köszön¬ 
heti.  Pozsonyi  Antal  rendfőnök  ennek  dacára  bő 
költekezéssel  vádolja  őt,  mely  költekezés  állítólag 
zavarba  hozta  volna  a  zárdát  magát  is.  A  feltalál¬ 
ható  aktákban  e  vádnak  semmi  nyoma  sincs ;  ellen- 

kezőleg  irataink  igen  elismerőleg  szólnak  a  hit¬ 
buzgó  tevékeny  főúrihölgyről. 

Minthogy  a  zárda  lakóinak  száma  évről-évre 
növekedett,  újabb  jövedelmi  forrásról  kellett  gon¬ 
doskodni.  Ekkor  lép  fel  a  rendfőnök  először  mos¬ 
toha  gyermekének,  a  pesti  zárdának  érdekében. 
Pesten  és  Budán,  úgyszintén  a  vidéken  nagyobb 
szabású  gyűjtést  indít,  az  így  nyert  pénzen  be¬ 
fejezi  az  építést  s  gondoskodik  a  felszaporodott 
tagok  eltartásáról. 

A  pesti  zárda  ez  időtől  kezdve  nyugodtabb 
napokat  élt.  Sajnos!  istenfélő  lakói  nem  sokáig 
dicsérhették  az  Istent  csendes  otthonukban.  1782. 
évi  április  hóban  a  mitsem  sejtő  szüzeket  villám- 
csapásként  sujtá  a  kolostor  kiürítését  és  elhagyását 
rendelő  királyi  parancs.  Szeptember  hóra  volt  ki¬ 
tűzve  a  gyenge  nők  világgá  űzésének  ideje.  Huszonegy 
apáca  gyűlt  össze  a  kis  harang  utolsó  kongására 
a  szokott  teremben.  A  most  már  tilos  kolostori 
ruhát,  melyet  koporsói  öltözetnek  vittek  maguk¬ 
kal,  kis  csomagba  csavarva  tartá  kiki  kezében. 

Kuthy  Klára  apátnő  remegő  hangon,  könnyező 
szemekkel  mondá  el  a  búcsúszót  s  örökre  távoz¬ 
tak  a  kedves  házból  a  kisírt  szemű  apácák.  Bol¬ 
dog  volt,  kit  családja  várt  otthon ;  de  kevesen 
voltak  ilyenek  ! .  . . 

Az  apátnők  közül  ezeknek  nevei  maradtak  reánk: 
Károlyi  Krisztina,  Kálnoky  Hedvig,  Snojcs  Rozália, 
Zombory  Apollónia,  Mojszli  Katalin  és  Kuthy  Klára 
(1769—82). 

A  zárda  sorsa  az  apácák  kiköltözése  után  többé- 

kevésbé  ismeretes.  A  templomot  József  rendeletére 
lerontották,  a  zárdát  meg  országos  papnöveldévé 
alakították.  II.  József  halála  után  bérbe  adták  a 
terjedelmes  épületet.  Legújabb  időben  zálogház¬ 
nak  használják;  de  nemsokára  megkondul  fölötte 
a  lélekharang  s  munkások  csákánya  hányja  szét  a 
köveket,  melyeket  a  múlt  század  vallásos  fiai  annyi 
fáradsággal  és  kegyelettel  hordottak  össze. 

A  8000  forintnyi  alapítványi  tőkét,  melyet  Károlyi 
Sándor  adományozott  a  szent  Klára  szüzek  pesti 
klastromának,  —  a  szerzetes  ház  kiürítése  után 
Károlyi  Antal  gróf  fizette  le.  A  pozsonyi  kir.  udvari 
kincstár  azonban  nem  elégedett  meg  a  tőkével ; 
hanem  követelte  az  eltörlés  után  való  év  kamatait 
is.  Károlyi  tehát  1783  dec.  16.-án  még  578  frt  40  krt 
fizetett  a  kincstárnak.1 

1  Az  összes  itt  felhasznált  oklevelek  és  levelek  a  Károlyi¬ 
nemzetség  budapesti  levéltárában  találhatók. 

